དཔེ་སྐྲུན་གསལ་བཤད།

༄༅། །སྤྱི་ལོ་ ༢༠༠༧ ཟླ་བ་ ༦ ཚེས་ ༥ ནས་ ༡༤ བར་ཉིན་བཅུའི་རིང༸སྐྱབས་རྗེ་བདེ་བར་གཤེགས་པ་མཁན་ཆེན་དམ་པ་ཨ་པད་རིན་པོ་ཆེའི་ཞལ་སྔ་ནས་ཀྱིས་རྗེ་བཙུན་འཇམ་པའི་དབྱངས་ཀྱིས་ས་ཆེན་ཀུན་དགའ་སྙིང་པོར་བསྩལ་བའི་བློ་སྦྱོང་ཞེན་པ་བཞི་བྲལ་འདི་ཉིད་རིས་མེད་མཁན་པོ་བླ་སྤྲུལ་དགེ་འདུན་འདུས་ཚོགས་བརྒྱ་ཕྲག་བརྒལ་བར། བལ་ཡུལ་རྒྱལ་ཡོངས་གསུང་རབ་སློབ་གཉེར་ཁང་དུ་བཀའ་ཁྲིད་མཛད་པ་ད་ལམ་ཡིག་ཐོག་ཏུ་ཕབ་སྟེ་(བློ་སྦྱོང་ཞེན་པ་བཞི་བྲལ་གྱི་འགྲེལ་པ་)ཞེས་བྱ་བ་མགོན་པོ་གང་ཉིད་དགོངས་པ་ཞི་དབྱིངས་སུ་གཏད་ནས། མི་ལོ་ཧྲིལ་པོ་གཅིག་འཁོར་བའི་དགོངས་རྫོགས་དུས་ཆེེན་དང་སྟབས་བསྟུན་རབ་འབྱམས་ཆོས་ཀྱི་མཆོད་སྦྱིན་ཟབ་མོར་དམིགས་ཏེ་ཕུལ་བ་ལགས་ན། བགྱི་བ་བཟང་པོ་འདི་ལས་བྱུང་བའི་རྣམ་དཀར་གྱི་ལེགས་བྱས་ཟད་མི་ཤེས་པ་དེས་མགོན་པོ་གང་ཉིད་ཀྱི་ཟག་མེད་ཐུགས་ཀྱི་དགོངས་པ་ཡོངས་སུ་རྫོགས་ཤིང་འབྲེལ་ཡོད་སྐྱེ་འགྲོ་ཀུན་ཟབ་གསང་ཐུགས་བརྩེའི་གུར་ཁྱིམ་ལས་ནམ་ཡང་མི་འདོར་བའི་སྨོན་ལམ་ཟབ་མོ་ཞུ་བ་ལགས་སོ། །

༄༅། །བལ་ཡུལ་རྒྱལ་ཡོངས་གསུང་རབ་སློབ་གཉེར་ཁང་དུ་མཁན་ཆེན་དམ་པ་ཨ་པད་རིན་པོ་ཆེ་མཆོག་གིས་ཉིན་བཅུའི་རིང་ཐེག་པ་ཆེན་པོ་ཞེན་པ་བཞི་བྲལ་གྱི་སྒོམ་ཁྲིད་གནང་བ་དེ་ཉིད་ཡིག་ཐོག་ཏུ་ཕབ་འབྲི་ཞུས་པ་ཀུན་ཕན་བདུད་རྩིའི་ཆར་རྒྱུན་ཞེས་བྱ་བ་བཞུགས་སོ།། །།

༄༅། ། **ཐོག་མའི་སེམས་བསྐྱེད།**

སེམས་ཅན་ཐམས་ཅད་ཀྱི་དོན་དུ་སངས་རྒྱས་འཐོབ་པར་བྱ། དེའི་ཆེད་དུ་ཆོས་གསན་སྙམ་པའི་ཐུགས་བསྐྱེད་དང་བཅས་པའི་སྒོ་ནས་ཆོས་གསན་གནང་རོགས། །ལྷན་རྒྱས་རྣམས་ཐག་རིང་པོ་ནས་ཆོས་ལ་དོ་འཁུར་ཆེན་པོ་བྱས་ཏེ་ཕེབས་པ་ལ་དགའ་པོ་བྱུང༌། །ད་ལན་ངས་ཆོས་བཤད་བྱ་ནི་གཙོ་བོ་ཞེན་པ་བཞི་བྲལ་ཡིན། སྤྱིར་སངས་རྒྱས་ཀྱི་ཆོས་ལ་གསུམ་ཡོད། སངས་རྒྱས་བཅོམ་ལྡན་འདས་ཀྱིས་གསུངས་པའི་བཀའ་མདོ་སྡེ། རྒྱ་གར་ལ་སོགས་པའི་མཁས་པ་རྣམས་ཀྱིས་མཛད་པའི་སངས་རྒྱས་ཀྱི་དགོངས་པ་འགྲེལ་བའི་བསྟན་བཅོས། བཀའ་དང་བསྟན་བཅོས་དེ་རྣམས་ཀྱི་ནང་ལ་མཐོ་རིས་དང་ཐར་པ་ཐོབ་པའི་ལམ་མང་པོ་གསུངས་པ་རྣམས་གཙོ་བོ་ལས་དང་པོ་པ་རྣམས་ཀྱི་དོན་དུ་གོ་རིམ་བསྒྲིགས་ནས་ཉམས་སུ་ལེན་སྟངས་བཤད་པའི་མན་ངག་དང་གསུམ་ཡོད། མན་ངག་ལ་ཡང་མང་པོ་ཡོད། བོད་ལའང་ཉན་ཐོས་ཀྱི་ཐེག་པ་དང་གསང་སྔགས་མ་ཡིན་པའི་ཐེག་པ་ཆེན་པོའི་མན་ངག་མང་པོ་ཡོད། དེའི་ནང་ནས་བོད་ལ་གྲགས་ཆེ་ཤོས་ནི་རྗེ་བཙུན་འཇམ་པའི་དབྱངས་ཀྱིས་ས་ཆེན་ཀུན་དགའ་སྙིང་པོ་ལ་གནང་བའི་ཞེན་པ་བཞི་བྲལ་དང༌། གསེར་གླིང་པས་ཇོ་བོ་རྗེ་དཔལ་ལྡན་ཨ་ཏི་ཤ་ལ་གནང་བའི་བློ་སྦྱོང་གཉིས་ཡིན། ཞེན་པ་བཞི་བྲལ་ནི་རྗེ་བཙུན་འཇམ་པའི་དབྱངས་ཀྱིས་གསུངས་པ་རེད། འཇམ་པའི་དབྱངས་ཀྱི་ཆེ་བ་བརྗོད་པའི་སྐབས་མདོའི་ནང་འདི་འདྲ་གསུངས་ཡོད། སངས་རྒྱས་གཅིག་གི་མཚན་སྨོས་ན་བསོད་ནམས་ཆེན་པོ་ཡོད་གསུངས་པ་རེད། དེ་ལས་ཀྱང་སངས་རྒྱས་མང་པོའི་མཚན་སྨོས་པ་ཡིན་ན་བསོད་ནམས་ཆེ་བ་ཡོད་པ་བཤད་མ་དགོས་པ་རེད། ཆུ་བོ་གངྒཱའི་འགྲམ་གྱི་བྱེ་མ་སྙེད་ཀྱི་ཚད་ཀྱི་སངས་རྒྱས་ཀྱི་མཚན་བསྐལ་པར་བརྗོད་པ་ལས་ཀྱང་འཇམ་པའི་དབྱངས་ཀྱི་མཚན་ལན་གཅིག་བརྗོད་ན་བསོད་ནམས་ཆེ་བ་ཡོད་གསུངས་པ་རེད། གྲངས་དེ་སྙེད་ཀྱི་སངས་རྒྱས་ཐམས་ཅད་ཀྱི་མཛད་པ་ཕྲིན་ལས་འཇམ་པའི་དབྱངས་ཀྱིས་གནང་གི་ཡོད་པས་དེ་འདྲ་གསུངས་པ་རེད། བདག་ཅག་གི་སྟོན་པ་ལ་སོགས་པའི་སངས་རྒྱས་མང་པོ་དང་པོ་བྱང་ཆུབ་མཆོག་ཏུ་ཐུགས་བསྐྱེད་བཅུག དེ་ནས་ལམ་ཉམས་ལེན་བྱེད་བཅུག དེ་འདྲ་བྱས་པ་ཡིན་པས་འཇམ་པའི་དབྱངས་ལ་སངས་རྒྱས་ཐམས་ཅད་ཀྱི་ཡབ་གསུངས་པ་རེད། རྒྱུ་མཚན་གཞན་དག་གཅིག་ལ། ངེས་དོན་གྱི་འཇམ་པའི་དབྱངས་ཞེས་པ་ནི་སངས་རྒྱས་ཐམས་ཅད་ཀྱི་ཐུགས་སམ་ཤེས་རབ་ལ་གསུང་གི་ཡོད་རེད། དེའི་རྒྱུ་མཚན་གྱིས་ཀྱང་འཇམ་པའི་དབྱངས་ལ་སངས་རྒྱས་ཐམས་ཅད་ཀྱི་ཡབ་ཅེས་ཞུ་གི་ཡོད་རེད། རྗེ་བཙུན་བྱམས་པ་མགོན་པོས་ང་འདྲ་བའི་ས་བཅུ་པའི་བྱང་ཆུབ་སེམས་དཔའ་མང་པོས་གཟབ་གཟབ་བྱས་ནས་བལྟས་ནའང་འཇམ་པའི་དབྱངས་ཀྱིས་ཞབས་འདོར་སྟངས་ཙམ་ཡང་རྟོགས་ཐུབ་ཀྱི་མ་རེད་གསུངས་པ་རེད། དེ་ལ་སོགས་པའི་འཇམ་པའི་དབྱངས་ཀྱི་ངོ་མཚར་ཆེ་བའི་རྣམ་ཐར་མང་པོ་མདོའི་ནང་ན་གསུངས་ཡོད་རེད།

**སློབ་སྦྱོང་དང་ཉམས་ལེན་ཇི་ལྟར་མཛད་དགོས་པའི་སྐོར་བཤད་པ།**

ཞེན་པ་བཞི་བྲལ་གྱི་སྐོར་ལ་ཡིག་ཆ་ཁ་ཤས་འདུག དེ་ཚོའི་ནང་ནས་ད་ལན་ང་ཚོས་འཆད་ཉན་གྱི་གཞི་དེ་ཀུན་མཁྱེན་གོ་རམས་པའི་གསུང་དེ་ལ་བྱེད་ཀྱི་ཡིན། ཁྱེད་རྣམ་པས་འཛིན་གྲྭ་ཚོགས་དུས་དེའི་སྟེང་ནས་གཟིགས་རོགས་གནང༌། འགྲེལ་པ་གཞན་དག་ཡང་གཟིགས་རོགས་གནང། ང་ལ་བསྒོམས་ཟིན་པའི་ཉམས་མྱོང་བཤད་རྒྱུ་མེད་ལ། སྔོན་མེད་པའི་ལེགས་བཤད་དེ་འདྲ་ཡང་བཤད་རྒྱུ་མེད། འོན་ཀྱང་གཙོ་བོ་སློབ་སྦྱོང་བྱེད་མཁན་ཕྱི་རྒྱལ་ནས་ཡོང་མཁན་ཚོ་ཡིན་སྟབས། སངས་རྒྱས་ཀྱི་ཆོས་ལ་དད་པ་ཡོད་པ་གང་ཞིག་ལ་གཞུང་ཆེན་པོ་སློབ་སྦྱོང་བྱེད་མ་མྱོང་མཁན་ཚོ་ལ་དཀོན་མཆོག་གསུམ་གྱི་ཡོན་ཏན་དང༌། ཐེག་པ་ཆེན་པོའི་ཆོས་སྐོར་མང་ཙམ་བཤད་ན། སེམས་ཀྱི་ཐོག་ལ་ཐེག་པ་ཆེན་པོའི་ཆོས་ཀྱི་བག་ཆགས་འཇོག་གི་རེད་བསམ་པའི་རེ་བ་བྱེད་ཀྱི་ཡོད། ད་ལན་ཉིན་བཅུ་ཡི་རིང་ལ་སློབ་སྦྱོང་དང་ཉམས་ལེན་གཉིས་ཆ་མཉམ་དུ་བྱས་ནས་ཐོས་བསམ་སྒོམ་གསུམ་མཉམ་པོ་བྱེད་རྒྱུའི་འཆར་གཞི་བྱས་ནས་རང་སྦྱོང་ཚུགས་སྟངས་གཅིག་བཟོས་ཡོད་རེད། ཉི་མ་རེ་ལ་རང་སྦྱོང་དང་ཆོས་ཐུན་བསྡོམས་ཚར་བཞི་རེ་ཚུགས་ཀྱི་རེད། དཔེར་ན་རང་སྦྱོང་བྱེད་རྒྱུའི་དུས་ཡུན་ཆུ་ཚོད་གཅིག་དང་ཕྱེད་ཀ་ཙམ་ཡོད་པ་ཡིན་ན། དང་པོ་སྐར་མ་བཞི་བཅུ་ཞེ་ལྔའི་རིང་སློབ་སྦྱོང་བྱེད། དཔེ་ཆ་དེ་ཚོ་ཀློག། ཐོས་བསམ་བྱེད། དུས་ཚོད་ཕྱེད་ཀ་ལ་བསྒོམ་བྱེད། ཡང་ན་རང་སྦྱོང་ཚོགས་ཐུན་གཅིག་ལ་སློབ་སྦྱོང་བྱེད། གཞན་རྣམས་ཀྱི་སྐབས་སུ་སྒོམ་བྱས་ན་འགྲིག་གི་རེད། སངས་རྒྱས་ཀྱི་གསུང་ཚིགས་སུ་བཅད་པ་གཅིག་ལ་ཡང་ཐོས་བསམ་བསྒོམ་གསུམ་བྱེད་དགོས་ཀྱི་ཡོད་རེད། དེ་གསུམ་བྱས་པ་ལས་ཤེས་རབ་གསུམ་སྐྱེ་ཡི་ཡོད་རེད། ཐོས་པའི་ཤེས་རབ་ཟེར་བ་དེ་སློབ་དཔོན་ལས་ཤེས་པ་དང༌། ཡང་ན་གཞན་དག་གིས་བརྩམས་བཞག་པའི་དཔེ་ཆ་བལྟས་ནས་ཤེས་པ་ལ་ཟེར་གྱི་ཡོད་རེད། དེ་ནས་ཐོས་པའི་ཤེས་རབ་བྱུང་ཚར་བའི་རྗེས་སོ་སོས་དཔྱད་པ་གཏོང་དགོས་ཀྱི་ཡོད་རེད། སོ་སོས་རིགས་རྩལ་བཏོན་ཏེ་དཔྱད་པ་བཏང་ན་ཐོས་པ་བྱས་པ་ལས་ཀྱང་དོན་དག་ངེས་པ་ཡོང་གི་ཡོད་རེད། དེ་ལ་བསམ་བྱུང་གི་རིག་པའམ་ཤེས་རབ་ཟེར་གྱི་ཡོད་རེད། ཆོས་གཞན་ལ་བཤད་པའི་སྐབས་སུ་དོན་ཚན་གཅིག་ལ་གཞུང་དོན་ངོ་མ་འདི་ཡིན་ཞེས་ཐག་གཅོད་མ་ཐུབ་ཀྱང་མཁས་པ་མང་པོའི་བཤད་སྲོལ་མི་འདྲ་བ་མང་པོ་འདི་འདྲ་ཡོད་རེད་ཟེར་ནས་བཤད་བཞག་ན་འགྲིགས་འགྲོ་གི་རེད། མཁས་ཉམས་དོད་པོ་ཡོང་གི་ཡོད་རེད། ཡིན་ན་ཡང་ཉམས་ལེན་བྱེད་པའི་སྐབས་སུ་དེ་འདྲས་འགྲིག་གི་མ་རེད། གཅིག་གི་སྟེང་དུ་ཐག་བཅད་དགོས་ཀྱི་ཡོད་རེད། དཔེར་ན་ས་ཆ་རྒྱུས་མེད་པ་གཅིག་ལ་འགྲོ་བའི་སྐབས་ལམ་ཀ་གཉིས་ཐུག་ཡོང་ན་གཅིག་གི་སྟེང་དུ་འགྲོ་རྒྱུ་ཐག་གཅད་དགོས་ཀྱི་རེད་མ་གཏོགས་གཉིས་ཀའི་ཐོག་ལ་འགྲོ་ཤེས་ཀྱི་མ་རེད། དེས་ན་དེ་འདྲ་བྱས་ནས་ཐག་གཅོད་ངེས་པོ་ཞིག་བྱེད་དགོས་ཀྱི་ཡོད་རེད། དེ་ནས་གང་ངེས་ཚར་བ་དེ་ལ་སེམས་བཞག་ནས་ཡང་ཡང་དྲན་ཏེ་གོམས་ཆ་ལེན་པ་ལ་བསྒོམ་མམ་ཉམས་སུ་ལེན་པ་ཟེར་གྱི་རེད།

**བསྒོམ་གྱི་གནས་སྐབས་སུ་ཞི་གནས་དང་ལྷག་མཐོང་གཉིས་ཀྱི་སྐོར།**

བསྒོམ་ལ་ཞི་གནས་དང་ལྷག་མཐོང་གཉིས་ཡོད། བསམ་གཏན་བསྒོམས་ནས་སེམས་ལ་གནས་ཆ་ཐོབ་པའམ། ཁྱད་པར་ཞི་གནས་ཐོབ་ན་དེ་རྟེན་དུ་

བྱས་ནས་བྱམས་སྙིང་རྗེ་སོགས་གང་བསྒོམ་ཡང་མགྱོགས་པོ་སེམས་འབྱོངས་པ་དང་གྲུབ་འབྲས་འཐོན་པ་ཡོང་གི་ཡོད་རེད། ཐེག་པ་གསུམ་ཆར་གྱི་ལམ་གོང་མ་རྣམས་ཀྱི་རྟེན་དུ་ཞི་གནས་མེད་དུ་མི་རུང་བ་རེད། འོན་ཀྱང་ཞི་གནས་མེད་མཁན་གྱིས་འཆི་བ་མི་རྟག་པ་དང་བྱམས་སྙིང་རྗེ་སོགས་རྩེ་གཅིག་ཏུ་བསྒོམ། ཡང་ནས་ཡང་དུ་བསྒོམ་ན་འཆི་བ་མི་རྟག་པའི་མངོན་རྟོགས་དང་བྱམསསྙིང་རྗེ་སོགས་སྐྱེ་ཐུབ་ཀྱི་ཡོད་རེད། བསྒོམ་བྱེད་སྟངས་ལ་དཔྱད་བསྒོམ་དང་འཇོག་བསྒོམ་གཉིས་ཡོད་རེད། དཔེར་ན་ཞི་གནས་བསྒོམ་པ་ཡིན་ན། སེམས་དམིགས་པ་གཅིག་གི་སྟེང་ནས་གཞན་དུ་མི་འཕྲོ་བ་བྱས་ནས་ཡང་ཡང་བསྒོམ་དགོས་རྒྱུ་ཡིན་པ་རེད། དེ་ལ་དཔྱད་པ་གཏོང་མི་དགོས་པ་རེད། དེ་མིན་ལྷག་མཐོང་ངམ་བདག་མེད་པ་བསྒོམ་ན་སྒོམ་སྟངས་ལ་དཔྱད་སྒོམ་དང༌། འཇོག་སྒོམ་གཉིས་ཡོད་རེད། དཔེར་ན་བདག་མེད་པ་ལྟ་བུ་ཡིན་ན་བདག་མེད་པའི་རྒྱུ་མཚན་གཅིག་གམ་མང་པོ་བསམས་ནས་དེས་སྒྲོ་འདོགས་ཆོད་པའི་དོན་ལ་རྩེ་གཅིག་ཏུ་འཇོག་པ་ལ་དཔྱད་སྒོམ་ཟེར་གྱི་ཡོད་རེད། རྒྱུ་མཚན་སྔོན་ལ་ངེས་ཚར་བ་གོམས་ཆ་ཡོད་མཁན་ཞིག་ཡིན་ན་བདག་མེད་པ་ཡིན་པའི་ཡིན་སྟངས་ཀྱི་རྒྱུ་མཚན་གྱི་ཐོག་ལ་བསམ་བློ་མ་བཏང་བར། བདག་མེད་པ་དེའི་ཐོག་ཏུ་དམིགས་པ་གཏད་པ་དེ་ལ་འཇོག་སྒོམ་ཟེར་གྱི་ཡོད་རེད། དཔེར་ན་སྙིང་རྗེ་བསྒོམ་ན། སེམས་ཅན་ཐམས་ཅད་ལ་སྙིང་རྗེ་དགོས་པའི་རྒྱུ་མཚན། སེམས་ཅན་ཐམས་ཅད་མ་ཡིན་པ་དང༌། སྡུག་བསྔལ་མང་པོ་ཡོད་པར་བསམ་པ་སོགས་སྔོན་དུ་བཏང་ནས་རྙིང་རྗེ་བསྒོམ་པ་དེ་དཔྱད་སྒོམ་རེད། རྒྱུ་མཚན་དེ་འདྲ་གང་ཡང་མ་བསམས་པའི་ཐོག་ནས་སེམས་ཅན་ཐམས་ཅད་སྙིང་རེ་རྗེ། སྙིང་རེ་རྗེ་ཞེས་བསམ་པའི་བསམ་བློ་དེའི་ཐོག་ཏུ་སེམས་རྒྱུན་དུ་འཇོག་པ་ལ་འཇོག་སྒོམ་ཟེར། སེམས་ཅན་ཐམས་ཅད་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག་ཅེས་སོགས་ཀྱི་ཚིག་བརྗོད། ཕྲེང་བ་བགྲངས། ཚར་བརྒྱ་ཙམ་འདོན། སེམས་ཀྱིས་ཀྱང་དེ་བཞིན་ཚར་བརྒྱ་དྲན་ན་ཚིག་དེས་ཕན་ཐོགས་ཀྱི་ཡོད་རེད། དེ་རྣམས་སྤྱིར་བཏང་རེད། །

**དགེ་བ་ཇི་ལྟར་བྱེད་དགོས་པའི་སྐོར་བཤད་པ།**

ད་ལན་ཉིན་བཅུའི་འཛིན་གྲྭའི་དུས་ཡུན་རིང་ལ་དགེ་བ་བྱེད་སྟངས་མང་པོ་དེ་རིང་ནས་བཟུང་འགོ་འཛུགས་དགོས་རེད། དཔེར་ན། གསང་སྔགས་ཀྱི་ནང་ལ་ཁ་ཟས་ཀྱི་རྣལ་འབྱོར། སྤྱོད་ལམ་གྱི་རྣལ་འབྱོར་སོགས་མང་པོ་བཤད་ཀྱི་རེད། ཕ་རོལ་ཏུ་ཕྱིན་པའི་ཐེག་པ་ཆེན་པོ་ལ་ཡང་དེ་འདྲ་ཡོད་རེད། དཔེར་ན་གཉིད་ལོག་པའི་གནས་སྐབས་ན་སེམས་ཅན་ཐམས་ཅད་སངས་རྒྱས་ཆོས་ཀྱི་སྐུ་ཐོབ་པར་ཤོག་ཅིག་བསམ། གཉིད་དེ་ཆོས་སྐུ་རེད་ཟེར་གྱི་ཡོད་མ་རེད་དེ། དེ་དང་ཕྱོགས་མཐུན་དེ་དྲན་པའི་རྐྱེན་བྱས་ཏེ་དེའི་སྐབས་ན་སེམས་ཅན་ཐམས་ཅད་ཀྱིས་ཆོས་སྐུ་ཐོབ་པར་ཤོག་བསམ་པ་ཡིན་ན་གཉིད་དེ་དགེ་བ་ལ་འགྱུར་འགྲོ་ཡི་ཡོད་རེད། གཉིད་སད་དུས་སེམས་ཅན་ཐམས་ཅད་མ་རིག་པའི་གཉིད་སད་པར་ཤོག་བསམ། ཡར་ལངས་དུས་གཟུགས་སྐུ་ཐོབ་པར་ཤོག་བསམ། གོས་གྱོན་དུས་ངོ་ཚ་ཁྲེལ་ཡོད་ཀྱི་གོས་དང་ལྡན་པར་ཤོག་བསམ། ཁྲུས་བྱེད་དུས་ཉོན་མོངས་པའི་དྲི་མ་འཁྲུད་པར་ཤོག་བསམ། དེ་ལ་སོགས་པ་མང་པོ་ཡོད་རེད། མདོ་དང་བསྟན་བཅོས་ནང་ཡོད་པའི་ཚིག་དོན་རྣམས་བློ་ལ་ཟིན། དུས་ཐོག་ཏུ་དྲན་ཐུབ་པ་བྱུང་ན་ལུང་མ་བསྟན་གྱི་ལས་རྣམས་དགེ་བའི་ལས་སུ་འགྱུར་འགྲོ་ཡི་ཡོད་རེད། ཟ་མ་ཟ་དུས་སེམས་ཅན་ཐམས་ཅད་ཀྱིས་བསམ་གཏན་གྱི་ཟས་ཐོབ་པར་ཤོག་བསམ། དེ་བཞིན་དུ་ཟ་མ་ཟ་དུས་དང་། བཏུང་བ་འཐུང་དུས་རང་གི་ལུས་ལ་འབུ་མང་པོ་ཡོད་པ་དེ་རྣམས་ད་ལྟར་ཟས་ཀྱིས་གསོ། རྗེས་སུ་དམ་པའི་ཆོས་ཀྱིས་གསོ་ཡི་ཡིན་བསམས་ཏེ་ཀུན་སློང་བརྗེས་ན་ཟ་མ་ཟ་བའི་ལས་དེ་དགེ་བར་འགྱུར་འགྲོ་གི་ཡོད་རེད། བསྒོམ་བྱེད་པའི་སྐབས་སུ་ཚུལ་ཁྲིམས་དང་ལྡན་ཞིང་ཐོས་བསམ་གྱིས་སྒྲོ་འདོགས་ཆོད་པ་ཞིག་ཡིན་ན་དངོས་གནས་བྱས་ན་དབེན་པ་གཅིག་ལ་བཞུགས་ནས་བསྒོམ་བྱེད་དགོས་ཀྱི་ཡོད་རེད། །དབེན་པ་དེ་ལ་གཉིས་ཡོད། ལུས་དབེན་པ་དང༌། སེམས་དབེན་པའོ། །ལུས་དབེན་པ་ཟེར་ན་མི་གཞན་མེད་པ། སེམས་དབེན་པ་ཟེར་ན་སེམས་ཅན་དང༌ལོངས་སྤྱོད་སོགས་ལ་ཆགས་པ་དང་འདོད་པའི་རྣམ་རྟོག་སྤངས་པ། དེ་འདྲ་བྱས་ནས་རྩེ་གཅིག་ཏུ་བསྒོམས་ན་མགྱོགས་པོ་ཉམས་འོག་ཏུ་ཚུད་པ་ཡོང་གི་རེད། དེ་མིན་མི་དང་འབྲེལ་བ་མ་བཅད། ལས་ཀ་མང་པོ་བྱེད་ཀྱིན་བསྒོམ་ན་ཡུན་རིང་པོ་བསྒོམས་ནའང་གོ་ཆོད་པ་ཞིག་ཡོང་ཐུབ་པ་དཀའ་ལས་ཁག་པོ་ཡིན་པ་ཐོས་སོང། ད་ལན་ཉིན་བཅུའི་བསྒོམ་གྱི་རིང་ལ་སོ་སོ་ལ་ཁེ་ཙང་གི་ཉལ་ཁང་རེ་ཡོད་པ་ཡིན་སྟབས་སོ་སོའི་ཉལ་ཁང་སྒོ་བརྒྱབ། རང་གི་རྣམ་རྟོག་ཀྱང་སྒོ་བརྒྱབ་བཞག་པ་ཡིན་ན་ལུས་དབེན་པ་དང་སེམས་དབེན་པར་འགྱུར་ཡོང་གི་ཡོད་རེད། དེ་ནས་བསྒོམ་བྱེད་དུས་ལུས་སེམས་ལ་དཀའ་ལས་མེད་པ་དགོས་ཀྱི་ཡོད་པས་ངལ་གསོ་མང་པོ་བརྒྱབ་དགོས་ཡིན་པ་རེད། ལུས་པོ་དལ་པོ་བྱེད། སྐད་ཆ་ཡང་མང་པོ་མི་བཤད། ཁ་འདོན་མང་པོ་མི་བྱེད། སེམས་པ་ལ་ལས་ཀ་མི་བཀོལ། ལྷོད་པོ་བྱས་ཏེ་སྡོད་དགོས་ཀྱི་ཡོད་རེད། ཉིན་མོ་གཉིད་ཁུག་ན་ཕན་ཐོགས་ཀྱི་མེད་པ་འདྲ། སྐྱོན་བྱེད་ཀྱི་ཡོད་རེད། མཚན་མོ་གཉིད་ཁུག་དགོས་རེད། གཉིད་ཁུག་པ་དེ་ངལ་གསོ་བའི་མཐུན་རྐྱེན་ཡག་ཤོས་རེད། དེས་ན་དགོང་དྲོ་ཐུན་གྲོལ་ཚར་དུས་སྐད་ཆ་མང་པོ་བཤད་རྒྱུ་མེད་པ་རེད། ཕན་ཐོགས་མཁན་གྱི་སྐད་ཆ་ཡིན་ན་མ་གཏོགས་སྐད་ཆ་གཞན་དག་མི་བཤད་པ་དེ་ཐེག་པ་ཆེན་པོའི་ཆོས་གཅིག་རེད། དེ་ཡང་ཉམས་ལེན་བྱེད་དགོས་རེད། །

**སྐྱབས་འགྲོའི་ངོ་བོ་བཤད་པ།**

ད་སྐྱབས་འགྲོའི་སྐོར་ཞུ་རྒྱུ་ཡིན། སྐྱབས་འགྲོ་ནི་ཉམས་ལེན་ཐམས་ཅད་ཀྱི་རྟེན་དང་ཆོས་ཐམས་ཅད་ཀྱི་སྒོ་རེད། སྐྱབས་འགྲོ་ཟེར་རྒྱུའི་དོན་ནི་འཇིགས་སྐྲག་ཆེན་པོ་གཅིག་བྱུང་ནས་འཇིགས་སྐྲག་དེ་རང་གིས་མེད་པ་བྱེད་མ་ཐུབ་ནས་མེད་པ་བྱེད་ཐུབ་མཁན་གཅིག་ལ་སྐྱབས་འཚོལ། རོགས་པ་འཚོལ་བ་ལ་ཟེར་གྱི་ཡོད་རེད། དཔེར་ན་ཆར་གྱི་འཇིགས་པས་བྲག་སྐྱིབས་ཏུ་འགྲོ་བ་ལྟ་བུ་རེད། ང་ཚོ་ལ་འཇིགས་སྐྲག་གང་ཡོད་རེད་ཟེར་ན། ཚེ་རབས་འཁོར་བ་ཐོག་མ་མེད་པའི་དུས་ནས་ད་ལྟའི་བར་འཇིགས་སྐྲག་དང་གནོད་འཚེ་དང་སྡུག་བསྔལ་མང་པོ་བར་མཚམས་མེད་པར་མྱོང་བསྡད་ཡོད་རེད། ད་དུང་ང་ཚོས་ཐར་པའི་ལམ་ལ་ཞུགས་ནས་འགྱུར་བ་མ་བཏང་བ་ཡིན་ན་མཐའ་མེད་པའི་བར་དུ་འཇིགས་སྐྲག་རྒྱུན་ཆད་རྒྱུ་ཡོད་མ་རེད། དམྱལ་བ་ལ་སླེབས་ཚར་དུས་འཇིགས་སྐྲག་སེལ་ཐུབ་མཁན་གྱི་རོགས་པ་ཞིག་ག་ནས་ཐོབ་ཡོང་བསམས་ནས་ཕྱོགས་བཞི་ལ་རོགས་པ་འཚོལ་གྱི་ཡོད་རེད། ཡིན་ནའང་དེའི་སྐབས་ལ་སྐྱབས་དང་རོགས་པ་ཐོབ་རྒྱུ་ཡོད་མ་རེད། དེར་བརྟེན་རང་དབང་ཡོད་པའི་གནས་དུས་སུ་དེ་རིང་ནས་སྐྱབས་འགྲོ་བྱེད་དགོས་ཀྱི་ཡོད་རེད་ཅེས་རྒྱལ་སྲས་ཞི་བ་ལྷས་གསུངས་པ་རེད། །

**སྐྱབས་འགྲོའི་རྒྱུ་བཤད་པ།**

དེ་རིང་ཤི་སོང་བ་ཡིན་ན་ངན་སོང་ལ་སྐྱེ་བའི་རྒྱུ་མང་པོ་གཅིག་ཚང་བསྡད་ཡོད་རེད། རྒྱུ་ཡོད་ནའང་འགལ་རྐྱེན་ཡོད་ན་འབྲས་བུ་བཀག་ཐུབ་ཀྱི་རེད་དེ་འགལ་རྐྱེན་ཆོས་རྣམ་དག་དེ་འདྲ་རང་གི་སེམས་རྒྱུད་ལ་ཡོད་མ་རེད། དེས་ན་དེ་རིང་ཤི་སོང་བ་ཡིན་ན་ཕལ་ཆེ་བརྒྱ་ཆ་དགུ་བཅུ་གོ་དགུ་ངན་སོང་དང། དེ་ཡི་ནང་ནས་དམྱལ་བ་ལ་སྐྱེ་རྒྱུའི་ཉེན་ཁ་ཡོད་རེད། དེ་ལྟར་འཇིགས་སྐྲག་མང་པོ་དང་ཆེན་པོ་ཡོད་རེད། རྒྱུ་གཉིས་པ་ནི་དད་པ་རེད། དད་པ་ལའང་གསུམ་ཡོད་རེད། དང་བའི་དད་པ། འདོད་པའི་དད་པ་དང། ཡིད་ཆེས་ཀྱི་དད་པ་སྟེ་གསུམ་རེད། དང་བའི་དད་པ་ཟེར་ན་དཔེར་ན་ཆུ་རྙོག་པ་མེད་པ་ཞིག་ལ་ཆུ་དྭངས་བ་ཟེར་གྱི་རེད། དེ་ག་ནང་བཞིན་སེམས་དང་བ་ཟེར་དུས་ཐེ་ཚོམ་དང་མ་དད་པའི་རྙོགས་པ་མེད་པའི་སྒོ་ནས་དཀོན་མཆོག་གསུམ་ནི་ཡོན་ཏན་ཆེན་པོ་ཡིན་བསམ་པ་དེ་ལ་དང་བའི་དད་པ་ཟེར་གྱི་ཡོད་རེད། འདོད་པའི་དད་པ་ཟེར་ན་དེ་དག་ཐོབ་འདོད་བྱེད་པ་ལ་ཟེར་གྱི་ཡོད་རེད། ཡིད་ཆེས་ཀྱི་དད་པ་ཟེར་ན། དཀོན་མཆོག་ལ་སྐྱབས་འགྲོ་བྱས། བློ་གཏད་ན་འཇིགས་པ་ཐམས་ཅད་ལས་སྐྱོབ་པ་ལ་བསླུ་བ་མེད་བསམ་པ་དེ་ལ་ཟེར་གྱི་ཡོད་རེད། རྒྱུ་གཞན་གཅིག་དེ་སྙིང་རྗེ་རེད། ཐེག་པ་ཆེན་པོའི་ལམ་དང་འབྲས་བུ་ཚང་མ་སྙིང་རྗེས་བྱེད་ཀྱི་ཡོད་རེད། སྙིང་རྗེ་མེད་ན་ཐེག་པ་ཆེན་པོའི་ལམ་རྣམ་པར་དག་པ་རྩ་བ་ནས་མ་རེད། དཔེར་ན་སྐྱབས་འགྲོ་ཡིན་ནའང་ཐེག་དམན་གྱི་སྐྱབས་འགྲོ་ནི་རང་ཉིད་ཀྱི་ཆེད་དུ་ཡིན་པས་དེའི་རྒྱུ་འཇིགས་པ་དང་དད་པ་གཉིས་ཡིན། ཐེག་ཆེན་གྱི་སྐྱབས་འགྲོ་ནི་གཞན་གྱི་དོན་དུ་ཡིན་པས་དེའི་རྒྱུར་སེམས་ཅན་ཐམས་ཅད་སྡུག་བསྔལ་ལས་བསྒྲལ་འདོད་ཀྱི་སྙིང་རྗེ་དགོས་པ་ཡིན། །

**སྐྱབས་སུ་འགྲོ་ཡུལ་ངོས་བཟུང་བ།**

གཉིས་པ་སྐྱབས་སུ་འགྲོ་བའི་ཡུལ་ཞུ་རྒྱུ་ཡིན། སྐྱབས་སུ་འགྲོ་བའི་ཡུལ་དེ་ཐེག་དམན་ཡིན་ན། སངས་རྒྱས་ཟེར་ན་སངས་རྒྱས་གཟུགས་ཀྱི་སྐུ་ལ་ཞུ་ཡི་ཡོད་རེད། ཆོས་ཟེར་དུས་ཐེག་པ་དམན་པའི་ཆོས། དགེ་འདུན་ཟེར་དུས་ཐེག་པ་དམན་པའི་འཕགས་པའི་གང་ཟག་བརྒྱད་པོ་དེ་ཚོ་རེད། ཐེག་པ་ཆེན་པོའི་ལུགས་ལ་སངས་རྒྱས་ལ་སྐུ་གསུམ་བཞེད། སྐུ་གསུམ་ཟེར་དུས་དེ་སྔ་དཔེ་ཆ་སྦྱང་མ་མྱོང་མཁན་ཚོས་གང་ཟག་གསུམ་ལ་གོ་ན་འགྲིག་གི་མ་རེད། གང་ཟག་གཅིག་སངས་རྒྱས་དུས་སྐུ་གསུམ་ཐོབ་ཀྱི་ཡོད་རེད། དེ་ཡང་སངས་རྒྱས་ངོ་མ་དེ་ལོངས་སྐུ་རེད། སངས་རྒྱས་ཀྱི་ཞིང་ཁམས་ན་སངས་རྒྱས་ཀྱི་གཟུགས་ཀྱིས་ཐེག་པ་ཆེན་པོའི་ཆོས་འཁོར་གསུངས། འཁོར་བྱང་ཆུབ་སེམས་དཔའ་འཕགས་པ་ཤ་སྟག་ཡིན་མཁན་དེ་ལོངས་སྤྱོད་རྫོགས་པའི་སྐུ་རེད། ཆོས་སྐུ་ནི་དེའི་ཐུགས་ལ་གསུང་གི་ཡོད་རེད། སྤྲུལ་སྐུ་གསུང་ན་ལོངས་སྐུ་དེས་སེམས་ཅན་མཆོག་དམན་མང་པོའི་དོན་དག་བྱེད་པའི་དོན་དུ་སྤྲུལ་པ་བསྟན་པ་ཡིན། སངས་རྒྱས་སྤྲུལ་པའི་སྐུ་དེས་བྱང་ཆུབ་སེམས་དཔའ། ཉན་ཐོས། རང་སངས་རྒྱས། སེམས་ཅན་གྱི་གཟུགས་དང་གཟིངས་དང་ཟམ་པ་ལ་སོགས་པའི་གཟུགས་སྣ་ཚོགས་དང་། སྙན་དང་མི་སྙན། རྙེད་དང་མི་རྙེད། དགྲ་དང་གཉེན་ལ་སོགས་པའི་རྣམ་པ་དང་། གདུལ་བྱའི་མོས་པ་དང་དགོས་པ་དང་བསྟུན་པའི་ཆོས་ཀྱང་སྣ་ཚོགས་པ་སྟོན་པར་མཛད། ཆོས་དཀོན་མཆོག་ནི་ཐེག་པ་ཆེན་པོའི་ཆོས་རེད། དེ་ལ་ལུང་གི་ཆོས་དང༌། རྟོགས་པའི་ཆོས་ཟེར་བ་གཉིས་ཡོད་རེད། ལུང་གི་ཆོས་དེ་གོ་བདེ་བོ་བྱས་ན། སྔོན་མ་དང་པོ་སངས་རྒྱས་ཀྱི་གསུང་རེད། དེ་ནས་བྱང་ཆུབ་སེམས་དཔའ་རྣམས་ཀྱི་ཐུགས་རྒྱུད་ན་བཞུགས་པ་ད་ལྟ་གླེགས་བམ་གྱི་ཐོག་ལ་ཡོད་པ་དེ་རྣམས་ཡིན། རྟོགས་པའི་ཆོས་ཟེར་བ་དེ་འགོག་ལམ་གཉིས་ལ་ཟེར་གྱི་ཡོད་རེད། འགོག་པ་ཟེར་ན་བྱང་ཆུབ་སེམས་དཔའ་འཕགས་པ་རྣམས་ཀྱི་སེམས་ཀྱི་གནས་ལུགས་ལམ་གྱི་སྟོབས་ཀྱིས་དྲི་མ་ལས་གྲོལ་བ་དེ་ལ་འགོག་པའི་བདེན་པ་ཟེར་གྱི་ཡོད་རེད། ལམ་ཟེར་ན་ཉོན་མོངས་སྤོང་བའི་གཉེན་པོ་བྱང་སེམས་འཕགས་པའི་ཐུགས་རྒྱུད་ན་ཡོད་པའི་ཤེས་རབ་དང་སྙིང་རྗེ་ལ་སོགས་པ་ལམ་གྱི་བདེན་པ་ལ་ཟེར། དགེ་འདུན་དཀོན་མཆོག་ནི་ས་བཅུ་ལ་གནས་པའི་བྱང་སེམས་འཕགས་པ་རྣམས་ཡིན། དེ་དག་ཐམས་ཅད་སྐྱབས་གནས་ཡིན་བསམ། དཀོན་མཆོག་གསུམ་པོ་ཚང་མ་ང་ཚོའི་སྐྱབས་གནས་རེད། ཚང་མ་ལ་སྐྱབས་སུ་འགྲོ་དགོས་རེད། ཡིན་ནའང་ཤཱཀྱ་ཐུབ་པ་ལྟ་བུ་གཅིག་ལ་སྐྱབས་ཞུས་ན་སངས་རྒྱས་ཐམས་ཅད་ལ་སྐྱབས་ཞུ་འགྲོ་གི་རེད། རྒྱུ་མཚན་ཤེས་ན་གཅིག་ལ་སྐྱབས་ཞུས་པ་དང་ཚང་མ་ལ་ཞུས་པ་ལ་ཁྱད་པར་ཡོད་མ་རེད། འོ་ན་སངས་རྒྱས་ག་ཚོད་ཡོད་རེད། སངས་རྒྱས་ཚང་མ་ལ་སྐྱབས་སུ་འགྲོ་དགོས་ཀྱི་ཡོད་རེད་དམ་ཞེས་དྲིས་ན། སངས་རྒྱས་ལ་གྲངས་ཀྱི་མཐའ་ཡོད་མ་རེད། སྤྱིར་མཐའ་མེད་པ་ལ་མང་པོ་ཡོད་རེད། ནམ་མཁའ་ལ་མཐའ་མེད། སེམས་ཅན་ལ་མཐའ་མེད། སངས་རྒྱས་ལ་མཐའ་མེད། ཆོས་ལ་མཐའ་མེད། དགེ་འདུན་ལ་མཐའ་མེད། འོ་ན་དཀོན་མཆོག་གསུམ་ཁོ་ན་ལ་སྐྱབས་ཞུ་དགོས་པའི་རྒྱུ་མཚན་གང་ཡིན་ཟེར་ན། དཔེར་ན་ང་ཚོ་ལ་ཁྲིམས་འགལ་ཆེན་པོ་བྱུང་སྐབས་དེའི་འཇིགས་སྐྲག་དང༌། དཀའ་ངལ་ང་རང་ཚོ་སོ་སོས་སེལ་མ་ཐུབ་ན་མི་གཞན་ཞིག་ལ་རོགས་པའམ་སྐྱབས་ཞུ་དགོས་ཀྱི་ཡོད་རེད། སྐྱབས་ཞུ་ས་དེ་ཤེས་ཡོན་ཡོད་མཁན། རོགས་པ་བྱེད་འདོད་ཡོད་མཁན། ནུས་པ་ཡོད་མཁན་ཏེ་ཁྱད་ཆོས་གསུམ་ཚང་དགོས་ཀྱི་རེད། དཔེ་དེ་བཞིན་དུ་སངས་རྒྱས་དང་བྱང་ཆུབ་སེམས་དཔའ་དེ་ཚོ་ལ་མཁྱེན་པ་དང༌། ནུས་པ་དང༌། བརྩེ་བ་གསུམ་ག་ཡོད་པ་ཡིན་པ་དང༌། གཞན་དག་ལ་ཡོན་ཏན་དེ་དག་མེད་པས་དཀོན་མཆོག་གསུམ་ལ་སྐྱབས་སུ་འགྲོ་དགོས་རེད། དྲི་བ་དེའི་ལན་འཕགས་པ་ཐོགས་མེད་ཀྱིས་འདི་འདྲ་གསུངས་ཡོད། སྐྱབས་ཡུལ་ལ་ཡོན་ཏན་བཞི་ཡོད་དགོས། གཅིག་སོ་སོ་འཇིགས་སྐྲག་ལས་གྲོལ་ཚར་བ་དགོས་ཀྱི་རེད་གསུངས་པ་རེད། སོ་སོ་འཇིགས་སྐྲག་གི་ནང་ལ་ཡོད་པ་ཡིན་ན་དཔེར་ན་ཆུས་ཁྱེར་སོང་ན་ལག་པས་ལག་པ་འཛིན་སྡོད་པ་དང་འདྲ་བར་གཞན་འཇིགས་པ་ལས་སྐྱོབ་ཐུབ་ཀྱི་མ་རེད། ཡོན་ཏན་གཉིས་པ་ནི་སེམས་ཅན་རྣམས་འཇིགས་སྐྲག་ལས་སྒྲོལ་བའི་ཐབས་ལ་མཁས་པ་ཡིན་པ། གསུམ་པ་སྙིང་རྗེ་ཡོད་པ། བཞི་པ་ནི་རྔན་པ་སྤྲད་མི་དགོས་པ་དེ་རེད། དཔེར་ན་གླ་རྔན་སྤྲད་ནས་རོགས་པ་བྱེད་དགོས་ཀྱི་ཡོད་ན་རོགས་པ་བྱེད་ཁག་པོ་ཆགས་ཀྱི་ཡོད་རེད། སངས་རྒྱས་དང་བྱང་ཆུབ་སེམས་དཔའ་ཚོས་ཕར་གུས་ཞབས་ཞུ་ནའང་རོགས་པ་བྱེད་ཀྱི་རེད། ཕར་གནོད་པ་བྱེད་ནའང་རོགས་པ་བྱེད་ཀྱི་ཡོད་རེད། ཕར་གང་ཡང་མ་བྱས་ནའང་རོགས་པ་བྱེད་ཀྱི་རེད། ཡོན་ཏན་བཞི་པོ་དེ་དག་དཀོན་མཆོག་གསུམ་ཁོ་ན་ལ་ཚང་བ་ཡིན་པས་དཀོན་མཆོག་གསུམ་ཁོ་ན་སྐྱབས་ཡུལ་ཡིན་གསུངས་པ་རེད། །

**ཇི་ལྟར་སྐྱབས་སུ་འགྲོ་བའི་ཚུལ་བཤད་པ་ནི།**

གསུམ་པ་སྐྱབས་སུ་འགྲོ་སྟངས་ནི། སངས་རྒྱས་ལ་སྟོན་པར་འཛིན། ཆོས་ལ་ཐར་པ་ཐོབ་པར་བྱེད་པའི་ལམ་ཡིན་བསམ། དགེ་འདུན་རྣམས་ལམ་སྒྲུབ་པའི་གྲོགས་པོ་ཡིན་བསམ་པ་ལ་སྐྱབས་འགྲོ་ཟེར་གྱི་ཡོད་རེད། སྐྱབས་འགྲོ་དེ་གཙོ་བོ་སེམས་ཀྱི་སྟེང་ལ་འཇོག་གི་ཡོད་རེད། སྐྱབས་སུ་མཆིའོ་ཞེས་ངག་གིས་བརྗོད་པ་དེ་ངག་གི་སྐྱབས་འགྲོ་ཡིན། གང་འདྲ་ཞིག་བྱས་ན་དཀོན་མཆོག་གསུམ་ལ་སྐྱབས་འགྲོ་ཚད་ལྡན་ཞིག་བྱེད་ཐུབ་ཀྱི་རེད་ཟེར་ན། འཕགས་པ་ཐོགས་མེད་ཀྱིས་དེ་ལ་ཁྱད་ཆོས་བཞི་ཚང་དགོས་ཀྱི་རེད་གསུངས། དེ་ཡང་དང་པོ་དཀོན་མཆོག་གསུམ་གྱི་ཡོན་ཏན་ཡག་པོ་ཤེས་དགོས། གཉིས་པ་དཀོན་མཆོག་གསུམ་གྱི་ནང་ཚན་གྱི་ཁྱད་པར་དེ་ཚོ་ཤེས་དགོས། གསུམ་པ་ག་རེ་ཁས་བླངས་ན་སྐྱབས་འགྲོར་འགྱུར་གྱི་ཡོད་པ་ཤེས་དགོས། བཞི་པ་ནི་གཞན་དུ་མི་སྨྲ་བའི་སྐྱབས་སུ་འགྲོ་བ་དེ་ཡིན། དེའི་དོན་དག་ནི། ཆོས་ལུགས་གཞན་དག་གི་དཀོན་མཆོག་དང་ནང་པ་སངས་རྒྱས་པའི་དཀོན་མཆོག་གསུམ་གྱི་ཁྱད་པར་ཤེས་པར་བྱས་ནས། སངས་རྒྱས་པའི་དཀོན་མཆོག་གསུམ་ཁོ་ན་ལ་སྐྱབས་སུ་འགྲོ་དགོས་ཞེས་པའི་དོན་ཡིན། །

**མཆོག་གསུམ་གྱི་ཡོན་ཏན་གཞན་ལས་ཁྱད་པར་དུ་འཕགས་པའི་ཚུལ་བཤད་པ།**

དེ་ལས་དང་པོ་དཀོན་མཆོག་གསུམ་གྱི་ཡོན་ཏན་ཤེས་པ་དེ་གནས་སྐབས་ཐམས་ཅད་དུ་གལ་ཆེན་པོ་ཡིན་པས་ཡོན་ཏན་གྱི་སྐོར་ཅུང་ཟད་ཞུ་རྒྱུ་ཡིན། སངས་རྒྱས་ཟེར་བ་དེ་སྐྱོན་རྩ་བ་ནས་མེད་མཁན། ཡོན་ཏན་ཚང་མ་ཡོད་མཁན། ཁྱད་པར་དུ་གཞན་ལ་ཆོས་སྟོན་དུས་ནོར་འཁྲུལ་རྩ་བ་ནས་མི་བྱེད་མཁན། མདོར་བསྡུས་ན་དེ་ཚོ་སངས་རྒྱས་ཀྱི་ཡོན་ཏན་ཡིན་ནོ། ད་གསུང་གི་ཡོན་ཏན་བཤད་ཀྱི་ཡིན། སངས་རྒྱས་ཀྱི་གསུང་གཅིག་གི་གདུལ་བྱ་སྣ་ཚོགས་ལ་ཁྱབ་པར་བྱེད་པ་སོགས་ཡན་ལག་ལྔ་དང་། འཇམ་པ་དང་། ཡིད་དུ་འོང་བ་དང་། རྒྱང་རིང་དུ་གྲགས་པ་ལ་སོགས་པ་ཡན་ལག་དྲུག་ཅུ་དང་ལྡན་པས་ཚད་མེད་པའི་འཇིག་རྟེན་གྱི་ཁམས་སུ་དམ་པའི་ཆོས་གོ་བར་མཛད། དེར་མ་ཟད་ཆོས་ཉན་མཁན་ག་ཚོད་ཡོད་ནའང༌། དེ་དག་གི་སྐད་ཀྱི་ཐོག་ནས་གསུང་གི་ཡོད་རེད། གཞན་ཡང་སངས་རྒྱས་ཀྱི་གསུང་གཅིག་ལ་སྐད་མི་འདྲ་བ་མང་པོའི་ཐོག་ནས་བརྗོད་བྱ་ཡང་མཐོ་རིས་ཀྱི་ལམ་དང་ཐེག་པ་གསུམ་གྱི་ལམ་སོ་སོར་གོ་ཐུབ་ཀྱི་ཡོད་རེད། དཔེར་ན་སངས་རྒྱས་ཀྱིས་ཆོས་གཅིག་གསུངས་དུས་གདུལ་བྱ་མི་འདྲ་བ་གསུམ་གྱིས་མདོ་མི་འདྲ་བ་གསུམ་གོ་སོང་བ་ད་ལྟ་བཀའ་འགྱུར་གྱི་ནང་ལ་ཡོད་པ་ལྟ་བུ་རེད། སངས་རྒྱས་ཀྱི་ཐུགས་ལ་ཟག་མེད་ཀྱི་ཆོས་སྡེ་ཚན་ཉེར་གཅིག་གི་ཡོན་ཏན་ཡོད་རེད། དེའི་ནང་ནས་མཁྱེན་པ་དང་སྙིང་རྗེ་གཉིས་ཞུས་ན། དང་པོ་མཁྱེན་པས་ཤེས་བྱ་ཐམས་ཅད་ད་ལྟ་ང་ཚོས་མདུན་ན་ཡོད་པའི་ཅ་ལག་ལ་ལྟ་བ་ནང་བཞིན་མངོན་སུམ་དུ་དུས་ཚོད་གཅིག་གི་ཐོག་ཏུ་གཟིགས་ཀྱི་ཡོད་རེད་ལ། ཆོས་ཐམས་ཅད་ཀྱི་གནས་ལུགས་ཀྱང་མངོན་སུམ་དུ་གཟིགས་ཀྱི་ཡོད་རེད། སངས་རྒྱས་མ་ཡིན་པ་ཐམས་ཅད་ཀྱི་ཤེས་བྱ་དེ་ཆེ། མཁྱེན་པ་དེ་ཆུང་བསྡད་ཡོད་རེད། སངས་རྒྱས་ལ་ཤེས་བྱ་མཁྱེན་དགོས་པ་དང་མཁྱེན་པ་གཉིས་ཆེ་ཆུང་མེད་པར་འགྲིགས་བསྡད་ཡོད་རེད། འཇིག་རྟེན་པའི་ལྷ་ལ་སོགས་པ་ཕར་བཞག་ས་བཅུ་པའི་བྱང་ཆུབ་སེམས་དཔས་ཀྱང་ཤེས་བྱ་ཐམས་ཅད་གཟིགས་ཡོད་མ་རེད་ལ། ཤེས་བྱ་ཐམས་ཅད་ཀྱི་གནས་ལུགས་ཀྱང་མཁྱེན་ཡོད་མ་རེད། སངས་རྒྱས་ལ་ལྟོས་ན་དེས་གཟིགས་པ་དེ་ཤེས་བྱའི་ཕྱོགས་གཅིག་ཙམ་རེད། ཐམས་ཅད་མཁྱེན་པའི་ཡེ་ཤེས་མངའ་བའི་རྒྱུ་མཚན་དེས་སངས་རྒྱས་དེ་ཉིད་ལྷ་དང་བཅས་པའི་འགྲོ་བ་ཐམས་ཅད་ཀྱི་སྟོན་པར་གྱུར་པ་ཡིན། གཉིས་པ་སྙིང་རྗེ་ནི། མཐའ་ཡས་པའི་སེམས་ཅན་ཐམས་ཅད་སྲིད་ཞིའི་འཇིགས་པ་ལས་སྒྲོལ་བར་བཞེད་པའི་སྙིང་རྗེ་བསྐལ་པ་གྲངས་མེད་པ་དུ་མར་གོམས་ནས་ཐུགས་ཉིད་སྙིང་རྗེའི་རང་བཞིན་དུ་གྱུར་ཏེ་སེམས་ཅན་ཐམས་ཅད་ལ་དུས་རྟག་ཏུ་གཟིགས་ཀྱི་ཡོད་རེད། མདོར་ན་སངས་རྒྱས་ཀྱི་ཡོན་ཏན་ལ་ཚད་མེད། ཚད་མེད་པའི་རྒྱུ་མཚན་གྱིས་སངས་རྒྱས་ཀྱི་ཡོན་ཏན་ནི་ག་ཚོད་བཤད་ནའང་རྫོགས་རྒྱུ་ཡོད་མ་རེད་ལ་ཉུང་དུ་འགྲོ་རྒྱུ་ཡང་ཡོད་མ་རེད། དོན་གཉིས་པ་རྒྱུའི་སྐོར་བཤད་ན། དེ་ལྟ་བུའི་སངས་རྒྱས་ཀྱི་ཡོན་ཏན་དེ་དག་གི་རྩ་བ་སྙིང་རྗེ་དང། རྒྱུ་བྱང་ཆུབ་ཀྱི་སེམས་དང་། མཐར་ཕྱིན་པའི་རྐྱེན་སྦྱིན་པ་དང་ཚུལ་ཁྲིམས་ལ་སོགས་པའི་ཐབས་རྣམས་ཡིན། དེ་ལྟ་བུའི་སེམས་ཅན་ལ་ཕན་བདེ་སྒྲུབ་འདོད་ཀྱི་བསམ་པ་དང་ཚད་མེད་པའི་སྤྱོད་པ་ཡུན་རིང་པོར་གོམས་པར་བྱས་པ་ལས་མཐར་ཐུག་གི་གྲུབ་འབྲས་འདི་བྱུང་བ་རེད། དེས་ན་སངས་རྒྱས་ཀྱི་རྒྱུ་ཡང་ཕུན་སུམ་ཚོགས་པ་ཡིན། གསུམ་པ་ཕྲིན་ལས་ཕུན་སུམ་ཚོགས་པ་ཞུ་རྒྱུ་ཡིན། ཕྲིན་ལས་ཟེར་ན་སངས་རྒྱས་ཀྱི་མཛད་པ་རེད། སངས་རྒྱས་རང་དོན་གྲུབ་ཚར་བ་ཡིན་པས་རང་དོན་སྒྲུབ་པའི་ལས་ཀ་གང་ཡང་ཡོད་མ་རེད། ག་རེ་གནང་བ་དེ་ཐམས་ཅད་གཞན་དོན་རེད། ཕྲིན་ལས་དེ་ལ་དབྱེ་བ་མང་པོ་ཡོད། དང་པོ་ཕྲིན་ལས་སྣ་ཚོགས་པ་ཞེས་པ་སེམས་ཅན་འདུལ་བའི་ཕྲིན་ལས་མི་འདྲ་བ་སྒོ་མང་པོ་ཞིག་གནང་གི་ཡོད་པའི་དོན་རེད། གཙོ་བོ་ཆོས་གསུང་རྒྱུ་དེ་རེད། ཡིན་ནའང་ཕྲིན་ལས་གཞན་ཡང་མང་པོ་གནང་གི་ཡོད་རེད། སངས་རྒྱས་ཀྱིས་དུས་ཚོད་ཐུང་ངུ་ཞིག་གི་ཐོག་ལ་མཛད་པ་མི་འདྲ་བ་ཇི་ཙམ་གནང་བའི་གྲངས་ཚད་དེ་འཛམ་བུ་གླིང་གི་ས་ཡི་རྡུལ་ཕྲན་ལ་ཡང་ཡོད་མ་རེད་ཅེས་དབུ་མ་འཇུག་པ་ལས་གསུངས་ཡོད། །གཉིས་པ་ཁྱབ་པ་ཞེས་པ་གདུལ་བྱ་གང་དུ་ཡོད་ནའང་དེ་དག་ཐམས་ཅད་དུ་ཕྲིན་ལས་ཀྱིས་ཁྱབ་པའི་དོན་རེད། །གསུམ་པ་ལྷུན་གྱིས་གྲུབ་པ་ཞེས་པ་སངས་རྒྱས་ཀྱི་འཕྲིན་ལས་ནི་འདི་འདྲ་ཞིག་བྱ་སྙམ་པའི་རྣམ་རྟོག་དང་འབད་རྩོལ་མི་དགོས་པར་ངང་གིས་འཇུག་ཅིང་སྒྲུབ་པར་མཛད་པའི་དོན་ཡིན། བཞི་པ་དུས་ལས་མི་ཡོལ་བ་ཞེས་པ་དགོས་པའི་དུས་ལ་ལེགས་པར་གནང་ཐུབ་ཀྱི་རེད། དུས་ཚོད་སྔ་དྲགས་པ་དང་ཕྱིས་དྲགས་པའི་སྐྱོན་ཡོད་མ་རེད། །ལྔ་པ་བར་ཆད་པ་མེད་པ་ཞེས་པ་བར་མཚམས་མེད་པ། གུང་གསེང་མེད་པར་མུ་མཐུད་ནས་ཕྲིན་ལས་གནང་གི་ཡོད་པའི་དོན་རེད། །དྲུག་པ་རྒྱུན་མི་ཆད་པ་ཞེས་པ་འཁོར་བ་འདི་ཇི་སྲིད་གནས་ཀྱི་བར་ཕྲིན་ལས་འཇུག་པའི་དོན་རེད། སེམས་ཅན་ཐམས་ཅད་སངས་མ་རྒྱས་ཀྱི་བར་དུ་ཕྲིན་ལས་རྫོགས་པའི་སྐབས་ཡོད་མ་རེད། སེམས་ཅན་ལ་རྫོགས་པའི་དུས་སྐབས་ཡོད་མ་རེད། དེས་ན་སངས་རྒྱས་ཀྱི་ཕྲིན་ལས་ནི་མེད་པའི་དུས་སྐབས་རྩ་བ་ནས་མི་སྲིད་པ་རེད། དེ་ནས་དོན་ཚན་བཞི་པ་ལ། སངས་རྒྱས་ཀྱི་ཕྲིན་ལས་དེས་སེམས་ཅན་ལ་ཕན་ཐོགས་ཅི་ཙམ་ཡོད་པའི་སྐོར་ཞུས་ན། གཞན་དོན་འབའ་ཞིག་མཛད་པ་སངས་རྒྱས་ཀྱི་ཕྲིན་ལས་ཀྱི་ཁྱད་ཆོས་རེད། སངས་རྒྱས་ཀྱིས་དབུགས་གཏོང་རྔུབ་དང་སྤྱོད་ལམ་བཞི་པོ་རེ་རེས་ཀྱང་སེམས་ཅན་རྣམས་ལ་ཕན་པ་གནང་གི་ཡོད་རེད། སངས་རྒྱས་ཀྱི་སྐུ་ལས་འོད་ཟེར་གཅིག་སྤྲོས་པ་དང༌། ཆོས་ཐུན་རེ་གསུངས་པས་སེམས་ཅན་འབུམ་ཕྲག་མང་པོ་མཐོ་རིས་གཉིས་དང་། རྒྱུན་དུ་ཞུགས་པ་སོགས་པ་བཞི་དང་ཐེག་པ་ཆེན་པོའི་ལམ་ལ་འགོད་པར་མཛད། སངས་རྒྱས་མྱ་ངན་ལས་འདས་པའི་ཚུལ་བསྟན་པའི་རྗེས་སུའང་སངས་རྒྱས་ཀྱི་སྐུ་གཟུགས་དང༌། རིང་བསྲེལ་དང་མཆོད་རྟེན་དང༌། གང་དུ་མཛད་པ་བསྟན་པའི་གནས་རྣམས་ཀྱིས་ཀྱང་གདུལ་བྱ་ལ་ཐར་པའི་ས་བོན་བསྐྲུན་པ་དང་། ཁྱད་པར་དུ་གསུང་རབ་ཀྱིས་ཐར་པའི་ལམ་སྟོན་པའི་དོན་ཆེ་བ་མཛད། དཔེར་ན་སངས་རྒྱས་ཀྱི་སྐུ་འདྲ་ཡིན་ན། དེ་ལ་ཆོས་ཤེས་མཁན་གཅིག་གིས་སེམས་བསྐྱེད་དང་དད་པ་བྱས་ཏེ་མཇལ་བ་དང་ཕྱག་འཚལ་བ་ལ་སོགས་པ་བྱས་ན་བསོད་ནམས་ཡོད་པ་བཤད་མ་དགོས་པ་རེད། ཆོས་གང་ཡང་མ་ཤེས་ནའང་མཇལ་འདོད་མེད་པར་སངས་རྒྱས་ཀྱི་སྐུ་མཇལ་བ་དང༌། མཆོད་རྟེན་སྐོར་འདོད་མེད་པར་སྐོར་བ་ཐེབས་སོང་ནའང་སངས་རྒྱས་རྣམས་བསོད་ནམས་ཀྱི་ཞིང་བླ་ན་མེད་པ་ཡིན་ཞིང་། དེ་རྣམས་ལ་འབྲེལ་བ་བྱུང་བའི་རྒྱུ་མཚན་དེས་དེ་རྣམས་མཐར་ཐུག་ངེས་པར་འཚང་རྒྱ་བའི་ཁྱབ་པ་ཡོད་རེད། །ད་ཆོས་ཀྱི་ཡོན་ཏན་གྱི་སྐོར་ཞུ་རྒྱུ་ཡིན། སེམས་ཅན་ཚང་མས་ལས་ཀ་རེ་བྱེད་ཀྱི་ཡོད་རེད། དེའི་དམིགས་ཡུལ་ནི་བདེ་བ་ཐོབ་པ་དང༌། སྡུག་བསྔལ་མེད་པ་བྱ་རྒྱུ་རེད། དམིགས་ཡུལ་ཆ་ཚང་བ་སྒྲུབ་མཁན་དེ་ཆོས་ཀྱིས་འགྲུབ་ཀྱི་རེད། དེ་གཞན་གྱིས་འགྲུབ་ཐུབ་ཀྱི་མ་རེད། དམ་པའི་ཆོས་ནི་སྡུག་བསྔལ་ཐམས་ཅད་མེད་པར་བྱེད་པའི་སྨན། བདེ་བ་ཐམས་ཅད་ཀྱི་འབྱུང་གནས་ཡིན་ཞེས་ཞི་བ་ལྷས་གསུངས་པ་རེད། དེ་ཐེག་པ་ཆེ་ཆུང་གི་ཆོས་ཚང་མའི་དགོངས་དོན་གཅིག་པ་ཡིན་པ་རེད། ཁྱད་པར་དུ་ཐེག་པ་ཆེན་པོའི་ཆོས་ནི་ཡོན་ཏན་བསམ་གྱིས་མི་ཁྱབ་པ་སངས་རྒྱས་ཀྱི་གོ་འཕང་སྒྲུབ་མཁན་ལ་ཞུ་གི་ཡོད་རེད། དེས་ན་འབྲས་བུའི་ཐོག་ནས་བསམ་བློ་བཏང་ན་ཡོན་ཏན་ཆེན་པོ་ཡིན་པ་དེས་རྟོགས་ཐུབ་ཀྱི་ཡོད་རེད། ཐེག་པ་ཆེན་པོའི་ཆོས་དེ་ལ་བསྡུས་བསྡུས་ཤིག་བྱས་ནས་བཤད་ན། ཐབས་དང་ཤེས་རབ་གཉིས་ཡོད་རེད། ཐབས་ཞེས་པ་ནི་སྙིང་རྗེའི་སྒོ་ནས་གཞན་དོན་བྱེད་པ་དཔེར་ན་སྦྱིན་པ་གཏོང་བ་ལྟ་བུ་རེད། ཤེས་རབ་ཟེར་ན་གནས་ལུགས་རྟོགས་པའི་ཤེས་རབ་རེད། ཐབས་ལ་སངས་རྒྱས་ཀྱི་ཡོན་ཏན་བསྐྱེད་པའི་ནུས་པ་ཡོད་རེད། ཤེས་རབ་ལ་སྐྱོན་མ་ལུས་པ་སྤོང་བའི་ནུས་པ་ཡོད་རེད། ཐབས་ཀྱི་ནང་ཚན་སྙིང་རྗེ། བྱམས་པ། སྦྱིན་པ་གཏོང་བ་དེ་ཚོ་ལ་ཕན་ཡོན་མང་པོ་ཡོད་གསུང་གི་ཡོད་རེད། དེ་ཚོའི་ཕན་ཡོན་ཚང་མའང་ཆོས་ཀྱི་ཡོན་ཏན་རེད། ད་དགེ་འདུན་གྱི་ཡོན་ཏན་ཞུ་རྒྱུ་ཡིན། ཐེག་པ་ཆེ་ཆུང་གི་དགེ་འདུན་ཚང་མ་བསླབ་པ་གསུམ་ལ་གནས་པ་ཡིན་པས་མདོའི་ནང་ལ་ལེགས་པར་བཞུགས་པ་དང་རིག་པར་བཞུགས་པ་ལ་སོགས་པའི་ཡོན་ཏན་རྣམས་ཡོད་པ་ཡིན། དེ་ཡི་དབང་གིས་སེམས་ཅན་གཞན་དག་གིས་ཕྱག་འཚལ་བའི་འོས་དང་། མཆོད་པ་ཕུལ་བའི་འོས་ཡིན་པ་སོགས་ཀྱང་མདོ་ལས་གསུངས་པ་རེད། ཁྱད་པར་དུ་བྱང་ཆུབ་སེམས་དཔའ་འཕགས་པ་དེ་ཚོ་ལ་ཡོན་ཏན་བསམ་གྱིས་མི་ཁྱབ་པ་ཡོད་རེད། དཔེར་ན་ས་དང་པོ་ཐོབ་དུས་ཡོན་ཏན་མང་པོའི་མཛོད་བརྙེས་ཚར་ཡོད་རེད། ཉོན་མོངས་པ་དང་སྡུག་བསྔལ་ཡོད་མ་རེད་ལ་འཇིགས་སྐྲག་ཀྱང་ཡོད་མ་རེད། བྱང་ཆུབ་སེམས་དཔའ་དེ་ཚོས་ད་དུང་ཡང་དམིགས་ཡུལ་ཆ་ཚང་བ་འགྲུབ་མེད་པ་ཡིན་པས་སངས་རྒྱས་བསྒྲུབ་པ་ལ་ཕྱག་ལས་མང་པོ་གནང་དགོས་ཀྱི་ཡོད་རེད། ཕྱག་ལས་གལ་ཆེ་བ་ནི་སོ་སོས་ཚོགས་གསོག་རྒྱུ་དང༌། སེམས་ཅན་གྱི་དོན་བྱེད་རྒྱུ་གཉིས་རེད། དེ་གཉིས་ཀ་ལ་ཡང་དཀའ་ངལ་གང་ཡང་ཡོད་མ་རེད། དཔེར་ན་ས་དང་པོའི་བྱང་སེམས་ཀྱིས་དུས་གཅིག་གི་ཐོག་ལ་གཟུགས་པོ་བརྒྱ་སྤྲུལ་ཐུབ་པ་དང་། གཉིས་པས་སྟོང༌། གསུམ་པས་ཁྲི་ལ་སོགས་གཟུགས་པོ་མང་པོས་སངས་རྒྱས་མང་པོའི་སྐུ་མདུན་ལ་ཆོས་ཐོས་བསམ་བྱེད། སངས་རྒྱས་དེ་ཚོ་ལ་མཆོད་པ་ཕུལ། དཔེར་ན་ཟང་ཟིང་གི་མཆོད་པ་ཕུལ་དགོས་ན། ཁོང་སྦྱིན་པའི་ཕ་རོལ་ཏུ་ཕྱིན་པ་ཡིན་པས་དཔལ་འབྱོར་ཆེན་པོ་ཡོད་རེད། ཐོགས་པ་ཡོད་མ་རེད། དེར་མ་ཟད་ཏིང་ངེ་འཛིན་གྱི་སྟོབས་ཀྱིས་སྤྲུལ་ནས་མཆོད་པ་མང་པོ་དབུལ་གྱི་ཡོད་རེད། དཔེར་ན་བྱང་ཆུབ་སེམས་དཔའ་གཅིག་གིས་སངས་རྒྱས་འཁོར་དང་བཅས་པ་གདན་འདྲེན་ཞུ་སྐབས་གདུགས་དང་། རྒྱལ་མཚན། བཞུགས་སའི་ཁང་པ། བཞུགས་གདན། ཞལ་ལག་གི་སྣོད། ཞལ་ལག། དབུལ་བྱའི་ཆོས་གོས་ལ་སོགས་པ་ཚང་མ་ཏིང་ངེ་འཛིན་གྱི་སྟོབས་ཀྱིས་སྤྲུལ་ནས་རྒྱ་ཆེན་པོ་དེ་འདྲ་དབུལ་ཐུབ་ཀྱི་ཡོད་རེད། མཆོད་རྫས་དེ་རྣམས་རྒྱུ་ལས་ཉོན་གྱི་བདག་འབྲས་མ་ཡིན་པར་རྒྱུ་ཏིང་ངེ་འཛིན་ལས་བྱུང་བས་བླ་ན་མེད་པའི་མཆོད་པ་རེད། ཡང་དཔེར་ན་དངོས་སུ་བཤམས་པའམ་ཏིང་ངེ་འཛིན་གྱིས་སྤྲུལ་པའི་མེ་ཏོག་དབུལ་བའི་ཚེ་མེ་ཏོག་ཁ་ཤས་ནམ་མཁའ་ལ་བླ་བྲེ། ཁ་ཤས་ཁང་བཟང་། ཁ་ཤས་གདུགས་དང་རྒྱལ་མཚན་དང་། མེ་ཏོག་ཁ་ཤས་ཀྱིས་མེ་ཏོག་གི་ཕྲེང་བར་གྱུར་པ་སྐུའི་རྒྱན་དུ་ཕུལ། ཁ་ཤས་སིལ་མ་བྱས་ཏེ་ས་གཞི་ཁྱབ་པར་བཀྲམས། དེ་འདྲ་བ་ནམ་མཁའ་གང་བ་བཟོས་ནས་དབུལ། དེ་བཞིན་དུ་བདུག་སྤོས། མར་མེ་དང་ཞལ་ཟས་སོགས་མཆོད་རྫས་དུ་མ་དབུལ་གྱིན་ཡོད། དེའི་རྒྱུ་མཚན་ཆེ་ཆུང་དང༌། མང་ཉུང་ཟེར་བ་རྣམས་སེམས་ཀྱིས་བཟོས་བཞག་པ་རེད་མ་གཏོགས་དོན་གྱི་སྟེང་དུ་བདེན་པར་གྲུབ་པ་མེད་པའི་གནས་ལུགས་དངོས་སུ་མཁྱེན་གྱི་ཡོད་པས་ཆུང་ཆུང་ཆེན་པོ་དང་། ཉུང་ཉུང་མང་པོར་བཟོ་ཐུབ་ཀྱི་ཡོད་རེད། དེར་མ་ཟད་དུས་ཚོད་རིང་ཐུང་ཞེས་པའང་སེམས་ལ་སྣང་བ་ཙམ་ལས་དོན་གྱི་སྟེང་དུ་མེད་པ་དངོས་སུ་མཁྱེན་གྱི་ཡོད་པས་ཡུན་རིང་པོ་བསྐལ་པ་མང་པོར་གསག་དགོས་པའི་ཚོགས་ཀྱང་དུས་ཚོད་ཐུང་ངུ་ལ་གསོག་ཐུབ། ད་ལྟ་ང་ཚོས་དེ་འདྲ་དངོས་སུ་མི་ནུས་པས་མོས་པ་བྱས་ཏེ་བློ་སྦྱོང་དགོས་ཀྱི་ཡོད་སྟབས། དཔེར་ན་མེ་ཏོག་འདྲ་པོ་གཅིག་བཤམས་ཏེ་སངས་རྒྱས་ལ་འབུལ་རྒྱུ་ཡིན་ན་དེ་དམན་པ་ཡིན་ཡང་བཟང་པོ་ཡིན་བསམ། ཆུང་ཆུང་དང་ཉུང་ཉུང་རྣམས་མང་པོ་ཡིན་བསམ་པ་སོགས་དེ་འདྲའི་མོས་པ་བྱེད་དགོས་ཀྱི་ཡོད་རེད། དེར་མ་ཟད་དཔེར་ན་མཎྜལ་གཅིག་ཕུལ་ན་དུས་རིང་པོ་བསྐལ་པ་མང་པོར་གསག་དགོས་པའི་ཚོགས་རྣམས་ངས་མཎྜལ་གཅིག་གི་རིང་ལ་རྫོགས་པར་བྱ་དགོས་བསམས་ན་ཡུན་རིེང་པོའི་ཚོགས་རྫོགས་པས་ད་ལྟ་ནས་མོས་པ་བྱེད་དགོས་ཀྱི་ཡོད་རེད། ང་ཚོས་ད་ལྟ་ནས་མོས་པ་དེ་འདྲ་བས་ཚོགས་བསགས་ནས་རྗེས་མ་ས་ཐོབ་ཡོང་དུས་དངོས་སུ་སྒྲུབ་ཐུབ་པ་ཡོང་གི་ཡོད་རེད། བྱང་སེམས་འཕགས་པ་ས་མཐོ་བ་དེ་ཚོ་ལ་ནམ་མཁའ་མཛོད་ཀྱི་ཏིང་ངེ་འཛིན་ཡོད་རེད། ཏིང་ངེ་འཛིན་དེ་བསྒོམ་ཡོང་དུས་ནམ་མཁའ་འདི་ལོངས་སྤྱོད་ཀྱི་མཛོད་དུ་འགྱུར་ཐུབ་ཀྱི་ཡོད་རེད། ནམ་མཁའ་ལ་ཕྱག་གིས་བྱུགས་བྱུགས་འདྲ་པོ་རེ་རེ་བྱེད་དུས་ག་རེ་དགོས་ནའང་འབབ་ཡོང་གི་རེད། བྱང་ཆུབ་སེམས་དཔའ་འཕགས་པས་སེམས་ཅན་གྱི་དོན་མཛད་སྟངས་ཀྱང་དེ་དང་ཕྱོགས་མཚུངས་རེད། དཔེར་ན་དུས་ཚོད་གཅིག་གི་ཐོག་ལ་ལུས་འབུམ་ཕྲག་མང་པོ་སྤྲུལ་ནས་སེམས་ཅན་མང་པོའི་དོན་གནང་གི་ཡོད་རེད། བྱང་ཆུབ་སེམས་དཔས་ཕྱོགས་མང་པོ་ནས་སེམས་ཅན་ཀྱི་དོན་མཛད་ཀྱི་ཡོད་རེད་དེ་གཙོ་བོ་ནིགདུལ་བྱའི་སེམས་ཅན་རྣམས་ཐར་པ་དང་ཐམས་ཅད་མཁྱེན་པའི་ལམ་ཤེས་པའི་ཆེད་དུ་ཆོས་བཤད་པ་དང་ཆོས་བྱེད་དུ་བཅུག་པ་རྣམས་རེད། བྱང་ཆུབ་སེམས་དཔའ་འཕགས་པ་རྣམས་སངས་རྒྱས་ལས་ཆོས་མང་པོ་ཐོས་པ་དང་སངས་རྒྱས་ཀྱི་གསུང་གི་དོན་རྣམས་སློབ་དཔོན་ལ་མ་བལྟོས་པར་རང་དབང་དུ་མཁྱེན་པས་ཆོས་མང་པོ་བཤད་རྒྱུ་ཡོད་རེད། དུས་ཚོད་གཅིག་གི་སྟེང་དུ་སྐུ་གཟུགས་མང་པོ་སྤྲུལ། སྐུ་གཟུགས་རེ་རེས་དུས་ཚོད་གཅིག་གི་སྟེང་དུ་ཆོས་འབུམ་ཕྲག་མང་པོ་གནང་ཐུབ་ཀྱི་ཡོད་རེད། ཡང་བྱང་ཆུབ་སེམས་དཔའ་ལ་འོད་ཟེར་མང་པོ་ཡོད་རེད། འོད་ཟེར་གཅིག་སྤྲོས་པས་སེམས་ཅན་དུ་མའི་ངན་སོང་གི་སྡུག་བསྔལ་མེད་པར་བྱེད། འོད་ཟེར་གཞན་གཅིག་སྤྲོས་ཏེ་སེམས་ཅན་རྣམས་ཀྱི་སེམས་དགེ་བ་ལ་བསྒྱུར་། དེ་དང་དེ་འདྲ་བའི་འོད་ཟེར་གྱི་རིགས་མང་པོས་གཞན་དོན་མི་འདྲ་བ་མང་པོ་གནང་། དེ་ལ་སོགས་པ་བྱང་ཆུབ་སེམས་དཔའི་མཛད་པ་ཕྲིན་ལས་བསམ་གྱིས་མི་ཁྱབ་པ་རེད། མདོར་བསྡུས་ནས་ཞུས་ན། སངས་རྒྱས། ཆོས། དགེ་འདུན་གསུམ་ཀ་ལ་ཡོན་ཏན་བསམ་གྱིས་མི་ཁྱབ་པ་ཡོད་རེད། དེ་རིང་སྐྱབས་འགྲོ་བྱེད་སྟངས་གཅིག་སློབ་ཀྱི་ཡིན། སོ་སོའི་ཁང་པ་རྣམས་གཙང་མ་བྱས། གྲ་འགྲིགས་ན་སངས་རྒྱས་ཀྱི་སྐུ་འདྲ། སངས་རྒྱས་ཀྱི་གསུང་གླེགས་བམ་དང་མཆོད་རྟེན་རྣམས་བཤམས། དེ་ནས་དེའི་མདུན་ན་སྡིག་པ་དང་མ་འདྲེས་པའི་མཆོད་པ་བཤམ་རྒྱུ་ཡོད་ན། ཆུ། མེ་ཏོག། སྤོས་སོགས་བཤམས། སོ་སོ་སྟན་ཡག་པོ་གཅིག་གི་སྟེང་དུ་བསམ་གཏན་གྱི་སྤྱོད་ལམ་གྱིས་བསྡད། སེམས་ལྷོད་ལྷོད་བྱས་ཏེ་ངལ་གསོ་བརྒྱབ། དེ་ནས་མདུན་གྱི་ནམ་མཁའ་ལ། སངས་རྒྱས་ལ་མཆོག་དམན་ཡོད་མ་རེད་དེ་ད་ལྟའི་སྟོན་པ་དང་བསྟན་པའི་བདག་པོ་ཡིན་པས་ཤཱཀྱ་ཐུབ་པ་གཙོ་བོར་བྱས། ཕྱོགས་བཅུ་ན་བཞུགས་པའི་སངས་རྒྱས་ཐམས་ཅད། བྱང་ཆུབ་སེམས་དཔའ་ཚང་མ་རང་གི་མདུན་དུ་ལོང་བའི་མདུན་དུ་མིག་ལྡན་སྡོད་པ་ནང་བཞིན་དངོས་སུ་བཞུགས་ཡོད་བསམ། དེ་ཡང་གུ་དོག་པོ་མ་ཡིན་པ་སོ་སོའི་བཞུགས་ཁྲི་དང་མཆོད་རྫས་དང་། འཁོར་དང་བཅས་པ་གུ་ཡངས་པོ་བྱས་ནས་བཞུགས་ཡོད་བསམ། སྐྱབས་སུ་འགྲོ་མཁན་རང་དང་གཡས་གཡོན་མདུན་རྒྱབ་རྣམས་སུ་སེམས་ཅན་ཐམས་ཅད་མི་ཡི་རྣམ་པ་ཤ་སྟག་བྱས་ནས་བསྡད་ཡོད་བསམ། དེ་ནས་སྐྱབས་འགྲོའི་ཚིག་དེ་ཚོ་སྐྱོར། བདག་དང་ཟེར་དུས་རང་དྲན་ཙམ་བྱས། འགྲོ་བ་སེམས་ཅན་ཟེར་དུས་སྐྱབས་སུ་འགྲོ་མཁན་སེམས་ཅན་ཐམས་ཅད་དྲན་པ་བྱས། ཐེག་པ་ཆེན་པོའི་ལུགས་ལ་རང་དང་སེམས་ཅན་ཐམས་ཅད་མཉམ་དུ་སྐྱབས་སུ་འགྲོ་དགོས་པས་དབྱིན་ཇིའི་འགྱུར་ནང་ངས་སྐྱབས་སུ་འགྲོ་ཟེར་བ་ཡོད་ན་དེ་ང་ཚོས་ཞེས་བསྒྱུར་དགོས་ཀྱི་རེད། དེ་ཐེག་དམན་གྱི་ལུགས་སྲོལ་རེད། དུས་འདི་ནས་བཟུང་སྟེ་ཇི་སྲིད་བྱང་ཆུབ་མ་ཐོབ་ཀྱི་བར་དུ་ཟེར་བ་དེས་དུས་ཚོད་བཤད་པ་རེད། ཐེག་དམན་ཡིན་ན་མ་ཤིའི་བར་དུ་གསུང་གི་ཡོད་རེད། ཐེག་པ་ཆེན་པོས་སངས་རྒྱས་མ་ཐོབ་ཀྱི་བར་དུ་ཞེས་སྐྱབས་སུ་འགྲོ་བའི་དུས་ཀྱི་ཁྱད་པར་སྟོན་པ་རེད། དེ་ནས་སངས་རྒྱས་ལ་སྐྱབས་སུ་མཆིའོ་ཟེར་དུས་སངས་རྒྱས་ནི་སྟོན་པ་ཡིན་བསམ། ཆོས་ལ་སྐྱབས་སུ་མཆིའོ་ཟེར་དུས་ཆོས་དེ་ལམ་ཡིན་བསམ། དགེ་འདུན་ལ་སྐྱབས་སུ་མཆིའོ་ཟེར་དུས་དགེ་འདུན་རྣམས་ལམ་གྱི་གྲོགས་པོ་ཡིན་བསམ། དཀོན་མཆོག་གསུམ་ལ་མཁྱེན་བརྩེ་ནུས་གསུམ་གྱི་ཡོན་ཏན་དང་སྐྱབས་གནས་ཀྱི་མཚན་ཉིད་བཞི་ཚང་བས་སྐྱབས་གནས་མི་བསླུ་བ་ནི་དཀོན་མཆོག་གསུམ་པོ་རང་ཡིན་བསམ། རང་དང་སེམས་ཅན་ཐམས་ཅད་ལ་བཟོད་མི་ཐུབ་པའི་སྡུག་བསྔལ་དང་མཐའ་མེད་པའི་འཇིགས་སྐྲག་ཆེན་པོ་ཡོད་པས་སྙིང་རྗེའི་ཡུལ་ནི་རང་དང་སེམས་ཅན་ཐམས་ཅད་ཡིན། འོན་ཀྱང་དེ་སྔ་ཕན་ཆད་དཀོན་མཆོག་ལ་བློ་མ་ཁེལ། དཀོན་མཆོག་གི་དགོངས་པ་ལ་མོས་མཐུན་མ་ཞུས། སོ་སོ་རང་ངོས་ནས་ཐབས་ཤེས་ཡོད་རྒུ་བྱས་ཏེ་དཀའ་ངལ་ཆེན་པོ་བརྒྱབ་བསྡད་པ་རེད། དེའི་རྐྱེན་པས་སྡུག་བསྔལ་རྐྱང་པ་མིན་པ་གྲུབ་འབྲས་འདོད་བློ་ཁེངས་པ་གང་ཡང་མ་བྱུང་བ་རེད། རྒྱུ་མཚན་དེས་ན་ད་ནི་དཀོན་མཆོག་གསུམ་ལ་སྐྱབས་སུ་འགྲོ་གི་ཡིེན། ང་ཚོ་མཐོན་པོ་ལ་གཏོང༌། དམའ་ས་ལ་བཞག། སྐྱིད་པོ་དང་སྡུག་པོ་གང་བྱུང་ནའང་འདྲ་དཀོན་མཆོག་གསུམ་མཁྱེན་བསམ་པའི་བློ་གཏད་བྱེད་དགོས་ཀྱི་ཡོད་རེད། བློ་ཕྱོགས་རེ་མ་ཡིན་པ་བློ་ཚང་མ་གཏད་དགོས་རེད། བློ་ལིང་གིས་གཏད་ནས་སྐྱབས་འགྲོ་བྱེད་དགོས་ཀྱི་རེད། རང་གི་ངོས་ནས་ཁྱེད་ཤེས་བློ་གཏད་དང་བཀའ་བཞིན་བསྒྲུབས་ན་ཐེག་ཆེན་གྱི་སྐྱབས་ཡུལ་དཀོན་མཆོག་གི་ངོས་ནས་སྲིད་ཞི་གཉིས་ཀྱི་ཉེས་པ་ལས་སྐྱོབ་པའི་རྒྱུ་ཚོགས་ཚང་ཞིང་གེགས་མེད་པ་རེད། སྐྱབས་འགྲོ་གྲངས་བརྒྱ་སྟོང་སོགས་གང་ཐུབ་བྱེད། དེའི་མཇུག་ལ་ཞེན་པ་བཞི་བྲལ་གྱི་གསོལ་འདེབས། བདག་བློ་ཆོས་སུ་འགྲོ་བར་བྱིན་གྱིས་རློབས། ཞེས་སོགས་ཀྱི་ཚིག་རྐང་བཞི་པོ་དེ་རྣམས་ཀྱི་དོན་ཡིད་ལ་སེམས་པའི་སྒོ་ནས་འདོན་དགོས། གསོལ་འདེབས་དེ་ཞེན་པ་བཞི་བྲལ་གྱི་ཉམས་ལེན་ཡག་པོ་ཡོང་བའི་གསོལ་འདེབས་རེད། གསོལ་བ་འདེབས་ཞེས་པ་ཞུ་བ་ཕུལ་ཞེས་པའི་དོན་རེད། མཇུག་ལ་དཀོན་མཆོག་མཁྱེན་སོང༌། ད་བདག་སོགས་དཀོན་མཆོག་གིས་སྐྱོབ་ཀྱི་རེད་བསམ་པའི་ཡིད་ཆེས་བྱེད། དེ་ནས་མཇུག་ལ་སྐྱབས་འགྲོ་བྱས་པའི་བསོད་ནམས་དེས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་ཤོག་ལ་སོགས་པའི་བསྔོ་བ་བྱས། དེ་ནས་ཐུན་མཚམས་ཀྱི་སྤྱོད་ལམ་རྣམས་ཀྱི་སྐབས་སུ་དཀོན་མཆོག་གི་ཡོན་ཏན་དེ་ཚོ་དྲན་པ་བྱས། འོ་དེ་རིང་ཆོས་ཐུན་རང་སྦྱོང་སྐབས་དེ་འདྲ་གནང་རོགས་གནང༌། །

**མཆོག་གསུམ་གྱི་ནང་ཚན་ལ་ཁྱད་པར་གང་ཞིག་ཡོད་པའི་སྐོར་བཤད་པ།**

ད་གཉིས་པ་དཀོན་མཆོག་གསུམ་གྱི་ནང་ཚན་ལ་ཁྱད་པར་གང་ཡོད་པའི་སྐོར་ཞུ་རྒྱུ་ཡིན། སངས་རྒྱས་ཞེས་པ་ནི་བྱང་ཆུབ་ལ་གསུངས་པ་རེད། ཆོས་ཞེས་པ་ནི་དེའི་འབྲས་བུ་རེད། དགེ་འདུན་ཞེས་པ་ནི་ཆོས་དེ་ཉམས་ལེན་བྱེད་མཁན་ལ་ཞུ་ཡི་རེད། གལ་ཆེ་ཤོས་དེ་དཀོན་མཆོག་གསུམ་གྱིས་སེམས་ཅན་རྣམས་སྡུག་བསྔལ་ལས་ག་འདྲ་བྱས་ནས་སྐྱོབ་ཀྱི་རེད་ཟེར་རྒྱུ་དེ་རེད། དེ་ལ་སངས་རྒྱས་ཀྱིས་ཆོས་གསུངས་ཏེ་མཐོ་རིས་དང་ཐར་པའི་ལམ་སྟོན་པའི་སྒོ་ནས་གདུལ་བྱ་རྣམས་གནས་སྐབས་ངན་འགྲོ་དང་མཐར་ཐུག་འཁོར་བ་སྤྱིའི་སྡུག་བསྔལ་དང་འཇིགས་པ་ལས་སྐྱོབ་ཀྱི་རེད། དེ་ཡང་སངས་རྒྱས་ཀྱིས་ཆོས་གསུངས། ཆོས་དེ་སོ་སོས་ཉམས་ལེན་བྱས་ཏེ་རིམ་པས་སྡུག་བསྔལ་ལས་སྐྱོབ་ཐུབ་ཀྱི་རེད་གསུངས། དམ་པའི་ཆོས་ཀྱིས་སྐྱོབ་སྟངས་ནི། དཔེར་ན་དགེ་འདུན་འཇམ་པའི་དབྱངས་ཀྱི་ཐུགས་རྒྱུད་ན་ཡོད་པའི་ཆོས་ཀྱིས་ངེད་ཚོ་དངོས་སུའམ་ཐད་ཀར་སྐྱོབ་ཐུབ་ཀྱི་མ་རེད། འོན་ཀྱང་སངས་རྒྱས་ཀྱི་བསྟན་པའི་ཆོས་རྣམས་སོ་སོས་ཉམས་ལེན་བྱེད་པ་ཡིན་ན། ཉམས་ལེན་དེས་སོ་སོའི་སེམས་རྒྱུད་ཀྱི་སྡུག་བསྔལ་གྱི་རྩ་བ་བདག་འཛིན་དང་ཉོན་མོངས་པ་དེ་ཚོ་འཇོམས་པའི་སྒོ་ནས་སྡུག་བསྔལ་ལས་སྐྱོབ་ཀྱི་ཡོད་རེད། དགེ་འདུན་གྱིས་གྲོགས་བྱེད་པའི་སྒོ་ནས་སྐྱོབ་ཀྱི་རེད། གྲོགས་བྱེད་སྟངས་ནི༌། ངེད་ཚོའི་ཆོས་བྱེད་པའི་རོགས་པ་དགེ་འདུན་དེ་ཚོས་ཆོས་བྱེད་པ་ལ་བསྔགས་བརྗོད་བྱེད་ཅིང་སྤྲོ་བ་སྤེལ་བའི་སྒོ་ནས་བསྐུལ་སློང་ཡག་པོ་བྱེད་དུས་སོ་སོས་ཀྱང་ཆོས་བྱེད་སྙིང་འདོད་པ་ཡོང་གི་ཡོད་རེད། དགེ་འདུན་གྱིས་དེ་འདྲའི་སྒོ་ནས་གྲོགས་སམ་རོགས་པ་བྱེད་པ་ཡིན། འཕགས་པ་ཐོགས་མེད་ཀྱིས་གསུངས་པའི་དོན་ཚན་གསུམ་པ་ནི་ལས་སླ་པོ་རེད། ག་འདྲ་བྱས་ནས་ཁས་བླངས་ཏེ་སྐྱབས་འགྲོ་བྱེད་དགོས་ཟེར་ན། སངས་རྒྱས་ལ་སྟོན་པ་ཡིན་བསམ། ཆོས་ལ་ལམ་དང། དགེ་འདུན་ལ་དམ་པའི་ཆོས་སྒྲུབ་པའི་གྲོགས་པོ་ཡིན་བསམས་ཏེ་སྐྱབས་འགྲོ་བྱེད་དགོས་གསུངས་པ་རེད། དོན་ཚན་བཞི་པ་ནི། ཆོས་ལུགས་གཞན་དག་གི་དཀོན་མཆོག་དང༌། ནང་པ་སངས་རྒྱས་པའི་དཀོན་མཆོག་གསུམ་གྱི་མི་འདྲ་བའི་ཁྱད་པར་ཤེས་པའི་སྒོ་ནས་ནང་པ་སངས་རྒྱས་པའི་དཀོན་མཆོག་ཁོ་ན་ལ་སྐྱབས་འགྲོ་བྱེད་དགོས་གསུངས་པ་རེད། དེ་ཡང་ཧིན་དུའི་སྟོན་པ་ཚངས་པ་དང༌། ཁྱབ་འཇུག། དྲང་སྲོང་ཆེན་པོ་དེ་རྣམས་ཀྱིས་ཉོན་མོངས་པ་སྤངས་ཡོད་མ་རེད་ལ། རང་གཞན་གྱིས་གསོད་པ་ལ་སོགས་པའི་སྡུག་བསྔལ་ཡང་ཡོང་གི་ཡོད་རེད། དེར་བརྟེན་འཇིགས་པ་ལས་གྲོལ་ཡོད་མ་རེད། སྟོན་པ་དེ་ཚོས་གསུངས་པའི་ཆོས་ལ་འགལ་བའང་ཡོད་རེད། དཔེར་ན་དབང་ཕྱུག་རྟག་པས་སྣོད་བཅུད་ཐམས་ཅད་བྱེད་པ་རེད་ཟེར་བ་ལྟ་བུ་རྟག་པའི་ཐ་སྙད་ཀྱི་གནས་ཚུལ་གཡོ་འགུལ་རྩ་བ་ནས་མི་བྱེད་མཁན་གཅིག་ཡིན་ཞིང་ལས་ཀ་བྱེད་ཐུབ་ཀྱི་མེད་པས་དེ་འདྲའི་འགལ་བ་འཆད་མཁན་ཞིག་རེད། དེར་མ་ཟད་ཆུ་ཆེན་པོའི་ནང་དུ་ཁྲུས་བྱས་ན་ཐར་པ་ཐོབ་ཀྱི་རེད་ཟེར་བ་དང༌། དེ་བཞིན་དུ་དབང་ཕྱུག་ལས་དབང་གཅིག་ཞུ་རྒྱུ་ཡོད། དེ་ཞུས་ན་ཐར་པ་ཐོབ་ཀྱི་རེད་ཟེར་བ་དང༌། དེ་ཁོ་ན་ཉིད་ཉི་ཤུ་ལྔ་ཤེས་ན་ཐར་པ་ཐོབ་ཀྱི་རེད་ཟེར་བའི་ལམ་དེ་འདྲ་བསྟན་རྒྱུ་ཡོད་རེད། ལམ་དེ་ཚོས་རྗེས་འཇུག་ཉམས་ལེན་པ་རང་ཉིད་ཐར་པ་ཐོབ་ཐུབ་ཀྱི་མ་རེད། རྒྱུ་མཚན་གང་རེད་ཟེར་ན། ལམ་དེ་ཚོས་འཁོར་བ་སྤོང་ཐུབ་ཀྱི་མ་རེད། འཁོར་བའི་རྩ་བ་བདག་འཛིན་རེད། བདག་འཛིན་སྤོང་བ་ལ་བདག་མེད་རྟོགས་པའི་ཤེས་རབ་དགོས་ཀྱི་ཡོད་རེད། བདག་མེད་མ་ཤེས་ན་བདག་འཛིན་སྤོང་ཐུབ་ཀྱི་མ་རེད། བདག་འཛིན་མི་སྤོང་བའི་ལམ་དེས་འཁོར་བ་ལས་ཐར་པར་བྱེད་ཐུབ་ཀྱི་མ་རེད། ཧིན་དུའི་ཆོས་ལུགས་པ་ཚང་མས་བདག་ཡོད་ཟེར་གྱི་ཡོད་རེད། སངས་རྒྱས་པའི་བདག་མེད་ཅེས་བརྗོད་པ་ལ་སྐྱོན་ཆེན་པོ་བརྩི་ཡི་ཡོད་རེད། སངས་རྒྱས་ཀྱི་ཆོས་ལུགས་ནི་ཆད་པར་སྨྲ་བ་ཡིན་ཟེར་ཏེ་ཆད་སྨྲར་ངོས་འཛིན་བྱེད་ཀྱི་ཡོད་རེད། དེ་ཚོའི་རྗེས་འཇུག་རྣམས་ནི་ཆོས་དེ་འདྲའི་རིགས་ཉམས་སུ་ལེན་ཅིང༌གྲུབ་འབྲས་དེ་ཙམ་མེད་པའི་བརྟུལ་ཞུགས་ལ་བརྩོན་ཏེ་ང་རྒྱལ་བྱས་ནས་སྡོད་མཁན་རེད། །

**སྐྱབས་འགྲོའི་སྡོམ་པའི་སྐོར་བཤད་པ།**

སྐྱབས་ཡུལ་དཀོན་མཆོག་གསུམ་ལ་སྐྱབས་སུ་འགྲོ་བ་ལ་སྐྱབས་འགྲོའི་སྡོམ་པ་ཡོད་དགོས་ཀྱི་རེད། སྔོན་མ་སྐྱབས་འགྲོའི་སྡོམ་པའམ། བྱང་སྡོམ་དང། དགེ་བསྙེན་གྱི་སྡོམ་པ་ཞུས་མྱོང་ཡོད་ན་སྔོན་འགྲོ་ལ་ངེས་པར་སྐྱབས་འགྲོའི་སྡོམ་པ་ཡོད་རེད། དེ་མིན་ན་སྐྱབས་འགྲོའི་སྡོམ་པ་ཞུ་དགོས་ཀྱི་རེད། དེ་ནས་སྡོམ་པ་ཡོད་མཁན་དེ་ལ་བསྲུང་བྱ་ཡོད་པས་བསྲུང་བྱ་མདོར་བསྡུས་ཞུ་རྒྱུ་ཡིན། སྤྱིར་བཏང་སྡོམ་པ་ཡོད་མཁན་གྱི་བསླབ་བྱ་ལ་བསྒྲུབ་བྱ་དང་སྤང་བྱ་གཉིས་ཡོད་རེད། ལྷག་པར་དུ་སྐྱབས་འགྲོའི་སྡོམ་པ་ཡོད་མཁན་གྱི་བསྒྲུབ་བྱ་ལ་འཕགས་པ་ཐོགས་མེད་ཀྱིས་བཞི་ཚན་གཉིས་སུ་བྱས་ཏེ་གསུངས་པ་རེད། དེ་ལས་གཅིག་ཞུས་ན། དཀོན་མཆོག་གསུམ་ལ་སྐྱབས་སུ་ཕྱིན་ཚར་དུས་སྐྱེས་བུ་དམ་པ་ཆོས་ཤེས་མཁན་དང༌། ཆོས་ཉམས་ལེན་བྱེད་མཁན་ཞིག་བླ་མར་བསྟེན་དགོས་པ་དེ་དོན་ཚན་དང་པོ་ཡིན། གཉིས་པ་ནི་དེ་ལས་ཆོས་ཞུ་དགོས་པ་དེ་རེད། གསུམ་པ་ནི་སྐྱབས་འགྲོའི་སྡོམ་པ་ཞུས་ཚར་པ་ཡིན་དུས་གང་དྲན་དྲན་བྱས་ན་འགྲིགས་ཀྱི་མེད་པས་རང་གི་སྡོམ་པ་དང་འབྲེལ་བའི་བླང་དོར་རྣམས་མ་འདྲེས་པར་བླང་བྱ་འདི་འདྲ་རེད། དོར་བྱ་འདི་འདྲ་རེད་ཅེས་སྤང་བླང་ཀྱི་བསླབ་བྱ་རྣམས་དོ་ཁུར་བྱས་ཏེ་ཤེས་དགོས་ཀྱི་རེད་གསུངས་པ་རེད། བཞི་པ་ནི་གང་ཐུབ་ཐུབ་ཀྱིས་ཉམས་ལེན་བྱ་རྒྱུ་དེ་རེད། །

**སྐྱབས་འགྲོའི་བསླབ་བྱའི་སྐོར་བཤད་པ།**

སྐྱབས་འགྲོའི་བསླབ་བྱ་གལ་ཆེ་བ་གཅིག་ཞུས་ན། དུས་དུས་སུ་མཆོད་པ་འབུལ་དགོས་ཀྱི་ཡོད་གསུངས་པ་རེད། དེ་བཞིན་དུ་སྐྱབས་འགྲོ་ཉིན་མ་རེ་ལ་ཉུང་མཐའ་ལ་ཚར་དྲུག་བསྐྱོར་ཐུབ་ཐབས་བྱ་དགོས། འཕྲལ་དུ་གལ་ཆེ་བ་འོག་ནས་འབྱུང་བ་འདི་རྣམས་ཡིན། སངས་རྒྱས་ཀྱི་སྐུ་གཟུགས་ཀྱི་རྣམ་པ་གང་ཡང་མཇལ་དུས་དེ་ཚོ་སངས་རྒྱས་དངོས་ཡིན་བསམས་ཏེ་མཇལ་བ་དང་ཕྱག་འཚལ་བ་སོགས་ཀྱི་སྒོ་ནས་གུས་ཞབས་ཞུ་དགོས་ཀྱི་ཡོད་རེད། སངས་རྒྱས་ཀྱི་སྐུ་མཇལ་བ་ཙམ་ལའང་བསོད་ནམས་ཆེན་པོ་ཡོད་རེད། ཉན་ཐོས་ཀྱི་དགེ་འདུན་ཉན་ཐོས་དགྲ་བཅོམ་པ་འཇིག་རྟེན་གྱི་ཁམས་གང་བ་ལ་བསྙེན་བཀུར་ཞུ་བ་ལས་སངས་རྒྱས་ཀྱི་སྐུ་གཟུགས་གཅིག་མཇལ་ན་བསོད་ནམས་ཆེ་བ་ཡོད་རེད། དེ་བཞིན་དུ་སངས་རྒྱས་ཀྱི་མཆོད་རྟེན་རྣམས་ཀྱི་ནང་ན་སངས་རྒྱས་ཀྱི་རིང་བསྲེལ་བཞུགས་ཡོད་པས་སངས་རྒྱས་ཀྱི་ཐུགས་ཡིན་བསམས་ཏེ་གུས་ཞབས་བྱེད། མཆོད་རྟེན་དེ་ཚོའི་ཆོས་ཉིད་གཅིག་པ་རེད། དེར་བརྟེན་དཔེར་ན་བལ་ཡུལ་གྱི་མཆོད་རྟེན་གསུམ་ལྟ་བུ་གང་རུང་གཅིག་ལ་ཕྱག་འཚལ་བ་ན་འཇིག་རྟེན་ཁམས་ཀྱི་མཆོད་རྟེན་ཡོངས་སུ་རྫོགས་པ་ལ་ཕྱག་འཚལ་བ་ཆགས་ཀྱི་རེད། དེ་བཞིན་དུ་གཙུག་ལག་ཁང་རྣམས་མཆོད་རྟེན་གྱི་ཁོངས་རེད། ཡིན་ནའང་དེ་ལྟ་བུའི་བསོད་ནམས་ཐོབ་པ་ལ་དེའི་གནད་དོན་ཤེས་དགོས་ཀྱི་ཡོད་རེད། དེ་ནས་གསུང་རབ་རྣམས་ཧ་ཅང་གལ་ཆེན་པོ་རེད། ཅིའི་ཕྱིར་ཞེ་ན། གསུང་རབ་དེ་ཚོ་ལ་ཞལ་ཡོད་མ་རེད་དེ་བླང་དོར་སྟོན་གྱི་ཡོད་པས་སངས་རྒྱས་ཀྱི་གསུང་གི་ཚབ་དངོས་གནས་བྱེད་ཀྱི་ཡོད་རེད། དེས་ན་དེ་ཚོ་ལའང་གུས་ཞབས་ཆེན་པོ་བྱས་ཏེ་སངས་རྒྱས་ཀྱི་གསུང་དངོས་ཡིན་བསམས་ནས་ས་ཆ་མཐོ་ས་ལ་བཞག། མཆོད་པ་ཕུལ། མདོར་ན་སངས་རྒྱས་ཀྱི་གསུང་ཚན་པ་རེ་རེ་ལའང་ཕྱག་འཚལ་བ་དང་། མཆོད་པ་དབུལ་བ་བཅས་བྱས་ན་བསོད་ནམས་ཆེན་པོ་ཡོད་གསུངས་པ་རེད། དེ་ནས་དགེ་འདུན་ཆོས་བྱེད་མཁན་གྱི་རབ་བྱུང་ཡིན་ནའང་འདྲ། ཁྱིམ་པ་ཕོ་མོ་གང་ཡིན་ནའང་འདྲ་དེ་ཚོས་དགེ་འདུན་གྱི་ཚབ་བྱེད། དེ་ཚོ་ཚང་མར་གུས་ཞབས་སྙོམས་པོ་བྱེད་ཐུབ་དགོས་ཀྱི་ཡོད་རེད། དགེ་འདུན་དཀོན་མཆོག་ཅེས་པ་ནི་ཐེག་ཆེན་བྱང་སེམས་འཕགས་པ་ས་དང་པོ་ཐོབ་པ་ཡན་ཆད་ལ་བྱམས་པ་མགོན་པོས་ངོས་འཛིན་གནང་བ་རེད། ཁྱད་པར་དུ་བྱང་ཆུབ་སེམས་དཔའ་དེ་རྣམས་སྡིག་པ་གསོག་ས་དང་བསོད་ནམས་གསོག་སའི་ཞིང་ཕུལ་དུ་ཕྱིན་པའི་གྲས་རེད། བྱང་ཆུབ་སེམས་དཔའ་སུ་ཡིན་ཤེས་ཀྱི་མ་རེད། ང་རང་ཚོ་ཆོས་བྱེད་མཁན་གྱི་ནང་ན་བྱང་ཆུབ་སེམས་དཔའི་སྡོམ་པ་མ་ཞུས་མཁན་ཡོད་ཀྱི་མ་རེད། བྱང་ཆུབ་སེམས་དཔའི་སྡོམ་པ་ཞུས་ནས་མ་ཉམས་པ་ཡིན་ན་བྱང་ཆུབ་སེམས་དཔའ་ཡིན་དགོས་རེད། དེ་ཚོ་ལའང་དམིགས་བསལ་གུས་ཞབས་ཆེན་པོ་ཞུ་དགོས་ཀྱི་ཡོད་གསུངས་པ་རེད། སྤྱིར་བཏང་སངས་རྒྱས་ཀྱིས་གསུངས་པ་རེད། ཐམས་ཅད་མཁྱེན་པ་ཡིན་ན་མ་གཏོགས་གང་ཟག་གིས་གང་ཟག་གཞན་གྱི་ཚད་འཛིན་ཐུབ་ཀྱི་མ་རེད། གང་ཡིན་ཞེ་ན། ལུས་ངག་གི་སྤྱོད་པ་ཙམ་ལ་བརྟེན་ནས་གང་ཟག་གཞན་གྱི་སེམས་གཤིས་ངོ་མ་གང་འདྲ་ཡིན་ཤེས་ཀྱི་མ་རེད་གསུངས་པ་རེད། ཆོས་ལ་སྐྱོན་ཡོད་མ་རེད་དེ་གང་ཟག་ལ་སྐྱོན་ཡོད་མཁན་མང་པོ་ཡོད་ཀྱང་རབ་བྱུང་སྤྱོད་པ་དམན་པ་ཚོར་སྐྱོན་བརྗོད་བྱེད་པ་ཡིན་ན་ཧ་ཅང་ཉེས་པ་ཆེན་པོ་ཡོད་གསུངས། དེར་བརྟེན་དཔེར་ན་མཆོད་རྟེན་ནང་ལོག་གཟུངས་གཞུག་ཡོད་མེད་དང༌། བཟོ་ལྟ་སོགས་ལེགས་ཉེས་ག་འདྲ་ཡིན་ནའང་ཕྱིའི་རྣམ་པ་མཆོད་རྟེན་ཡིན་དུས་གུས་ཞབས་ཞུ་བ་ནང་བཞིན་རབ་ཏུ་བྱུང་བ་གཟན་ཤམ་བཞེས་ཤིང་སངས་རྒྱས་ཀྱི་རྗེས་འཇུག་ཡིན་པའི་མཚན་མ་ཡོད་མཁན་ཚོ་ལའང་རྒྱུ་མཚན་དེའི་ཐོག་ནས་གུས་ཞབས་ཞུ་དགོས་ཀྱི་ཡོད་རེད། བསྲུང་བྱ་ལ། སངས་རྒྱས་ལ་སྐྱབས་སུ་ཕྱིན་ཚར་དུས་ལྷ་གཞན་དག་ལ་སྟོན་པར་མི་འཛིན། ཆོས་ལ་སྐྱབས་སུ་ཕྱིན་ན་སེམས་ཅན་ལ་གསོད་པ་དང་བརྡེག་པ་སོགས་ཀྱི་སྒོ་ནས་འཚེ་བའམ་གནོད་པ་མི་བྱེད། དགེ་འདུན་ལ་སྐྱབས་སུ་སོང་ན་གྲོགས་མུ་སྟེགས་པ་དང་འགྲོགས་མི་རུང་གསུངས་པ་རེད། ཆོས་ལ་སྐྱབས་སུ་སོང་ན་ཆོས་མ་ཡིན་པ་ལ་ཆོས་སུ་མི་འཛིན་ཞེས་ཁ་ཤས་ཀྱིས་གསུང་གི་འདུག སྔ་མ་དེ་མདོ་ལས་གསུངས་པ་རེད། རང་གི་སྲོག་ལ་ཐུག་གི་ཡོད་ཀྱང་དཀོན་མཆོག་གསུམ་བློས་མི་གཏོང༌། སྡོམ་པ་གཞན་དག་ཡིན་ན་ཉེས་པ་འདི་དང་འདི་བྱས་ན་སྡོམ་པ་གཏོང་འགྲོ་གི་རེད། འདི་འདྲ་བྱས་ན་སྡོམ་པ་ལ་སྐྱོན་བྱེད་ཀྱི་རེད་ཟེར་བ་ཡོད་རེད་དེ་སྐྱབས་འགྲོ་ལ་ཉེས་པ་འདི་འདྲ་བྱས་ན་འདི་འདྲ་ཡོང་གི་རེད་ཟེར་བ་དེ་འདྲ་རྒྱ་གར་གཞུང་ན་མེད་པ་འདྲ། ཡིན་ནའང་བོད་ཀྱི་མཁས་པ་ཕལ་ཆེ་བས་གསུངས་ན་སངས་རྒྱས་མ་ཡིན་པ་གཞན་ལ་སྟོན་པར་འཛིན་ན་སྐྱབས་འགྲོའི་སྡོམ་པ་གཏོང་འགྲོ་གི་རེད་གསུངས་པ་རེད། གསལ་པོ་རང་མེད་པ་འདྲ། གང་ལྟར་གཟབ་གཟབ་བྱེད་དགོས་ཀྱི་ཡོད་རེད། །

**སྐྱབས་འགྲོའི་ཕན་ཡོན་སྐོར་བཤད་པ།**

སྐྱབས་འགྲོའི་ཕན་ཡོན་མདོར་བསྡུས་ཞུ་རྒྱུ་ཡིན། སྐྱབས་འགྲོའི་སྡོམ་པ་བླངས་ན་ནང་པ་སངས་རྒྱས་པའི་གྲལ་དུ་ཆུད་པ་རེད། གྲལ་དུ་ཆུད་ཅེས་པའི་དོན་ནི་སངས་རྒྱས་ཀྱི་འཁོར་རམ་རྗེས་འཇུག་ཏུ་གྱུར་ཅེས་པའི་དོན་རེད། སངས་རྒྱས་ཀྱི་ཐེག་པ་ལ་ཞུགས་ན་ནམ་ཞིག་སྡུག་བསྔལ་རྒྱུན་ཆད་འགྲོ་གི་ཡོད་རེད། སོ་སོའི་སེམས་ཀྱི་སྐྱབས་འགྲོ་དེ་ཉིད་སྲུང་བ་ཆེན་པོ་ཆགས་ཀྱི་ཡོད་རེད། སྲུང་བ་ཆེན་པོ་ཆགས་པའི་དོན་ནི། དེས་མཐར་ཐུག་ངན་སོང་གི་འཇིགས་པ་ལས་སྐྱོབ་ཅིང་འཕྲལ་དུ་འཇིགས་སྐྲག་ཆུང་ཆུང་མང་པོ་ལས་ཀྱང་སྲུང་བའམ་སྐྱོབ་ཐུབ་ཅེས་པའི་དོན་རེད། དེ་བཞིན་དུ་དཀོན་མཆོག་དང་དཀར་ཕྱོགས་ལ་དགའ་བའི་ལྷ་དང་ཀླུ་དང་གནོད་སྦྱིན་ཚོས་ཀྱང་སོ་སོར་སྲུང་སྐྱོབ་བྱེད་ཅིང་། སྐྱེ་བ་ནས་སྐྱེ་བར་དཀོན་མཆོག་གསུམ་དང་མི་འབྲལ། སྡིག་པ་མང་པོ་ཟད། བསོད་ནམས་གསོག ཁྱད་པར་དུ་སྐྱབས་འགྲོས་ངན་སོང་གི་སྒོ་འགོག་གི་རེད་ཅེས་མང་པོ་གསུང་གི་འདུག མཐར་ཐུག་གི་ཕན་ཡོན་ལ་དཀོན་མཆོག་གི་གོ་འཕང་འཐོབ་ཀྱི་རེད། བཀའ་འགྱུར་ནང་སྐྱབས་འགྲོའི་མདོ་ཞེས་པ་ཞིག་ཡོད་རེད། དེའི་ནང་དུ་ཤཱ་རིའི་བུས་ཉིན་མ་གཅིག་ཁོང་གི་དགོངས་པ་ལ་གཞན་དག་གཅིག་གིས་སྐྱབས་འགྲོ་ལ་ཕན་ཡོན་ག་རེ་ཡོད་ཅེས་དྲིས་བྱུང་ན། ལན་སྤྲད་རྒྱུ་དགོས་ཀྱི་འདུག་དགོངས་ནས་སྟོན་པ་ལ་སྐྱབས་འགྲོའི་བསོད་ནམས་དང་ཕན་ཡོན་གང་ཡོད་ཅེས་བཀའ་འདྲི་ཞུས་པས། སངས་རྒྱས་ཀྱིས་དད་པ་ཅན་གྱི་མི་ཞིག་གིས་དཔེར་ན་རིན་པོ་ཆེ་རྐྱང་པ་ལས་གྲུབ་པའི་མཆོད་རྟེན་ཆེན་པོ་འོག་མིན་གྱི་བར་དུ་སྙོབས་མཁན་ཞིག་བཟོས་ན་བསོད་ནམས་ཆེན་པོ་ཡོད་རེད། དེ་ལས་ཀྱང་སྐྱབས་འགྲོ་བྱེད་པ་བསོད་ནམས་ཆེ་ཡི་རེད་ཅེས་གསུངས། གཞུང་སྦྱངས་མ་མྱོང་མཁན་ཚོ་ལ་འདི་ཞུས་ན་ཕན་གྱི་རེད་དྲན་སོང་། །

**ཐེག་པ་གསུམ་སྐོར་བཤད་པ།**

གོང་དུ་སྐྱབས་འགྲོའི་སྐབས་ལ་ཐེག་ཆེན་དང་ཐེག་དམན་གྱི་དགེ་འདུན་ཞེས་མང་པོ་བཤད་པ་རེད། དེའི་གོ་རྟོགས་ལ་ཕན་ཐབས་ཏོག་ཙམ་ཞུ་རྒྱུ་ཡིན། དེང་སང་ཐེག་པ་གསུམ་ཞེས་པ་ནི། ཐེག་དམན། ཐེག་ཆེན། གསང་སྔགས་གསུམ་ལ་གོ་གི་ཡོད་རེད། སྤྱིར་དེ་འདྲ་གསུང་མཁན་ཧ་ཅང་ཉུང་ཉུང་རེད། ཡིན་ནའང་ཆོས་རྒྱལ་འཕགས་པས་ཐུན་མོང་མིན་པའི་ཐེག་པ་གསུམ་ཞེས་པ་དེ་གསུམ་ལ་ངོས་འཛིན་གནང་བ་ཞིག་འདུག དུས་རྒྱུན་ཐེག་པ་གསུམ་ཞེས་པ་ཉན་ཐོས་ཀྱི་ཐེག་པ་དང་། རང་རྒྱལ་གྱི་ཐེག་པ་དང་། ཐེག་པ་ཆེན་པོ་གསུམ་ལ་ཞུ་གི་ཡོད་རེད། ཐེག་པ་འདི་གསུམ་པོ་རེ་རེ་ལའང་ལམ་ལྔ་ལྔ་སྟེ་བསྡོམས་པས་ཚོགས་ལམ། སྦྱོར་ལམ། མཐོང་ལམ། སྒོམ་ལམ་དང་། མི་སློབ་བཅས་ལམ་བཅོ་ལྔ་ཡོད་རེད། མི་སློབ་ལམ་ཞེས་པ་ལམ་དངོས་མ་རེད། དེ་ཐེག་པ་གསུམ་སོ་སོའི་འབྲས་བུ་ལ་ལམ་གྱི་མིང་བཏགས་པ་རེད། ལམ་དང་པོ་ཚོགས་ལམ་ཞེས་པ་ནི། འཁོར་བ་སྤྱི་དང་བྱེ་བྲག་ཐམས་ཅད་སྐྱོན་དུ་མཐོང་སྟེ་འཁོར་བ་སྤང་དགོས་ཀྱི་འདུག་བསམས་ཏེ་ཐེག་དམན་གྱི་རིགས་ཅན་ཡིན་ན་ཐར་པ་འཐོབ་དགོས་ཀྱི་འདུག་བསམ་པ་དེ་ཐེག་དམན་གྱི་སེམས་བསྐྱེད་དམ་བྱང་ཆུབ་ཆུང་ངུ་དང་འབྲིང་གི་སེམས་བསྐྱེད་ཟེར་གྱི་རེད། དེ་ལ་ངེས་འབྱུང་གི་སེམས་ཀྱང་ཞུ་གི་རེད། འཁོར་བ་ལ་སྐྱོན་དུ་མཐོང་སྟེ་སེམས་ཅན་གྱི་དོན་དུ་སངས་རྒྱས་ཀྱི་གོ་འཕང་འཐོབ་དགོས་ཀྱི་འདུག་བསམ་པ་དེ་ཐེག་པ་ཆེན་པོའི་སེམས་བསྐྱེད་དམ་བྱང་ཆུབ་མཆོག་ཏུ་སེམས་བསྐྱེད་པ་ཟེར་གྱི་ཡོད་རེད། སེམས་བསྐྱེད་དེའི་ཐོག་ནས་སྐྱབས་འགྲོའི་སྡོམ་པ་དང་། དགེ་སློང་གི་སྡོམ་པ། ཡང་ན་བྱང་ཆུབ་སེམས་དཔའི་སྡོམ་པ་ཞུས་པ་ཡིན་ན་ཐེག་པ་ཆེན་པོའི་ལམ་གྱི་སྣེ་ལ་ཞུགས་པ་རེད། སེམས་བསྐྱེད་གསུམ་པོ་གང་རུང་གི་སྒོ་ནས་རང་རང་གི་ཚུལ་ཁྲིམས་སྲུང་བཞིན་པའི་ངང་ནས་གཙོ་བོ་ཐོས་བསམ་བྱེད་སྡོད་པའི་ལམ་ལ་ཚོགས་ལམ་ཟེར་གྱི་ཡོད་རེད། དེ་ནས་རིམ་གྱིས་ཆོས་ཀྱི་གོ་རྟོགས་གོང་འཕེལ་དུ་ཕྱིན་ཏེ་གཙོ་བོ་སྒོམ་བྱེད་པའི་ལམ་ལ་སྦྱོར་ལམ་ཟེར་གྱི་ཡོད་རེད། སྒོམ་ལ་ཡང་མང་པོ་ཡོད་རེད་དེ་བདག་མེད་སྒོམ་པའི་ལམ་དེ་ལ་སྦྱོར་ལམ་ཟེར་གྱི་ཡོད་རེད། དེ་ནས་ཐེག་པ་དམན་པའི་ལམ་དུ་ཞུགས་པ་ཡིན་ན་བདེན་པ་བཞིའི་གནས་ལུགས་དང་། ཐེག་ཆེན་གྱི་ཉམས་ལེན་པ་ཡིན་ན་ཆོས་ཐམས་ཅད་ཀྱི་གནས་ལུགས་མངོན་སུམ་དུ་མཐོང་ཡོང་དུས་དེ་འདྲ་བའི་རྟོགས་པ་ལ་མཐོང་ལམ་ཟེར་གྱི་ཡོད་རེད། དེ་དུས་ཉམས་ལེན་པ་དེ་འཕགས་པར་གྱུར་པ་རེད། ཐེག་པ་ཆེན་པོ་ཡིན་ན་ས་དང་པོ་ཐོབ་སོང་བ་རེད། ཐེག་དམན་ཡིན་ན་འབྲས་བུ་དང་པོ་གསུམ་རྒྱུན་ཞུགས། ཕྱིར་འོང་དང་ཕྱིར་མི་འོང་གང་རུང་ཐོབ་སོང་བ་རེད། དེ་ནས་གནས་ལུགས་དངོས་སུའམ་མངོན་སུམ་དུ་མཐོང་ཟིན་པའི་གོ་རྟོགས་དེ་ཉིད་ལ་ཡང་ཡང་གོམས་ཆ་སྤྲོད་པ་ལ་སྒོམ་ལམ་ཟེར་བ་རེད། སྒོམ་ལམ་ནི་ཡུན་རིང་པོ་ཡོད་རེད། ཐེག་པ་ཆེན་པོ་ཡིན་ན་སྒོམ་ལམ་ལ་ས་དགུར་དབྱེ་བ་དང་། མཐོང་ལམ་ནི་ཡུན་ཐུང་ཐུང༌། གཅིག་བྱས་ན་ཆུ་ཚོད་གཅིག་གིས་བགྲོད་འགྲོ་གི་ཡོད་ཀྱི་རེད། དེ་ལས་ཐུང་བ་ལ་ཡང་བགྲོད་ཐུབ་ཀྱི་རེད། སྒོམ་ལམ་དེ་ཧ་ཅང་འགོར་གྱི་ཡོད་རེད། དེ་དག་བསྡོམས་པས་བྱང་ཆུབ་སེམས་དཔའ་ཐེག་པ་ཆེན་པོ་ལ་ས་བཅུ་ཡོད་རེད། དེ་ནས་མཇུག་ལ་ཤེས་རབ་ནུས་པ་ཆེ་ཤོས་ཤིག་གིས་སྤང་བྱ་ཕྲ་ཤོས་རྣམས་རྒྱུན་གཅོད་འགྲོ་དུས་དེ་ཡི་ཕྱི་ལོགས་ལ་ཐེག་ཆེན་ཡིན་ན་སངས་རྒྱས་ཀྱི་གོ་འཕང་མངོན་དུ་བྱེད། ཐེག་པ་དམན་པ་ཡིན་ན་དགྲ་བཅོམ་པ་ཐོབ་སོང་བ་རེད། སྐྱབས་ཡུལ་གྱི་ཆོས་དཀོན་མཆོག་འགོག་བདེན་དང༌། ལམ་བདེན་ཟེར་མཁན་དེ་བྱང་ཆུབས་སེམས་དཔའ་ས་བཅུ་ཡི་ཐུགས་རྒྱུད་ཀྱི་འགོག་ལམ་གཉིས་པོ་ལ་ཟེར་གྱི་ཡོད་རེད། སངས་རྒྱས་ཀྱི་ཐུགས་རྒྱུད་ལ་འགོག་བདེན་དང་ལམ་བདེན་ཡོད་ཀྱང་དེ་གཉིས་ལ་ཆོས་སྐུ་ཞུ་ཡི་ཡོད་རེད། དེ་དག་ནི་སྐྱབས་ཡུལ་གྱི་སངས་རྒྱས་དཀོན་མཆོག་རེད།།

**དངོས་གཞི་ཞེན་པ་བཞི་བྲལ་གྱི་སྐོར་བཤད་པ།**

ཡན་ལག་བདུན་པ་ཞུ་དགོས་མིན་འགྲོ་དྲན་སོང་ཡང་དེ་རིང་ཞེན་པ་བཞི་བྲལ་ཞུ་རྒྱུ་ཡིན། ཀུན་མཁྱེན་གྱི་གསུང་དེ་གཟིགས་རོགས་གནང༌། ཀུན་མཁྱེན་གྱི་གསུང་གི་མགོ་དེ་སྤྱི་བཤད་འདྲ་པོ་རེད། ཞེན་པ་ཞེན་བྲལ་རང་གི་ཐོག་ལ་འགྲོ་གི་མེད་པ་འདྲ། དེ་ཡང་བླ་མ་ས་སྐྱ་པ་ཆེན་པོ་ཀུན་དགའ་སྙིང་པོ་དགུང་ལོ་བཅུ་གཉིས་བཞེས་པའི་དུས་སུ་འཇམ་པའི་དབྱངས་ཀྱི་སྒྲུབ་པ་མཛད་པས་ཟླ་བ་དྲུག་ནང་ཞལ་གཟིགས་ཏེ། མགོན་པོ་འཇམ་པའི་དབྱངས་ཀྱི་ཞལ་ནས། ཚེ་འདི་ལ་ཞེན་ན་ཆོས་པ་མིན། །འཁོར་བ་ལ་ཞེན་ན་ངེས་འབྱུང་མིན། །བདག་དོན་ལ་ཞེན་ན་བྱང་སེམས་མིན། །འཛིན་པ་བྱུང་ན་ལྟ་བ་མིན། །ཞེས་གསུངས་པའི་ཚིག་རྐང་བཞི་པོ་འདིའི་ནང་ཕ་རོལ་ཏུ་ཕྱིན་པའི་ཉམས་ལེན་ཐམས་ཅད་འདུས་པ་ཡིན། དེར་མ་ཟད་འཇམ་པའི་དབྱངས་ཀྱིས་མདོ་དང་མན་ངག་ལ་སོགས་པ་མང་པོ་གསུངས། དེ་ནས་ས་ཆེན་དེ་ཉིད་འཇམ་པའི་དབྱངས་ཀྱིས་བྱིན་གྱིས་བརླབས་ནས་ཆོས་བརྗེད་རྒྱུ་རྩ་བ་ནས་མེད་པར་གྱུར་པ་ཁོང་རང་དང་སློབ་མ་རྣམས་ཐམས་ཅད་ཀྱིས་མཐུན་སྣང་ལ་གྲུབ་བསྡད་པ་རེད། དེར་མ་ཟད་སུ་དང་འགྲན་ཟླ་མེད་པའི་བློ་གྲོས་ཆེན་པོ་ཐོབ་པ་རེད། །

**ཚེ་འདི་ལ་ཞེན་ན་སོགས་ཚིགས་བཅད་གཅིག་གི་དོན་མདོར་བསྟན་པ།**

ཞེན་པ་བཞི་བྲལ་གྱི་མན་ངག་འདིའི་དོན་དག་མདོར་བསྡུས་ཤིག་ཞུས་ན། ཚེ་འདི་ལ་ཞེན་ན་ཆོས་པ་མ་རེད་གསུངས་པ་རེད། ཆོས་པ་ཡིན་ན་ཚེ་འདི་བློས་ཐོངས་པ་ཞིག་དགོས་ཀྱི་ཡོད་རེད། འཁོར་བ་ལ་ཞེན་ན་ངེས་འབྱུང་མིན་ཞེས་པས་ཐར་པ་སྒྲུབ་པ་ལ་ཁམས་གསུམ་འཁོར་བ་ལ་ཞེན་པ་སྤངས༌ཤིང་འཁོར་བ་ལས་འབྱུང་འདོད་ཀྱི་ངེས་འབྱུང་གི་བློ་དགོས་ཀྱི་ཡོད་རེད་ཅེས་པའི་དོན་རེད། དེས་ན་སྐྱེ་བ་ཕྱི་མར་ངན་སོང་དུ་མི་སྐྱེ་བ་དང་། མཐོ་རིས་སུ་སྐྱེ་འདོད་བྱེད་པ་ལྟ་བུ་མཐོ་རིས་ཀྱི་ཕུན་ཚོགས་ལ་ཞེན་ན་ངེས་འབྱུང་གི་བློ་མ་རེད་གསུངས་པ་རེད། བདག་དོན་ལ་ཞེན་ན་བྱང་སེམས་མིན་ཟེར་དུས་བྱང་ཆུབ་སེམས་དཔའ་ནི་གཙོ་བོ་གཞན་དོན་གནང་མཁན་ཡིན་པས་སོ་སོ་རང་གི་དོན་ལ་གཙོ་བོ་བྱེད་པ་ཡིན་ན་བྱང་ཆུབ་སེམས་དཔའ་མ་རེད། འཛིན་པ་བྱུང་ན་ལྟ་བ་མིན་ཞེས་པའི་ལྟ་བ་ནི་གནས་ལུགས་རྟོགས་པའི་བློ་གཅིག་ལ་ཟེར་གྱི་ཡོད་རེད། ཡུལ་གནས་ལུགས་ནི་སྤྲོས་པའི་མཐའ་གང་དུ་ཡང་མ་གྲུབ་པ་ཡིན་པས་མཐའ་གང་ཡང་རུང་བ་གཅིག་ཏུ་འཛིན་པའི་བློ་བྱུང་ན་ལྟ་བ་མ་རེད་གསུངས་པ་རེད། ཚེ་འདི་ལ་ཞེན་པ་སྤོང་བ་ལ་དལ་འབྱོར་རྙེད་དཀའ། འཆི་བ་མི་རྟག་པ། ལས་རྒྱུ་འབྲས་གསུམ་བསྒོམ་དགོས་ཀྱི་ཡོད་རེད། འཁོར་བ་ལ་ཞེན་པ་སྤོང་བ་ལ་འཁོར་བའི་ཉེས་དམིགས། བདག་དོན་ལ་འཛིན་པ་སྤོང་བ་ལ། བྱམས་པ། སྙིང་རྗེ་དང་བྱང་ཆུབ་ཀྱི་སེམས་གསུམ། འཛིན་པ་བྱུང་ན་ལྟ་བ་མིན་ཞེས་པའི་དོན་ཉམས་སུ་བླང་བ་ལ། ཞི་གནས་དང་ལྷག་མཐོང༌བསྒོམ་པ་དང་དེ་ལའང་ལྟ་བའི་ཁྲིད་དགོས་ཀྱི་ཡོད་རེད། དེ་དག་ནི་བློ་སྦྱོང་ཞེན་པ་བཞི་བྲལ་གྱི་ཁྲིད་ཀྱི་འབོར་སྡོམ་རེད། ཇོ་བོ་རྗེ་དཔལ་ལྡན་ཨ་ཏི་ཤ་ལ་ཐེག་ཆེན་གྱི་ཁྲིད་སྐད་གྲགས་ཆེ་བ་ལམ་རིམ་དང༌། བློ་སྦྱོང༌གཉིས་ཡོད་རེད། ལམ་རིམ་ནི་ཐུན་མོང་གི་ཁྲིད་རེད། བློ་སྦྱོང་ནི་ཐུན་མོང་མ་ཡིན་པའི་གདུལ་བྱ་ལ་འཁྲིད་རྒྱུ་ཡིན་པ་རེད། ལམ་རིམ་གྱི་ནང་དུ་ཉམས་སུ་བླང་བྱའི་ཆོས་སམ་ལམ་ལ་རིམ་པ་གསུམ་དུ་བྱས་ཏེ་ཆོས་བྱེད་མཁན་ལའང་སྐྱེས་བུ་ཆེ་འབྲིང་ཆུང་གསུམ་སྟེ་རིགས་མི་འདྲ་བ་གསུམ་ཡོད་གསུངས་པ་རེད། སྐྱེས་བུ་ཆུང་ངུ་ནི་སྐྱེ་བ་རྗེས་མར་ངན་སོང་དུ་མི་སྐྱེ་ཞིང་མཐོ་རིས་ཐོབ་ན་སེམས་མཁན་ལ་ངོས་འཛིན་གནང། རང་ཉིད་ཐར་པ་ཐོབ་ན་སེམས་མཁན་སྐྱེས་བུ་འབྲིང་། གཞན་སེམས་ཅན་གྱི་དོན་དུ་སངས་རྒྱས་ཐོབ་ན་སེམས་མཁན་ལ་སྐྱེས་བུ་ཆེན་པོ་ཞུ་གི་ཡོད་རེད། དེ་ནང་བཞིན་ཆོས་ལ་ཡང་གསུམ་ཡོད་རེད། སྐྱེས་བུ་ཆུང་ངུའི་ཆོས་ཟེར་ན་སྐྱེ་བ་ཕྱི་མའི་དོན་དག་སྒྲུབ་པའི་དགེ་བ་ལྟ་བུ། སྐྱེས་བུ་འབྲིང་པོའི་ཆོས་ནི་ཐར་པ་ཐོབ་པའི་དོན་དུ་བསླབ་པ་གསུམ་ཉམས་ལེན་བྱེད་པ་ལྟ་བུ། སྐྱེས་བུ་ཆེན་པོའི་ལམ་ནི་ཐེག་ཆེན་སེམས་བསྐྱེད་དང་ཕར་ཕྱིན་དྲུག་ལྟ་བུ་རེད། དེས་ན་ཉམས་སུ་བླང་བྱའི་ཆོས་ལ་ཉུང་མཐར་གསུམ་ཡོད་པས་སྐྱེ་བ་ཕྱི་མའི་དོན་དག་ལ་བྱེད་པ་གཅིག་དགོས་ཀྱི་ཡོད་རེད། དེར་བརྟེན་ཚེ་འདི་ལ་ཞེན་ན་ཆོས་པ་མིན་གསུངས། ཚེ་འདི་ལ་ཞེན་ན་ཆོས་པ་མིན་ཞེས་པ་དེས་སྐྱེས་བུ་ཆུང་ངུ་དང་ཐུན་མོང་བའི་ལམ་སྟོན་གྱི་ཡོད་རེད། འཁོར་བ་ལ་ཞེན་ན་ངེས་འབྱུང་མིན་ཞེས་པ་དེས་སྐྱེས་བུ་འབྲིང་པོ་དང་ཐུན་མོང་བའི་ལམ། ཚིག་རྐང་རྗེས་མ་གཉིས་པོས་སྐྱེས་བུ་ཆེན་པོའི་ཐུན་མོང་མ་ཡིན་པའི་ལམ་སྟོན་པ་རེད། ཐེག་པ་ཆེན་པོའི་ལམ་མམ་ཉམས་སུ་བླང་བྱའི་ཆོས་ལ་ཐབས་དང་ཤེས་རབ་གཉིས་ཡོད་རེད། བདག་དོན་ལ་ཞེན་ན་ཞེས་པས་ཐབས་དང་། འཛིན་པ་བྱུང་ན་ཞེས་པས་ཤེས་རབ་སྟོན་གྱི་ཡོད་རེད། ཞེན་པ་བཞི་དང་བྲལ་བ་ཞིག་བྱུང་ན་ཐེག་པ་ཆེན་པོའི་ལམ་མམ་ཆོས་འགྱུར་གྱི་རེད། དཔེར་ན་སྐྱབས་འགྲོ་ལྟ་བུ་གཅིག་བྱེད་དུས་ཞེན་པ་བཞི་དང་བྲལ་བསྡད་ཡོད་ན་ཐེག་པ་ཆེན་པོའི་ཆོས་རེད། དུས་རྒྱུན་ང་ཚོས་ཁ་ཏོན་འདོན་དུས་བདག་བློ་ཆོས་སུ་འགྲོ་བར་བྱིན་གྱིས་རློབས་ཞེས་སོགས་སྐྱབས་འགྲོའི་མཇུག་ཏུ་སྐྱོར་རྒྱུའི་གསོལ་འདེབས་དེ་དག་ཞེན་པ་བཞི་བྲལ་གྱི་གསོལ་འདེབས་རེད། དེས་ན་དེའི་དོན་དག་གསུང་གི་ཡོད་རེད། ཚེ་འདི་ལ་ཞེན་པ་དང་བྲལ་ནས་བློ་ཆོས་སུ་འགྲོ་བ་སྟེ་སེམས་ཀྱིས་ཆོས་ཆོས་བཞིན་དུ་བྱེད་པ་དང་། དེའི་སྟེང་དུ་འཁོར་བ་ཡོངས་རྫོགས་ལ་ཞེན་པ་བྲལ་ནས་ཆོས་དེའང་ལམ་དུ་ལོངས་པ་སྟེ་ཐར་པ་ཡི་ལམ་མམ་རྒྱུར་འགྲོ་བ་གཅིག་དགོས་ཀྱི་ཡོད་རེད། འཁོར་བ་ལ་མ་ཞེན་ན་རང་གིས་བྱེད་པའི་ཆོས་ཐམས་ཅད་རང་ཉིད་ཐར་པར་བགྲོད་བྱེད་ཀྱི་ལམ་དུ་འགྱུར་བ་ཡིན། དཔེར་ན་ཚེ་ཕྱི་མའི་དོན་དག་གི་ཆེད་དུ་ཚུལ་ཁྲིམས་སྲུང་བ་སོགས་བྱེད་པ་ཡིན་ན་དེ་རྣམས་འཁོར་བའི་རྒྱུ་རེད་མ་གཏོགས་ལམ་དུ་མ་གྱུར་པ་རེད། བདག་དོན་ལ་ཞེན་པ་སྟེ་རང་དོན་ལ་ཞེན་ན་ཐེག་ཆེན་ལམ་གྱི་འཁྲུལ་པ་ཞིག་རེད། ཐེག་ཆེན་གྱི་ལམ་ལ་འཁྲུལ་པ་གཉིས་ཡོད་རེད། རང་དོན་བྱེད་དགོས་བསམ་པ་ནི་འཁྲུལ་པ་དང་པོ་དང་། གནས་ལུགས་ཞེས་པ་གང་ཡང་རུང་བ་ཞིག་ཏུ་འཛིན་པ་ནི་འཁྲུལ་བ་གཉིས་པ་རེད། **།**

**ཚེ་འདི་ལ་ཞེན་ན་སོགས་ཚིགས་བཅད་གཅིག་གི་དོན་རྒྱས་པར་བཤད་པ།**

ཅུང་ཟད་རྒྱས་པར་བཤད་ན་དང་པོ་ཚེ་འདི་ལ་མ་ཞེན་ཟེར་བ་ཙམ་གྱིས་རང་གི་སེམས་ཀྱིས་ཉན་གྱི་མ་རེད། རང་གི་སེམས་ལ་སོ་སོར་དབང་ཆ་ཡོད་མ་རེད། སོ་སོ་སེམས་ཀྱིས་དབང་དུ་བསྒྱུར། སེམས་ནི་ཉོན་མོངས་པས་དབང་བསྒྱུར་བྱས་ཏེ་བསྡད་ཡོད་རེད། དེར་བརྟེན་ཚེ་འདི་ལ་ཞེན་པ་སྤོང་བ་ལ་ཐབས་ཤེས་དགོས་ཀྱི་ཡོད་རེད། དེའི་ཐབས་ལམ་ལ་དལ་འབྱོར་རྙེད་དཀའ། འཆི་བ་མི་རྟག་པ་དང་ལས་རྒྱུ་འབྲས་བསྒོམ་དགོས་རེད། ཚེ་འདི་ལ་ཞེན་པ་སྤོང་བའི་གཉེན་པོ་ངོ་མ་ནི་འཆི་བ་མི་རྟག་པ་དྲན་རྒྱུ་དེ་རེད། དེས་ན་དལ་འབྱོར་རྙེད་དཀའ་ལ་སྔོན་འགྲོ། ལེགས་ཤོས་དེ་འཆི་བ་མི་རྟག་པ་ཡིན་པས་འདི་ལ་དངོས་གཞི་ཞེས་མིང་བཏགས་པ་རེད། དེའི་ཡན་ལག་ལ་ལས་རྒྱུ་འབྲས་བསྒོམ་པ་དང་གསུམ་ཡོད་གསུངས། ཚེ་འདི་ལ་ཞེན་པ་ཟེར་བ་ནི་འཇིག་རྟེན་ཆོས་བརྒྱད་ལ་ཞེན་པ་ལ་ཟེར་གྱི་ཡོད་རེད། འཇིག་རྟེན་གྱི་ཆོས་ནི་འཇིག་རྟེན་གྱིས་དུས་རྒྱུན་དུ་བེད་སྤྱོད་བྱེད་རྒྱུ་རེད༌། དེ་ལ་བདེ་བ་དང་སྡུག་བསྔལ། ལོངས་སྤྱོད་རྙེད་པ་དང་མ་རྙེད་པ། བསྟོད་པ་དང་སྨད་པ། སྙན་པ་དང་མི་སྙན་པ་བཅས་བརྒྱད་ཡོད་རེད། དེ་དག་གི་ནང་ནས་བདེ་བ། རྙེད་པ། བསྟོད་པ་དང་སྙན་པ་བཞི་པོ་རྣམས་ཐོབ་འདོད་བྱེད་པའམ་ཐོབ་པ་ལ་ཞེན་ཅིང་དགའ་པོ་བྱེད་པ་དང་། དེ་དག་གི་ལྡོག་ཕྱོགས་སྡུག་བསྔལ། མ་རྙེད་པ། སྨད་པ་དང་མི་སྙན་པ་བཅས་བཞི་ལ་མི་དགའ་བ་བྱེད་པ་ལ་འཇིག་རྟེན་གྱི་ཆོས་ལ་ཞེན་པའམ་ཚེ་འདི་ལ་ཞེན་པ་ཟེར་གྱི་ཡོད་རེད། དེ་དག་ལ་ཞེན་པ་གཅོད་དགོས་པའི་རྒྱུ་མཚན་ཅིའི་ཕྱིར་ཞེ་ན། ཚེ་འདི་ནི་སྐད་ཅིག་གམ་ཡུན་རིང་མི་སྡོད་མཁན་ཞིག་ཡིན་པས་འཇིག་་རྟེན་གྱི་ཆོས་དེ་དག་ལ་ཞེན་པ་བྱས་ན་སྐྱོན་ཆེན་པོ་ཡོད་རེད། རྒྱུ་མཚན་ནི། ལམ་འབྲས་ནང་ཚེ་འདི་ལ་ཞེན་པ་ནི་ཆོས་རྣལ་མའམ་རྣམ་དག་བྱེད་པ་ལ་གེགས་ཆེ་ཤོས་རེད་གསུངས་པ་རེད། ཞེན་པ་དེས་དང་པོ་ཆོས་བྱེད་མི་སྤྲོ་བ་སྟེ་ཆོས་བྱེད་མི་འཇུག་དེ་ནས་ཆོས་གཅིག་བྱེད་ན་ཡང་ཆོས་དེ་སྐྱོན་ཅན་ནམ་ཕྱིན་ཅི་ལོག་ཏུ་བྱེད་བཅུག དཔེར་ན། ཟ་མ་ཡག་པོ་ལ་དུག་བཏབ་པ་ནང་བཞིན་ཆོས་བརྒྱད་ཀྱིས་ཀུན་ནས་བསླངས་པའི་སྐྱོན་དང་འདྲེས་སོང་ན་ཆོས་དེས་གོ་མི་ཆོད་པ་རེད། དཔེར་ན་ཆོས་བརྒྱད་ཀྱི་ཀུན་སློང་གིས་ཚུལ་ཁྲིམས་བསྲུངས༌། ཐོས་བསམ་སྒོམ་གསུམ་བྱེད། ཆོས་འཆད་ཉན་བྱེད། དགོན་པ། བཤད་གྲྭ་དང་མཆོད་རྟེན་བཞེངས་པ་སོགས་ཅི་ཙམ་ཞིག་བྱེད་ན་ཡང་ཚེ་འདིའི་སྒང་ལ་འགྲོ་གི་རེད། ཚེ་འདིའི་དོན་དུ་ཕྱིན་པ་དེས་ཕྱི་མ་ངན་སོང་གི་རྒྱུ་བྱེད་ཀྱི་རེད་མ་གཏོགས་ཕན་ཐོགས་ཡོད་པ་ལྟ་བུ་སྣང་ཡང་ཕན་ཐོགས་ཡོད་མ་རེད། ཚེ་འདི་ལ་ཞེན་པ་སྤང་དགོས་ཟེར་དུས་དངུལ་སོགས་གང་ཡང་མེད་པ་བྱས་ཏེ་དཀའ་ལས་ཁག་པོ་བྱས་ནས་བསྡད་དགོས་ཞེས་པའི་དོན་དག་མ་རེད། དེ་འདྲའི་དཀའ་སྤྱད་བྱེད་རྒྱུ་ནི་ནང་པ་སངས་རྒྱས་པའི་ཆོས་ལུགས་ལ་དགག་བྱ་རེད། དཔེར་ན་ང་རང་ཚོའི་སྟོན་པ་སངས་རྒྱས་ཀྱིས་ལོ་དྲུག་ལ་དཀའ་སྤྱད་ཆེན་པོ་གནང་བ་རེད་དེ། དེས་དཀའ་སྤྱད་ལམ་རེད་ཅེས་གསུང་གི་ཡོད་མ་རེད། དཀའ་བ་སྤྱད་ཚར་ནས་གྲུབ་འབྲས་གང་ཡང་མ་བྱུང་བའི་ཚུལ་བསྟན་པའི་རྗེས་དེ་ནས་ཁོང་གིས་ན་བཟའ་དང་ཞལ་ལག་ཡག་པོ་བཞེས། སྐུ་གཟུགས་ཡག་པོ་བཟོས། རྡོ་རྗེ་གདན་ལ་ཕེབས་ནས་སྒོམ་བྱས། དེ་ནས་མཚན་གཅིག་གི་རིང་ལ་སངས་རྒྱས་ཐོབ་སོང་བ་རེད། དེས་ན་ཆོས་སྒོམ་ལྟ་བུ་ཡག་པོ་བྱེད་དགོས་རེད་མ་གཏོགས་དཀའ་སྤྱད་ཀྱིས་གྲུབ་འབྲས་གང་ཡང་ཐོན་གྱི་མ་རེད་ཅེས་མུ་སྟེགས་པ་ལ་བརྡ་སྤྲད་པའམ། དཀའ་སྤྱད་ལམ་མ་རེད་ཅེས་གོ་བརྡ་སྤྲད་པ་རེད། ཆོས་ལ་བཤད་སྒྲུབ་གཉིས་གཙོ་བོ་རེད། བཤད་གྲྭ་བ་ཚོར་མཐུན་རྐྱེན་ཟ་མ་ཡག་པོ་དང་། ཕྱག་དཔེ་སོགས་གྲ་འགྲིགས་པོ་དགོས་ཀྱི་ཡོད་པ་རེད། གྲ་འགྲིག་མ་འགྲིགས་ཀྱི་ཐོག་ནས་ཁྱད་པར་ཆེན་པོ་འགྲོ་ཡི་ཡོད་རེད། ཁྱད་པར་དུ་སྒོམ་བྱེད་མཁན་རྣམས་ལ་མཐུན་རྐྱེན་ཟ་མ་ཡག་པོ་བཅུད་ཅན་དགོས་ཀྱི་རེད། འོན་ཀྱང་སྦྱིན་བདག་རྣམས་ཀྱིས་དད་པས་ཕུལ་བའི་རྫས་རྣམས་བླངས་ཏེ་སློབ་སྦྱོང་དང་སྒོམ་གང་ཡང་མ་བྱས་པར་བསྡད་ན་ཧ་ཅང་ཉེས་པ་ཆེན་པོ་ཡིན་གསུངས་པ་རེད། སློབ་སྦྱོང་དང་སྒོམ་བྱེད་མཁན་ཚོ་ལ་གཞན་གྱིས་མཐུན་རྐྱེན་ཕུལ་ན་ལེན་དགོས་ཀྱི་ཡོད་རེད། ལེན་དུས་མི་ལ་ཕན་ཐོགས་ཀྱི་རེད་བསམས་ཏེ་བསོད་སྙོམས་ཇི་ཙམ་དགོས་པ་བླངས་ནས་སློབ་སྦྱོང་དང་སྒོམ་བྱས་ན་དད་རྫས་ཟོས་པའི་ཉེས་པ་ཡོད་མ་རེད། དཔེར་ན་མཆོད་རྟེན་འཛམ་བུ་གླིང་གང་བ་ཞིག་བཟོས་ན་བསོད་ནམས་ཆེན་པོ་ཡོད་རེད། དེ་ལས་ཀྱང་སློབ་སྦྱོང་བྱེད་མཁན་གཅིག་ལ་མཐུན་རྐྱེན་བསྒྲིགས་ན་བསོད་ནམས་ཆེ་བ་རེད་གསུངས་པ་རེད། སློབ་སྦྱོང་བྱེད་མཁན་སྟོང་ཕྲག་མང་པོ་ལ་མཐུན་རྐྱེན་ཕུལ་བ་ལས་བསྒོམ་བྱེད་མཁན་གཅིག་ལ་མཐུན་རྐྱེན་ཕུལ་ན་བསོད་ནམས་ཆེ་བ་ཡོད་རེད་ཅེས་མདོ་གཅིག་གི་ནང་གསུངས་འདུག །

**དལ་འབྱོར་རྙེད་དཀའ་བསྒོམ་དགོས་པའི་སྐོར་བཤད་པ།**

དང་པོ་དལ་འབྱོར་རྙེད་དཀའ་བསྒོམ་པ་ནི། དངོས་གཞི་སྟན་བདེ་པོ་ཞིག་ལ་བསྡད་ནས་སྐྱབས་འགྲོ་བྱེད་དགོས་ཀྱི་རེད། དེ་ཡང་སྔོན་དུ་ཞུས་པ་ནང་བཞིན་དཀོན་མཆོག་གསུམ་ལ་སྐྱབས་འགྲོ་མང་དུ་བྱས། མདོ་ཡི་ལུགས་ལ་བླ་མ་ལ་ཟུར་དུ་སྐྱབས་འགྲོ་མ་བྱས་ནའང་འགྲིགས། གལ་སྲིད་བླ་མ་ལ་སྐྱབས་སུ་མཆིའོ་ཞེས་བརྗོད་དགོས་ན་དགེ་འདུན་ལ་སྐྱབས་སུ་མཆིའོ་ཞེས་བརྗོད་ཚར་བའི་རྗེས་སུ་བརྗོད་དགོས། སྔགས་ལ་ཡིན་ན་བསྒྱུར་བཅོས་མ་བྱས་ན་འགྲིགས་ཀྱི་རེད། སྐྱབས་འགྲོ་ཚར་དུས་བློ་ཆོས་སུ་འགྲོ་བ་ལ་སོགས་པ་བཞི་ཡིས་གསོལ་བ་ཐོབས། དེ་ནས་སེམས་བསྐྱེད་ལ། སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་དགོས། སངས་རྒྱས་ཐོབ་པའི་དོན་དག་ལ་ཞེན་པ་བཞི་བྲལ་བསྒོམ་གྱི་ཡིན་བསམ། དེ་ནས་དངོས་གཞི་དལ་འབྱོར་རྙེད་དཀའ་སྒོམ་པའི་ཚུལ་ནི། སྤྱིར་བཏང་ཆོས་སྒྲུབ་པ་ལ་ལུས་རྟེན་ཞིག་དགོས་ཀྱི་ཡོད་རེད། རིགས་དྲུག་གི་ནང་ནས་མི་ཡི་ལུས་རྟེན་ནི་ཡག་ཤོས་རེད་གསུངས་པ་རེད། དེ་རྙེད་དཀའ་བ་བསྒོམ་པ་ལ་རིམ་པ་གསུམ་ཡོད་རེད། དང་པོ་དལ་འབྱོར་གྱི་ལུས་དེ་ཐོབ་ཁག་པོ་ཡིན་པ་བསམ་པ་དང། གཅིག་ཐོབ་ན་ལུས་དེས་ལས་མང་པོ་བྱེད་ཐུབ་པས་དོན་དག་གམ་ཕན་ཐོགས་ཆེན་པོ་ཡོད་པར་བསམ་པ་དང། ད་ལན་མི་ཡི་ལུས་དོན་དག་ཆེན་པོ་ཡིན་མཁན་དེ་ཐོབ་དུས་དོན་མེད་མ་བྱས་པར་ངེས་པར་ཆོས་གཅིག་བྱེད་དགོས་བསམ་པ་རྣམས་ཡིན། ཐོབ་དཀའ་བ་བསྒོམ་པ་ལ་དོན་ཚན་བཞི་གསུངས་པ་རེད། །

**ངོ་བོ་རྒྱུ་དཔེ་གྲངས་གསུམ་གྱི་སྒོ་ནས་དལ་འབྱོར་རྙེད་དཀའ་བ་བཤད་པ།**

༡ ངོ་བོའི་སྒོ་ནས་དལ་བ་བརྒྱད་དང༌། འབྱོར་བ་བཅུ་སྟེ་ཡོན་ཏན་བཅོ་བརྒྱད་ཚང་བའི་མི་ཡི་ལུས་འདི་ཐོབ་ཁག་པོ་ཡིན་པ་བསམ་དགོས་ཀྱི་ཡོད་རེད། དལ་བ་ཟེར་དུས་ཆོས་སྒྲུབ་པ་ལ་དལ་པོ་ཡོད་པའམ། མི་ཁོམ་པ་མ་ཡིན་པ་སྟེ་ཆོས་སྒྲུབ་པའི་གོ་སྐབས་ཡོད་པ་ལ་ཟེར་གྱི་ཡོད་རེད། ཆོས་སྒྲུབ་པ་ལ་མི་ཁོམ་པའི་གནས་བརྒྱད་ཡོད་པ་དེ་དག་ཏུ་སྐྱེ་བ་མ་བླངས་ཤིང་ད་ལྟ་མི་ཁོམ་པ་མ་ཡིན་པའམ་ཆོས་སྒྲུབ་པ་ལ་ཁོམ་པའི་དུས་ཚོད་རེད་གསུངས་པ་རེད། འབྱོར་པ་ཞེས་པ་ནི་ཆོས་སྒྲུབ་པའི་མཐུན་རྐྱེན་ལ་ཟེར་གྱི་ཡོད་རེད། ཆོས་སྒྲུབ་པའི་མཐུན་རྐྱེན་རང་གི་ངོས་ནས་ཚང་དགོས་པ་ལྔ་ལ་རང་འབྱོར་ལྔ་ཟེར་གྱི་རེད། གཞན་གྱི་ཕྱོགས་ནས་ཚང་དགོས་པ་ལྔ་ལ་གཞན་འབྱོར་ལྔ་སྟེ་བསྡོམས་པས་བཅུ་བཅས་བཅོ་བརྒྱད་ཚང་བ་ལ་དལ་འབྱོར་གྱི་མི་ལུས་རིན་པོ་ཆེ་ཟེར་བ་རེད། བཅོ་བརྒྱད་པོ་དེ་དག་གང་རེད་འདུག་སོ་སོས་དཔེ་ཆ་ལ་བལྟས་ནས་ངེས་པར་བྱས་ཏེ་བསྒོམ་དགོས། ༢ རྒྱུའི་སྒོ་ནས་དེ་འདྲ་བའི་མི་ལུས་རྙེད་དཀའ་བ་བསམ་པ་ནི། ད་ལྟ་ང་ཚོས་མཐོང་བའི་དངོས་པོ་ཐམས་ཅད་རྒྱུ་རྐྱེན་ལ་བརྟེན་ནས་སྐྱེ་དགོས་ཀྱི་ཡོད་རེད། དེས་ན་མི་ཡི་ལུས་ལའང་རྒྱུ་རྐྱེན་ཡོད་རེད། དེ་ཡི་རྒྱུ་དགེ་བ་སྟོབས་ཆེན་པོ་འདུལ་ཁྲིམས་ལྟ་བུ་སྒྲུབ་མཁན་ཧ་ཅང་དཀོན་པོ་ཡིན་པས་འབྲས་བུ་དལ་འབྱོར་གྱི་མི་ཡི་ལུས་རྟེན་ཐོབ་པ་དཀོན་པོ་རེད་གསུངས་པ་རེད། སེམས་ཅན་མང་ཆེ་བས་སྡིག་པ་གསོག་སྡོད་ཀྱི་ཡོད་རེད། ངན་སོང་ནས་ངན་སོང་ལ་སྐོར་བ་རྒྱག་སྡོད་པ་མ་གཏོགས་མི་ལུས་ཐོབ་མཁན་དཀོན་པོ་ཡིན་པ་རེད་ཅེས་ཡང་ནས་ཡང་དུ་བསམ་དགོས། ༣ གྲངས་ཀྱི་སྒོ་ནས་ཐོབ་དཀའ་བ་བསམ་པ་ནི། གྲངས་ཀ་མང་ཉུང་གི་ཐོག་ནས་བསམ་བློ་བཏང་ན་ཡང་རིགས་དྲུག་གི་སེམས་ཅན་རྣམས་གོང་མ་གོང་མ་རྣམས་ལས་འོགམ་འོག་མ་རྣམས་མང་བ་ཡོད་རེད། དེར་བརྟེན་མི་ཡི་ལུས་རྟེན་ཐོབ་པ་ཉུང་ཉུང་རེད་གསུངས་པ་རེད། ང་ཚོས་ད་ལྟ་མཐོང་རྒྱུའི་སེམས་ཅན་ནི་མི་དང་དུད་འགྲོ་གཉིས་རེད། དེ་གཉིས་ཀྱི་གྲངས་ཀ་འགྲན་བསྡུར་བྱས་པ་ཡིན་ན་བསྡུར་རྒྱུ་ཡོད་མ་རེད། དཔེར་ན་དབྱར་ཁ་བཀོད་མའམ་ཆུ་མིག་གཅིག་གི་ནང་གི་དུད་འགྲོའམ། ཤིང་གཅིག་གི་རྩ་བ་ལ་གནས་པའི་དུད་འགྲོའི་གྲངས་ཀ་ནི་འཛམ་བུ་གླིང་གི་མི་ཐམས་ཅད་ལ་མེད། དེས་ན་གྲངས་ཀྱི་སྒོ་ནས་བསམ་བློ་བཏང་ན་ཡང་མི་ལུས་ནི་རྙེད་ཁག་པོ་ཡིན་ཞེས་གསུངས་པ་རེད། ༤ དཔེ་ཡི་སྒོ་ནས་བསམ་ནའང། གྱང་གི་ངོས་ལ་སྲན་མ་གཏོར་ན་གྱང་ལ་སྲན་མ་འབྱར་དཀའ་བ་ནང་བཞིན་མི་ལུས་ཐོབ་དཀོན་པོ་དང་། རྒྱ་མཚོ་ཆེན་པོའི་ཆུའི་ཐོག་ལ་གཉའ་ཤིང་བུ་ག་གཅིག་ཡོད་པ་ཞིག་ཕྱོགས་བཞིའི་རླུང་གིས་དེད་དེ། ཆུ་དེའི་ནང་ལ་རུས་སྦལ་ལོང་བ་ཞིག་ལོ་བརྒྱ་རེ་ནས་སྟེང་ལ་རེ་རེ་ཡོང་གི་ཡོད་པ་དེའི་མགྲིན་པ་དང་གཉའ་ཤིང་གི་བུ་ག་གཉིས་འཕྲད་སྲིད་པ་ཙམ་རེད། དེ་བཞིན་དུ་མི་ཡི་ལུས་རྟེན་ཐོབ་ཁག་པོ་རེད་གསུངས་པ་རེད། རྙེད་དཀའ་བའི་ལུས་རྟེན་འདི་ད་ལྟ་ཐོབ་ཅིང་བེད་སྤྱོད་ཆོས་ནས་གསུངས་པ་བཞིན་བྱས་ན་ལུས་རྟེན་འདིས་མི་ཚེ་འདིའི་འདོད་དོན་ཙམ་མིན་པ་སྐྱེ་བ་ཕྱི་མ་མཐོ་རིས་དང་། ཐར་པ་དང་སངས་རྒྱས་ཀྱི་གོ་འཕང་ཡང་བསྒྲུབ་ཐུབ་པས་ཅ་ལག་གནད་འགག་ཆེན་པོ་རེད། དེ་འདྲའི་ལས་དོན་ནམ་དམིགས་ཡུལ་གལ་ཆེན་པོ་སྒྲུབ་ཐུབ་མཁན་གྱི་རིན་པོ་ཆེ་ཡིན་པའི་ཅ་ལག་གཞན་དག་ཡོད་མ་རེད། དེས་ན་ཕན་ཐོགས་སམ་དོན་དག་ཆེན་པོ་རེད་ཅེས་བསམ་དགོས། དཔེར་ན་ཨ་མི་རི་ཀ་ལྟ་བུ་ཞིག་ལ་འགྲོ་དགོས་པའི་འགྲུལ་པ་གང་ཞིག་གནམ་གྲུ་ད་ཕན་ཆད་ཐོབ་པའི་ངེས་པ་མེད་པའམ་ཐོབ་ཁག་པོ་ཡོད་པ་ཞིག་ལ། དེ་རིང་གནམ་གྲུ་ཡོད་པ་ཡིན་ན་དེ་རིང་གཉིད་ཁུག་སྡོད་ཀྱི་མ་རེད། དཔེ་དེ་བཞིན་དུ་དལ་འབྱོར་གྱི་ལུས་འདི་གནམ་གྲུ་དང་གྲུ་འདྲ་པོ་རེད། ལུས་རྟེན་འདི་ལ་བརྟེན་ནས་འཁོར་བའི་རྒྱ་མཚོ་ལས་བརྒལ་ཐུབ་པ་བྱེད་དགོས་རེད། དངོས་གནས་འཁོར་བ་ལས་བརྒལ་ཐུབ་པའམ་ཐར་པ་ཐོབ་ཐུབ་པའི་ཆོས་ཤིག་བྱེད་དགོས་ཀྱི་ཡོད་རེད། །

**འཆི་བ་མི་རྟག་པའི་སྐོར་བཤད་པ།**

གཉིས་པ་འཆི་བ་མི་རྟག་པའི་སྐོར་ཞུ་རྒྱུ་ཡིན། འཆི་བ་མི་རྟག་པ་དེ་ཤིན་ཏུ་གལ་ཆེན་པོ་རེད། ཆོས་གཅིག་བྱེད་དགོས་བསམ་ནའང༌། མང་ཆེ་བས་རྗེས་མ་བྱེད་ཆོག་བསམ་པ་ཡོང་གི་ཡོད་རེད། དེ་ལེ་ལོ་རེད། དེས་ན་་ཕྱི་བཤོལ་གྱི་བསམ་བློའམ་ལེ་ལོ་དེ་འགོག་ཐབས་དང་། དེ་རིང་ནས་བཟུང་སྟེ་ཆོས་བྱེད་ཐུབ་པའི་དོན་དུ་འཆི་བ་མི་རྟག་པ་བསམ་པའམ་བསྒོམ་དགོས་ཀྱི་ཡོད་རེད། དེ་ལ་ལེ་ཚན་གསུམ་ཡོད་རེད། ངེས་པར་འཆི་བ་བསམ་པ་དང། ནམ་འཆི་བའི་ངེས་པ་མེད་པ་བསམ་པ་དང་། འཆི་དུས་ཆོས་ཀྱིས་ཕན་ལ་ཆོས་མ་ཡིན་པ་གཞན་གང་གིས་ཀྱང་མི་ཕན་པ་བསམ་པ་དང་གསུམ་རེད། རེ་རེ་ལའང་རྒྱུ་མཚན་གསུམ་གསུམ་གྱི་སྒོ་ནས་སྒོམ་གྱི་ཡོད་རེད། ངེས་པར་འཆི་བ་བསྒོམ་པའི་སྐབས་ལ་དང་པོ་སྐྱེས་ཚར་བ་ཡིན་དུས་དེའིརྒྱུ་མཚན་གྱིས་ངེས་པར་འཆི་ཡི་རེད་བསམ། གཉིས་པ་ནི་ང་རང་ཚོའི་གཟུགས་པོ་ནི་ཆུ་ཡི་ཆུ་བུར་འདྲ་པོ་འཇིག་སླ་བ་ཉམས་ཆུང་ཆུང་རེད། དེ་ནི་རྗེས་སུ་མེ་ལ་བསྲེགས། ཐལ་བ་ལས་མེད་པ་འགྲོ་མཁན་བརྟན་པོ་ཡོད་མ་རེད་བསམ། གསུམ་པ་ནི་ང་རང་ཚོའི་ཚེ་སྲོག་ནི་སྐར་མ་དང་། ཆུ་ཚོད། ཉིན་མ། ཟླ་བ་དང་ལོ་བྱས་ཏེ་བྲི་བའམ་ཐུང་དུ་འགྲོ་གི་ཡོད་རེད། ཚེ་ཡི་སྟེང་ནས་མར་བྲི་ཞིང་རྩ་བ་ནས་སྡོད་ཀྱི་མེད་པའི་ཐོག་ཏུ་དེ་ལ་བསྣན་པ་ཡོད་མ་རེད་བསམ། གཉིས་པ་ནམ་འཆི་ངེས་པ་མེད་པ་བསམ་རྒྱུ་དེ་གལ་ཆེན་པོ་རེད། དེའང་རྒྱུ་མཚན་གསུམ་གྱི་སྒོ་ནས་བསྒོམ་ཚུལ་གསུངས་ཡོད། དང་པོ་ང་རང་ཚོ་འཛམ་བུ་གླིང་པའི་མིའི་ཚེ་ལ་འདི་ཙམ་ཐུབ་ཟེར་བ་ལྟ་བུ་ཚེ་ཚད་ཡོད་ན་འཆི་བའི་དུས་ལ་ངེས་པ་ཡོད་རེད་དེ། ཚེ་ཚད་ཡོད་མ་རེད། དེའི་རྒྱུ་མཚན་གྱིས་ཀྱང་ག་དུས་འཆི་མིན་ངེས་པ་མེད་བསམ། རྒྱུ་མཚན་གཞན་དག་ལ། མ་ཤི་བ་གསོན་པོར་སྡོད་པའི་མཐུན་རྐྱེན་ཉུང་ཉུང་དང་འཆི་རྐྱེན་ཡང་མང་པོ་ཡོད་རེད་ཅེས་བསམ། འཆི་རྐྱེན་མི་བྱེད་པའི་དངོས་པོ་འདི་རེད་ཅེས་མཛུབ་མོ་བཙུགས་ས་རྩ་བ་ནས་ཡོད་མ་རེད། ངེས་པར་འཆི་བའི་དུས་ལ་བབ་པའི་ཚེ་འཆི་བ་ལས་བཟློག་ཐབས་རྩ་བ་ནས་བྱེད་རྒྱུ་ཡོད་མ་རེད། ངེས་པར་འཆི་བའི་དུས་ལ་མ་བབ་ན་སྨན་བཅོས་དང་། ཚེ་དབང་དང་ཚེ་སྒྲུབ་སོགས་ཀྱིས་འཆི་བ་བསླུ་རྒྱུ་ཡོད་རེད་དེ་འཆི་བའི་དུས་ཚོད་ལ་སླེབས་དུས་རྫོགས་པའི་སངས་རྒྱས་ཀྱིས་ཀྱང་དེ་ལས་ཐར་ཐབས་གནང་རྒྱུ་ཡོད་མ་རེད། གསུམ་པ་འཆི་དུས་ཆོས་མ་ཡིན་པ་གཞན་གང་གིས་ཀྱང་ཕན་མི་ཐོགས་པར་བསམ་པ་དེ་ལ་ཡང་གསུམ། དངཔོ་འཆི་དུས་རང་གི་ཉེ་དུ་དང༌གྲོགས་པོ་དང༌། འཁོར་དེ་ཚོས་ཕན་ཐོགས་རྩ་བ་ནས་ཡོད་མ་རེད། ཅིའི་ཕྱིར་ཞེ་ན། འཆི་བའི་སྡུག་བསྔལ་ལ་བགོ་བཤའ་བརྒྱབ་རྒྱུ་ནི་ཡོད་མ་རེད། འཆི་བའི་སྐབས་ད་ལྟ་མཉམ་དུ་ཡོད་པ་ཚོའི་ནང་ནས་རང་གཅིག་པུ་འགྲོ་དགོས་ཀྱི་ཡོད་རེད། གཉིས་པ་ལོངས་སྤྱོད་ཀྱིས་ཀྱང་ཕན་ཐོགས་ཀྱི་མ་རེད། གང་ལགས་ཤེ་ན། སོ་སོ་གཅིག་པུ་གཅེར་བུ་ལག་པ་སྟོང་པ་བྱས་ནས་འགྲོ་དགོས་ཀྱི་ཡོད་རེད། གསུམ་པ་མིང་དང་གོ་གནས་དེ་ཚོས་ཀྱང་ཕན་ཐོགས་ཀྱི་མ་རེད། ཁ་ཤས་རྒྱུ་མཚན་གསུམ་པ་དེ་ལུས་ཀྱིས་ཕན་ཐོགས་ཀྱི་མ་རེད་གསུངས་ཀྱི་འདུག ལུས་ཀྱང་བཞག་ནས་འགྲོ་དགོས་ཀྱི་ཡོད་པས་དེ་འདྲ་གསུངས་པ་འདྲ། གང་ལྟར་གསོན་པའི་རིང་ལ་རང་གི་གཉེན་ཉེ་རིང་གི་དོན་དག ཟས་གོས་ཀྱི་དོན་དག གཟུགས་པོའི་དོན་དག་དང། གོ་གནས་མེད་པ། འཐོབ་པ་དང་ཡོད་པ་མི་ཤོར་བའི་དོན་དག་ལ་སྡིག་པ་མང་པོ་བསགས་ཡོད་པ་དེ་ཚོ་ཁུར་ནས་འགྲོ་དགོས་རེད། དེར་བརྟེན་འཆི་བ་མི་རྟག་པ་ཡང་ཡང་བསམ་པའམ་སྒོམ་བསྡད་ན་འཆི་བ་མི་རྟག་པའི་བློ་གཅིག་སྐྱེ་ཡོང་གི་ཡོད་རེད། བློ་དེ་སྐྱེས་ན་ཆོས་མ་གཏོགས་པའི་ལས་ཀ་གཞན་དག་བྱེད་ལོངས་མེད་པ་ཞིག་དང། ཚེ་འདིའི་དོན་གྱི་བྱ་བ་རྣམས་ངལ་གསོ་རྒྱབ་སའི་ཁང་པ་བཟོ་བ་ལྟ་བུ་གཅིག་ཏུ་མཐོང་ཡོང་གི་ཡོད་རེད། ངལ་གསོ་བརྒྱག་དུས་ཆུ་ཚོད་གཅིག་གཉིས་སམ་ཉིན་མ་ཁ་ཤས་ཙམ་རེད། དངོས་གནས་བྱས་ན་དེའི་དོན་དུ་ཁང་པ་བཟོ་དགོས་དོན་ཡོད་མ་རེད། མ་འོངས་པར་ལས་ཀ་འདི་འདྲ་ཞིག་བྱེད་དགོས་ཀྱི་འདུག་ཅེས་འཆར་གཞི་འཇོག་དུས་དེའི་ནང་ལ་འཆི་བ་མི་རྟག་པའི་ཚོགས་མི་དེ་ངེས་པར་དུ་དགོས་ཀྱི་ཡོད་རེད། དེས་ཁ་གྲགས་དགོས་ཀྱི་ཡོད་རེད། དེ་བྱུང་ན་ཁྱད་པར་འགྲོ་གི་ཡོད་རེད། བློ་ཆོས་སུ་འགྲོ་བའི་ཐབས་ཀྱི་གཙོ་བོ་འདི་ཡིན་ཞེས་གསུངས་པའི་དོན་ནི། ཆོས་རྣམ་དག་གམ་རྣལ་མ་བྱེད་ཐུབ་པའི་ཐབས་ཀྱི་གཙོ་བོ་ནི་འཆི་བ་བསམ་པ་འདི་རེད་གསུངས་པ་རེད། དེས་ན་ཐུན་གྲོལ་ཚར་དུས་ཐུན་མཚམས་རྣམས་ཀྱི་སྐབས་སུ་ཡང་ཐུན་མཚམས་ཀྱི་བྱ་བ་དཔེར་ན་ཟ་མ་ཡག་པོ་ཟ་བ། གོས་བཟང་པོ་གྱོན་པ། འཁོར་མང་པོས་བསྐོར་ནས་སྐད་ཆ་འཆད་པའི་སྐབས་སུ་འོག་ནས་འབྱུང་བ་ལྟར་དྲན་དགོས་ཀྱི་རེད་གསུངས་པ་རེད། ཟ་མ་ཡག་པོ་ཟ་དུས་ད་ལྟ་ཟ་མ་ཡག་པོ་ཟ་ཡི་འདུག་སྟེ་རྗེས་མ་ཟ་མ་ཁམ་གཅིག་ཀྱང་མི་འགྲོ་མཁན། ཟ་མའི་རྗེས་མ་དེ་བཟའ་དགོས་པའི་དུས་ཚོད་གཅིག་གཏན་གཏན་ཡོང་གི་རེད་བསམ། དེ་བཞིན་དུ་གོས་བཟང་པོ་གྱོན་དུས་ད་ལྟ་གོས་ཡག་པོ་འདུག་སྟེ་རྗེས་མ་རོ་ལ་བསྐོན་རྒྱུའི་གོས་གཅིག་གཏན་གཏན་གྱོན་དགོས་ཡོང་གི་རེད་བསམ། གཉེན་དང་འཁོར་མང་པོས་བསྐོར་ནས་སྐད་ཆ་འཆད་སྐབས་ད་ལྟ་འཁོར་མང་པོ་འདུག་སྟེ་རྗེས་མ་འདི་ཚོ་དང་གཏན་བྲལ་བྱེད་པའི་དུས་ཚོད་གཅིག་ཡོང་གི་རེད་བསམ། འདི་ལ་སོགས་པ་མདོ་ཡི་ནང་འཆི་བ་མི་རྟག་པ་བསྒོམ་ཚུལ་མང་པོ་གསུངས་པ་རེད། དེ་ཚོ་ཡང་ནས་ཡང་དུ་དྲན་དགོས་ཀྱི་རེད་གསུངས་པ་རེད། རྒྱལ་སྲས་ཐོགས་མེད་ཀྱིས་འཆི་བ་མི་རྟག་པའི་བློ་སྐྱེས་ན་ཆོས་བྱེད་རྒྱུ་ལ་དཀའ་ལས་མེད་པ་དང་། སྙིང་རྗེ་ཚད་ལྡན་སྐྱེས་བྱུང་ན་གཞན་དོན་བྱེད་པ་ལ་དཀའ་ངལ་མེད་པ་དང། བདག་མེད་པའི་གོ་རྟོགས་ལ་གོམས་ན་ཉོན་མོངས་སྤོང་བ་ལ་དཀའ་ངལ་མེད་ཅེས་གསུངས་པ་རེད། སྟོན་པ་མྱ་ངན་ལས་འདས་པའི་ཚུལ་སྟོན་དུས། འདུས་བྱས་ཐམས་ཅད་མི་རྟག་པ་རེད་ཅེས་གསུངས་པ་འདི་ཁོང་གི་གསུང་གི་རྗེས་མ་དེ་ཡིན་ཞེས་གསུངས་སྲོལ་ཡོད་རེད། ཚེ་འདིའི་དོན་འགྲུབ་པ་ལ་ཆོས་དང་མཐུན་པ་བྱས་ན། གཞན་ལ་གནོད་འཚེ་མེད་པའི་ཐོག་ནས་བྱེད་པ་སོགས་ལེགས་པ་ཡོད་རེད། དེ་ནི་ཆོས་མེད་ནའང་སྒྲུབ་ཐུབ་ཀྱི་ཡོད་རེད། འོན་ཀྱང་འཆི་བའི་ཚེ་ཆོས་མ་གཏོགས་པ་གཞན་གྱིས་ཕན་མི་ཐོགས་པ་ཡིན་དུས་ཆོས་ནི་མེད་ཐབས་མེད་ཀྱི་གལ་ཆེན་པོ་ཡིན་པ་མདོ་ཡི་ནང་དུ་དཔེ་མང་པོའི་ཐོག་ནས་གསུངས་ཡོད་རེད། དཔེར་ན་ནད་པ་ལ་སྨན་དཔྱད་དང། དབུལ་པོ་ལ་ལོངས་སྤྱོད་དང། ལུང་པ་གཞན་དག་ཏུ་འགྲོ་བ་ལ་དངུལ་དང་རླངས་འཁོར་དང་གནམ་གྲུ་དང། བཀྲེས་པ་ལ་ཟས་དང་། སྐོམ་པ་ལ་བཏུང་བ་རྣམས་ནང་བཞིན་འཆི་བའི་ཚེ་ཆོས་ནི་མེད་ཐབས་མེད་ཞིག་རེད་གསུངས་པ་རེད། །

**ལས་འབྲས་ཀྱི་སྐོར་མདོར་བསྟན་པ།**

ལས་རྒྱུ་འབྲས་ཀྱི་སྐོར་ཞུ་རྒྱུ་ཡིན། ང་ཚོས་ད་ལྟ་མཐོང་བཞིན་པའི་ཕྱིའི་ལུང་པའི་བཀོད་དབྱིབས་ཡིད་དུ་འོང་མི་འོང་སྣ་ཚོགས་དང༌། ནང་གི་སེམས་ཅན་གྱི་རིས་སྣ་ཚོགས་དང་། དེ་རྣམས་ཀྱི་བདེ་སྡུག་སྣ་ཚོགས་པ་འདི་ཚོ་གང་འདྲ་བྱས་ནས་བྱུང་བ་རེད་ཟེར་ན། ཆོས་ལུགས་ཁ་ཤས་ཀྱིས་རྒྱུ་མེད་པ་ལས་བྱུང་བ་རེད་ཟེར། ཁ་ཤས་ཀྱིས་དཀོན་མཆོག་གིས་བྱས་པ་རེད་ཟེར་མཁན་དེ་འདྲ་ཡོད་རེད་དེ། ནང་པ་སངས་རྒྱས་པས་གསུངས་ན་རྒྱུ་རྐྱེན་ཚོགས་པ་ལས་གྲུབ་པའི་རྟེན་འབྲེལ་རེད་གསུང་གི་ཡོད་རེད། དེ་ཡང་སྣོད་ལྟ་བུ་ཐུན་མོང་བ་དེ་ཚོ་ཐུན་མོང་གི་ལས་ལས་བྱུང་བ་དང། སེམས་ཅན་གྱི་ལུས་ལྟ་བུ་ཡིན་ན་སོ་སོའི་ཐུན་མོང་མ་ཡིན་པའི་ལས་ཀྱི་སྟོབས་ཀྱིས་བྱུང་བ་རེད་གསུངས་པ་རེད། དེས་ན་ལས་ཀྱི་སྐོར་བཤད་པ་རེད། ལས་ལ་མི་དགེ་བ། དགེ་བ་དང་ལུང་མ་བསྟན་གྱི་ལས་ཏེ་གསུམ་བཤད་རྒྱུ་ཡོད་རེད། །

**བྱེ་བྲག་མི་དགེ་བ་བཅུ་ཡི་སྐོར་རྒྱས་པར་བཤད་པ།**

དང་པོ་མི་དགེ་བ་ལ། མི་དགེ་བའི་ལས་ཀྱི་ངོ་བོ་གང་འདྲ་ཡིན་པ། ལས་དེས་འབྲས་བུ་གང་སྤྲོད་ཀྱི་ཡོད་པ། དེ་ཤེས་ཚར་དུས་མི་དགེ་བའི་ལས་དེ་སྤང་དགོས་སྙམ་སྟེ་ཡང་ཡང་བསམ་པ་དོན་ཚན་གསུམ་གྱི་ཐོག་ནས་བཤད་པ་རེད། དང་པོ་ལས་མི་དགེ་བའི་ངོ་བོ་ནི། ཀུན་སློང་ཉོན་མོངས་པ་འདོད་ཆགས་དང་། ཞེ་སྡང༌དང་གཏི་མུག་གསུམ་གང་རུང་གིས་བྱེད་པའི་ལས་ཚང་མ་ལ་མི་དགེ་བ་ཟེར་གྱི་ཡོད་རེད། ལས་ཟེར་ན་བྱ་བ་ལ་ཟེར་གྱི་ཡོད་རེད། ལས་མི་དགེ་བའི་རྩ་བ་ཡིན་པའི་འདོད་ཆགས་ནི་བདེ་བའི་རྒྱུ་རྐྱེན་དུ་སྣང་བའི་སྲིད་པའི་དངོས་པོ་ཚོ་ལ་དགའ་ཞིང་ཞེན་པ་དང། ཞེ་སྡང་ནི་སྡུག་བསྔལ་གྱི་འབྱུང་གནས་ཚོ་ལ་མི་དགའ་ཞིེང་སེམས་འཁྲུགས་པ་དང། གཏི་མུག་ནི་རང་གི་སྒོ་གསུམ་གྱི་བྱ་བ་ལས་བླང་བྱ་དང་དོར་བྱ་གང་ཡིན་མི་ཤེས་མཁན་གྱི་སེམས་བྱུང་ལ་ཟེར། སྤྱིར་ལས་མི་དགེ་བ་ལ་མང་པོ་ཡོད་རེད་དེ་ཆེ་བ་རྣམས་ཚུར་བསྡུས་ན་བཅུ་ཡོད་གསུངས་པ་རེད། ལུས་ཀྱི་ལས་མི་དགེ་བ་གསུམ། ངག་གི་བཞི་དང༌། ཡིད་ཀྱི་གསུམ་བཅས་ཡིན། དང་པོ་ལུས་ཀྱི་ལས་གསུམ་ལས་སྲོག་གཅོད་པའི་ལས་ནི། གསད་དགོས་བསམ་བཞིན་དུ༌མ་ནོར་བར་སེམས་ཅན་གཞན་ཞིག་བསད་པ་ལ་ཟེར། གསད་དགོས་མ་བསམས་ནས་འགྲོ་བའི་སྐབས་སུ་རྐང་འོག་ཏུ་འབུ་ལྟ་བུ་ཤི་སོང་བ་ལ་སྲོག་བཅད་པའི་ཉེས་པ་ཡོད་མ་རེད། དཔེར་ན་དགྲ་གཅིག་གསད་དགོས་བསམས་ནས་མི་གཞན་ཞིག་ཤི་སོང་བ་ཡིན་ན་དེའང་སྲོག་བཅད་པའི་དངོས་གཞིའི་ཉེས་པ་མ་རེད། རང་གིས་རང་བསད་ནའང་སྲོག་བཅད་པའི་དངོས་གཞིའི་ཉེས་པ་མེད་པ་རེད། རང་གིས་གསད་དགོས་བསམས་ཏེ་གནོད་པ་བྱས་པའི་རྐྱེན་པས་ག་དུས་ཤི་སོང་ནའང་ཤི་བའི་སྐབས་སུ་སྲོག་བཅད་པའི་ཉེས་པ་ཡོང་གི་ཡོད་རེད། གཅིག་ལ་མངགས་ནས་སྲོག་བཅད་ནའང་སྲོག་བཅད་པའི་ཉེས་པ་ཡོང་གི་རེད། གཉིས་པ་མ་བྱིན་པ་ལེན་པ་ནི། རྐུན་མ་རྐུ་བ་ལ་ཟེར་གྱི་ཡོད་རེད། དེ་ཡང་བཙན་པོ་བྱས་ནས་དངོས་སུ་ལེན་པའམ་འཕྲོག་ནའང་འདྲ། ལྐོག་ནས་མི་མཐོང་བ་བྱས་ནས་བརྐུས་ན་ཡང་གཅིག་པ་རེད། དེ་ཡང་བསམ་བཞིན་དུ་མ་ནོར་བ་གཅིག་དགོས་ཀྱི་ཡོད་རེད། མི་གཞན་དག་གཅིག་མངགས་ནས་རྐུ་བཅུག་ནའང་གཅིག་པ་རེད། །གསུམ་པ་ལོག་གཡེམ་ནི། །ལོག་གཡེམ་གྱི་སྒོ་བཞི་ཡོད་རེད། བགྲོད་བྱ་མ་ཡིན་པ་ཟེར་ན་གཞན་གྱི་ཆུང་མ་ལྟ་བུ་རང་ལ་མི་དབང་བས་ལོངས་སྤྱོད་བྱ་མ་ཡིན་པ། ཡུལ་མ་ཡིན་པ་དཔེར་ན་སྐུ་གསུང་ཐུགས་རྟེན་བཞུགས་པའི་སའམ་གནས་ཁང་ལྟ་བུ། དུས་མ་ཡིན་པ་ཉིན་མོ་ལྟ་བུ། ཡང་ན་རང་གི་ཆུང་མའམ་བཟའ་ཟླ་སྦྲུམ་མ་ཡིན་པ་དང་བསྙེན་གནས་ཀྱི་སྡོམ་པ་སྲུང་བའི་སྐབས་ལྟ་བུ། ཡན་ལག་མ་ཡིན་པ་ཡན་ལག་གཞན་ཁ་དང་བཤང་ལམ་ལྟ་བུ། ནོར་བ་ཡིན་ན་ལོག་གཡེམ་གྱི་ཉེས་པ་མེད་གསུངས་ཡོད་རེད། མི་ཚངས་སྤྱོད་པ་ལྟ་བུ་ཡིན་ན་ནོར་མ་ནོར་ཁྱད་པར་མེད་པར་སྣང་། ལོག་གཡེམ་ལ་གང་ལྟར་མ་ནོར་བ་གཅིག་དགོས་ཀྱི་ཡོད་རེད། ལོག་གཡེམ་དེ་གཞན་ལ་མངགས་ནས་ལས་རྫོགས་རྒྱུ་ཡོད་མ་རེད། མི་ཚངས་པ་སྤྱོད་པ་དེ་ཉོན་མོངས་པས་ཀུན་ནས་བསླངས་པ་ཡིན་ན་མི་དགེ་བ་རེད། ཀུན་སློང་ཉོན་མོངས་པ་གསུམ་གྱིས་ཟེར་དུས་སྲོག་གཅོད་པ་ལྟ་བུ་གཅིག་ལ་དཔེར་བརྗོད་བྱས་ན། ཤ་ཟ་འདོད་དམ་ཤ་བཙོང་ནས་དངུལ་སྒྲུབ་འདོད་ཀྱི་ཐོག་ནས་དུད་འགྲོ་གསོད་པ་ནི། འདོད་ཆགས་ཀྱི་སྒོ་ནས་གསོད་པ་དང་། ཞེ་སྡང་གི་སྒོ་ནས་དགྲ་གསོད་པ་ལྟ་བུ་དང་། གཏི་མུག་གི་སྒོ་ནས་དམར་མཆོད་བྱེད་པ་ལྟ་བུ་རེད། དམར་མཆོད་བྱས་ན་ཕན་ཐོགས་ཡོང་གི་རེད་བསམ་པ་དེ་གཏི་མུག་རེད། མི་དགེ་བ་གཞན་ལའང་དེ་བཞིན་དུ་རིགས་འགྲེས་ནས་ཤེས་དགོས། ངག་གི་མི་དགེ་བ་བཞི་ལས་རྫུན་སྨྲ་བའི་ལས་མི་དགེ་བ་ནི། རྫུན་བཤད་དགོས་བསམ་བཞིན་དུ་གང་ཡང་རུང་བ་གཅིག་ལ་ལབ་ནས་ལབ་ས་དེས་གོ་སོང་ན་རྫུན་གྱི་མི་དགེ་བ་རྫོགས་པ་རེད། ཕྲ་མ་ནི་ཕ་རོལ་པོ་གཉིས་མཐུན་པོ་ཡིན་ནའང་འདྲ། མི་མཐུན་པ་ཡིན་ནའང་འདྲ། དེ་གཉིས་མི་མཐུན་པ་བྱེད་དགོས་ཀྱི་འདུག་བསམས་ནས་སྐད་ཆ་བདེན་པ་དང་བརྫུན་པ་གང་ཡང་རུང་བ་བཤད་ནས་ཕ་རོལ་པོས་གོ་སོང་ན་ཕྲ་མ་ཡི་མི་དགེ་བ་བྱས་པ་རེད། ཚིག་རྩུབ་ནི་གཞན་ལ་སྐྱོན་བརྗོད་བྱེད་པ་དེ་གཞན་གྱིས་གོ་ན་དེའི་ཉེས་པ་རྫོགས་པ་རེད། ངག་འཁྱལ་ནི་རྒྱ་ཆེན་པོ་རེད། དཔེར་ན་ཉོན་མོངས་པའི་སྒོ་ནས་གླུ་ལེན་པ་དང། སྦྱིན་བདག་ལྟ་བུ་ལ་ངོ་བསྟོད་ཕུལ་བ་དང། དམག་གི་གཏམ་དང་སྨད་ཚོང་མའི་གཏམ་བཤད་པ་ལྟ་བུ་དང་། དེ་བཞིན་དུ་ཆོས་ལུགས་གཞན་དག་གི་གཞུང་ཡིད་ཆེས་ཀྱི་སྒོ་ནས་འདོན་པ་ཚང་མ་ངག་འཁྱལ་གྱི་ལས་མི་དགེ་བ་རེད། དེ་ལ་མི་ཡིས་གོ་མ་གོ་ཁྱད་པར་མེད་པ་རེད། ལབ་ཚར་དུས་ཉེས་པ་བྱས་ཚར་བ་རེད། ངག་གི་ཉེས་པ་བཞི་ཀའང་མི་གཞན་དག་ལ་དེ་འདྲ་གྱིས་ཤོག་ཅེས་བཅོལ་བཞག་ནའང་དེ་དང་དེའི་ཉེས་པ་ཡོད་རེད། ལུས་ངག་གི་མི་དགེ་བ་བདུན་པོ་དེ་དག་སྔོན་མ་ཞུས་པ་ནང་བཞིན་རྒྱུ་ཉོན་མོངས་པས་ཀུན་ནས་བསླང་དགོས་རེད་མ་གཏོགས་སྤྱིར་བཏང་སྲོག་གཅོད་པ་ལྟ་བུ་མི་དགེ་བ་ཡིན་པའི་ཁྱབ་པ་ཡོད་མ་རེད། དེ་དག་དགེ་བ་ཡིན་པ་ཡང་ཡོད་རེད། ལུང་མ་བསྟན་ཡིན་པའང་ཡོད་རེད། གསུམ་པ་ཡིད་ཀྱི་ལས་མི་དགེ་བ་གསུམ་ལས་བརྣབ་སེམས་ནི། མི་གཞན་དག་གཅིག་གི་ལོངས་སྤྱོད་དམ་ཡིད་དུ་འོང་བའི་ཅ་ལག་དེ་འདྲ་པོ་ང་ལ་བྱུང་ན་སེམས་པ་ལ་ཟེར། གནོད་སེམས་ནི། གཞན་ལ་གནོད་པ་བྱེད་དགོས་བསམས་ཏེ་སེམས་ཐག་བཅད་པ། ལོག་ལྟ་ནི་ལས་རྒྱུ་འབྲས་དང་ཚེ་སྔ་ཕྱི་ཟེར་བ་རྣམས་ཡོད་མ་རེད། དཀོན་མཆོག་བདེན་པ་མ་རེད་ཅེས་སེམས་པ་ལ་ཟེར། དེ་ཡང་ཡོད་དམ་མེད། ཡིན་ནམ་མིན་སྙམ་དུ་ཐེ་ཚོམ་ཟ་བ་ལ་ཟེར་བ་མ་རེད། ལས་རྒྱུ་འབྲས་སོགས་མེད་ཐག་ཆོད་རེད་ཅེས་སེམས་པ་ལ་ཟེར་གྱི་ཡོད་རེད། ལུས་ངག་གི་མི་དགེ་བ་བདུན་པོ་རྣམས་ལས་སྔ་མ་སྔ་མ་རྣམས་ཉེས་པ་ཆེ་བ་དང་། ཡིད་ཀྱི་མི་དགེ་བ་གསུམ་ལས་ཕྱི་མ་རྣམས་ཉེས་པ་ཆེ་བ་རེད། །ལས་ཀྱི་འབྲས་བུའི་སྐོར་ཞུ་རྒྱུ་ཡིན། ལས་ཀྱི་འབྲས་བུ་ལ་ཁ་ཤས་ཡོད་རེད། མི་དགེ་བ་བཅུ་པོའི་རྣམ་སྨིན་གྱི་འབྲས་བུ་ནི་ངན་སོང་གསུམ་དུ་སྐྱེ་བ་རེད། མི་དགེ་བ་བཅུ་པོ་ལ་ཆུང་ངུ༌དང། འབྲིང་དང་ཆེན་པོ་གསུམ་གསུམ་ཡོད་རེད། ཆེ་ཆུང་གི་མཚམས་ནི་མི་དགེ་བ་དེ་རྣམས་ཚར་མང་པོ་དང་། ཀུན་སློང་དྲག་པོའི་སྒོ་ནས་བྱེད་པ་དང། མི་དགེ་བ་བྱས་ཚར་བ་ལ་བྱེད་ཉེས་བྱས་སོང་བསམ་པའི་འགྱོད་པ་མེད་པ་དང། བྱེད་པའི་དུས་སུ་ངོ་ཚ་དང་ཁྲེལ་ཡང་མེད་པའི་ཁར་ཡག་པོ་བྱུང་སོང་བསམས་ཏེ་དགའ་པོ་བྱེད་པ་དེ་འདྲའི་ཐོག་ནས་བྱས་ན་མི་དགེ་བ་ཆེན་པོར་འགྱུར་གྱི་ཡོད་རེད། དེ་ཚོ་འབྲིང་ཙམ་བྱས་ན་འབྲིང་པོ། དེ་རྣམས་ཆུང་ཆུང་བྱས་ན་མི་དགེ་བ་ཆུང་ཆུང་རེད། ཆེན་པོ་དེ་ཚོའི་རྣམ་སྨིན་གྱི་འབྲས་བུར་དམྱལ་བར་སྐྱེ། འབྲིང་པོས་ཡི་དྭགས་དང། ཆུང་ངུ་དེ་ཚོས་དུད་འགྲོ་ལ་སྐྱེ་བ་ལེན་པར་བྱེད་ཀྱི་ཡོད་རེད། ཡང་ན་ཀུན་སློང་གི་སྒོ་ནས་ཞེ་སྡང་གི་ཀུན་ནས་སློང་བའི་མི་དགེ་བས་དམྱལ་བར་འཕེན། འདོད་ཆགས་ཀྱིས་ཡི་དྭགས་དང་། གཏི་མུག་གི་སྒོ་ནས་བྱས་པའི་མི་དགེ་བའི་ལས་ཀྱི་རྣམ་སྨིན་དུད་འགྲོ་ལ་སྐྱེ་བ་ལྟ་བུ། དཔེར་ན་མི་གཅིག་གིས་ཁོང་ཁྲོ་དྲག་པོ་ལངས་ཏེ་ཚིག་ངན་གཅིག་ལབ་པ་ཡིན་ན། དམྱལ་བར་སྐྱེ་བའི་རྒྱུ་ཆ་ཚང་རྫོགས་ཚར་ཡོད་རེད། ཡང་མི་དགེ་བའི་ལས་ཀྱི་འབྲས་བུ་གཞན་དག་རྒྱུ་མཐུན་གྱི་འབྲས་བུ་ཟེར་མཁན་གཅིག་ཡོད་རེད། དེ་ལ་ཡང་མྱོང་བ་རྒྱུ་མཐུན་དང༌། བྱེད་པ་རྒྱུ་མཐུན་ཏེ་གཉིས་ཡོད་རེད། མྱོང་བ་རྒྱུ་མཐུན་ཟེར་བ་ནི། དཔེར་ན་མི་དགེ་བ་དེ་ཚོས་དང་པོ་འབྲས་བུ་ངན་སོང་གསུམ་གྱི་སྡུག་བསྔལ་མྱོང་བར་བྱེད། དེ་ནས་མིར་སྐྱེ་བ་བླངས་པ་ཡིན་ནའང༌སྲོག་བཅད་པས་ཚེ་ཐུང་བ། མ་བྱིན་པ་བླངས་པའི་རྒྱུ་མཚན་གྱིས་ལོངས་སྤྱོད་དབུལ་པོར་གྱུར་པ། ལོག་གཡེམ་བྱས་པས་ཆུང་མ་ཡག་པོ་མ་ཐོབ་པ་ལ་སོགས་པ་རེད། བྱེད་པ་རྒྱུ་མཐུན་ཟེར་བ་ནི་སྔོན་མ་སྲོག་བཅད་བསྡད་པའི་རྐྱེན་གྱིས་ད་ལྟའང་སྲོག་གཅོད་སྙིང་འདོད་པའམ་སྲོག་གཅོད་པ་ལ་དགའ་བ། རྐུན་མ་རྒྱག་རྒྱུར་རང་བཞིན་གྱིས་དགའ་བ་དེ་ཚོ་ཡོང་གི་ཡོད་རེད། ལས་དེ་དག་གི་འབྲས་བུ་གཞན་དག་གཅིག་ལ་བདག་པོའི་འབྲས་བུ་ཟེར་གྱི་ཡོད་རེད། དེ་ཕྱི་རོལ་ཁོར་ཡུག་གི་སྟེང་དུ་སྨིན་པ་རེད། དཔེར་ན་སྔོན་མ་སྲོག་བཅད་པའི་བདག་པོའི་འབྲས་བུར་ད་ལྟ་ས་ཕྱོགས་གཟི་མདངས་མེད་སར་སྐྱེས་ཤིང་གནས་དགོས་པ་དང། མ་བྱིན་པ་བླངས་པས་ཆར་པ་མང་དྲགས་པའམ་དཀོན་པོ་ཡོད་ས། ལོག་གཡེམ་བྱས་པས་ས་ཕྱོགས་རྡུལ་འཁྲིགས་པའམ་ས་ཆ་སྐྱོ་པོ་ལ་སྐྱེ་བ་བླངས་ཤིང་དེ་འདྲ་ལ་རྒྱུན་རིང་པོ་གནས་བཅའ་བ་དང། དེ་བཞིན་དུ་ལུང་པ་སྐྱོ་པོ་སྟོན་འབྲས་ཀྱི་རིགས་ཡག་པོ་མི་སྨིན་ས། ཟ་མའི་རིགས་དེ་ཚོ་གཟུགས་པོ་ལ་ཡག་པོ་མི་འཕྲོད་ཅིང་ན་ཚ་བྱེད་པ། དེ་མིན་ལུང་པའི་ནང་དམག་འཁྲུགས་སོགས་མང་པོ་ཡོང་བ། གཅན་གཟན་གདུག་པ་ཅན་གྱི་རིགས་ཡོད་ས། རྐུན་མ་དང་ཇག་པའང་མང་པོ་ཡོད་ས་ལྟ་བུར་མི་ཚེ་བསྐྱལ་དགོས་པ་དེ་ཚོ་མི་དགེ་བའི་འབྲས་བུ་རེད། མདོར་ན་སྡུག་བསྔལ་ཐམས་ཅད་དང༌། མི་འདོད་པ་ཡོངས་རྫོགས་མི་དགེ་བའི་འབྲས་བུ་ཡིན་པ་རེད། དེས་ན་མི་དགེ་བའི་ལས་ཀ་རྣམས་རང་ལ་སྡུག་པོ་སྤྲོད་མཁན་རེད་འདུག། དེ་སྔོན་མང་པོ་བྱས་ཡོད་རེད། དེ་ཚོ་བྱེད་ཉེས་བྱས་འདུག་བསམས་ཏེ་འགྱོད་པ་བྱེད། ད་ཕྱིན་ཆད་སྲོག་ལ་བབ་ནའང་སྡིག་པ་རྩ་བ་ནས་མི་བྱེད་བསམ་པའི་སྡོམ་སེམས་བྱེད་དགོས་ཀྱི་ཡོད་རེད། དེ་ལྟར་བྱས་ན་སྔར་བྱས་ཀྱི་ཉེས་པ་རྣམས་དག་ཅིང་ཕྱི་མ་རྣམས་འགོག་གི་རེད། དེར་བརྟེན་སྡིག་པ་བཤགས་རྒྱུ་གལ་ཆེན་པོ་རེད། །

**ཞར་བྱུང་སྟོབས་བཞིའི་སྒོ་ནས་སྡིག་པ་བཤགས་ཚུལ་བཤད་པ།**

སྡིག་བཤགས་བྱེད་སྟངས་མང་པོ་ཡོད་རེད་དེ་ཡོངས་གྲགས་ལ་སྡིག་བཤགས་བྱེད་པའི་སྐབས་སུ་སྟོབས་བཞི་ཚང་དགོས་རེད་གསུངས་པ་རེད། སྟོབས་བཞི་ནི། སུན་འབྱིན་པའི་སྟོབས། རྟེན་གྱི་སྟོབས། གཉེན་པོ་ཀུན་ཏུ་སྤྱོད་པའི་སྟོབས་དང་ཉེས་པ་ལས་སོར་ཆུད་པའི་སྟོབས་བཅས་བཞི་ཡིན། དེ་ལས་དང་པོ་སུན་འབྱིན་པའི་སྟོབས་ནི། སྔར་བྱས་ཀྱི་སྡིག་པ་ལ་འགྱོད་པ་བྱེད་པ་ལ་ཟེར། དཔེར་ན་དུག་འཐུངས་པས་དེའི་འབྲས་བུ་མཐོང་ནས་འགྱོད་པ་བྱེད་པ་བཞིན་ཡིན། གཉིས་པ་རྟེན་གྱི་སྟོབས་ནི། སྡིག་པ་ལས་སྐྱོབ་ནུས་ཀྱི་བཤགས་ཡུལ་རྣམས་ལ་བསྟེན་པ་སྟེ། སྨན་པ་ལ་བསྟེན་པ་བཞིན་ཡིན། གསུམ་པ་གཉེན་པོ་ཀུན་ཏུ་སྤྱོད་པའི་སྟོབས་ལ་དྲུག་གསུངས་ཀྱི་ཡོད་རེད། དང་པོ་མདོ་སྡེ་ཀློག་པ། གཉིས་པ་སྟོང་པ་ཉིད་སྒོམ་པ། གསུམ་པ་ཡི་གེ་བརྒྱ་པ་ལྟ་བུ་བཟླས་པ་བྱེད་པ། བཞི་པ་སངས་རྒྱས་ཀྱི་སྐུ་གཟུགས་བཟོ་བ། ལྔ་པ་སངས་རྒྱས་དང་སངས་རྒྱས་ཀྱི་སྐུ་གཟུགས་ལ་མཆོད་པ་ཕུལ་བ། དྲུག་པ་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་མཚན་བློ་ལ་བཟུང་སྟེ་ཡང་ཡང་སྐྱོར་བ་རྣམས་ཡིན། བཞི་པ་ཉེས་པ་ལས་ལྡོག་པའི་སྟོབས་ནི། བཤགས་པས་སྡིག་པ་དག་པས་ད་ཕྱིན་ཆད་མི་བྱེད་བསམ་པའི་སྡོམ་སེམས་བྱེད་པ་ལ་ཟེར་གྱི་རེད། དུས་མྱུར་བར་བཤགས་པ་བྱེད་ཐུབ་པ་བྱ་དགོས་རེད། དཀོན་མཆོག་གསུམ་ལ་བདག་སྐྱབས་མཆི། སྡིག་པ་ཐམས་ཅད་སོ་སོར་བཤགས། ཞེས་པའི་བཤགས་ཚིག་འདི་སྐྱོར་བསྡད་ན་འགྲིག་གི་རེད། །

**དགེ་བ་བཅུ་དང་དེའི་རྣམ་སྨིན་འབྲས་བུ་སོགས་ཀྱི་སྐོར་བཤད་པ།**

གཉིས་པ་དགེ་བ་ནི། འདོད་ཆགས་མེད་པ། ཞེ་སྡང་མེད་པ། གཏི་མུག་མེད་པ་ཟེར་མཁན་གྱི་དགེ་བའི་རྩ་བ་ཡིན་པའི་སེམས་དགེ་བ་གསུམ་དང་། དད་པ་དང་བྱམས་སྙིང་རྗེ་སོགས་ཀྱིས་ཀུན་ནས་སློང་བའི་སྒོ་གསུམ་གྱི་ལས་སམ་བྱ་བ་རྣམས་ལ་དགེ་བ་ཟེར་གྱི་ཡོད་རེད། ཀུན་སློང་དེ་ཚོའི་ཐོག་ནས་མི་དགེ་བ་བཅུ་མི་བྱེད་བསམས་ཏེ་དགེ་བསྙེན་ལྟ་བུའི་སྡོམ་པ་བླངས། དེ་མིན་ན་མི་དགེ་བ་བཅུ་རྩ་བ་ནས་མི་བྱེད་བསམ་པའི་སྤོང་སེམས་སམ་དམ་བཅས་མི་དགེ་བའི་ལས་བཅུ་སྤོང་བ་ལ་དགེ་བ་བཅུ་ཟེར་གྱི་ཡོད་རེད། དགེ་བའི་ལས་ཀྱི་འབྲས་བུ་འཆད་དུས་མི་དགེ་བའི་འབྲས་བུ་རྣམས་གོ་ལྡོག་བཞག་ན་སྔ་མ་དང་གཅིག་པ་རེད། དེའི་རྣམ་སྨིན་གྱི་འབྲས་བུ་ལ་མཐོ་རིས་ལྷ་དང་མི་ཡི་ལུས་རྟེན་ཐོབ་ཀྱི་ཡོད་རེད། མྱོང་བ་རྒྱུ་མཐུན་ལ་སྲོག་གཅོད་སྤོང་བས་ཚེ་རིང་བ་ལ་སོགས་པ་དང། བྱེད་པ་རྒྱུ་མཐུན་ལ་དགེ་བ་སྒྲུབ་པ་ལ་རང་བཞིན་གྱིས་དགའ་པོ་ཡོང་བ་དང། བདག་པོའི་འབྲས་བུ་ལ་ས་ཕྱོགས་ཡག་པོར་སྐྱེས་ཤིང་འཚོ་བ་དང། ཟ་མ་དང་གྱོན་རྒྱུ་སོགས་ཡག་པོ་ཐོབ་པ། དེར་མ་ཟད་དགེ་བ་བཅུ་པོ་རྣམས་ཐེག་དམན་སེམས་བསྐྱེད་ཀྱིས་སྒོ་ནས་བྱེད་པ་ཡིན་ན་དགྲ་བཅོམ་པའི་འབྲས་བུ་ཐོབ། ཐེག་པ་ཆེན་པོའི་སེམས་བསྐྱེད་ཀྱི་སྒོ་ནས་བསྒྲུབས་ན་སངས་རྒྱས་ཀྱི་གོ་འཕང་ཐོབ་པར་བྱེད་ཀྱི་རེད། དགེ་སྡིག་གི་ལས་ཚང་མ་ལ་སྟོབས་ཆེ་ཆུང་གི་ཁྱད་པར་ཆེན་པོ་ཡོད་རེད། དེ་ཡང་དཔེར་ན་ཆོས་པ་ཞིག་གིས་མི་ཚེའི་རིང་ཉི་མ་རེར་མཆོད་རྟེན་ལ་སྐོར་བ་རེ་བྱེད་ཀྱི་ཡོད་ན། མི་དེས་དེ་རིང་སྐོར་བ་གཅིག་རྒྱག་པ་དང༌། དུས་རྒྱུན་སྐོར་བ་མི་རྒྱག་མཁན་གྱི་མི་གཞན་ཞིག་གིས་སྐོར་བ་གཅིག་རྒྱག་པ་གཉིས་པོ་སྟོབས་ཆེ་ཆུང་ཁྱད་པར་ཡོད་རེད། ཉིན་མ་རྟག་པར་བྱེད་པའི་ལས་དེ་སྟོབས་ཆེ་བ་དང། དེ་བཞིན་དུ་ཀུན་སློང་ཤུགས་ཆེ་ཆུང་དང་། རང་དབང་ཡོད་པ་དང་དབང་མེད་དུ་བྱ་དགོས་བྱུང་བའི་དགེ་སྡིག་ག་རེ་ཡིན་ཡང་སྟོབས་ཆེ་ཆུང་དང་། དེ་བཞིན་དུ་གཉེན་པོ་ཡོད་མེད་ཀྱིས་སྟོབས་ཆེ་ཆུང་དུ་གྱུར་པ་དཔེར་ན་སྡིག་པ་ལ་འགྱོད་པ་བྱས་ན་སྡིག་པ་ཆུང་བ་དང་། དགེ་བ་ལ་འགྱོད་པ་བྱས་ན་དགེ་བ་ཆུང་བ་དང་། དེ་ག་ནང་བཞིན་མི་དགེ་བ་འདི་འདྲ་གཅིག་ངས་བྱས་པ་ཡིན་ཞེས་གཞན་ལ་ལབ་ན་ཉེས་པ་དག་འགྲོ་ཡི་ཡོད་རེད། དགེ་བ་འདི་འདྲ་ཞིག་ངས་བྱས་པ་ཡིན་ཞེས་གཞན་ལ་ངོམ་ངོམ་བྱས་ན་དགེ་བ་དེའི་ནུས་པ་ཤུགས་ཆུང་དུ་འགྲོ་གི་ཡོད་རེད། དེ་བཞིན་དུ་ཡུལ་གྱི་སྒོ་ནས་ཀྱང་ཆེ་ཆུང་གི་ཁྱད་པར་དཔེར་ན་ཡུལ་དཀོན་མཆོག་ལ་དད་པས་མཆོད་པ་ཕུལ་བའམ་མ་དད་པས་མ་གུས་པ་དང་། ཕ་མ་ལ་ཕན་གནོད་བྱས་པའི་དགེ་སྡིག་རྣམས་སྟོབས་ཆེ་བ་དང་། དཀོན་མཆོག་གི་རྟེན་ཡོད་སར་དགེ་སྡིག་ག་རེ་བྱེད་ཀྱང་སྟོབས་ཆེ་བ་ལྟ་བུ། དེ་བཞིན་དུ་དུས་ཚོད་ཀྱིས་ཀྱང་ཁྱད་པར་འགྲོ་ཡི་ཡོད་པ་དཔེར་ན་སངས་རྒྱས་ཀྱི་དུས་ཆེན་བཞི་ལ་སོགས་པར་དགེ་སྡིག་གང་ཡང་རུང་བ་བྱས་ན་ས་ཡ་ཕྲག་བདུན་འགྱུར་འགྲོ་ཡི་ཡོད་རེད་གསུངས་པ་རེད། །

**ལས་ཀྱི་འབྲས་བུ་མྱོང་བའི་དུས་ཀྱི་ཁྱད་པར་བཤད་པ།**

ལས་ཀྱི་འབྲས་བུ་ག་དུས་མྱོང་གི་ཡོད་མེད་ཀྱི་སྐོར་ནི་གནད་འགག་ཆེན་པོ་རེད། དེ་ལ་འབྲས་བུ་མྱོང་ངེས་པ་དང་མྱོང་བ་མ་ངེས་པ་སྟེ་གཉིས་གསུང་གི་འདུག ལས་སྟོབས་ཆེ་བ་དེ་ཚོའི་འབྲས་བུ་མྱོང་བར་ངེས་པ་རེད། སེམས་པ་གཡེངས་ནས་ཁ་ཏོན་བྱེད་པ་ལྟ་བུའི་ལས་ནི་འབྲས་བུ་མྱོང་བ་མ་ངེས་པ་རེད། མྱོང་བ་ངེས་པ་དེ་ལ་རིགས་གསུམ་ཡོད་རེད། དཔེར་ན་ཕ་མ་ལ་ཕན་གནོད་བྱེད་པ་ལྟ་བུ་ལས་སྟོབས་ཆེན་དེ་ཚོའི་འབྲས་བུ་ཚེ་འདི་ལ་སྨིན་པ་སྲིད་ཀྱི་ཡོད་རེད། ལས་དེའི་རིགས་ལ་མཐོང་ཆོས་མྱོང་འགྱུར་གྱི་ལས་ཞེས་ཟེར་གྱི་ཡོད་རེད། ང་རང་ཚོས་གསོག་པའི་ལས་ཁ་ཤས་ཀྱི་འབྲས་བུ་སྐྱེ་བ་རྗེས་མ་ལ་སྨིན་གྱི་ཡོད་རེད། དེའི་རིགས་ལ་སྐྱེས་ནས་མྱོང་འགྱུར་གྱི་ལས་ཞེས་ཟེར་གྱི་ཡོད་རེད། ལས་ཁ་ཤས་ཀྱི་འབྲས་བུ་སྐྱེ་བ་གཉིས་པ་ཕན་ཆད་ལ་འབྱུང་གི་ཡོད་རེད། དེའི་རིགས་ལ་ལན་གྲངས་གཞན་ལ་མྱོང་འགྱུར་གྱི་ལས་ཞེས་ཟེར་གྱི་ཡོད་རེད། ལས་ཁ་ཤས་ཡུན་རིང་པོ་བསྡད་དེ་ཆུད་ཟོས་མི་འགྲོ་བར་དུས་ལ་བབ་དུས་འབྲས་བུ་སྨིན་གྱི་རེད། ལས་རྒྱུ་འབྲས་གོ་དོན་ཆེན་པོ་རེད། མུས་ཆེན་སེམས་དཔའ་ཆེན་པོས་མཛད་པའི་བློ་སྦྱོང་གི་འགྲེལ་པའི་ནང་ལ་ལས་འབྲས་ཀྱི་སྐོར་ངོ་མཚར་ཆེན་པོ་འདུག ངེས་པར་སློབ་སྦྱོང་བྱ་དགོས་ས་རེད། ལུང་མ་བསྟན་གྱི་ལས་ནི་ཉོན་མོངས་པ་དང་དགེ་བའི་སེམས་གང་གིས་ཀྱང་ཀུན་ནས་བསླངས་པ་མ་ཡིན་པ། དཔེར་ན་གཉིད་ཁུག་པ་དང་། ཟ་མ་ཟ་བ་དང་གོས་ལོག་གྱོན་པ་ལྟ་བུ་ལ་ངོས་འཛིན་གནང་གི་འདུག དེ་མ་བཤད་ནའང་འགྲིགས་ཀྱི་ཡོད་ས་རེད། ཀུན་མཁྱེན་གྱི་འགྲེལ་པ་འདིའི་ནང་མི་འདུག ལས་དེའི་རིགས་ལ་འབྲས་བུ་བདེ་སྡུག་གང་ཡང་ཐོབ་རྒྱུ་ཡོད་མ་རེད་གསུངས་པ་རེད། ཡིན་ནའང་དེ་རྣམས་དགེ་བ་ལ་བསྒྱུར་ཐབས་བྱ་དགོས་རེད། ཉེ་སྔོན་འདིའི་སྐོར་གཅིག་ཞུས་པ་ཡིན། དཔེར་ན་སྟན་ལ་འདུག་པའི་སྐབས་སེམས་ཅན་ཐམས་ཅད་ཀྱིས་རྡོ་རྗེའི་གདན་ཐོབ་པར་ཤོག་བསམ་པ་དང། ཕྱི་ལོག་ལ་འགྲོ་དུས་འཁོར་བའི་ཕྱི་ལོག་ལ་འགྲོ་གི་ཡོད་བསམ་པ། གཉིད་ཁུག་དུས་སེམས་ཅན་ཐམས་ཅད་ཀྱིས་ཆོས་སྐུ་ཐོབ་པར་ཤོག་བསམ་པ་སོགས་མདོར་ན་སེམས་ཅན་གྱི་དོན་དག་ལ་སྨོན་ལམ་ཆེན་པོ་རྒྱག་ཐུབ་ན་ལུང་མ་བསྟན་གྱི་ལས་དེ་ཚོ་དགེ་བ་ལ་བསྒྱུར་འགྲོ་གི་གསུངས་པ་རེད། དེ་འདྲ་བྱེད་ཐུབ་པ་ཡིན་ན་འགྲོ་སོང་གཏོང་མི་དགོས་པ་ཐབས་མཁས་པོའི་ཐོག་ནས་ཉི་མ་རེ་རེ་ལའང་བསོད་ནམས་མང་པོ་གསོག་ཐུབ་ཀྱི་ཡོད་རེད། དེ་ཚོ་ལག་ལེན་བྱ་དགོས་རྒྱུ་ཡིན་པ་རེད། མདོར་ན་གོང་དུ་ཞུས་པའི་ཐབས་གསུམ་ལ་གོམས་ཆ་སྤྲོད་པའམ་བསྒོམ་པའི་སྒོ་ནས་ཚེ་འདི་ལ་ཞེན་པ་བཅད་ནས་ཚེ་འདི་བློས་གཏོང་ཐུབ་ཀྱི་ཡོད་ན་ཆོས་མིན་པ་གཞན་མི་བྱེད་མཁན་ཞིག་འགྱུར་ཡོང་གི་ཡོད་པས་ཆོས་པ་ཨང་དང་པོ་དེ་རེད་འགྲོ་ཡི་ཡོད་རེད། དེ་འདྲ་མ་བྱུང་ནའང་རང་གིས་ཆོས་དཔེར་ན་ཐོས་བསམ་སོགས་གང་བྱེད་ཀྱང་ངེས་པར་ཚེ་འདི་ལ་མ་ཞེན་པ་སྟེ་ཚེ་འདིའི་དོན་དག་ཡིན་ཞེས་མ་བསམས་པ་ཞིག་དགོས་ཀྱི་ཡོད་རེད། ཚེ་འདིའི་དོན་དག་ཡིན་བསམ་པ་ཡིན་ན་ཕྱི་མ་ཕན་ཆད་ལ་ཕན་ཐོགས་མེད་པ་འདྲ། ཇོ་བོ་རྗེ་ལ་སློབ་མ་གཅིག་གིས་༼བྱང་ཆུབ་མཆོག་༽ ཁོང་གིས་སྒོམ་རྒྱག་གི་ཡིན་ཞུ་དུས། དེ་ལས་ངན་པ་རེད། སྒོམ་བྱེད་རྒྱུ་ཡོད་མ་རེད་གསུངས་པ་རེད། འོ་ན་ཆོས་བཤད་ན་ཞུས་པས། དེ་ཡང་ལས་ངན་པ་རེད་ཅེས་གསུངས་པ་རེད། འོ་ན་ག་རེ་བྱ་དགོས་རེད་ཞུ་དུས། ཚེ་འདི་བློས་གཏོང་དགོས་ཀྱི་རེད་གསུངས་པ་རེད། དེ་ནས་གཅིག་གིས་ཚེ་འདིའི་དོན་དག་ལ་ཆོས་བྱས་པས་འབྲས་བུ་གང་སྨིན་གྱི་རེད་ཅེས་དྲི་དུས། ཚེ་འདི་ལ་སྨིན་འགྲོ་གི་རེད་གསུངས། ཕྱི་མ་ལ་ག་རེ་བྱེད་ཀྱི་རེད་ཟེར་དུས། ཕྱི་མ་ལ་དམྱལ་བའམ་ཡི་དྭགས་ལ་འགྲོ་གི་རེད་གསུངས་པ་རེད། དེས་ན་ཚེ་འདིའི་དོན་དག་ལ་ཆོས་བྱེད་ན་ཆོས་འགྱུར་གྱི་ཡོད་མ་རེད། དེར་མ་ཟད་སྐྱེ་བ་རྗེས་མར་ངན་འགྲོ་ལ་མི་འགྲོ་བའམ། མཐོ་རིས་ཐོབ་པའི་དོན་དག་ལ་བསམས་ཏེ་ཆོས་བྱས་ན་འཁོར་བའི་རྒྱུ་རེད་འགྲོ་བ་མ་གཏོགས་ཉོན་མོངས་དང་སྡུག་བསྔལ་ལས་ཐར་པར་བྱེད་པའི་ལམ་རྣམ་དག་ཏུ་མི་འགྱུར། སོ་སོ་རང་ཉིད་ཐར་པ་ཐོབ་པའི་ཆེད་དུ་ཡིན་བསམས་ནས་ཆོས་ག་འདྲ་ཞིག་བྱེད་ནའང་ཐེག་དམན་གྱི་ལམ་རེད། དེས་ན་སེམས་ཅན་གྱི་དོན་དུ་སངས་རྒྱས་འཐོབ་པའི་ཆེད་དུ་ཡིན་བསམ་དགོས་ཀྱི་ཡོད་རེད། ཆོས་གང་བྱས་ཀྱང་སེམས་ཅན་ཐམས་ཅད་སངས་རྒྱས་ཐོབ་པའི་ཆེད་དུ་ཡིན་བསམས་ན་རང་གི་ཉམས་ལེན་དེ་ཞེན་པ་གསུམ་དང་བྲལ་བ་འགྱུར་གྱི་ཡོད་རེད། ད་ལྟ་ང་ཚོས་ཆོས་འཆད་དུས། མགོ་ལ་སེམས་བསྐྱེད་དང་། མཇུག་ལ་བསྔོ་བ་བྱེད་ཀྱི་ཡོད་རེད། དེ་བཞིན་དུ་དགེ་བ་གང་བསྒྲུབ་ནའང་མགོ་ལ་སེམས་བསྐྱེད། དངོས་གཞི་དམིགས་པ་མེད་པ་སྟེ་བདག་མེད་པ་ཤེས་མཁན་ཡིན་ན་སོ་སོས་བྱེད་རྒྱུའི་དགེ་རྩ་དེ་བདེན་པར་མ་གྲུབ་པ་སྟོང་པ་ཉིད་ཡིན་བསམ་པ་ཞིག་དང༌། མཇུག་ལ་བསྔོ་བ་བྱེད་དགོས་ཀྱི་ཡོད་རེད། ཁ་སང་ལས་རྒྱུ་འབྲས་སྐོར་བཤད་པ་རེད། ལས་རྒྱུ་འབྲས་ལ་ཡིད་ཆེས་བྱེད་པ་དེ་འཇིག་རྟེན་པའི་ཡང་དག་པའི་ལྟ་བ་རེད། དེ་ཧ་ཅང་གལ་ཆེན་པོ་ཡིན་གསུངས་པ་རེད། ང་ཚོའི་སེམས་རྒྱུད་ལ་འཇིག་རྟེན་པའི་ཡང་དག་པའི་ལྟ་བ་ཡོད་ན་ངན་འགྲོར་འགྲོ་མི་དགོས་པ་བྱེད་ཀྱི་ཡོད་རེད། །

**ཚེ་འདིའི་ཆེད་དུ་ཚུལ་ཁྲིམས་བསྲུངས་བ་ཆོས་མིན་པར་བསྟན་པ།**

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱིས་གསུངས་པའི་ཞེན་པ་བཞི་བྲལ་གྱི་ཚིགས་བཅད་ཁ་ཤས་ཚེ་འདི་ལ་ཞེན་པའི་དོན་ཚན་འདི་དང་འབྲེལ་ནས་གསུངས་པ་རེད། དེ་ཡང་། དང་པོ་ཚེ་འདིར་མ་ཞེན་པ། །ཚུལ་ཁྲིམས་དང་ཐོས་བསམ་སྒོམ་པ་གསུམ། །ཞེས་བྱ་བ་གསུངས་པ་སྟེ། ཚེ་འདི་ལ་དམིགས་ནས་ཚུལ་ཁྲིམས་སྲུང་བ་སོགས་ཀྱིེས་དགེ་བ་སྒྲུབ་མཁན་ནི་ཆོས་པ་མིན་གྱི་གཤོལ་ལ་ཞོག། ཚེ་འདིའི་དོན་དག་ལ་ཚུལ་ཁྲིམས་སྲུང་བ་སོགས་བྱེད་པ་ཡིན་ན་དེ་ཚོ་ཆོས་མ་རེད། བཞག་ན་ལེགས་པ་རེད་གསུངས་པ་རེད། ཐོག་མར་ཚུལ་ཁྲིམས་བཤད་ཙ་ན། །ཚུལ་ཁྲིམས་ནི་མཐོ་རིས་སྒྲུབ་པའི་རྩ་བ་ཅན་ཏེ་མཐོ་རིས་ཀྱི་ལུས་རྟེན་ཐོབ་པ་ལ་ཚུལ་ཁྲིམས་དགོས་ཀྱི་རེད། ཐར་པ་སྒྲུབ་པའི་ཐེམ་སྐས་ཅན་ཏེ་ཐར་པ་སྒྲུབ་པ་ལའང་ཚུལ་ཁྲིམས་དགོས་ཀྱི་རེད། སྡུག་བསྔལ་སྤོང་བའི་གཉེན་པོ་ཅན་ཏེ་ངན་སོང་དང་འཁོར་བ་སྤྱིའི་སྡུག་བསྔལ་མེད་པར་བྱེད་པའམ་དེར་མི་སྐྱེ་བ་བྱེད་པ་ལའང་ཚུལ་ཁྲིམས་དགོས་ཀྱི་རེད་གསུངས་པ་རེད། དེས་ན། ཚུལ་ཁྲིམས་ལ་མེད་ཐབས་མི་གདའ་སྟེ། །ཞེས་དམིགས་ཡུལ་དེ་ཚོ་འགྲུབ་པ་ལ་ཚུལ་ཁྲིམས་ནི་མེད་ཐབས་མེད་ཡིན་པའི་རྒྱུ་མཚན་དེས་ན་རང་གི་ཁས་བླངས་པའི་ཚུལ་ཁྲིམས་བསྲུང་རྒྱུ་ནི་ཤིན་ཏུ་གལ་ཆེན་པོ་རེད་གསུངས་པ་རེད། འོན་ཀྱང་ཚེ་འདི་ལ་ཞེན་པའི་ཚུལ་ཁྲིམས་དེས་སྐྱོན་མང་པོ་བྱེད་ཀྱི་རེད་གསུངས་པ་རེད། སྐྱོན་གང་དང་གང་བྱེད་ཀྱི་རེད་ཟེར་ན། ཆོས་བརྒྱད་སྒྲུབ་པའི་རྩ་བ་ཅན། །ཞེས་པ་སྟེ་བསྟོད་པ་དང་སྙན་གྲགས་དང༌། དཔལ་འབྱོར་ལ་སོགས་པ་འཇིག་རྟེན་གྱི་ཆོས་རྣམས་སྒྲུབ་ཅིང་། དེའི་ཁར། ཚུལ་ཁྲིམས་ངན་ལ་གཤེ་བ་ཅན། །ཞེས་པ་སྟེ་ཚུལ་ཁྲིམས་གཙང་མའམ་ཡག་པོ་མེད་མཁན་རྣམས་ལ་སྨད་པ་བྱེད་ཅིང། ཚུལ་ཁྲིམས་རང་ལས་ལེགས་ཙམ་ཡོད་མཁན་རྣམས་ལ་ཕྲག་དོག་བྱེད་ཅིང་མི་སྙན་པ་བཤད། རང་གི་ཚུལ་ཁྲིམས་དེ་དངོས་གནས་བྱས་ན་ངོ་ལྐོག་མེད་མཁན་གཅིག་གལ་ཆེན་པོ་རེད་དེ་གཡོ་སྒྱུའི་སྒོ་ནས་ངོ་ལྐོག་བྱེད། ངོ་ལྐོག་བྱེད་པའི་ཚུལ་ཁྲིམས་དེས་འབྲས་བུ་ག་རེ་ཐོབ་ཀྱི་རེད་ཟེར་ན། དེས་ངན་འགྲོ་ལ་འཁྲིད་པར་བྱེད་ཀྱི་ཡོད་པས། །ངན་འགྲོ་སྒྲུབ་པའི་ས་བོན་ཅན། །ཞེས་གསུངས། དེ་ལྟ་བུའི་ཚུལ་ཁྲིམས་ནི་བཅོས་མའི་ཚུལ་ཁྲིམས་ཏེ་ཚུལ་ཁྲིམས་ཚད་ལྡན་མ་ཡིན་པས་དེ་བཞག་དགོས་ཀྱི་རེད་གསུངས་པ་རེད། འོ་ན་ཚུལ་ཁྲིམས་མེད་པ་བྱས་པའམ་བསྲུང་མི་དགོས་པ་རེད་དམ་ཟེར་ན། རང་གིས་ཚུལ་ཁྲིམས་གང་ཁས་བླངས་ཏེ་སྲུང་གི་ཡོད་པ་དེ་ཀུན་སློང་བརྗེས་ཏེ་བཅོས་པའམ་ཡག་པོ་བཟོ་དགོས་རེད། ཡག་པོ་གང་འདྲ་ཞིག་ཏུ་ཟེར་ན། ཚུལ་ཁྲིམས་གང་ཞིག་ལ་ཐར་པ་སྒྲུབ་ཐུབ་མཁན། མཐོ་རིས་སྒྲུབ་ཐུབ་མཁན། སྡུག་བསྔལ་སྤོང་ཐུབ་མཁན། དེ་འདྲའི་ཚུལ་ཁྲིམས་ཡག་པོ་གཅིག་དགོས་གསུངས་པ་རེད། །

**ཚེ་འདིར་ཞེན་པའི་ཐོས་བསམ་ཆོས་མིན་པར་བསྟན་པ།**

དེ་ནས། ཐོས་བསམ་བྱེད་པའི་གང་ཟག་དེ། །ཤེས་བྱ་སྒྲུབ་པའི་ལོངས་སྤྱོད་ཅན། །ཞེས་གསུངས་ཏེ་ཤེས་བྱ་ཟེར་ན་འདིར་ཡོན་ཏན་ལ་གོ དེའི་དོན་ནི་ཐོས་བསམ་གྱི་ལས་ཀ་ནི་ཤེས་བྱ་རིག་པའི་གནས་ཀྱི་ལོངས་སྤྱོད་དམ་ཡོན་ཏན་ཕྱུག་པོ་བཟོ་མཁན་དང་། མ་རིག་སེལ་བའི་སྒྲོན་མེ་ཅན། །ཞེས་གསུངས་ཏེ། མ་རིག་པ་ནི་བླང་དོར་མི་ཤེས་པ་དང་ཤེས་བྱའི་ཆོས་རྣམས་ཀྱི་གནས་ལུགས་མི་ཤེས་པ་ལ་ཟེར་ཞིང་ཐོས་བསམ་གྱི་ལས་ཀ་ནི་མ་རིག་པའི་མུན་པ་དེ་དག་སེལ་བའམ་མེད་པ་བྱེད་མཁན་གྱི་སྒྲོན་མེ་ལྟ་བུ་དང་། འགྲོ་བ་འདྲེན་པའི་ལམ་རྒྱུས་ཅན་ཏེ་སོ་སོ་རང་ཉིད་ནམ་ཞིག་རང་མགོ་ཐོན་པ་ཙམ་མིན་པ་འགྲོ་བ་སེམས་ཅན་གཞན་རྣམས་ཀྱང་ཐར་པའི་ལམ་ལ་འདྲེན་པ་རྒྱུས་ཡོད་མཁན་དུ་འགྱུར་བ་དང། དེར་མ་ཟད་ཐོས་བསམ་བྱེད་པ་ནི་ཡེ་ཤེས་ཀྱི་ཚོགས་ཡིན་པས། ཆོས་ཀྱི་སྐུ་ཡི་ས་བོན་ཅན། །ཞེས་ཀྱང་གསུངས། དེར་བརྟེན། ཐོས་བསམ་ལ་མེད་ཐབས་མི་གདའ་སྟེ། །ཞེས་གསུངས་ཏེ་ཐོས་བསམ་མི་བྱེད་པ་ཐབས་རྩ་བ་ནས་ཡོད་མ་རེད་ཟེར། གང་ལགས་ཤེ་ན། ཆོས་ཆོས་བཞིན་དུ་བྱེད་པ་ལ་རང་གི་བྱ་རྒྱུའི་ཆོས་རྣམས་ནང་དོན་རིག་པ་ལ་སློབ་སྦྱོང་བྱས་པའི་སྒོ་ནས་མ་ཤེས་ན་ཆོས་ཚུལ་བཞིན་དུ་བྱེད་མི་ཤེས་པའམ། སློབ་སྦྱོང་མ་བྱས་ན་ཆོས་ཚུལ་བཞིན་དུ་བྱེད་ཐུབ་པའི་ཐབས་ཡོད་མ་རེད་ཅེས་པའི་དོན་བསྟན་ཏོ། །ཚེ་འདི་ལ་ཞེན་པའི་ཐོས་བསམ་དེ། །ཟེར་དུས་ད་ལྟ་དཔེ་ཆ་བ་ཚོས་ཆོས་ལ་སློབ་སྦྱོང་བྱེད་པའི་སྐབས་སོ་སོའི་ཐོས་བསམ་གྱི་བྱ་བ་རྣམས་ཚེ་འདི་ལ་ཞེན་པའི་ཐོས་བསམ་ཡིན་མིན་ཇི་ལྟར་བྱས་ཏེ་རྟོགས་དགོས་ཀྱི་རེད་ཅེས་དྲི་ན། འོག་ནས་འཆད་པའི་རྟགས་སམ་སྐྱོན་འདི་ཚོ་བྱུང་ན་ཚེ་འདི་ལ་ཞེན་པའི་ཐོས་བསམ་དུ་འགྲོ་བ་ཡིན། དེ་ཡང་། ང་རྒྱལ་སྒྲུབ་པའི་ལོངས་སྤྱོད་ཅན། །ཞེས་གསུངས་ཏེ་འཁོར་དང་ལོངས་སྤྱོད་སྒྲུབ་པའི་སྒོ་ནས་ང་རྒྱལ་མང་པོ་གསོག་སྡོད་མཁན། ཐོས་བསམ་དམན་པ་དང་ཐོས་བསམ་མི་བྱེད་མཁན་ཚོ་ལ་བརྙས་བཅོས་དང། ཐོས་བསམ་རང་ལས་ལེགས་པ་ཡོད་མཁན་ཚོ་ལ་ཕྲག་དོག དེ་བཞིན་དུ་རང་གིས་ཆོས་བཤད་ནས་དངོས་སུ་འཁོར་དང་ལོངས་སྤྱོད་སྒྲུབ་པ་སོགས་དེ་འདྲའི་རིགས་ཀྱི་ཐོས་བསམ་ནི། ངན་འགྲོ་སྒྲུབ་པའི་རྩ་བ་ཅན། །ཞེས་གསུངས་ཏེ་སྐྱེ་བ་ཕྱི་མར་ངན་སོང་ལ་ཁྲིད་པར་བྱེད་པའི་རྒྱུ་རེད་གསུངས་པ་རེད། དེ་ལྟ་བུའི་ཆོས་བརྒྱད་ཀྱི་ཐོས་བསམ་ནི། གཤོལ་ལ་ཞོགས་ཞེས་གསུངས་ཏེ་མ་བྱས་ན་ལེགས་པ་རེད་ཅེས་གསུངས་པ་རེད། སྒོམ་པ་བྱེད་པའི་གང་ཟག་དེ། ཉོན་མོངས་སྤོང་བའི་གཉེན་པོ་ཅན། །ཞེས་གསུངས་ཏེ་རང་རང་སོ་སོའི་སེམས་རྒྱུད་ཀྱི་ཉོན་མོངས་པ་རྣམས་ཐོས་བསམ་ཙམ་གྱིས་སྤོང་མི་ཐུབ་པར་སྒོམ་ཉམས་ལེན་གྱིས་སྤོང་དགོས་ཀྱི་ཡོད་པས་སྒོམ་ནི་ཤིན་ཏུ་གལ་ཆེན་པོ་རེད། འཁོར་བའི་རྒྱུ་ཟག་བཅས་ཀྱི་ལས་དང་ཉོན་མོངས་པ་དང། འབྲས་བུ་འཁོར་བ་འགྲོ་བ་དྲུག་གི་སྐྱེ་གནས་རྣམས་ལས་ཐར་པ་ཡང་སྒོམ་ཉམས་ལེན་མེད་ན་མི་འཐོབ་ཅིང། སྒོམ་བྱེད་ན་མཐར་ཐུག་དགྲ་བཅོམ་པའང་ཐོབ་ཡོང་གི་ཡོད་རེད། གནས་ལུགས་རྟོགས་པའི་ལོངས་སྤྱོད་ཅན། །ཞེས་གསུངས་ཏེ་དེའི་དོན་ནི་སྒོམ་ཉམས་ལེན་ལ་བརྟེན་ནས་ཉམས་ལེན་པ་རང་ཉིད་ཤེས་བྱའི་ཆོས་རྣམས་ཀྱི་གནས་ལུགས་གསལ་པོར་རྟོགས་པའི་ཤེས་རབ་ཀྱི་ལོངས་སྤྱོད་ཕྱུག་པོ་ཡོད་མཁན་དུ་འགྱུར་བ་དང། མཐར་ཐུག་ལ། སངས་རྒྱས་སྒྲུབ་པའི་ས་བོན་ཅན། །ཞེས་གསུངས་ཏེ་སྒོམ་གྱིས་རང་ཉིད་གཞན་དོན་དུ་སངས་རྒྱས་ཐོབ་ཅེས་པའི་དོན་རེད། དེས་ན་སྒོམ་ནི་སངས་རྒྱས་ཐོབ་པ་དང་གནས་སྐབས་ཐམས་ཅད་དུ་མེད་ཐབས་མེད་པ་ཞིག་ཡིན་པས་གཏན་གཏན་སྒོམ་བྱེད་དགོས་ཀྱི་རེད་གསུངས་པ་རེད། ཚེ་འདི་ལ་དམིགས་པའི་སྒོམ་ཆེན་གྱིས་ཚེ་འདི་ལ་ཞེན་ཏེ་སྒོམ་ཉམས་ལེན་བྱེད་ཀྱི་ཡོད་པའི་རྟགས་མང་པོ་ཡོད་རེད་ཅེས་གསུངས་པ་རེད། དཔེར་ན། དབེན་པར་འདོད་པའི་འདུ་འཛི་ཅན། །སྒོམ་བྱེད་དུས་གནས་དབེན་པ་མི་མེད་ས་རང་གཅིག་པུ་བྱས་ཏེ་སྡོད་དགོས་ཀྱི་ཡོད་རེད་ཅེས་གསུངས་པ་བཞིན་ཆོས་བརྒྱད་ཀྱི་སྒོམ་བྱེད་མཁན་དེ་ཚོས་རི་མགོ་མཐོན་པོ་ས་དབེན་པ་ལ་ཕྱིན་ཏེ་དེར་གནས་བཅས་ནས་སྡོད་ཀྱང་མི་མང་པོ་བཀུག་ནས་འདུ་འཛི་བྱེད། འདུ་འཛི་ནི་ཉུང་མཐའ་མི་གཉིས་གསུམ་མཉམ་དུ་འདུ་བ་ལ་ཟེར། ལོང་གཏམ་སྨྲ་བ་ཞེས་ཁ་ཏོན་དང་སྒོམ་བརྒྱབ་དགོས་རྒྱུ་ཡིན་པ་ལ་དེ་ཚོ་མ་བྱས་པར་ལོང་གཏམ་སྟེ་དོན་མེད་པའི་གཏམ་མང་པོ་དང༌། གྲུབ་འབྲས་མེད་པའི་གཏམ་བཤད་ཅིང་། ཐོས་བསམ་ནི་ཆོས་མིན་གྱི་བྱ་བ་ནང་བཞིན་མི་དགོས་པ་རེད་ཅེས་སོགས་ཟེར་ཏེ་ཐོས་བསམ་བྱེད་མཁན་ཚོ་ལ་སྐུར་འདེབས་མང་པོ་བྱེད། སྒོམ་བྱེད་མཁན་ཡག་པོ་གཞན་དག་ལ་ཕྲག་དོག་བྱེད་ཅིང་མི་སྙན་པ་བཤད། སྒོམ་ཟེར་དུས་རྣམ་གཡེང་དང་བྱིང་རྒོད་མེད་པ་བྱེད་དགོས་ཀྱི་ཡོད་རེད། དེ་རང་གིས་སྒོམ་ཉམས་ལེན་སྐབས་དྲན་ཤེས་ཀྱི་ཆ་ཤས་ཙམ་མེད་པར་ཡང་ན་སེམས་བྱིང་ཞིང་རྨུགས། ཡང་ན་སེམས་བསྒོམ་བྱ་གང་ཡིན་པའི་དོན་ལ་མི་སྡོད་པར་རྣམ་གཡེང་ངམ་རྒོད་པའི་དབང་དུ་འགྲོ དེ་འདྲའི་རྟགས་མཚན་བྱུང་ན་འཇིག་རྟེན་ཆོས་བརྒྱད་ཀྱི་སྒོམ་འགྱུར་གྱི་ཡོད་རེད། དེ་ལྟ་བུའི་ཆོས་བརྒྱད་ཀྱི་སྒོམ་གྱིས་ཕན་མི་ཐོགས་པས་ཆོས་བརྒྱད་ཀྱི་བསམ་གཏན་གཤོལ་ལ་ཞོགས། ཞེས་པ་སྟེ། བཞག་ན་ལེགས་པ་རེད་གསུངས་པ་རེད། །

**འཁོར་བ་ལ་ཞེན་ན་ངེས་འབྱུང་མིན་པའི་ཚུལ་བཤད་པ།**

ད་དེ་རིང་འཁོར་བ་ལ་ཞེན་ན་ངེས་འབྱུང་མིན་ཞེས་པའི་ཚིག་རྐང་པ་གཉིས་པ་དེའི་སྐོར་ཞུ་རྒྱུ་ཡིན། སངས་རྒྱས་ཀྱི་གོ་འཕང་ལ་རེ་བ་རྒྱག་པ་ལ་འཁོར་བ་སྤྱི་དང་བྱེ་བྲག་ཚང་མ་ལ་སྐྱོན་མཐོང་ཞིང་ཞེན་པ་ལོག་དགོས་ཀྱི་ཡོད་རེད། འཁོར་བ་ལ་སྐྱོན་མ་མཐོང་ན་དེ་ལས་གཞན་ཞིག་དགོས་བསམ་པའི་བསམ་བློ་ཡོང་གི་མ་རེད། དཔེར་ན་ཅ་ལག་དང༌། མི་ལྟ་བུ་བརྗེ་ལེན་བྱེད་དགོས་དུས་སྔོན་མ་དེ་རྣམས་ཀྱི་སྐྱོན་ངེས་པར་དུ་མཐོང་དགོས་ཀྱི་རེད། དེ་ནས་བརྗེ་དགོས་པའི་བསམ་བློ་ཡོང་གི་ཡོད་རེད། འཁོར་བ་ལ་ཞེན་པ་ལོག་པ་ལ་འཁོར་བའི་ཉེས་དམིགས་སམ་སྐྱོན་ཤེས་དགོས་ཀྱི་ཡོད་རེད། དེ་ཡང་དང་པོར་འཁོར་བའི་ཉེས་དམིགས་མང་པོ་ཐོས། མང་པོ་བསམ་དགོས་ཀྱི་ཡོད་རེད། ཚར་གཅིག་ཐོས་ནའང་འཁོར་བ་ལ་ཞེན་པ་ལོག་པ་ལ་ཏོག་ཙམ་ཕན་གྱི་རེད་དེ་རྒྱུན་རིང་སྡོད་ཀྱི་མ་རེད། དཔེར་ན་རྡོ་ཡི་སྟེང་ན་ཆར་པ་བབས་དུས་དེའི་ནང་མ་སྦང་བ་ཡིན་པས་ཆར་པ་ཆད་དུས་རྡོ་དེ་སྐམ་པོར་འགྱུར་འགྲོ་གི་ཡོད་རེད། དེས་ན་ཚར་གཅིག་ཐོས་པ་ཙམ་ལ་དེ་ཙམ་གྱི་ཕན་ཐོགས་ཆེན་པོ་མེད་པས་ཡང་ནས་ཡང་དུ་བསམས་ནས་འཁོར་བ་སྤོང་འདོད་ཀྱི་བློ་མ་སྐྱེས་བར་དུ་གོམས་འཇུག་དགོས་ཀྱི་ཡོད་རེད། །

**འཁོར་བའི་ཉེས་དམིགས་སྤྱིར་བཤད་པ།**

འཁོར་བའི་ཉེས་དམིགས་བཤད་པའི་སྐབས་སུ། དང་པོ་འཁོར་བ་སྤྱི་ཡི་ཉེས་དམིགས་བཤད། དེ་ནས་སོ་སོའི་ཉེས་དམིགས་བཤད་དེ་དོན་ཚན་གཉིས་བྱས་ནས་ཞུ་རྒྱུ་ཡིན། འཁོར་བ་ལ་ཉེས་པའམ་སྐྱོན་བསམ་གྱིས་མི་ཁྱབ་པ་མང་པོ་ཡོད་པ་དེའི་ནང་ནས་ཆེ་བ་དེ་ཚོ་བསྡོམས་ནས་སྡུག་བསྔལ་གསུམ་དང། ཡང་ན་སྡུག་བསྔལ་བརྒྱད། ཡང་ན་སྡུག་བསྔལ་དྲུག་ཅེས་གསུངས་པ་དེ་འདྲ་ཡང་ཡོད། སྡུག་བསྔལ་ཞེས་པའི་དོན་ནི་ཅུང་ཟད་གོ་ཁག་པོ་རེད། དེ་ལ་སྡུག་བསྔལ་གྱི་སྡུག་བསྔལ་དང་། འགྱུར་བའི་སྡུག་བསྔལ་དང་ཁྱབ་པ་འདུ་བྱེད་ཀྱི་སྡུག་བསྔལ་ཏེ་སྡུག་བསྔལ་གསུམ་ཡོད། སྡུག་བསྔལ་གྱི་སྡུག་བསྔལ་ཟེར་བ་དེ་ལུས་དང་སེམས་ཀྱི་ཚོར་བ་སྡུག་བསྔལ་དང་དེ་ཚོའི་མཉམ་དུ་ཡོད་པའི་སེམས་སེམས་བྱུང་རྣམས་དང༌། ཚོར་བ་དེ་རྣམས་འབྱུང་སའི་ཡུལ་ཟག་བཅས་ཀྱི་ཆོས་དང་བཅས་པ་ཚང་མ་ལ་ཟེར་གྱི་ཡོད་རེད། འགྱུར་བའི་སྡུག་བསྔལ་ནི། ལུས་སེམས་ཀྱི་ཚོར་བ་བདེ་བ༌དང་དེ་དག་གི་གྲོགས་སེམས་སེམས་བྱུང་ཡུལ་དང་བཅས་པ་ལ་ཟེར། ཁྱབ་པ་འདུ་བྱེད་ཀྱི་སྡུག་བསྔལ་ནི། བདེ་བའང་མ་ཡིན་སྡུག་བསྔལ་ཡང་མ་ཡིན་པའི་ཚོར་བ་བཏང་སྙོམས་དང༌། དེའི་གྲོགས་སེམས་སེམས་བྱུང་དང་། དེ་ཚོ་སྐྱེ་བའི་ཡུལ་ཟག་བཅས་དང་བཅས་པ་ལ་ཟེར་གྱི་ཡོད་རེད། མངོན་པ་ལས་དེ་ལྟར་གསུངས་པ་རེད། དཔལ་ཆོས་ཀྱི་གྲགས་པས། རྒྱུ་ལས་དང་ཉོན་མོངས་པ་ལས་བྱུང་བའི་འབྲས་བུ་ཟག་བཅས་ཐམས་ཅད་ཁྱབ་པ་འདུ་བྱེད་ཀྱི་སྡུག་བསྔལ་ཟེར་གྱི་རེད་གསུངས་པ་རེད། ཟག་བཅས་ནི་ཆོས་གང་ཞིག་ལ་བརྟེན་ནས་ཉོན་མོངས་པ་སྐྱེ་ཞིང་རྒྱས་སུ་རུང་བ་ལ་ཟེར་གྱི་ཡོད་རེད། སྡུག་བསྔལ་གསུམ་ཁྲིད་བྱས་ཏེ་སྒོམ་པའི་སྐབས་སུ་ལམ་འབྲས་དང་འདི་རྣམས་གཅིག་པ་རེད་འདུག སྡུག་བསྔལ་གྱི་སྡུག་བསྔལ་ནི་ངན་སོང་གསུམ་གྱི་སྡུག་བསྔལ་དང་། འགྱུར་བའི་སྡུག་བསྔལ་ནི་མཐོ་རིས་ཀྱི་སྡུག་བསྔལ་དཔེར་ན་ཕྱུག་པོ་དབུལ་པོར་འགྲོ་བ་ལྟ་བུ་དང་། ཁྱབ་པ་འདུ་བྱེད་ཀྱི་སྡུག་བསྔལ་ནི་ལས་ཀ་རྫོགས་མཐའ་མེད་པ་ལྟ་བུ་ལ་ངོས་འཛིན་གནང་བ་རེད། སྡུག་བསྔལ་བརྒྱད་ནི། དང་པོ་སྐྱེ་བའི་སྡུག་བསྔལ་མ་ཡི་མངལ་དུ་གནས་པའི་གནས་སྐབས་དང༌། སྐྱེ་བའི་གནས་སྐབས་ན་སྡུག་བསྔལ་དྲག་པོ་ཡོང་གི་ཡོད་རེད། གཉིས་པ་རྒས་པའི་སྡུག་བསྔལ་ལ་མང་པོ་ཡོད་པ་དཔེར་ན་གཟུགས་མཛེས་པ་མི་མཛེས་པར་གྱུར་པ། ལུས་ངག་ཡིད་གསུམ་གྱི་སྟོབས་ཡོད་པ་མེད་པར་གྱུར་པ། ན་ཚ་མེད་ནའང་རྒས་ཀྱི་ཡོད་པ་དེ་ལ་སོགས་པའི་སྡུག་བསྔལ་མང་པོ་ཡོད་རེད། གསུམ་པ་ན་བ་ལ་དཔེར་ན། ཟུག་བརྒྱབ་པ་དང་གཤགས་བཅོས་འདྲ་པོ་སྨན་བཅོས་དཀའ་ལས་ཁག་པོ་བྱེད་དགོས་པ་དང་། ལོངས་སྤྱོད་ཟད་པ་ལ་སོགས་པའི་སྐབས་སེམས་སྡུག་རིགས་མི་འདྲ་བ་མང་པོ་ཡོད། བཞི་པ་ཤི་བ་ལ་ཡང་སྡུག་བསྔལ་མང་པོ་རེད། དཔེར་ན་ཤིན་ཏུ་གཅེས་པའི་ལུས་ལོངས་སྤྱོད་དང་བཅས་པ་རང་ལ་ཡོད་པ་ཚང་མ་གཡུག་དགོས་དུས་སེམས་ལ་མྱ་ངན་གྱི་ཚོར་བ་དྲག་པོའམ་ཆེན་པོ་ཡོང་གི་ཡོད་རེད། ལྷག་པར་དུ་སྡིག་པ་ཚབས་ཆེན་བྱེད་མཁན་ཚོ་ལ་དམྱལ་བའི་སྣང་བ་འཆར་ཏེ་ཞེད་སྣང་ཆེན་པོ་ཡོང་གི་ཡོད་རེད། དེ་མིན་ཆོས་ཏོག་ཙམ་གོ་མྱོང་བ་ཡིན་ནའང་ལག་ལེན་བྱེད་རྒྱུ་མ་བྱུང་བ་ཚོར་དེའི་སྐབས་ལ་འགྱོད་པ་ཆེན་པོ་སྐྱེ་གི་ཡོད་རེད། ལྔ་པ་དགྲ་སྡང་བ་དང་འཕྲད་པའི་སྡུག་བསྔལ་དཔེར་ན་མི་སྒེར་སོ་སོ་ལ་ཡིན་ནའང་འདྲ། ཚོགས་པ་དང་ལུང་པ་སྤྱི་ལ་ཡིན་ནའང་འདྲ། དགྲ་དང་འཕྲད་པ་ཙམ་གྱིས་ལུས་དང་སེམས་ལ་སྡུག་བསྔལ་རིགས་མི་འདྲ་བ་མང་པོ་ཡོང་གི་ཡོད་རེད། དྲུག་པ་གཉེན་བྱམས་པ་དང་བྲལ་བའི་སྡུག་བསྔལ་ནི། རང་རང་སོ་སོའི་ཕ་མ་གཉེན་ཚན་བྱམས་པ་རྣམས་སུ་དང་གནས་སྐབས་སམ་ལྷག་པར་དུ་གཏན་དུ་ཁ་བྲལ་དུས་སེམས་ལ་བཟོད་མི་ཐུབ་པའི་མྱ་ངན་ཡོང་གི་ཡོད་རེད། བདུན་པ་རེ་བའི་འབྲས་བུ་མེད་པའི་སྡུག་བསྔལ་ནི། དཔེར་ན་ཚོང་པ་རྣམས་ལ་ཚོང་ཡག་པོ་མ་བྱུང་བ་དང༌། སོ་སོའི་ཆོས་དང་འཇིག་རྟེན་གྱི་ལས་དོན་འགྲུབ་པའི་དོན་དུ་མི་གཞན་ཞིག་ལ་རེ་བ་བརྒྱབ་ནས་དེ་མ་བྱུང་བ་ལ་སོགས་པའི་སྐབས་སེམས་ལ་དཀའ་ངལ་ཆེན་པོ་ཡོང་བ་སོགས་མདོར་ན་རང་གི་རེ་བའམ་འདོད་པ་གང་ཡོད་པ་སེམས་ལ་བསམ་པ་ནང་བཞིན་མི་འགྲུབ་པའི་སེམས་ཀྱི་སྡུག་བསྡུལ་སྣ་ཚོགས་པ་ལ་ཟེར་གྱི་རེད། བརྒྱད་པ་མདོར་ན་ཉེ་བར་ལེན་པའི་ཕུང་པོ་ལྔ་ནི་སྡུག་བསྔལ་ལོ་ཞེས་གསུངས་པ་རེད། ཉེར་ལེན་གྱི་ཕུང་པོ་ཟེར་ན། སོ་སོའི་གཟུགས་པོ་དང་སེམས་འདི་ཚོ་རེད། དེས་ཉོན་མོངས་པ་གཞན་དག་དང་སྡུག་བསྔལ་གྱི་རྟེན་བྱེད་ཅིང་། ཁོང་ཚོ་ཡང་ཁྱབ་པ་འདུ་བྱེད་ཀྱི་སྡུག་བསྔལ་གྱི་ངོ་བོ་རེད། སྡུག་བསྔལ་དྲུག་ནི། དང་པོ་དགྲ་དང་གཉེན་ལ་ངེས་པ་མེད་པ། གཉིས་པ་འདོད་པས་ཚིམས་པ་མེད་པ་སྟེ་དཔེར་ན་བཟའ་བཏུང་གི་རིགས་ལ་ཅི་ཙམ་ཞིག་ལོངས་སྤྱད་ནའང་ཚིམས་པ་མེད་པ་དང་། དཔེ་དེ་བཞིན་དུ་འཁྲིག་སྤྱོད་ཀྱི་ལས་ག་ཚད་ལོངས་སྤྱད་ནའང་ཚིམས་པ་མེད་པ་དེའང་སྐྱོན་རེད། གསུམ་པ་ལུས་མང་པོ་འདོར་དགོས་པའི་སྡུག་བསྔལ་ནི་ངེད་ཚོ་འཁོར་བ་ལ་ནམ་ཡོང་བའི་ཐོག་མ་ཡོད་མ་རེད། ཐོག་མ་མེད་པའི་དུས་ནས་བྱུང་སྡོད་པ་ཡིན་པས་སེམས་ཅན་མང་པོའི་ལུས་མང་པོ་བླངས་ཏེ་དོར་ཚར་ཡོད་རེད། བཞི་པ་ཚུར་ལུས་མང་པོ་བླང་དགོས་པ་དེ་རེད། ད་དུང་ཡང་ལས་དང་ཉོན་མོངས་པའི་འཆིང་བ་ལས་མ་ཐར་བར་དུ་སེམས་ཅན་རེ་རེའི་སྐྱེ་བ་ཚད་མེད་པ་མང་པོ་ཟམ་མ་ཆད་པར་བླང་དགོས་པའང་འཁོར་བའི་སྐྱོན་ནམ་སྡུག་བསྔལ་ཞིག་རེད། ལྔ་པ་མཐོ་དམན་ངེས་པ་མེད་པའི་སྡུག་བསྔལ་ནི་མཐོན་པོ་དམའ་བོར་གྱུར། ཕྱུག་པོ་དབུལ་པོར་གྱུར་པ་དེ་ཚོ་རེད། དྲུག་པ་ནི་ཤི་བའི་གནས་སྐབས་ན་རང་ཉིད་གྲོགས་མེད་གཅིག་པུ་འགྲོ་དགོས་པ་དེ་རེད། །

**དམྱལ་བ་ཚ་གྲང་དང་ཉེ་འཁོར་གྱི་སྡུག་བསྔལ་བྱེ་བྲག་ཏུ་བཤད་པ།**

ད་སེམས་ཅན་སོ་སོའི་སྡུག་བསྔལ་ཞུ་རྒྱུ་ཡིན། དེའི་ནང་ནས་དམྱལ་བ་ལ་གྲང་དམྱལ་གྱི་སྐོར་ཞུས་ན། གྲང་དམྱལ་ནི་ས་ཆ་གངས་རི་དང་འཁྱགས་རོམས། ཁ་བ་བབ་སྡོད་ས་དེ་འདྲ། གྱོན་གོས་མེད་པ། ཁང་པ་མེད་པ་དེ་འདྲ་རེད། དམྱལ་བའི་གནས་དེ་ཚོ་ལ་སྣང་བ་ཡང་ཡོད་མ་རེད། དེ་ལ་བརྒྱད་ཡོད་རེད། དང་པོ་ཆུ་བུར་ཟེར་བའི་གྲང་དམྱལ་བ་ནི། ཤིན་ཏུ་གྲང་བའི་སྟོབས་ཀྱིས་ལུས་པོ་ལ་ཆུ་བུར་མང་པོ་བྱུང་བ་དང། གཉིས་པ་ཆུ་བུར་བརྡོལ་བ་ཞེས་བྱ་བའི་གྲང་དམྱལ་བ་ནི། ཤིན་ཏུ་གྲང་བས་ལུས་ཀྱི་ཆུ་བུར་བརྡོལ་ནས་རྨར་གྱུར་པ་དང། གསུམ་པ་ཨ་ཆུ་ཟེར་བ་ནི། ཤིན་ཏུ་གྲང་ནས་ཨ་ཆུ་ཞེས་རང་དབང་མེད་པར་སྡུག་སྐད་རྒྱག་པ་དང་། བཞི་པ་ཀྱེ་ཧུད་ཟེར་བ་ནི། སྐད་ཤུགས་ཆུང་ཆུང་ཁ་དེ་ཙམ་གྲགས་མི་ཐུབ་མཁན་དེ་འདྲ་ཡོད། ལྔ་པ་སོ་ཐམ་ཐམ་པ་ཟེར་བ་ནི། ཁ་གྲགས་མི་ཐུབ་ཅིང་སོ་ཐམ་ཐམ་དང་ལུས་པོ་འདར་ཤིག་ཤིག་བྱེད་པ། དྲུག་པ་ཨུཏྤལ་ལྟར་གས་པ་ནི། ཨུཏྤལ་སྔོན་པོ་ནང་བཞིན་གཟུགས་པོ་སྔོན་པོ་ཆགས་ནས་ཚལ་པ་མང་པོ་གས་པ། བདུན་པ་པདྨ་ལྟར་གས་པ་ནི། མེ་ཏོག་པདྨ་ནང་བཞིན་མདོག་དམར་པོ་ཕར་གོག་ནས་སྔོན་པོ་ཆགས་འགྲོ་ཞིང་དུམ་བུ་ཁ་ཤས་གས་སོང་བ། བརྒྱད་པ་པདྨ་ལྟར་ཆེར་གས་པ་ནི། དེ་ཡང་དུམ་བུ་མང་པོ་ནང་ཁྲོལ་དང་བཅས་པ་ཚོས་གཞི་དམར་པོ་བྱས་ནས་གས་འགྲོ་བ་དེ་ཚོ་རེད། ང་ཚོ་མི་ལ་དམྱལ་བ་པ་དེ་རྣམས་ཀྱི་སྡུག་བསྔལ་དེ་དག་སྐར་མ་གཅིག་ལ་བྱུང་བ་ཡིན་ནའང་ཤི་འགྲོ་གི་ཡོད་རེད། ཡིན་ནའང་དམྱལ་བའི་སེམས་ཅན་དེ་རྣམས་རང་རང་གི་ལས་ཀྱི་དབང་གིས་ཤི་རྒྱུ་མེད་པར་ཡུན་རིང་པོ་གཅིག་སྡོད་ཀྱི་ཡོད་རེད། ཚ་དམྱལ་བརྒྱད་ལས་དང་པོ་ཡང་སོས་ནི། སེམས་ཅན་དེ་ཚོ་བརྫུས་ཏེ་སྐྱེ་འགྲོ་གི་ཡོད་རེད། སྐྱེ་ཚར་དུས་དེ་ན་ཡོད་པའི་སེམས་ཅན་རྣམས་ཕན་ཚུན་དགྲ་ཤ་སྟག་ཏུ་མཐོང་ཞིང་ལག་པར་རང་བཞིན་གྱིས་མཚོན་བྱུང་སྟེ་གཅིག་གིས་གཅིག་གསོད་རེས་བྱེད་ཅིང་། དངོས་སུ་ཤི་ཡི་ཡོད་མ་རེད་དེ་ཏོག་ཙམ་བརྒྱལ་འགྲོ་བ་དང༌། ཡང་ཡར་སོས། ཡང་སྔར་བཞིན་ཕན་ཚུན་གསོད་རེས་བྱེད་པའི་སྡུག་བསྔལ་དེ་འདྲའི་རིགས་མྱོང་བཞིན་གནས་པ་དང་། གཉིས་པ་ཐིག་ནག་ནི། དམྱལ་བའི་ལས་བྱེད་རྣམས་ཀྱིས་ལུས་པོ་ལ་ཐིག་མང་པོ་བརྒྱབ་ནས་སྟ་རེ་བསྣུན་ཏེ་གཤགས་ཀྱི་ཡོད་རེད། གསུམ་པ་བསྡུས་འཇོམས་ཟེར་བ་ནི། རི་དུད་འགྲོའི་གདོང་པ་འདྲ་པོ་དེ་འདྲའི་བར་ལམ་ན་ཡང་ཡང་དམྱལ་བའི་ལས་བྱེད་རྣམས་རྒྱུགས་ཏེ་དེ་གཉིས་བར་ལམ་འཐབ། ཁྲག་འབབ་པ་ལ་སོགས་པ་ཁ་ཤས་ཡོད་ས་རེད། བཞི་པ་ངུ་འབོད་ཟེར་བ་ནི། ལྕགས་ཀྱི་ཁང་པ་སྒོ་མེད་པ་མེ་འབར་བ་གཅིག་གི་ནང་བསྲེགས་ནས་ངུ་སྐད་བརྒྱབ་པ་དེ་རེད། ལྔ་པ་ངུ་འབོད་ཆེན་པོ་ཟེར་བ་ནི། ཁང་པ་ཉིས་རིམ་ནང་ཚུད་ནས་སྔོན་མའི་སྡུག་བསྔལ་ལས་ཆེ་ཙམ་མྱོང་བ་ཞིག་ཡོད། དྲུག་པ་ཚ་བ་དང་བདུན་པ་རབ་ཏུ་ཚ་བ་ཟེར་བ་དེ་ལྕགས་ཀྱི་གསལ་ཤིང་རྩེ་གསུམ་པ་གཅིག་ཡོད་པ་དེའི་རྩེ་ལ་བསྐོན་ནས་མནར་གཅོད་བྱེད་པ་དེ་རེད། བརྒྱད་པ་མནར་མེད་ཟེར་བ་དེ་ནི་སྡུག་བསྔལ་ཆེ་ཤོས་རེད། དམྱལ་བའི་ལུས་དང་མེ་གཉིས་ཁྱད་པར་དབྱེ་མི་ཐུབ་པའི་རང་བཞིན་ཅན། སྡུག་བསྔལ་ཆེ་ཤོས་མྱོང་དགོས་པ་དེ་ཡིན་པ་རེད། སྤྱིར་དམྱལ་བའི་སྡུག་བསྔལ་ལ་རིགས་མང་པོ་ཡོད་རེད། དཔེར་ན་ལྕགས་བསྲེགས་ཀྱི་དུམ་བུ་ཟ་དགོས་པ། ལྕགས་བཞུས་པའི་ཁུ་བ་འཐུང་དགོས་པ། ཁ་ཤས་ལྕགས་མེ་འབར་བའི་ལྕགས་ལེབ་ཀྱི་ནང་དུ་ལུས་དྲིལ་བ། ཁ་ཤས་ལྕགས་མེ་འབར་བར་ཐག་པས་བསྡམས་པ་ལ་སོགས་པ་མང་པོ་ཡོད་རེད། ཉེ་འཁོར་བ་ཟེར་བ་དེ་ནི་ཚ་དམྱལ་གྱི་འཁོར་རེད། ཚ་དམྱལ་བརྒྱད་པོའི་རེ་རེའི་འཁོར་ལ་ཕྱོགས་བཞི་ལ་སྡུག་བསྔལ་མི་འདྲ་བ་བཞི་བཞི་བྱས་པས་བཅུ་དྲུག་ཡོད་རེད། མེ་མ་མུར་ཟེར་བ་ནི། མེ་འདག་གི་ནང་ལ་འགྲོ་ནས་གཟུགས་པོ་འཚིག་འགྲོ་བ་དེ་འདྲ་ཞིག་ཡོད། གཉིས་པ་རོ་མྱགས་ཀྱི་འདམ་ཟེར་བ་ནི། རོ་རུལ་སོང་བ་དེའི་ནང་ལ་འགྲོ་སྐབས་དྲི་མ་ངན་པ་ཁ་བ། དེའི་ནང་ལ་འབུ་ཡོད་རེད། འབུ་དེས་ལུས་པོ་ཕུག་ཡོང་གི་ཡོད་རེད། གསུམ་པ་མཚོན་ཆའི་སྐོར་རེད། སྤུ་གྲིའི་ལམ་ཟེར་དུས་རལ་གྲི་མང་པོ་ཡར་སློང་བསྡད་པའི་ལམ། དེ་ན་རྐང་པ་མར་བཞག་ན་འབིགས་འགྲོ་མཁན། རྐང་པ་ཡར་ལེན་དུས་སོས་འགྲོ་བ་དེ་འདྲ་གཅིག་ཡོད་རེད། དེ་ནས་རལ་གྲི་ལོ་མའི་ནགས་ཚལ་ཟེར་བ་ཞིག་ཡོད་པ་ནགས་ཚལ་དེའི་ཡལ་ག་དེ་ཚོ་མཚོན་ཆ་རེད། དེ་ཚོ་རང་གི་ཐོག་ལ་བབ་ནས་སྡུག་བསྔལ་ཚད་མེད་པ་མྱོང་གི་ཡོད། ཡང་མཚོན་ཆའི་རི་བོའམ་ཤལ་མ་ལ་ཡི་སྡོང་པོ་ཟེར་བ་ཞིག་ཡོད། དེ་ན་ལོག་གཡེམ་བྱེད་མཁན་དང༌། ལོངས་སྤྱོད་ལ་ཆགས་ཞེན་ཆེན་པོ་བྱེད་མཁན་དེ་ཚོ་དེར་སྐྱེས་ཏེ་རི་དེའི་རྩ་བ་ནས་སོ་སོས་འདོད་ཆགས་བྱེད་སའི་བུད་མེད་དེ་དེར་ཡོད་པའི་སྣང་བ་འཆར། སོ་སོས་ད་ལྟ་ཆགས་ཞེན་ཆེན་པོ་བྱེད་སའི་ལོངས་སྤྱོད་དེ་ཚོ་དེ་ན་ཡོད་པའི་སྣང་བ་འཆར། དེ་ན་ཕྱིན་ཏེ་རྩ་བ་ན་སླེབས་དུས་ཁྱི་ཆེན་པོ་གཅིག་གིས་ཟ་ཡི་ཡོད་རེད། རི་དེ་ནས་ཡར་འགྲོ་དུས་ཡལ་ག་དེ་ཚོ་ཁ་ཐུར་དུ་བསྟན་ཏེ་གཟུགས་པོ་ཕུག ཡང་སྔ་མའི་བུད་མེད་དེ་རི་མགོ་ལ་ཡོད་པའི་སྣང་བ་འཆར་ཡོང་གི་ཡོད་རེད། ཐོག་ཁ་ལ་སླེབས་དུས་དེ་ཚོའི་ཤུལ་ཡང་ཡོད་མ་རེད། དེ་རུ་བྱ་ཆེན་པོ་གཅིག་བསྡད་ཡོད་རེད། དེས་ཀླད་པ་དང་མིག་སོགས་བྲུ་ཡི་ཡོད་རེད། ཡང་ཆགས་ཡུལ་དང་ལོངས་སྤྱོད་དེ་ཚོ་གཤམ་ལ་ཡོད་པའི་སྣང་བ་འཆར། ཡང་གཤམ་ལ་མར་ཡོང་དུས་མཚོན་ཆ་དེ་ཚོ་ཁ་གྱེན་ལ་བསྟན། དེ་འདྲའི་སྡུག་བསྔལ་སྣ་ཚོགས་པ་ཞིག་ཡོང་གི་ཡོད་རེད། དེ་ནས་ཉི་ཚེ་བའི་དམྱལ་བ་ཟེར་བ་གཅིག་ཡོད་རེད། དེ་སྡུག་བསྔལ་ཆུང་བའི་གྲས་རེད། དེ་དམྱལ་བའི་གནས་དང་མི་ཡི་གནས་གང་སར་ཡོད་རེད། ཉིན་མོ་བདེ་པོ་ཡིན་པ་དང་མཚན་སྡུག་བསྔལ་ཡིན་པ་དེ་འདྲ་ཡོད་རེད།

**ཡི་དྭགས་ཀྱི་སྡུག་བསྔལ་བཤད་པ།**

གཉིས་པ་ཡི་དྭགས་སྐོར་ཞུ་རྒྱུ་ཡིན། ཡི་དྭགས་དེ་ལ་རིགས་མི་འདྲ་བ་གསུམ་ཡོད་རེད། སྤྱིར་བཏང་ཡི་དྭགས་ལ་སྡུག་བསྔལ་མང་པོ་ཡོད་རེད། དེའི་ནང་ནས་སྡུག་བསྔལ་ཆེན་པོ་བཞི་ཡོད་རེད། དང་པོ། ཡི་དྭགས་ལ་བཀྲེས་སྐོམ་གྱི་སྡུག་བསྔལ་དང་། གཉིས་པ། འཇིགས་སྐྲག་ཆེན་པོ་དཔེར་ན་མི་མཚོན་ཆ་ཁྱེར་མཁན་འདྲ་པོ་མཐོང་ན་ཞེད་སྣང་ཆེན་པོ་བྱེད་ཀྱི་ཡོད་པ་དང་། གསུམ་པ། ཟ་མ་འཚོལ་བའི་དོན་དག་ལ་གཟུགས་པོ་ཡག་པོ་མེད་ཅིང་ཐག་རིང་པོ་འགྲོ་དགོས་པ་སོགས་དཀའ་ངལ་ཆེན་པོ་དང། དེ་བཞིན་དུ་དམིགས་བསལ་ཚ་གྲང་གི་སྡུག་བསྔལ་ཡོད་རེད། བཞི་པ། དཔེར་ན་དགུན་ཁར་ཉི་མ་ཡང་གྲང་མོ་ཆགས། དབྱར་ཁར་ཟླ་བ་ཡང་ཚ་པོ་ཆགས་སོང་བ་ལྟ་བུ། དེ་འདྲའི་སྡུག་བསྔལ་ཆེན་པོ་བཞི་ཡོད་རེད། ཡི་དྭགས་རིགས་གཅིག་ཟ་མ་འདྲ་པོ་མཐོང་བྱུང་ན་ཡང་མཚོན་ཆ་ཁྱེར་མཁན་འདྲ་པོས་བཀག་སྟེ་མི་གཏོང་བ་བྱེད་ཀྱི་ཡོད་རེད། རིགས་གཅིག་ལ་དེ་འདྲ་འགོག་མཁན་མེད་ནའང་གཟུགས་པོ་རང་བཞིན་གྱིས་སྐྱོ་པོ་དང་མིག་ཧ་ཅང་ཆུང་ཆུང༌། ཁབ་ཀྱི་མིག་ཙམ་མ་གཏོགས་ཡོད་མ་རེད། མགྲིན་པ་སྐྲ་ཙམ། གྲོད་པ་ཆེན་པོ་ལུང་པ་ཙམ། རྐང་པ་དེ་ཚོ་རྩ་ཉག་ཙམ་མ་གཏོགས་ཡོད་མ་རེད། དེར་བརྟེན་ཟ་མ་ངན་ངོན་མི་གཙང་བ་འདྲ་པོ་གཅིག་ཐོབ་ནའང་སེར་སྣ་གོམས་པའི་དབང་གིས་དང་པོ་དེ་ཟ་མི་བྲ། གཅིག་ཟོས་ནའང་ཁ་ནང་མ་ཆུད། མིད་པའི་ནང་མ་ཐར། ཁོག་པའི་ནང་སླེབས་ནའང་ཁོག་པ་ཤིན་ཏུ་ཆེ་བས་ཕན་ཐོགས་ཡོད་མ་རེད། ཡང་རིགས་གཅིག་ལ་ཟ་མ་དེ་གྲོད་པ་ནང་ཕྱིན་ན་མེ་འབར་འགྲོ་མཁན་གྱི་རིགས་གཅིག་ཡོད་རེད། ཡི་དྭགས་དེ་ཚོས་ཤིང་འབྲས་བུ་ཡོད་མཁན་དེ་འདྲ་མཐོང་ན་མཐོང་བ་ཙམ་གྱིས་ཤིང་དེ་སྐམ་པོ་ཆག་ཡོང་གི་ཡོད་རེད། ཁ་ཤས་ཆུ་ཆེན་པོ་དེ་འདྲ་མཐོང་དུས་ཆུ་དེ་སྐམ་པོ་ཆག་འགྲོ་ཡི་ཡོད་རེད། ཁ་ཤས་རྣག་ལ་འགྱུར་འགྲོ་ཡི་ཡོད་རེད། ཡི་དྭགས་སུ་སྐྱེ་བའི་རྒྱུ་ནི་སྤྱིར་བཏང་ཁ་སང་ལས་རྒྱུ་འབྲས་སྐབས་བཤད་པ་ལྟར་སེར་སྣས་བྱེད་ཀྱི་ཡོད་རེད།

**དུད་འགྲོའི་སྡུག་བསྔལ་བཤད་པ།**

དུད་འགྲོའི་སྐོར་ཞུ་རྒྱུ་ཡིན། དུད་འགྲོ་མང་ཆེ་བའི་གནས་ནི་རྒྱ་མཚོ་རེད། རྒྱ་མཚོའི་ནང་དུད་འགྲོའི་རིགས་མང་པོ་ཡོད་རེད། དེ་ཚོ་ལ་སྤྱི་ཡོངས་ནས་གྲོགས་ལ་ངེས་པ་མེད་པ་སོགས་ཀྱི་སྡུག་བསྔལ་མང་པོ་ཡོད་རེད། ཁྱད་པར་དུ་དུད་འགྲོའི་དམིགས་བསལ་སྡུག་བསྔལ་ནི་དུད་འགྲོ་གཅིག་གིས་གཅིག་ཟ་བ་དེ་རེད། ཆེན་པོ་གཅིག་གིས་ཆུང་ཆུང་མང་པོ་མཉམ་དུ་གསོན་པོ་ཟ་བ། ཆུང་ཆུང་མང་པོས་རུབ་བརྒྱབ་སྟེ་ཆེན་པོ་གཅིག་ཟ་བ། ཁ་འཐོར་བའི་དུད་འགྲོ་ནི་ལྷ་དང་མི་ཡི་ལུང་པ་ལ་ཡོད་རེད། དེའི་ནང་ནས་དཔེར་ན་རི་དྭགས་ཤ་བ་ལྟ་བུ་རྟག་པར་ཞེད་སྣང་དང་དངངས་སྐྲག་ཆེན་པོ་ཡོད་རེད། མི་ཕལ་ཆེར་བློ་མི་བདེ་བ་ཡོད་རེད། ཁྱི་ཕལ་ཆེར་ལྟོགས་པོ་ཡོད་རེད། རི་དྭགས་ཕལ་ཆེར་ཞེད་སྣང་ཆེན་པོ་ཡོད་རེད་ཅེས་གཅིག་གིས་གསུངས་འདུག མི་ཡི་བདག་བཟུང་བྱེད་པའི་དུད་འགྲོ་དེ་ཚོ་ནི་བདག་པོས་ལས་ཀ་དཀའ་ལས་ཁག་པོ་བསྐུལ་ཏེ་ཐ་མར་གསོད་ཀྱི་ཡོད་རེད། དུད་འགྲོ་དེ་ཚོ་གསོད་མཁན་ཤིན་ཏུ་མང་པོ་ཡོད་རེད། ཤ་དང་པགས་པ་ལ་སོགས་པའི་དོན་ཏུ་ཁོ་རང་ཚོ་ནང་ཁུལ་དང༌། མི་ཡིས་ཀྱང་གསོད་ཀྱི་ཡོད་རེད། དུད་འགྲོའི་རིགས་མང་པོ་ལ་སོ་སོ་རང་ཉིད་སྲུང་སྐྱོབ་བྱ་རྒྱུའི་ཁང་པ་དང་མཚོན་ཆ་སོགས་ཡོད་མ་རེད། མི་ཡི་ཟ་མ་ལེགས་ཤོས་དེ་ཤ་ཡིན་སྟབས་དུད་འགྲོ་རྣམས་དཀའ་ངལ་ཆེན་པོ་ཡོད་པ་མཐོང་ཆོས་རེད།

**མི་ཡི་སྡུག་བསྔལ་བཤད་པ།**

ད་མི་ཡི་སྡུག་བསྔལ་ཞུ་རྒྱུ་ཡིན། ང་རང་ཚོ་མི་ལ་རིགས་དྲུག་གི་སྡུག་བསྔལ་འདྲ་པོ་ཆ་ཚང་ཡོད་རེད། དཔེར་ན་ཚ་གྲང་གྱི་སྡུག་བསྔལ་དང་། དེའི་སྟེང་ལ་མི་གཞན་དག་གིས་གསོད་པ། གཏུབ་པ། མེ་ལ་སྲེག་པ་ལ་སོགས་པ་དམྱལ་བ་དང་ཆ་འདྲ་བའི་སྡུག་བསྔལ་དང་། ཡི་དྭགས་ཀྱི་སྡུག་བསྔལ་དང་ཆ་འདྲ་བ་བཀྲེས་སྐོམ་དང་། དུད་འགྲོའི་སྡུག་བསྔལ་དང་ཆ་འདྲ་བ་གཞན་གྱི་དབང་ཡོད་དང༌། ཕྱུག་པོ་རྣམས་ཀྱིས་ལས་ཀ་ལ་བཀོལ་བའི་བཀོལ་སྤྱོད་ཡོད་རེད། ལྷ་མ་ཡིན་གྱི་སྡུག་བསྔལ་དང་ཆ་མཚུངས་པ་འཐབ་རྩོད་གྱི་སྡུག་བསྔལ་མི་སྒེར་དང་སྒེར་འཁྲུགས་པ་རྒྱག་པ་དང་། རྒྱལ་ཁབ་དང་རྒྱལ་ཁབ་དམག་འཁྲུགས་བྱེད་ཀྱི་ཡོད་རེད། ལྷ་ཡི་སྡུག་བསྔལ་དང་ཆ་འདྲ་བ་མཐོན་པོ་དམའ་རུ་འགྲོ་བ་ལྟ་བུ་དང་། གཞན་ཡང་མི་རྒྱུ་དང་གོ་གནས་ཆེ་བ་རྣམས་ལ་སེམས་ཀྱི་སྡུག་བསྔལ་ཆེ་བ་དང་། སྐྱོ་བ་རྣམས་ལ་ལུས་སམ་གཟུགས་པོའི་སྡུག་བསྔལ་ཆེ་བ་དང་མང་བ་ཡོད་རེད། དངོས་གནས་བྱས་ན་ཚང་མ་སྡུག་བསྔལ་ཡིན་པ་རེད། དེ་ཡང་དཔེར་ན་ཚེ་ཐུང་ན་ཡུན་ཐུང་དྲགས་པའི་སྡུག་བསྔལ། ཚེ་རིང་ན་རྒས་པའི་སྡུག་བསྔལ། དབུལ་པོ་ཡིན་ན་དཀའ་ངལ་ཆེན་པོ་འདུག་དྲན་གྱི་ཡོད་རེད། ཕྱུག་པོ་ཡིན་ནའང་དཀའ་ངལ་ཡོད་རེད། ཟག་བཅས་ཀྱི་ཆོས་རེ་ལ་སྡུག་བསྔལ་རེ་དང་སྡིག་པ་རེ་ཡོད་རེད། མི་མང་ན་རྙོག་དྲ་མང་བའི་སྡུག་བསྔལ་དང་། ཉུང་ན་རོགས་པ་ཉུང་དྲགས་པའི་སྡུག་བསྔལ་ལྟ་བུ། འགྲོ་ནའང་སྡུག་བསྔལ་རེད། སྡོད་ནའང་སྡུག་བསྔལ་རེད། དཔེར་ན་འགྲོ་དྲགས་དུས་བསྡད་ན་སྤྲོ་བོ་ཡོད་རེད་དེ། དེ་བདེ་བ་མ་རེད། སྡུག་བསྔལ་བརྗེ་ལེན་བྱེད་པ་ལ་སྤྲོ་སྣང་འཆར་གི་ཡོད་རེད། སྡོད་པ་དེ་དངོས་གནས་ཀྱི་བདེ་བ་ཡིན་ན་ག་ཚོད་སྡོད་ནའང་བདེ་རུ་འགྲོ་དགོས་ཀྱི་ཡོད་རེད་དེ། ཡུན་རིང་སྡོད་དྲགས་ན་དཀའ་ངལ་ཆགས་ཀྱི་ཡོད་རེད། དེ་བཞིན་དུ་འགྲོ་བའང་དེ་འདྲ་རང་རེད། མདོར་ན་ཚང་མ་སྡུག་བསྔལ་གྱི་རང་བཞིན་རེད། དཔེར་ན་ང་ཚོས་སྡུག་བསྔལ་སྲུང་སྐྱོབ་བྱེད་ཀྱི་ཡོད་རེད། དེའི་དོན་དུ་ང་ཚོས་བྲེལ་བ་བྱེད་ཀྱི་ཡོད་རེད། དཔེར་ན་ཟ་མ་ཟོས་པའི་རྗེས་སུ་ཆུ་ཚོད་གཉིས་གསུམ་ནས་གྲོད་པ་ལྟོགས་ཚར་ཡོད་རེད། ཟ་མ་ཟོས་པ་དེ་ཡུན་རིང་སྡོད་ཀྱི་མ་རེད། ཡང་ཟ་མ་ཟོས་པ་དེ་ག་རང་གིས་དཀའ་ལས་སྤྲོད་ཀྱི་ཡོད་རེད། ཚ་གྲང་ལ་ཆ་བཞག་ན་དུག་ལོག་གི་དཀའ་ངལ་བྱེད་ཀྱི་ཡོད་རེད། མདོར་ན་ང་ཚོས་སྡུག་བསྔལ་ལ་སྲུང་སྐྱོབ་བྱེད་པའི་ལས་ཀ་རྐྱང་པ་བྱེད་ཀྱི་ཡོད་རེད། མདོར་བསྡུས་ན་སྐྱིད་པོ་ག་ཚད་ཡིན་ནའང་འདུས་བྱས་མཐའ་བཞི་ལས་མ་འདས་པ་གསུངས་པ་རེད། དེའི་དོན་ནི་འདུས་བྱས་ཐམས་ཅད་མཐའ་བཞི་ལས་འགྲོ་ས་ཡོད་མ་རེད། མཐའ་བཞི་ནི་སྐྱེ་བའི་མཐའ་མ་འཆི་རྒྱུ་རེད། ཚུར་འདུས་པའི་མཐའ་མ་འབྲལ་བ་དང། བསགས་པའི་མཐའ་མ་འཛད་ཟེར་བ་དངུལ་ལྟ་བུ་རྒྱུ་ནོར་ག་ཚོད་གསོག་སྡོད་ནའང་རྗེས་མ་གཏན་གཏན་རྫོགས་འགྲོ་གི་ཡོད་རེད། བརྩིགས་པའི་མཐའ་མ་འགྱེལ་ཟེར་བ་ཁང་པ་ལྟ་བུ་བརྩིགས་པ་དེ་ཚོ་རྗེས་མ་འཇིག་འགྲོ་གི་རེད་གསུངས་པ་རེད།

**ལྷ་ཡི་སྡུག་བསྔལ་བཤད་པ།**

ད་ལྷ་ཡི་སྡུག་བསྔལ་བཤད་ཀྱི་ཡིན། ལྷ་ལ་རིགས་གཉིས་ཡོད། རིགས་ཁ་ཤས་དཔལ་འབྱོར་དང་འདོད་ཡོན་ཚང་མ་མི་དང་འགྲན་རྒྱུ་མེད་པ་དེ་འདྲ་ཡོད་པས་སྐྱིད་པོ་ཡོད་རེད། ཡིན་ནའང་དེ་ལའང་དཀའ་ངལ་ཡོད་རེད། ལྷ་མ་ཡིན་དང་འཁྲུགས་པ་བརྒྱབ་ནས་སྡོད་དགོས་ཀྱི་ཡོད་རེད། ལྷ་ཁ་ཤས་དབུལ་པོ་ཡོད་རེད། པུས་མོ་མིན་པ་ཅ་ལག་གཞན་མེད་པ་ཐ་ན་དེ་འདྲའི་རིགས་ཀྱི་དཀའ་ངལ་ཡོད་མཁན་ཀྱང་ཡོད། ཤི་དུས་དཀའ་ལས་ཁག་པོ་ཡོད་རེད། ཤི་རྟགས་གཟུགས་མི་མཛེས་པ་ཆགས་འགྲོ་གི་ཡོད་རེད། མེ་ཏོག་གི་ཕྲེང་བ་རྙིང་པ་ཆགས་པ་ལྟ་བུ་ཤི་རྟགས་བཅུ་ཡོང་གི་ཡོད་རེད། དེ་འདྲ་བྱུང་ན་རང་གི་གྲོགས་དེ་ཚོས་བློས་གཏོང་གི་ཡོད་རེད། རྒྱང་རིང་པོ་ནས་མེ་ཏོག་སྤྲད། ག་ལེ་ཕེབས་ཟེར་བ་འདྲ་པོ་བྱས། དེ་ནས་སོ་སོའི་གྲོགས་པོ་དང་གྲོགས་མོ་དེ་ཚོ་གཞན་དག་མཉམ་དུ་འགྲོ་བ་མཐོང་དུས་སོ་སོ་ཤི་རྒྱུ་ཡིན་པ་ཤེས། དེ་འདྲ་ཡིན་སྟབས་སེམས་ལ་དཀའ་ངལ་ཧ་ཅང་ཆེན་པོ་ཡོང་གི་ཡོད་རེད། དམྱལ་བའི་ལུས་ཀྱི་སྡུག་བསྔལ་ལས་ཀྱང་ལྷའི་འཆི་ཁའི་སེམས་ཀྱི་སྡུག་བསྔལ་དེ་ཆེ་བ་ཡོད་རེད་གསུངས་པ་རེད། སྡུག་བསྔལ་དེ་ནི་ཉི་མ་ཁ་ཤས་ཙམ་གྱི་རིང་མ་རེད། མི་ཡི་ཚེ་ཚད་ལྟ་བུ་བྱས་ན་ལོ་སྟོང་ཕྲག་མང་པོ་ལ་སྡུག་བསྔལ་དེ་མྱོང་དགོས་ཀྱི་ཡོད་རེད། ཁམས་གོང་མ་ལ་ལྷ་ཟེར་མཁན་ཡོད་རེད། དེ་ཚོ་ལ་སྡུག་བསྔལ་དངོས་སུ་ཡོད་མ་རེད། ཡིན་ནའང་སེམས་ཀྱི་ཐོག་ལ་མི་དགེ་བའི་ས་བོན་ཡོད་རེད། དེར་བརྟེན་སླར་ཚེ་འཕོས་ཡོང་དུས་ངན་སོང་དུ་འགྲོ་གི་ཡོད་རེད། སྟོན་པར་འཁོར་བ་ལ་སྐྱོན་གང་ཡོད་རེད་ཅེས་ཞུས་དུས། སྡུག་བསྔལ་བ་དང་མི་རྟག་པའི་སྐྱོན་གཉིས་ཡོད་རེད་གསུངས་པ་རེད། འདི་སྡོམ་ཚིག་ཆེན་པོ་རེད། སྡུག་བསྔལ་ནི་མི་འདོད་པ་རེད། མི་རྟག་པ་ནི་འདིར་བདེ་བ་ལ་གསུངས་ཀྱི་ཡོད་རེད་དེ་བདེ་བ་དེ་ཚོ་རྟག་པ་ཡོད་མ་རེད། དེ་གཉིས་ཆ་སྐྱོན་རེད་གསུངས་པ་རེད། །

**འཁོར་བའི་སྡུག་བསྔལ་ལ་བསམ་པའི་ཕན་ཡོན་བཤད་པ།**

འཁོར་བའི་སྡུག་བསྔལ་དེ་ཚོར་བསམས་ཏེ་ག་རེ་བྱེད་དགོས་རེད་ཟེར་ན། སྡུག་བསྔལ་དེ་ཚོ་སེམས་ཅན་ལ་ཚོ་བགོས་བྱས་ནས་སེམས་ཅན་གཅིག་གི་སྡུག་བསྔལ་གཅིག་གིས་ཁུར་རྒྱུ་དེ་འདྲ་ཡོད་མ་རེད། སོ་སོས་ད་ལྟ་བར་དུ་བསགས་པའི་སྡིག་པའི་ལས་རྣམས་ཀྱི་འབྲས་བུ་སྡུག་བསྔལ་དེ་ཚོ་ཚང་མ་སོ་སོས་མྱོང་དགོས་ཡོད་རེད། ད་དུང་ཡང་ཐར་པ་མ་ཐོབ་པ་ཡིན་ན་མཐའ་མེད་པ་དང་ཚད་མེད་པའི་བསྐལ་པའི་བར་དུ་སྡུག་བསྔལ་ཆ་ཚང་སོ་སོས་མྱོང་དགོས་ཀྱི་ཡོད་རེད། འཁོར་བ་འདི་བཙོན་ར་ཆེན་པོ་འདྲ་པོ་རེད། བཙོན་ཁང་གི་ནང་ལ་བཙོན་པ་རྣམས་ལྕགས་སྒྲོགས་ཀྱིས་བསྡམས་ཏེ་སྡུག་བསྔལ་མང་པོ་མྱོང་གི་ཡོད་རེད། དེ་བཞིན་དུ་འཁོར་བ་འདིའི་ནང་ལ་ཉོན་མོངས་པའི་སྒྲོགས་ཀྱིས་བསྡམས་ཏེ་འཁོར་བའི་སེམས་ཅན་རྣམས་སྡུག་བསྔལ་མང་པོ་མྱོང་དགོས་ཀྱི་ཡོད་རེད། དེས་ན་འཁོར་བ་འདི་བཙོན་ར་ཡིན་བསམས། བཙོན་ཁང་དེའི་ནང་ཚུད་པའི་བཙོན་པ་དེ་ཚོས་བཙོན་ཁང་འདིའི་ནང་ནས་ཐར་ན་དྲན་གྱི་ཡོད་རེད། དེ་བཞིན་དུ་འཁོར་བ་འདི་ནས་ཐོན་དགོས་ཀྱི་འདུག། འཁོར་བ་འདི་བཞག་དགོས་ཀྱི་འདུག འཁོར་བ་འདི་ནས་ཐར་དགོས་ཀྱི་འདུག་བསམ་པའི་བློ་ལ་ངེས་འབྱུང་ཟེར་གྱི་ཡོད་རེད། འཁོར་བའི་སྡུག་བསྔལ་ལ་ཞེན་ཆགས་བྱེད་མཁན་སུ་ཡང་ཡོད་མ་རེད། དུད་འགྲོས་ཀྱང་བྱེད་ཀྱི་མ་རེད། འཁོར་བའི་ཕུན་ཚོགས་འདོད་ཡོན་ལ་སོགས་པ་ལ་རྨོངས་པ་རྣམས་ཧ་ཅང་དགའ་པོ་བྱེད་ཀྱི་ཡོད་རེད། དེས་ན་དེ་སྤོང་དགོས་ཀྱི་ཡོད་རེད། འཁོར་བའི་ཕུན་ཚོགས་ནི་དུག་གི་འབྲས་བུ་འདྲ་པོ་རེད། དུག་གི་འབྲས་བུ་ཟ་དུས་ཞིམ་པོ་ཡོད་རེད༌། འོན་ཀྱང་དེས་ལུས་དང་སྲོག་ལ་སྐྱོན་བྱེད་ཀྱི་ཡོད་རེད། འཁོར་བའི་ཕུན་ཚོགས་ལ་ཞེན་པ་བྱེད་པ་ནི་ཕྲ་མེན་མའི་བུ་མོ་མནའ་མ་བླངས་པ་འདྲ་པོ་རེད། འཕྲལ་དུ་དགའ་པོ་བྱེད་ཀྱི་ཡོད་རེད་དེ་ཕུགས་ལ་དེས་གསོད་ཀྱི་རེད། དཔེར་ན་ནགས་ཚལ་མེ་འབར་སོང་ན་དེའི་ནང་ལ་ཡོད་པའི་བྱ་དེ་ཚོ་ཞེད་སྣང་གི་ཐོག་ནས་བྲོས་འགྲོ་གི་ཡོད་རེད། དཔེ་དེ་བཞིན་དུ་འཁོར་བ་འདི་ལ་ཞེད་སྣང་བྱེད་པའི་སྒོ་ནས་འཁོར་བ་གཡུག་དགོས་ཀྱི་འདུག་བསམ་དགོས་ཀྱི་ཡོད་རེད། ཀླུ་སྒྲུབ་ཀྱིས་གསུངས་པ་རེད། དཔེར་ན་མགོ་ལ་མེ་ཤོར། དུག་ལོག་ལ་མེ་ཤོར་བྱུང་ན་ལས་ཀ་གཞན་དག་བཞག་ནས་མེ་དེ་འགོག་ཐབས་ལས་ཀ་བྱེད་དགོས་རེད། དེའི་ཕྱིར་མགོ་དང་གོས་ལ་མེ་བྱུང་ན་དེ་བཟློག་རྒྱུ་ཕར་བཞག་ནས་འཁོར་བ་ནས་ཐར་ཐབས་བྱེད་པ་དེ་གལ་ཆེ་གསུངས་པ་རེད། དེའི་དོན་དག་ལུས་དང་སྲོག་ལ་མ་ལྟོས་ནས་འཁོར་བ་སྤོང་ཐུབ་ཐབས་ལས་ཀ་བྱེད་དགོས་རེད་གསུངས་པ་རེད། །

**ཆོས་འཆད་ཉན་སྐབས་ཀྱི་ཀུན་སློང་ཇི་ལྟར་བྱེད་དགོས་པའི་སྐོར་བཤད་པ།**

ཆོས་འཆད་མཁན་གྱིས་ཀུན་སློང་ཡག་པོ་དང་བཤད་རྒྱུ་ཡང་མ་ནོར་བ་བྱེད་དགོས། ཉན་མཁན་གྱིས་ཀྱང་ཉོན་མོངས་པ་སྤང་དགོས་བསམས་ནས་ཉན་རྒྱུའི་ཆོས་རྣམས་ཀྱང་གཞན་དོན་དུ་སངས་རྒྱས་ཐོབ་པའི་ཆེད་དུ་ཡིན་བསམས་ནས་དོན་གཉེར་བྱས་ཏེ་ཡག་པོ་ཉན་ན་འཆད་ཉན་བྱེད་མཁན་གཉིས་ཀ་ལ་དགེ་བ་གཞན་དག་ལས་ལྷག་པའི་བསོད་ནམས་ཆེན་པོ་ཡོད་གསུངས་པ་རེད། ཀུན་སློང་དེ་ལྟ་བུའི་སྒོ་ནས་བྱེད་པའི་འཆད་ཉན་གྱི་ལས་རྣམས་ཐེག་པ་ཆེན་པོའི་ལམ་ཡང་རེད། དེར་མ་ཟད་ཆོས་འཆད་ཉན་གྱི་ཆེད་དུ་དབུགས་གཅིག་གཏོང་བ་དང༌། གོམ་པ་གཅིག་སྤོ་བ་ཡང་བསོད་ནམས་ཆེན་པོ་ཡོད་གསུངས་པ་རེད། །

**ཉོན་མོངས་ཀྱི་སྐོར་བཤད་པ།**

འཁོར་བ་རྒྱུ་འབྲས་བཤད་པའི་སྐབས་འཁོར་བའི་རྒྱུ་ལས་དང་། འབྲས་བུ་འཁོར་བ་དེ་ཚོ་ཞུས་གྲུབ་པ་རེད། ཡིན་ན་ཡང་ལས་ལས་ཀྱང་ཉོན་མོངས་པ་གལ་ཆེ་བ་རེད། གང་ཡིན་ཞེ་ན། ཉོན་མོངས་པ་རྐྱང་པས་འཁོར་བར་འཁོར་བ་བྱེད་ཐུབ་ཀྱི་ཡོད་རེད། དཔེར་ན་ཁོང་ཁྲོས་དམྱལ་བར་སྐྱེད་པར་བྱེད་པ་ལྟ་བུ། ཉོན་མོངས་པ་དང་མ་འབྲེལ་བའི་ལས་རྐྱང་པས་སྡུག་བསྔལ་སྐྱེད་ཐུབ་ཀྱི་ཡོད་མ་རེད། དེས་ན་འཁོར་བར་སྐྱེད་པར་བྱེད་པའི་རྒྱུ་དང་རྐྱེན་གཉིས་ཀྱི་ཐོག་ནས་བསམ་བློ་བཏང་ནའང་ཉོན་མོངས་པ་རྣམས་རྒྱུའི་གཙོ་བོ་ཡིན་པས་་ཉོན་མོངས་པ་ལ་བག་ཡོད་དམ་གཟབ་གཟབ་བྱ་རྒྱུ་གལ་ཆེ། འཁོར་བ་སྤང་བ་ལའང་ལས་སྤངས་ཏེ་འཁོར་བ་སྤངས་ནས་ཐར་པ་བསྒྲུབ་རྒྱུ་དེ་དགོས་པ་མེད་པའི་རྒྱུ་མཚན་གསུམ་ཡོད་རེད་ཅེས་ས་སྐྱ་པཎྜི་ཏས་གསུངས་པ་རེད། དེས་ན་ཉོན་མོངས་པའི་སྐོར་ཏོག་ཙམ་ཞུ་གི་ཡིན། ཉོན་མོངས་པ་ཟེར་བ་ནི་སེམས་མ་ཞི་བར་བྱེད་མཁན་གྱི་སེམས་ཀྱི་རྣམ་འགྱུར་ལ་ཟེར་གྱི་ཡོད་རེད། ཉོན་མོངས་པ་ལ་སྤྱིར་བཏང་མང་པོ་ཡོད་ས་རེད། འོན་ཀྱང་གལ་ཆེ་བ་དེ་ཚོ་ཚུར་བསྡུས་ན། རྩ་བའི་ཉོན་མོངས་པ་དྲུག་དང༌། ཉེ་བའི་ཉོན་མོངས་པ་ཉི་ཤུ་ཡོད་རེད་གསུངས་པ་རེད། དེ་ལ་རྩ་བའི་ཉོན་མོངས་པ་དྲུག་ནི། འདོད་ཆགས། ཞེ་སྡང༌། གཏི་མུག་གསུམ་སྟེ་འདི་ཚོ་གོང་དུ་ཞུས་ཟིན་པ་ཡིན། དེ་ཚོ་གསུམ་གྱི་ཐོག་ལ་བཞི་པ་ང་རྒྱལ་ནི་གཞན་ལས་ང་དྲག་པ་ཡིན་སེམས་པའི་བསམ་བློ་ལྟ་བུ་ལ་ཟེར་གྱི་རེད། ལྔ་པ་ཉོན་མོངས་པའི་ཐེ་ཚོམ་ནི་ལས་རྒྱུ་འབྲས་ཡོད་དང་མེད། བདེན་པ་བཞི་ནི་བདེན་པ་ཡིན་དང་མིན་བསམ་པ་ལ་ཟེར་གྱི་རེད། ངེད་ཚོའི་སེམས་ཀྱི་སྟེང་དུ་འཆར་རྒྱུའི་ཐེ་ཚོམ་ཚང་མ་ཉོན་མོངས་པ་མ་རེད། དཔེར་ན་སང་ཉིན་ཆར་པ་བརྒྱབ་ཀྱི་ཡོད་དམ་མེད་བསམ་པ་ལྟ་བུ། རྩ་ཉོན་དྲུག་པ་ནི་ཉོན་མོངས་པའི་ལྟ་བ་རེད། ཉོན་མོངས་པའི་ལྟ་བ་ནི་ཤེས་བྱའི་ཡུལ་རྣམས་ཀྱི་གནས་ལུགས་དང་མི་མཐུན་པ་ཕྱིན་ཅི་ལོག་ཏུ་འཛིན་པའམ་གནས་ལུགས་ལ་རྒྱབ་འགལ་དུ་འཛིན་པའི་བློ་ལ་ཟེར། དེ་ལ་ནང་ཚན་གྱི་དབྱེ་བ་བྱས་ན་ལྔ་ཡོད། དང་པོ་འཇིག་ལྟ་ནི་བདག་འཛིན་ལྟ་བུ། ལྟ་བ་ལྔ་པོ་རྣམས་བསྡུས་བཞག་ན་ཉོན་མོངས་པ་དྲུག་ཆགས་ཀྱི་ཡོད་རེད། ཉེ་བའི་ཉོན་མོངས་པ་ནི་རྩ་བའི་ཉོན་མོངས་པ་ལས་ཏོག་ཙམ་ཤུགས་ཆུང་བ། རྩ་ཉོན་དེ་རྣམས་ཀྱི་ཆ་ཤས་ལ་ཟེར་གྱི་ཡོད་རེད། དཔེར་ན་མི་གཞན་ཡག་པོ་ཡོད་པའམ་བྱུང་བ་ལ་མི་དགའ་བ་བྱེད་པ་ལ་ཕྲག་དོག་ཟེར། རང་ལ་དབང་བའི་ཕྱི་ནང་གི་ལོངས་སྤྱོད་རྣམས་སེམས་ཀྱིས་དམ་པོར་འཛིན་པ་ལ་སེར་སྣ། དགེ་བ་བྱེད་འདོད་མེད་པ་ལྟ་བུ་ལ་ལེ་ལོ་ཟེར་གྱི་ཡོད་རེད། དེ་ལ་སོགས་པ་མང་པོ་ཡོད། ཉོན་མོངས་པ་དང་ལས་དེ་ཚོས་འཁོར་བར་ཇི་ལྟར་བྱས་ཏེ་སྐྱེད་ཀྱི་རེད་ཟེར་ན། འདིའི་རིམ་པ་འདི་འདྲ་རེད། ང་རང་ཚོའི་རྒྱུད་ཀྱི་བདག་འཛིན་ནི་འཁོར་བའི་རྩ་བ་རེད། དེ་ལས་བྱུང་བའི་ཉོན་མོངས་པ་རྣམས་ནི་རང་རང་སོ་སོ་མུ་འཐུད་འཁོར་བར་སྐྱེ་བའི་རྒྱུ་དང༌། ཉོན་མོངས་པའི་ཀུན་ནས་སློང་བའི་ལས་རྣམས་ནི་རྐྱེན་རེད། རྒྱུ་དང་རྐྱེན་གྱི་གོ་དོན་ནི་དཔེར་ན་མེ་ཏོག་ལྟ་བུ་སྐྱེ་དགོས་ན། དེའི་ས་བོན་ལ་རྒྱུ་དང་། ཆུ་དང་ལུད་སོགས་ལ་རྐྱེན་ཟེར་གྱི་ཡོད་རེད། ཅུང་ཟད་རྒྱས་བཤད་བྱས་ན་དང་པོ་སོ་སོའི་གཟུགས་པོ་དང༌། ཚོར་བ་དང་སེམས་དེ་ཚོར་བརྟེན་ནས་ང་བསམ་པ་ཞིག་ཡོང་གི་ཡོད་རེད། དེ་ལ་བདག་འཛིན་ཟེར་གྱི་ཡོད་རེད། ང་ཞེས་འཛིན་པ་དེ་ཡོད་དུས་དེ་ལ་ལྟོས་ནས་གཞན་ཞེས་འཛིན་པ་གཅིག་ཡོང་གི་ཡོད་རེད། དེ་ནས་ང་ལ་ཆགས་པ་དང་གཞན་ལ་སྡང་པོ་བྱེད། དེ་ནས་ཆགས་སྡང་ལ་བརྟེན་ནས་ང་རྒྱལ་ལ་སོགས་པའི་ཉོན་མོངས་པ་གཞན་དག་མང་པོ་སྐྱེ་གི་ཡོད་རེད། ཉོན་མོངས་པ་ལ་བརྟེན་ནས་ལས་སྣ་ཚོགས་པ་བསགས། དེ་ལྟ་བུའི་ལས་དང་ཉོན་མོངས་པ་ལ་བརྟེན་ནས་འགྲོ་བ་རིས་ལྔའམ་དྲུག་གི་སྐྱེ་བ་སྣ་ཚོགས་པ་གྲུབ་འགྲོ་གི་ཡོད་རེད། ཉོན་མོངས་པ་ཚང་མ་སེམས་བྱུང་རེད། དེས་ན་གཞུང་སྦྱང་མ་མྱོང་མཁན་ཚོ་ལ་ཕན་པའི་རེ་བ་བྱེད་དེ་སེམས་སེམས་བྱུང་སྐོར་ཏོག་ཙམ་ཞུས་ན་དྲན་སོང་། དེ་ཡང་སྤྱིར་སེམས་ཟེར་བ་གཅིག་དང་སེམས་བྱུང་ཟེར་བ་གཅིག་སྟེ་གཉིས་ཡོད་རེད། སེམས་ནི་གཙོ་བོ་དང་། སེམས་བྱུང་རྣམས་དེའི་འཁོར་རེད། སེམས་ནི་ཡུལ་ཙམ་མམ་ཡུལ་གྱི་ངོ་བོ་འཛིན་མཁན་ལ་ཟེར་གྱི་ཡོད་རེད། ཡུལ་གྱི་ཁྱད་པར། དཔེར་ན་ཡུལ་མཛེས་པའམ་མི་མཛེས་པ་ལྟ་བུ་འཛིན་མཁན་དེ་ཚོ་ལ་སེམས་བྱུང་ཟེར་གྱི་ཡོད་རེད། གཙོ་བོ་སེམས་དེ་ལ་ཐེག་དམན་པས་རིས་མི་འདྲ་བ་དྲུག་ཡོད་རེད་གསུངས་པ་རེད། ཐེག་ཆེན་པས་སེམས་ཀྱི་དབྱེ་བ་བརྒྱད་ཡོད་གསུངས་པ་རེད། མིག་གི་དབང་པོ་ལ་བརྟེན་ནས་དབྱིབས་དང་ཁ་དོག་གི་གཟུགས་ཤེས་མཁན་ལ་མིག་གི་རྣམ་ཤེས་ཟེར་གྱི་རེད། རྣ་བ་ལ་བརྟེན་ནས་སྒྲ་ཤེས་མཁན་དེ་ལ་རྣ་བའི་རྣམ་ཤེས་དང་། སྣ་ལ་བརྟེན་ནས་དྲི་ཤེས་མཁན་ལ་སྣ་ཡི་རྣམ་ཤེས། ལྕེ་ཡི་དབང་པོ་ལ་བརྟེན་ནས་རོ་མྱོང་མཁན་ལ་ལྕེའི་རྣམ་ཤེས། ལུས་ལ་བརྟེན་ནས་རེག་བྱ་འཇམ་རྩུབ་ལྟ་བུ་ཤེས་མཁན་ལ་ལུས་ཀྱི་རྣམ་ཤེས་ཟེར་གྱི་རེད། དྲུག་པ་ཡིད་ཀྱི་རྣམ་ཤེས་ནི་ཡུལ་དུས་གསུམ་ཚང་མ་འཛིན་མཁན། མི་དྲན་དགུ་དྲན་སྣ་ཚོགས་དྲན་མཁན་གྱི་བློ་ལ་ཟེར་གྱི་རེད། རྣམ་ཤེས་དྲུག་པོ་དེ་རྒྱུ་རྐྱེན་འཛོམས་དུས་ཡོད་རེད། རྒྱུ་རྐྱེན་མི་འཛོམས་པ་དཔེར་ན་གཉིད་མཐུག་པོ་ལོག་པའི་སྐབས་དེ་ཚོར་རྒྱུན་ཆད་དེ་ཡོད་མ་རེད། བདུན་པ་ཉོན་མོངས་པའི་ཡིད་ནི་ཀུན་གཞི་རྣམ་ཤེས་ལ་ཚུར་དམིགས་ཤིང་དེ་ལ་བརྟེན་ནས་ངར་འཛིན་པའི་ཤེས་པ་སོ་སོ་སྐྱེ་བོའི་གནས་སྐབས་ན་ནམ་ཡང་རྒྱུན་ཆད་རྒྱུ་མེད་པ་ཞིག་ལ་ངོས་འཛིན་གནང་བ་རེད། གཉིད་མཐུག་པོ་ལོག་དུས་ཡོད་དམ་མེད་མཁས་པ་རྣམས་ཀྱིས་བརྟག་དཔྱད་བྱེད་དགོས་པ་གཅིག་རེད། བརྒྱད་པ་ཀུན་གཞི་རྣམ་ཤེས་ནི། ཡུལ་ཐམས་ཅད་འཛིན་མཁན། གཟུགས་སྒྲ་ལ་སོགས་པ་འདི་རེད་ཅེས་ཡུལ་དམིགས་བསལ་མེད་མཁན། རྣམ་པའང་གསལ་པོ་མེད་པ་སྟེ་རང་གི་ཡུལ་རྣམས་གསལ་པོར་མི་འཛིན་མཁན། ཐོག་མ་མེད་པའི་དུས་ནས་སངས་མ་རྒྱས་ཀྱི་བར་དུ་དུས་ནམ་ཡང་རྒྱུན་ཆད་རྒྱུ་མེད་མཁན། ལས་དགེ་བ་དང་མི་དགེ་བ་གང་བསགས་ནའང་དེའི་བག་ཆགས་འཛིན་མཁན་གཅིག་རེད། མཛུབ་མོ་བཙུགས་པ་ཡིན་ན་ད་ལྟའི་ཤེས་པ་གསལ་ཙམ་ཡུལ་འཛིན་ལ་ཁད་པའི་ཤེས་པ་ལ་ཀུན་གཞི་རྣམ་ཤེས་ཟེར་གྱི་ཡོད་རེད། སེམས་བྱུང་ནི་སེམས་ཀྱི་རྣམ་འགྱུར་རམ་འཛིན་སྟངས་མི་འདྲ་བ་རྣམས་ལ་ཟེར། དེ་ཡང་དཔེའི་སྒོ་ནས་གོ་བརྡ་སྤྲད་ན་སེམས་ནི་རྒྱ་མཚོ་ལྟ་བུ་དང། སེམས་བྱུང་རྣམས་རྦ་རླབས་འདྲ་པོ་རེད། རྒྱ་གར་གྱི་གྲུབ་མཐའ་མཐོ་བ་ཚོས་སེམས་སེམས་བྱུང་གཉིས་ངོ་བོ་གཅིག་ཡིན་གསུང་གི་ཡོད་རེད། སེམས་བྱུང་ལའང་ནང་གསེས་མང་པོ་ཡོད་ས་རེད། ཡིན་ནའང་གལ་ཆེ་བ་དེ་ཚོ་བསྡུས་ནས་མངོན་པ་གོང་མའི་ནང་ལྔ་བཅུ་ང་གཅིག་གསུངས་པ་རེད། ད་ལྟ་ཞུ་བཞིན་པའི་ཉོན་མོངས་པ་འདོད་ཆགས་ཞེ་སྡང་ལ་སོགས་པ་ཚང་མ་སེམས་བྱུང་རེད། དེ་བཞིན་དུ་དད་པ་དང་སྐྱབས་འགྲོ་དང་བྱམས་སྙིང་རྗེ་དང་བརྩོན་འགྲུས་ཟེར་བ་དེ་ཚོའང་སེམས་བྱུང་རེད། །

**རྟེན་འབྲེལ་བཅུ་གཉིས་ཀྱི་ངོ་སྤྲོད་བསྡུས་ཏེ་བཤད་པ**།

འཁོར་འདས་བཤད་པའི་སྐབས་སུ་རྟེན་འབྲེལ་གྱི་དོན་གོ་རྒྱུ་ཧ་ཅང་གནད་ཆེན་པོ་རེད། དེར་བརྟེན་རྟེན་འབྲེལ་བཅུ་གཉིས་ཀྱི་ངོ་སྤྲོད་མདོར་བསྡུས་ཤིག་ཞུ་རྒྱུ་ཡིན། རྟེན་འབྲེལ་བཅུ་གཉིས་ཤེས་པ་ཡིན་ན་ལས་དང་ཉོན་མོངས་པ་གཉིས་ཀྱིས་སེམས་ཅན་རྣམས་ཁམས་གསུམ་འཁོར་བར་ཇི་ལྟར་བྱས་ནས་འཁོར་གྱི་ཡོད་པ་དང༌། ལམ་ཉམས་ལེན་བྱེད་པ་ལ་བརྟེན་ནས་འཁོར་བ་ཇི་ལྟར་བྱས་ནས་སྤོང་ཐུབ་ཀྱི་ཡོད་པ་བཅས་ཀྱི་གནས་ཚུལ་ཤེས་ཐུབ་ཀྱི་ཡོད་རེད། རྟེན་འབྲེལ་བཅུ་གཉིས་ཀྱི་ནང་ནས་དང་པོ་ནི་མ་རིག་པ་རེད། དེ་ཉོན་མོངས་པའི་རྩ་བ་གསུམ་གྱི་གཏི་མུག་མ་རེད། ཅིའི་ཕྱིར་ཞེ་ན། གཏི་མུག་དེས་ལས་དགེ་བ་སློང་ཐུབ་ཀྱི་མ་རེད། དེས་ན་དེ་བདག་འཛིན་ལ་གསུངས་པ་རེད། རྒྱུ་མཚན་གང་ཡིན་ཞེ་ན། བདག་འཛིན་གྱིས་ལས་དགེ་མི་དགེ་ཚང་མ་བྱེད་ཀྱི་ཡོད་རེད། གཉིས་པ་འདུ་བྱེད་ནི་ལས་ལ་ཟེར་གྱི་ཡོད་རེད། ལས་ལ་དགེ་བ་དང་མི་དགེ་བ་གཉིས་དང༌། ཁམས་གོང་མར་སྐྱེ་བར་བྱེད་པའི་ལས་ཏེ་གསུམ་ཡོད་རེད། གསུམ་པ་རྣམ་ཤེས་ནི་འཕགས་པ་ཀླུ་སྒྲུབ་ཀྱིས་གསུངས་ན། མ་ཡི་མངལ་དུ་དང་པོར་ཞུགས་པའི་རྣམ་ཤེས་དེ་ལ་ཟེར་གྱི་ཡོད་རེད་གསུངས་པ་རེད། བཞི་པ་མིང་གཟུགས་ནི། སེམས་ཅན་གྱི་ཕུང་པོ་ལས་མིང་ནི་ཚོར་བ། འདུ་ཤེས། འདུ་བྱེད་དང་རྣམ་ཤེས་ཏེ་ཕུང་པོ་བཞི་ལ་ཟེར་གྱི་ཡོད་རེད། གཟུགས་ནི་མའི་མངལ་དུ་དང་པོར་གྲུབ་པའི་གཟུགས་མེར་མེར་པོ་ལྟ་བུ་ལ་ཟེར། ལྔ་པ་སྐྱེ་མཆེད་ནི། མིག རྣ་བ། སྣ། ལྕེ་བཞི་དང༌། སྔ་མ་གཉིས་ཡོད་པ་སྟེ། དྲུག་ཡོད་པ་དེ་རྣམས་ལ་སྐྱེ་མཆེད་དྲུག་ཟེར་གྱི་ཡོད་རེད། དྲུག་པ་རེག་པ་ནི་ཡུལ་གྱི་ཁྱད་པར་བཟང་ངན། འདི་ཡག་པོ་འདུག འདི་ངན་པ་འདུག་ཅེས་འཛིན་མཁན་གྱི་སེམས་བྱུང་གཅིག་རེད། བདུན་པ་ཚོར་བ་ནི་བདེ་བ་དང་སྡུག་བསྔལ་སོགས་མྱོང་བའི་སེམས་བྱུང་གཅིག་རེད། བརྒྱད་པ་སྲེད་པ་ནི་བདེ་བ་དང་མ་བྲལ་ན་བསམ་པའི་ཞེན་ཆགས་ལྟ་བུའི་སེམས་བྱུང་ལ་ཟེར་གྱི་ཡོད་རེད། སྡུག་བསྔལ་དང་བྲལ་ན་བསམ་པ་དེ་ཡང་སྲེད་པ་རེད། དགུ་པ་ལེན་པ་ནི་བདེ་བའི་རྒྱུ་ལ་ཆགས་པའམ། བདེ་བའི་རྒྱུ་ཐོབ་འདོད་བྱེད་པའི་སེམས་བྱུང་ཞིག་ལ་ཟེར་གྱི་ཡོད་རེད། བཅུ་པ་སྲིད་པ་ཟེར་བ་དེ་ལས་རེད། ལས་ཟེར་ན་བྱ་བའམ་ལས་ཀ་ལ་ཟེར། དེ་ལ་གཉིས་ཡོད་རེད། བྱ་བའམ་ལས་གསར་པ་དང་རྙིང་པ་སྔོན་མ་ཡོད་པ་འབྲས་བུ་མ་སྨིན་པར་སྡོད་ཡོད་པ་དེ་ཚོ་རེད། སྲེད་པ་དང་ལེན་པ་སྟེ་སྲེད་ལེན་གཉིས་པོས་འདོད་ཆགས་ཤུགས་ཆེན་པོ་བྱུང་བའི་ལས་དེ་ནུས་པ་ཆེན་པོར་བསྐྱེད་ནས་སྐྱེ་བ་རྗེས་མ་ལ་འབྲས་བུ་སྨིན་ཐུབ་མཁན་གཅིག་སྟེ་རིགས་གཉིས་ཡོད་རེད། བཅུ་གཅིག་པ་སྐྱེ་བ་ཟེར་དུས་ཕུང་པོ་སྐྱེ་བ་རང་རེད། བཅུ་གཉིས་པ་རྒ་ཤི་ཟེར་བ་ནི་རྒས་པ་དང་ཤི་བ་གཉིས་མཉམ་དུ་སྡོམ་པ་རེད། བཅུ་གཉིས་པོ་དེ་ཚོའི་ནང་ནས་དང་པོ་མ་རིག་པ། བརྒྱད་པ་སྲེད་པ། དགུ་པ་ལེན་པ་ཟེར་བ་གསུམ་ཉོན་མོངས་པ་རེད། གཉིས་པ་འདུ་བྱེད་དང༌། བཅུ་པ་སྲིད་པ་ཟེར་བ་གཉིས་ལས་རེད། གཞན་དག་བདུན་པོ་རྣམས་རྣམ་སྨིན་གྱི་འབྲས་བུ་རེད། རྟེན་འབྲེལ་བཅུ་གཉིས་པོ་ལ་རྒྱུ་འབྲས་ཆ་གཉིས་ཡོད་རེད། དཔེར་ན་སྐྱེ་བ་སྔོན་མ་ལ་མ་རིག་པ་དང་འདུ་བྱེད་གཉིས་བྱས། ཚེ་བར་པ་ལ་རྣམ་ཤེས་ནས་སྲིད་པའི་བར་དུ་བརྒྱད་འགྲོ་ཡི་ཡོད་རེད། སྐྱེ་བ་རྗེས་མ་ལ་སྐྱེ་བ་དང་རྒ་ཤི་གཉིས་ཏེ་མགྱོགས་ན་ཚེ་གསུམ་གྱིས་རྫོགས་འགྲོ་གི་ཡོད་རེད། རྒྱུ་འབྲས་བཤད་ན། མ་རིག་པ་དང་འདུ་བྱེད་གཉིས་ཀྱིས་རྒྱུ། རྣམ་ཤེས་ལ་སོགས་པ་ལྔ་པོ་རྣམས་འབྲས་བུ། སྲེད་ལེན་སྲིད་པ་གསུམ་གྱིས་རྒྱུ་དང། སྐྱེ་བ་དང་རྒ་ཤི་གཉིས་འབྲས་བུ་རེད། ཉོན་མོངས་པའི་ཉེས་དམིགས་མདོར་བསྡུས་ཤིག་ཞུ་རྒྱུ་ཡིན། འཕགས་པ་བྱམས་པས་མདོ་སྡེ་རྒྱན་གྱི་ནང་དུ་མདོར་བསྡུས་ཏེ་གསུངས་པ་རེད། ཉོན་མོངས་པ་འདོད་ཆགས་སམ་ཁོང་ཁྲོ་ལྟ་བུ་གང་ཡིན་ཡང་དེས་རང་ལ་གནོད་པ་བྱེད་ཀྱི་རེད། གཞན་ལའང་གནོད་པ་བྱེད་ཀྱི་རེད། དགེ་རྩ་ལའང་གནོད་པ་བྱེད་ཀྱི་རེད་གསུངས་པ་རེད། ཉོན་མོངས་པའི་དབང་གིས་ཚུལ་ཁྲིམས་ཉམས་སོང་ན། རང་འགྱོད་པ་ཆེན་པོ་བྱེད་དགོས་པ་དང༌། མི་ཡི་བརྙས་བཅོས་བྱེད་པ་ལ་སོགས་པ་དེ་འདྲའི་ཉེས་དམིགས་མདོར་བསྡུས་ཤིག་གསུངས་པ་རེད། ཞི་བ་ལྷས་སྤྱོད་འཇུག་གི་ནང་དུ། ཉོན་མོངས་པ་ནི་རང་ལ་གནོད་པ་བྱེད་པའི་དགྲ་ཡིན་པའི་སྐོར་ཐ་མལ་པའི་དགྲ་དང་འགྲན་བསྡུར་བྱས་ནས་ཉེས་དམིགས་རྒྱས་ཙམ་གསུངས་པ་རེད། དཔེར་ན་ཐ་མལ་པའི་དགྲ་བོས་རང་ལ་ཡུན་རིང་པོར་གནོད་པ་བྱེད་ཐུབ་ཀྱི་མ་རེད། སོ་སོའི་སེམས་ཀྱི་སྟེང་གི་ཉོན་མོངས་པ་རྣམས་ཀྱིས་ཐོག་མ་མེད་པ་ནས་ད་ལྟའི་བར་དང༌། ད་ནས་ཐ་མ་མེད་པའི་བར་དུ་རྒྱུན་རིང་པོ་བར་མཚམས་མེད་པ་གནོད་པ་བྱེད་ཀྱི་ཡོད་རེད་གསུངས་པ་རེད། སེམས་ཅན་ཐམས་ཅད་རང་གི་དགྲར་ལངས་ནའང་ཚེ་འདི་ལ་སྡུག་པོ་བྱེད་ཀྱི་རེད་མ་གཏོགས་དམྱལ་བ་ལ་འཁྲིད་ཐུབ་ཀྱི་མ་རེད། དམྱལ་བར་འཁྲིད་མཁན་གྱི་དགྲ་ནི་ཉོན་མོངས་པ་རེད་གསུངས་པ་རེད། ཐ་མལ་པའི་དགྲ་དེ་ལ་ཕར་ཕན་སེམས་དང་གུས་བཏུད་ཀྱི་སྒོ་ནས་འབྲེལ་བ་བྱེད་པ་ཡིན་ན། ཚུར་གནོད་པ་བྱེད་ཀྱི་ཡོད་མ་རེད། ཉོན་མོངས་པའི་དགྲ་དེས་ཕར་ཅི་ཙམ་ཞིག་བསྟུན་ཀྱང་སྡུག་ཏུ་འགྲོ་ཡི་ཡོད་རེད། ཐ་མལ་པའི་དགྲ་ནི་རང་གིས་མེད་པ་བྱེད་མ་ཐུབ་ཀྱང་ཁོ་རང་ནམ་ཞིག་འཆི་འགྲོ་གི་རེད། ཉོན་མོངས་པའི་དགྲ་ནི་གཉེན་པོས་བཅོམ་མ་ཐུབ་ན་རང་བཞིན་གྱིས་རྩ་བ་ནས་མེད་པ་འགྲོ་གི་མ་རེད་ཅེས་དེ་ལ་སོགས་པའི་སྒོ་ནས་སོ་སོ་རང་གི་ཉོན་མོངས་པ་རྣམས་ལ་སོ་སོས་བག་ཡོད་དམ་གཟབ་གཟབ་བྱེད་སྟངས་དང་། བྱེད་དགོས་པའི་རྒྱུ་མཚན་གསལ་པོར་གསུངས་པ་རེད། །

**སྲིད་པ་འཁོར་ལོའི་མཚོན་དོན་མདོ་ཙམ་བཤད་པ།**

ནང་ཆོས་ཀྱི་བརྗོད་དོན་ལ་གཞི་བཅོལ་ཏེ་སྲིད་པ་འཁོར་ལོ་ཞེས་པའི་རི་མོ་ཞིག་འབྲི་སྲོལ་ཡོད་རེད། དེའི་གོ་དོན་གང་ཡིན་མདོར་བསྡུས་ཤིག་ཞུ་འདོད་བྱུང་། དེ་ནི་རི་མོའི་ཐོག་ནས་འཁོར་འདས་ཀྱི་འགྲོ་སྟངས་བརྡ་སྤྲོད་ཀྱི་ཡོད་རེད། དེ་ལ་དུས་རྒྱུན་ཐེག་པ་ཆེ་ཆུང་གི་གསུང་རབ་རྣམས་སུ་བཤད་རྒྱུའི་བརྗོད་བྱ་བདེན་པ་བཞི་ཟེར་བ་ཞིག་ཡོད་རེད། དེ་ཤེས་དགོས་ཀྱི་ཡོད་རེད། བདེན་པ་བཞི་ནི་འཁོར་བ་རྒྱུ་འབྲས་གཉིས་དང༌། ཐར་པ་རྒྱུ་འབྲས་གཉིས་ཏེ་བཞི་ལ་ཟེར་གྱི་ཡོད་རེད། འཁོར་བའི་རྒྱུ་ལས་དང་ཉོན་མོངས་པ་གཉིས་དང། འབྲས་བུ་འཁོར་བ་ནི་ཕྱིའི་སྣོད་དང༌། ནང་སེམས་ཅན་ལ་གསུང་གི་ཡོད་རེད། ཐར་པ་རྒྱུ་འབྲས་ནི་གོ་བདེ་པོ་བྱས་ན། ཆོས་ཉམས་སུ་ལེན་མཁན་གྱི་སེམས་རྒྱུད་ཀྱི་ཡོན་ཏན་འཕགས་ལམ་ཡན་ལག་བརྒྱད་ལྟ་བུ་ནི་ལམ་གྱི་བདེན་པ་དང༌། སེམས་ཀྱི་སྐྱོན་ཉོན་མོངས་པ་དང་དེའི་འབྲས་བུ་སྡུག་བསྔལ་ལས་བྲལ་བའི་བྲལ་བ་ལ་འགོག་པའི་བདེན་པ་ཟེར་གྱི་ཡོད་རེད། སྲིད་པ་འཁོར་ལོ་དེའི་ལྟེ་བ་ལ་སེམས་ཅན་དུད་འགྲོ་གསུམ་བྲིས་ཡོད་རེད། དེ་དག་འཁོར་བའི་རྒྱུ་ཀུན་འབྱུང་མཚོན་བྱེད་རེད། དེ་ཡང་ཕག་པས་གཏི་མུག་མཚོན་པ་དང། སྦྲུལ་གྱིས་ཞེ་སྡང༌དང་། བྱ་ཕུག་རོན་གྱིས་འདོད་ཆགས་མཚོན་ཀྱི་ཡོད་རེད། ཕྱི་ལོག་ལ་ངན་སོང་གསུམ་དང༌། ལྷ་མི་གཉིས་ཏེ་ཆ་ལྔ་ཡོད་རེད། དེ་དག་གིས་སྡུག་བསྔལ་གྱི་བདེན་པ་མཚོན་པ་དང་། མུ་ཁྱུད་ཀྱི་ནང་ལ་རྟེན་འབྲེལ་ཡན་ལག་བཅུ་གཉིས་ཡོད་རེད། དེས་རྒྱུ་དང་འབྲས་བུ་ཇི་ལྟར་བྱས་ནས་འཁོར་བར་འཁོར་སྟངས་བཤད་པ་རེད། འཁོར་ལོའི་གཡས་ཕྱོགས་ཀྱི་འོག་ཏུ་སངས་རྒྱས་ཀྱི་གསུང་ཚིགས་བཅད་གཉིས་ནི་ལམ་བདེན་མཚོན་བྱེད་རེད། དེའི་ཐོག་ལ་ཟླ་བ་གཅིག་བྲིས་ཡོད་པ་དེས་འགོག་པའི་བདེན་པ་མཚོན་པ་དང་། སྟོན་པའི་སྐུ་གཅིག་འཁོར་ལོའི་གཡོན་ཕྱོགས་ན་བཞེངས་ནས་ཟླ་བ་དང་འཁོར་ལོ་གཉིས་ལ་ཕྱག་མཛུབ་སྟོན་སྡོད་པ་ཞིག་ཡོད་པ་དེས་ཐར་པའི་ལམ་དང་འབྲས་བུ་ལ་ལྟོས་ཟེར་བའི་དོན་དག་རེད། འདིས་འཁོར་བ་ལ་ཞེན་ན་ངེས་འབྱུང་མིན་ཞེས་པའི་ཞེན་པ་བཞི་བྲལ་གྱི་ཚིག་རྐང་པ་གཉིས་པ་དེའི་དོན་མདོར་བསྡུས་ཤིག་ཚར་བ་རེད། །

**བདག་དོན་ལ་ཞེན་ན་བྱང་སེམས་མིན་པའི་ཚུལ་བཤད་པ།**

ད་བདག་དོན་ལ་ཞེན་ན་བྱང་སེམས་མིན་ཞེས་པ་དེའི་བརྗོད་དོན་སྐོར་ཞུ་རྒྱུ་ཡིན། འཁོར་བ་ལ་ཕན་ཐོགས་ཡོད་པ་ལྟར་སྣང་ཡང་ཕན་ཐོགས་རྩ་བ་ནས་མེད་པ་དང་། སྐྱོན་ཆེན་པོ་དང་མང་པོ་ཡོད་པའི་མཚངས་བཅོམ་ལྡན་འདས་ཀྱིས་དམ་པའི་ཆོས་ཀྱི་ནང་དུ་བཏོན་པ་བཞིན་མཁས་པ་ཡིན་ན་སོ་སོ་རང་གིས་ཀྱང་གོང་དུ་ཞུས་པ་བཞིན་འཁོར་བ་སྤྱི་དང་བྱེ་བྲག་གི་སྐྱོན་རྣམས་ལ་བསམ་བློ་ཞིབ་ཏུ་བཏང་སྟེ་འཁོར་བ་སྤང་བྱ་ཡིན་པ་ངོ་འཕྲོད་ཅིང་དེ་ལ་ཞེན་པ་ལོག་སྟེ་དེ་ལས་ཐར་ཐབས་ངེས་པར་བྱེད་དགོས་ཀྱི་འདུག་བསམ། འཁོར་བ་སྤོང་དགོས་སེམས་པའི་བློ་ཚད་ལྡན་ཞིག་སྐྱེས་ཚར་དུས་ད་གང་ཞིག་བྱེད་དགོས་རེད་ཟེར་ན། དེ་ལ་གཉིས་ཡོད་རེད། ཐེག་དམན་དགྲ་བཅོམ་པའམ་རྫོགས་པའི་སངས་རྒྱས་ཀྱི་གོ་འཕང་ཐོབ་ཐབས་བྱེད་དགོས་ཀྱི་ཡོད་རེད། དེ་གཉིས་འགྲན་བསྡུར་བྱེད་དུས་དམན་པའི་དགྲ་བཅོམ་པའི་གོ་འཕང་ནི་ཧ་ཅང་ཡག་པོ་ཡིན་ནའང་། དེ་ལས་ཀྱང་རྫོགས་པའི་སངས་རྒྱས་ཀྱི་གོ་འཕང་ནི་ཆེས་ཤིན་ཏུ་ལེགས་པ་ཡོད་རེད། དེར་བརྟེན་སངས་རྒྱས་ཀྱི་གོ་འཕང་བསྒྲུབ་དགོས་བསམ་དགོས་ཀྱི་ཡོད་རེད། དེ་ལ་ཐེག་ཆེན་སེམས་བསྐྱེད་ཟེར་གྱི་རེད། ཁྱད་པར་དུ་སྤྱིར་ང་ཚོར་བསྒྲུབ་བྱ་གང་ཞིག་འདུག དམིགས་ཡུལ་གང་ཞིག་འདུག་ཅེས་བསམ་བློ་ཡག་པོ་བྱས་ཏེ་གཏོང་དུས་ཡང་ན་ཚེ་འདི་བསྒྲུབ་དགོས་ཀྱི་ཡོད་རེད། ཡང་ན་སྐྱེ་བ་རྗེས་མ་ངན་སོང་དུ་མི་འགྲོ་བར་ལྷ་དང་མིའི་སྐྱེ་བའང་བསྒྲུབ་བྱ་གཅིག་རེད། ཡང་ན་ཐར་པ་བསྒྲུབ་དགོས་ཀྱི་ཡོད་རེད། ཡང་ན་སངས་རྒྱས་བསྒྲུབ་དགོས་ཀྱི་ཡོད་རེད། དེ་རྣམས་ལས་གང་ལ་དོ་སྣང་སྤྲད་དེ་འབད་བརྩོན་བྱས་ན་ཕུགས་སུ་ཁེ་ཕན་ཆེ་བ་འདུག་ཅེས་འགྲན་བསྡུར་བྱེད་དགོས་ཀྱི་ཡོད་རེད། །

**སྨོན་འཇུག་གཉིས་ཀྱི་རྒྱུ་བྱམས་པ་བསྒོམ་པའི་ཚུལ་བཤད་པ །**

ཐེག་ཆེན་སེམས་བསྐྱེད་ལ་དབྱེ་བ་མང་པོ་ཡོད་རེད། ཡིན་ནའང་ངོ་བོའི་སྒོ་ནས་སྨོན་པ་དང་འཇུག་པ་གཉིས་གསུངས་ཀྱི་ཡོད་རེད། སྨོན་པ་ནི་སེམས་ཅན་གཞན་གྱི་དོན་དུ་སངས་རྒྱས་ཐོབ་དགོས་བསམ་པའི་བློ་ལ་ཟེར་གྱི་རེད། རང་དོན་དུ་ཐེག་ཆེན་གྱི་སེམས་བསྐྱེད་པའི་ལུགས་སྲོལ་མེད་པ་རེད། སངས་རྒྱས་ཐོབ་པའི་ཆེད་དུ་སངས་རྒྱས་ཀྱི་རྒྱུར་གྱུར་པའི་དགེ་བ་བསྒྲུབ་དགོས་བསམ་པ་དེ་ལ་འཇུག་པ་སེམས་བསྐྱེད་གསུངས་ཀྱི་ཡོད་རེད། སེམས་བསྐྱེད་དེ་རྣམས་རང་གི་སེམས་ཀྱི་ཐོག་ཏུ་བསྐྱེད་པ་ལ་རྒྱུ་རྐྱེན་ཡོད་དགོས་རེད། རྒྱུ་མང་པོའི་ནང་ནས་གལ་ཆེ་ཤོས་དེ་སྙིང་རྗེ་རེད། དེས་ན་སེམས་བསྐྱེད་ཀྱི་སྔོན་དུ་སྙིང་རྗེ་འགྲོ་དགོས་ཀྱི་ཡོད་རེད། སྙིང་རྗེའི་རྒྱུ་དེ་བྱམས་པ་རེད། དེར་བརྟེན་དང་པོ་བྱམས་པ་སྒོམ་དགོས་ཀྱི་ཡོད་རེད། བྱམས་པ་ནི་རང་མ་ཡིན་པའི་སེམས་ཅན་གཞན་དག་ཆོས་དང་མཐུན་པའི་ཚེ་འདིའི་བདེ་བ། སྐྱེ་བ་ཕྱི་མའི་བདེ་བ། སངས་རྒྱས་ཀྱི་སའི་བར་ཀྱི་བདེ་བ་དེ་དག་ཐོབ་ན་བསམ་པའམ། བདེ་བའི་རྒྱུ་དགེ་བ་སྒྲུབ་རོགས་བྱས་ན་བསམ་པ་ལ་ཟེར་གྱི་ཡོད་རེད། བྱམས་པ་ནི་ཆོས་པ་གསར་པ་ལ་ཡོད་མ་རེད། བཟོ་དགོས་ཀྱི་ཡོད་རེད། སྤྱིར་བཏང་ཆོས་བྱེད་ཞེས་པའི་དོན་དག་སེམས་ཡག་པོ་བཟོ་བ་ལ་ཟེར་གྱི་ཡོད་རེད། དཔེར་ན་ང་རང་ཚོའི་སེམས་ནི་གསེར་ཡག་པོ་འདྲ་པོ་རེད། གསེར་ཡག་པོ་དེ་གསེར་བཟོ་བས་བཟོ་ལྟ་ག་འདྲ་བཟོ་དགོས་ནའང་བཟོ་ཐུབ་ཀྱི་ཡོད་རེད། བཟོ་བཅོས་རྩ་བ་ནས་མ་བྱས་པའི་ད་ལྟའི་སེམས་ལ་སྐྱོན་མང་པོ་ཡོད་རེད། ང་རང་ཚོའི་སྐྱོན་ཚང་མ་སེམས་ཀྱི་ཐོག་དང་སེམས་ལས་འབྱུང་གི་ཡོད་རེད། སེམས་དེའི་སྐྱོན་རྣམས་ཆོས་ཉམས་སུ་ལེན་པའི་སྒོ་ནས་བཟོ་བཅོས་བྱས་པ་ཡིན་ན་སེམས་དེ་ཡོན་ཏན་ཅན་དང་། ཡོན་ཏན་མང་པོའི་འབྱུང་ཁུངས་ཆགས་ཀྱི་ཡོད་རེད། སེམས་དེ་གང་ལ་གོམས་པ་དེ་ཉིད་ལ་འགྱུར་ཐུབ་ཀྱི་ཡོད་སྟབས་ཆོས་ཐོས་བསམ་གྱིས་ཤེས་པ་ཙམ་གྱིས་ཆོག་ཤེས་མ་བྱས་པར་ཤེས་པའི་དོན་རྣམས་སེམས་ཁ་ནང་དུ་སློག་སྟེ་སོ་སོའི་སེམས་རྒྱུད་ཀྱི་ཐོག་ཏུ་སིམ་པའམ། སེམས་དང་འདྲིས་ཐབས་ལ་འབད་བརྩོན་ཡང་ནས་ཡང་དུ་ལྷོད་གཡེང་མ་ཤོར་བར་བྱ་དགོས། །

**བྱམས་པ་བསྒོམས་པའི་ཕན་ཡོན་བཤད་པ།**

བྱམས་པ་སྒོམ་པའི་ཕན་ཡོན་ཞུས་ན། སངས་རྒྱས་མང་པོ་ལ་མཆོད་རྫས་མཛེས་ཤིང་ཡིད་དུ་འོང་པ་སྣ་ཚོགས་པ་མང་པོ་དུས་རིང་པོར་དབུལ་བ་ལས་བྱམས་པ་སྐར་མ་བཅུ་ཙམ་ཞིག་སྒོམ་པ་བསོད་ནམས་ཆེ་བ་ཡོད་རེད་གསུངས་པ་རེད། བ་འཇོ་བའི་དུས་ཚོད་གཅིག་གི་ཚད་དུ་བྱམས་པ་སྒོམ་ན་ལྷ་དང་མི་ཡིས་རང་ལ་བྱམས་པོ་བྱེད་པ་ལ་སོགས་པའི་ཡོན་ཏན་བརྒྱད་ཐོབ་ཀྱི་རེད་གསུངས་པ་རེད། ཕར་ལ་བྱམས་པོ་བྱས་ན་ཚུར་ལའང་བྱམས་པོ་བྱེད་ཀྱི་ཡོད་པ་མཐོང་ཆོས་རེད། འདི་ལ་རྒྱུ་མཐུན་གྱི་འབྲས་བུ་ཟེར་གྱི་རེད། དེར་མ་ཟད་བྱམས་པའི་སེམས་ཀྱིས་རང་གཞན་གཉིས་ཀ་གནོད་འཚེ་ལས་སྲུང་སྐྱོབ་བྱེད་ཐུབ་ཀྱི་ཡོད་རེད། དཔེར་ན་བདག་ཅག་གི་སྟོན་པ་ལ་བདུད་མང་པོས་གནོད་འཚེ་བྱེད་པར་རྩོམ་དུས་སྟོན་པའི་བྱམས་པའི་སྟོབས་ཀྱིས་གནོད་འཚེ་བྱེད་མ་ཐུབ་པ་རེད། སངས་རྒྱས་ཀྱི་གོ་འཕང་ཐོབ་པ་ལ་སྙིང་རྗེ་དགོས་ཤིང་དེ་ལའང་བྱམས་པ་མེད་ཐབས་མེད་རེད། སེམས་ལ་བྱམས་པ་དང་པོ་བཟོ་བའམ་སྒོམ་པའི་སྐབས་རིམ་པ་གསུམ་བྱས་ཏེ་བསྒོམ་དགོས། དང་པོ་ཉེ་ས་ལ་སྒོམ། དེ་ནས་དགྲ་ལ་བསྒོམ། དེ་ནས་ཉེ་རིང་གང་ཡང་མ་ཡིན་པའི་བར་མའི་སེམས་ཅན་གཞན་དག་ལ་སྒོམ། ཉེ་ས་ལ་བསྒོམ་པ་ལའང་རིམ་པ་གསུམ་བྱེད་དགོས། དང་པོ་མ་ལ་བསྒོམ། དེ་ནས་ཕ་ལྟ་བུ་དམིགས་བསལ་གྱི་དྲིན་ཡོད་པ་གཞན་དག། དེ་ནས་འབྲེལ་བ་ཡག་པོ་ཡོད་པའི་གཉེན་ཚན་གཞན་རྣམས་ལ་བསྒོམ། དེ་ནས་སེམས་ཅན་ཚང་མ་རང་གི་མ་ཡིན་བསམས་ཏེ་བསྒོམ་གྱི་ཡོད་རེད། དེ་འདྲ་བྱས་ཏེ་བསྒོམ་དགོས་པའི་རྒྱུ་མཚན་ནི་སྙིང་དུ་སྡུག་པ་གཅིག་བཟོས་ན་བྱམས་པ་སྐྱེ་བདེ་བ་ཡོད་རེད། དཔེར་ན་སོ་སོའི་མ་ལྟ་བུ་གཙིགས་ཆེན་པོ། བུ་ལྟ་བུ། ཆུང་མ་ལྟ་བུའི་སྙིང་དུ་སྡུག་པ་དེ་ལ་རང་ཤུགས་ཀྱིས་བདེ་པོ་བྱུང་ན། སྡུག་བསྔལ་མ་བྱུང་ན་སེམས་པའི་བསམ་བློའམ་རིག་པ་དེ་ཙམ་སྒྲིམ་མི་དགོས་པར་སྐྱེ་ཡི་ཡོད་པས། བྱམས་སྙིང་རྗེ་རྣམས་རང་རྒྱུད་ལ་སྐྱེ་བདེ་ཐབས་བྱས་ནས་དང་པོ་སྙིང་རྗེའི་ཡུལ་རྣམས་སོ་སོའི་ཨ་མ་ཡིན་པ་ངོ་ཤེས་ཏེ་མ་ཡིན་བསམ། གཉིས་པ་དེའི་དྲིན་ཆེན་པོ་ཡོད་པ་རྣམས་བསམ། གསུམ་པ་དྲིན་གཟོ་བའམ་དྲིན་ལན་སྤྲད་དགོས་བསམ་པ་རྣམས་སྔོན་དུ་བཏང་སྟེ་རང་གི་སེམས་ལ་བྱམས་སོགས་ཚད་དང་ལྡན་པ་བཟོ་ཚུལ་བསྟན་པ་ཡིན། དང་པོ་སོ་སོའི་མ་དེ་གཤིན་པོ་དང་གསོན་པོ་གང་ཡིན་ཀྱང་གཟུགས་དབྱིབས་རྣམ་པ་ཇི་མ་ཇི་བཞིན་རང་གི་མདུན་དུ་བསམ། མདུན་གྱི་མའི་རྣམ་པ་དེ་ལ་སེམས་རྩེ་གཅིག་ཏུ་གཏད་དེ་འདི་ངའི་དྲིན་ཅན་གྱི་མ་ཡིན་སྙམ་ཚར་ཁ་ཤས་བསྐྱོར། དེ་ནས་མུ་འཐུད་དེ་སེམས་མདུན་གྱི་མའི་རྣམ་པ་ལ་དམིགས་ཏེ་མ་འདིས་སོ་སོ་ལ་བྱམས་པོ་བྱས་པའི་སྐབས་ཀྱི་སྤྱོད་ལམ་དང་དྲིན་ཡོད་པ་རྣམས་བསམ། དེ་ཡང་རང་གི་མའི་དྲིན་རྣམས་ཚུར་བསྡུས་ན། རང་ལ་ད་ལྟའི་ལུས་དང་སྲོག་བྱིན་པའི་དྲིན། ལམ་སྟོན་ནམ་སློབ་སྟོན་མང་པོ་བྱས་པའི་དྲིན། རང་གི་དོན་དུ་དཀའ་བ་སྤྱད་པའི་དྲིན་ཏེ་དྲིན་གསུམ་ཡོད་རེད། ཟླ་བ་བཅུ་མ་ཟིན་ཙམ་མངལ་ནང་ལ་བཟུང་ནས་གཟབ་གཟབ་བྱས་ཏེ་བསྐྱངས། ཕྱི་ལ་བཙས་ཚར་དུས་སོ་སོ་རང་ཉིད་ཀྱི་ལུས་ཀྱིས་གང་ཡང་བྱེད་ཐུབ་ཀྱི་མེད་པ་དང་། ངག་གིས་ཁ་གྲགས་ཐུབ་ཀྱི་མེད་པ་དང་སེམས་ཀྱིས་ཀྱང་གང་ཡང་བསམ་ཤེས་ཀྱི་མེད་ཀྱང་། མ་ཡིས་རང་ཉིད་ལྟོགས་མ་བཅུག། སྐོམ་མ་བཅུག། ཚ་མ་བཅུག། གྲང་མ་བཅུག་པར་ཧ་ཅང་བྱམས་པོ་བྱས་ཏེ་ཤི་མ་བཅུག་པར་སྲུང་སྐྱོབ་བྱས་པ་ཡིན་སྟབས་ལུས་པོ་འདི་དང་སྲོག་འདི་མ་ཡིས་བྱིན་པ་རེད། དེ་ནས་ཏོག་ཙམ་ཆེ་རུ་ཕྱིན་དུས་སློབ་སྦྱོང་སྤྲད་ཡོད་རེད། ཨ་མའི་མིང་འདྲ་པོ་ལབ་བཅུག དེ་ནས་འགྲོ་སྟངས་དང་སྡོད་སྟངས། ཟ་སྟངས་དང་འཐུང་སྟངས་སོགས་དེ་འདྲ་བ་མང་པོ་བསླབས། དེ་ནས་རང་མགོ་འཐོན་པའི་མིར་ཆགས་སྐབས་མ་མོ་རང་གིས་ལོ་ཡུན་མང་པོའི་རིང་སྡིག་པ་དང་དཀའ་ངལ་ཆེན་པོས་བསགས་པའི་ལོངས་སྤྱོད་རྣམས་མ་རང་གི་ཕྱི་མའི་ལམ་རྒྱག་ཆོས་ཀྱི་ཆེད་དུ་གཏོང་མ་ཐུབ། སོ་སོའི་ཚེ་འདིའི་བདེ་བའི་དོན་དུ་བེད་སྤྱོད་མི་བྱེད་པར་ཕངས་སེམས་མེད་པར་བུ་ང་ལ་སྤྲད། མདོར་ན་མས་ཤེས་ཚད་འཇོན་ཚད་ཀྱིས་བུ་ང་ལ་སྒོ་མང་པོ་ནས་ཕན་བཏགས། གནོད་པ་དང་དཀའ་ངལ་གྱི་རིགས་མི་འདྲ་བ་དུ་མ་ལས་སྐྱབས་པ་སོགས་ཀྱི་དྲིན་རྣམས་སེམས་ཀྱི་གཏིང་ནས་དྲན་དགོས། མ་ཡི་དྲིན་དྲན་པའི་སྐབས་སུ་ཨ་མ་འདི་ཚེ་འདི་ལ་དེ་ལྟ་བུའི་བཀའ་དྲིན་ཆེན་པོ་ཡིན་པ་མ་ཟད་སྐྱེ་བ་སྔོན་མ་རྣམས་སུའང་ལན་གྲངས་ཚད་མེད་པར་མ་བྱས་ཤིང་ཕན་བཏགས་པ་དང་། རང་གི་ཕ་ཡང་ལན་གྲངས་མང་པོ་བྱས་ཤིང་ཕན་བཏགས་པ་དང་། སྤུན་ཉེ་ལ་སོགས་པ་ཚར་མང་པོ་བྱས་ནས་བྱམས་བརྩེ་ཆེན་པོས་བསྐྱངས་པའི་བཀའ་དྲིན་ཆེན་པོ་ཡིན་པ་རྣམས་ཀྱང་སེམས་ཀྱི་གཏིང་ནས་བསམ། གསུམ་པ་དེའི་རྗེས་སུ་དྲིན་ལན་འཇལ་འདོད་བསམ་ཚུལ་ནི། མ་འདི་དེ་ལྟ་བུའི་དྲིན་ཆེན་པོ་ཡིན་པས་དྲིན་ལན་ངེས་པར་དུ་འཇལ་བའམ་སྤྲད་དགོས་བསམས་ཏེ་མ་ཡི་ད་ལྟའི་གནས་ཚུལ་ལ་བརྟག་དཔྱད་བཏང་ནས་མ་འདི་བདེ་བ་འདོད་ཀྱི་ཡོད་ཀྱང་། བདེ་བའི་རྒྱུ་དགེ་བ་ཡིན་པ་མི་ཤེས་པའི་སྒོ་ནས་བདེ་བ་ཐོབ་པའི་དོན་དུ་སྲོག་གཅོད་པ་དང། རྐུན་མ་རྐུ་བ་དང་རྫུན་བཤད་པ་ལ་སོགས་པའི་ལས་མི་དགེ་བ་བྱེད་དེ་སྡུག་བསྔལ་གྱི་རྒྱུ་གསོག་པའམ་བསྒྲུབས་ཀྱི་འདུག དེའི་ཕྱིར་ད་དུང་ཡང་མ་མོ་རང་གི་དོན་དག་བྱེད་ཐུབ་ཀྱི་མི་འདུག ངས་རོགས་པ་བྱེད་དགོས་ཀྱི་འདུག་བསམ། མ་འདི་བདེ་བ་དང་ལྡན་པ་དང་། འདིས་བདེ་བའི་རྒྱུ་དགེ་བ་སྒྲུབ་ན་བསམ་པ་སྟེ་འདུན་པ་དང་འབྲེལ་བའི་བྱམས་པའི་སེམས་དང་། དེའང་བྱམས་པ་སྒོམ་སྟངས་གཅིག་རེད། མ་འདི་བདེ་བར་གྱུར་ཅིག བདེ་བའི་རྒྱུ་དགེ་བ་དང་ལྡན་པར་གྱུར་ཅིག་སྙམ་པ་སྨོན་ལམ་དང་འབྲེལ་བའང་བྱམས་པ་སྒོམ་སྟངས་གཞན་ཞིག་རེད། ཡང་མ་འདི་བདེ་བ་དང་བདེ་བའི་རྒྱུ་དང་ལྡན་པ་བླ་མ་དང་དཀོན་མཆོག་གིས་གནང་རོགས་གནང་བསམ་སྟེ་གསོལ་བ་འདེབས་པ་གསོལ་འདེབས་དང་འབྲེལ་བ་དང་། དེ་བཞིན་དུ་མ་འདི་བདེ་བ་དང་བདེ་བའི་རྒྱུ་དང་ལྡན་པ་ཞིག་ངས་བྱེད་བསམ་པ་དམ་བཅའ་འམ་སེམས་བསྐྱེད་དང་འབྲེལ་བའི་བྱམས་པ་སྟེ། དེ་དག་བཞི་པོ་གང་གི་སྒོ་ནས་རང་གི་སེམས་ལ་བྱམས་པ་རྣལ་མ་བཟོ་བའི་སྐབས་སུ་མཚམས་རེར་བྱམས་པ་སྐྱེ་དགོས་པའི་རྒྱུ་མཚན་བསམས་ཏེ་བསྒོམས། མཚམས་མཚམས་ལ་རྒྱུ་མཚན་མ་བསམས་པར་བསྒོམ། གང་ལྟར་མཉམ་རྗེས་བར་མ་ཆད་པར་བདུན་ཕྲག་དང་ཟླ་བ་འཐུད་དེ་བསྒོམས་པས་ནམ་ཞིག་མ་འདི་བདེ་བ་དང་བདེ་བའི་རྒྱུ་དང་ལྡན་ན་བསམ་པའི་བསམ་བློ་རང་ཤུགས་ཀྱིས་རྒྱུན་དུ་ཡོང་ན། དེ་དུས་བྱམས་པ་ཡག་པོའམ་རྣལ་མ་བྱུང་བ་རེད། གཉིས་པ་རང་གི་ཕ་ལྟ་བུ་ཉེ་བའི་ཕྱོགས་དེ་ཚོ་ལའང་སྒོམ་སྟངས་གཅིག་པ་རེད། འདི་ཚོས་ད་ལྟ་ཕན་ཐོགས། སྐྱེ་བ་སྔོན་མ་ཕན་ཆད་རང་གི་ཨ་མ་མང་པོ་བྱས་ཏེ་ཕན་བཏགས་ཡོད་བསམ་པའི་སྒོ་ནས་དེ་ཚོ་ལའང་བྱམས་པ་སྐྱེ་དགོས། གསུམ་པ་རང་དང་འབྲེལ་བ་ཡག་པོ་ཡོད་མཁན་གཞན་ལའང་བྱམས་པ་བསྒོམ་ཚུལ་ཡང་། གོང་དུ་མ་ལ་བྱམས་པ་སྒོམ་སྟངས་བཤད་པ་ལྟར་ཡིན། གཉིས་པ་དགྲ་ལའང་བྱམས་པ་བསྒོམ་དགོས། དགྲས་རང་ལ་ཚེ་འདི་ལ་ཕན་འདོགས་པའི་ལོ་རྒྱུས་འཇིག་རྟེན་པའི་ལྟ་ཕྱོགས་ཀྱི་སྒོ་ནས་བཤད་རྒྱུ་ཡོད་མ་རེད། ཡིན་ནའང་ཁོའམ་མོས་གནོད་པ་བྱས་བྱུང་། བྱེད་ཀྱི་འདུག་ཅེས་བསམས་ཏེ་དགྲ་ལ་སྡང་པོ་བྱེད་པའི་ཚབ་ཏུ་དེའི་ལན་དུ་ཕན་སེམས་བྱམས་པ་སྐྱེ་ཐབས་བྱ་དགོས། གང་ཡིན་ཞེ་ན། ད་ལྟ་དགྲར་མཐོང་བའི་མི་འདིས་སྐྱེ་བ་སྔོན་མ་ནས་མ་ཚར་མང་པོ་བྱས༌། མ་བྱས་རིམ་བཞིན་སོ་སོའི་ཚེ་འདིའི་མ་བཞིན་དུ་ཕན་བཏགས་པས་དྲིན་ཆེན་པོ་ཡིན། དྲིན་ལན་སྤྲད་དགོས་བསམ་སྟེ་དགྲ་ལའང་མ་ལ་བྱམས་པ་སྐྱེས་པ་ནང་བཞིན་བྱམས་པ་བསྒོམ་དགོས། དེ་ནས་རིམ་པ་གསུམ་པ་སེམས་ཅན་ཐམས་ཅད་ལ་བྱམས་པ་སྒོམ་ཚུལ་ནི། བྱམས་པ་སྒོམ་པའི་ཐུན་གྱི་སྐབས་སུ་སེམས་ཅན་ཐམས་ཅད་མདུན་དུ་ཡོད་བསམས་ནས། འདི་དག་སྐྱེ་བ་སྔོན་མ་ཕན་ཆད་ཀྱི་མ་ཡིན་བསམ་པ་སོགས་ཀྱི་རིམ་པ་ཡོངས་རྫོགས་འགྲོ་དགོས་ཀྱི་ཡོད་རེད། དེ་བཞིན་དུ་མཚམས་རེར་སེམས་ཅན་ཐམས་ཅད་ཡིད་ཡུལ་དུ་བྱས་ཏེ་སེམས་ཅན་འདི་དག་ཐམས་ཅད་བདེ་བ་དང་ལྡན་པར་གྱུར་ཅིག་བསམས། མཚམས་རེར་སེམས་ཅན་གྱི་རིགས་མི་འདྲ་བ་རྣམས་སྡེ་ཚན་དུ་བཅད་དེ་བསྒོམས་པ། དཔེར་ན་དམྱལ་བ་མནར་མེད་པའི་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་བསམ་པ་ལྟ་བུ། མཚམས་རེར་བལ་ཡུལ་ལྟ་བུ་ལུང་པ་གཅིག་གི་སེམས་ཅན། མཚམས་རེར་ལུང་པ་གཞན་གྱི་སེམས་ཅན་དམིགས་ཡུལ་བྱས་ཏེ་སྒོམ་དགོས། ཐུན་གྱི་སྐབས་སུ་དེ་ལྟར་སྒོམ་ཚར་བའི་མཇུག་ཏུ་བར་གསེང་སྐབས་ཕྱི་ལོག་ལ་འགྲོ་དུས་མི་གཅིག་མཐོང་བྱུང་ནའང་འདི་བདེ་བ་དང་ལྡན་པར་གྱུར་ཅིག་བསམ། ཁྱི་གཅིག་མཐོང་ནའང་ཁྱི་འདི་བདེ་བ་དང་ལྡན་པར་གྱུར་ཅིག་བསམས་ཏེ་སྒོམ་དགོས་ཀྱི་ཡོད་རེད། བདེ་བ་མེད་མཁན་སུ་འདྲ་ཞིག་མཐོང་ནའང་བདེ་བ་དང་ལྡན་པར་གྱུར་ཅིག་བསམ། དགེ་བ་མི་སྒྲུབ་མཁན་དེ་འདྲ་མཐོང་དུས་བདེ་བའི་རྒྱུ་དང་ལྡན་པར་གྱུར་ཅིག་བསམ། དེ་གཉིས་ཁ་ཕྲལ་ནས་ཀྱང་སྒོམ། བདེ་བ་ལ་རིགས་མི་འདྲ་བ་མང་པོ་དང༌། བདེ་བའི་རྒྱུ་དགེ་བ་ལའང་རིས་མི་འདྲ་བ་མང་པོ་ཡོད་རེད༌། ཡིན་ནའང་དེ་ཚོ་སེམས་ཅན་རྣམས་ལ་མི་འདུག དེ་ཚོ་སེམས་ཅན་རྣམས་ཀྱིས་ཐོབ་པར་ཤོག་བསམ། སྒོམ་ཚུལ་གྱི་རྣམ་པ་མི་འདྲ་བ་དེ་ཚོའི་ཐོག་ནས་བསམས་ན་བྱམས་པ་མང་པོ་དང་ཤུགས་ཆེན་པོ་སྐྱེ་གི་ཡོད་རེད། དཔེར་ན་ཆོས་མི་ཤེས་མཁན་དེ་འདྲ་མཐོང་ན་སློབ་སྦྱོང་བྱེད་པར་ཤོག སྦྱིན་པ་མི་གཏོང་མཁན་དེ་ཚོས་སྦྱིན་པ་གཏོང་བར་ཤོག ཚུལ་ཁྲིམས་མེད་མཁན་རྣམས་ཀྱིས་ཚུལ་ཁྲིམས་སྲུང་བར་ཤོག་ཅེས་སོགས་སྒོ་མང་པོའི་ཐོག་ནས་རང་རྒྱུད་ཀྱི་བྱམས་པ་གསལ་པོ་དང་བརྟན་པོ་བཟོ་ཐབས་བྱ་དགོས། མདོ་གཅིག་གི་ནང་ལ་སྐྱེས་བུ་དམ་པའི་བསམ་པ་སུམ་ཅུ་སོ་གཉིས་གསུངས་ཡོད་རེད། དེ་བྱམས་པའི་ཕྱོགས་ཡིན་པ་རེད། དཔེར་ན་ང་ཤེས་རབ་ཡོད་མཁན་རེད་འདུག སེམས་ཅན་འདི་ཤེས་རབ་མེད་མཁན་རེད་འདུག ཤེས་རབ་མེད་ན་འགྲིག་གི་མི་འདུག དེས་ན་སེམས་ཅན་འདི་ཤེས་རབ་དང་ལྡན་པར་ཤོག་བསམ་པ་དང། ངས་སྦྱིན་པ་གཏོང་གི་འདུག སེམས་ཅན་འདིས་སེར་སྣ་བྱེད་ཀྱི་འདུག དེས་འགྲིགས་ཀྱི་མི་འདུག སེམས་ཅན་འདིས་ཀྱང་སྦྱིན་པ་གཏོང་བར་ཤོག་བསམ་པ་སོགས་པ་དེ་དག་ལ་སྐྱེས་བུ་དམ་པའི་བསམ་བློ་སུམ་ཅུ་སོ་གཉིས་ཟེར་གྱི་རེད། །

**སྙིང་རྗེའི་ངོ་བོ་དང་ཕན་ཡོན་བཤད་པ།**

གཉིས་པ་སྙིང་རྗེའི་སྐོར་ཞུ་རྒྱུ་ཡིན། སྙིང་རྗེ་ཞེས་པ་ནི་སེམས་ཅན་གཞན་སུ་འདྲ་ཞིག་ཡིན་ནའང་སྡུག་བསྔལ་མེད་ན་བསམ་པ་དང༌། སྡུག་བསྔལ་གྱི་རྒྱུ་མི་དགེ་བ་མི་བྱེད་ན་བསམ་པའི་བློ་ལ་ཟེར་གྱི་ཡོད་རེད། སྡུག་བསྔལ་གྱི་རྒྱུ་ཟེར་ན། བདག་འཛིན་དང༌། འདོད་ཆགས་ལ་སོགས་པའི་ཉོན་མོངས་དང་། དེ་ཚོས་སློང་བའི་ལས་སམ་བྱ་བ་རྣམས་ལ་ཟེར་གྱི་རེད། སྙིང་རྗེ་ནི་ཐེག་པ་ཆེན་པོའི་ཆོས་ལ་སློབ་འདོད་ཡོད་མཁན་ལ་ལྷག་པར་དུ་གལ་ཆེན་པོ་ཡིན་པས་དེའི་ཕན་ཡོན་མདོ་ཡི་ནང་གསལ་ཞིང་རྒྱས་པ་གསུངས་པ་རེད། དེ་ཡང་མདོ་ལས་སངས་རྒྱས་ཐོབ་དགོས་ན་ཆོས་མང་པོ་བྱེད་དགོས་མ་རེད། སྙིང་རྗེ་སྒོམ་བསྡད་ན་འགྲིགས་ཀྱི་རེད་གསུངས་པ་རེད། སྙིང་རྗེ་ཡོད་ན་སངས་རྒྱས་ཀྱི་ཆོས་ཚང་མ་ཡོང་གི་རེད་གསུངས་པ་རེད། སྙིང་རྗེ་དེས་དང་པོ་ལམ་ལ་མ་ཞུགས་པའི་སྐབས་སུ་ཐེག་ཆེན་གྱི་སེམས་བསྐྱེད་བཅུག ལམ་ལ་ཞུགས་ཚར་དུས་སྙིང་རྗེས་ལམ་གོང་འཕེལ་དུ་གཏོང༌། སངས་རྒྱས་ཚར་དུས་ཀྱང་སྙིང་རྗེས་ཆོས་འཁོར་བསྐོར་བ་ལ་སོགས་པའི་སྒོ་ནས་གྲངས་ཀྱི་ཚད་མེད་པའི་སེམས་ཅན་གྱི་དོན་བྱས་ཏེ་ནམ་མཁའ་མ་ཞིག་གི་བར་དུ་རྟག་པར་བཞུགས་བཅུག་གི་ཡོད་རེད། འཕགས་པ་ཀླུ་སྒྲུབ་ཀྱིས་སྦྱིན་པས་ལོངས་སྤྱོད་ཐོབ་པར་བྱེད་ཀྱི་རེད་ལ་སོགས་པ་སྙིང་རྗེ་ལས་གཞན་པའི་ཐེག་པ་ཆེན་པོའི་ལམ་ཡིན་མཁན་གྱི་དགེ་བ་དེ་ཚོས་ལས་འདི་དང་འདི་བྱེད་ཅེས་གསུངས་པའི་མཇུག་ལ། སྙིང་རྗེ་ཡིས་ནི་དོན་ཀུན་བྱེད། །ཅེས་སྙིང་རྗེ་ཐེག་པ་ཆེན་པོའི་ཉམས་ལེན་ཚང་མའི་སྔོན་ལ་འགྲོ་བ་བྱས་ཏེ་བྱ་བ་ཐམས་ཅད་བྱེད་ཀྱི་ཡོད་རེད་ཅེས་གསུངས་པ་རེད། དེར་བརྟེན་སྙིང་རྗེ་ནི་ཤིན་ཏུ་གལ་ཆེན་པོ་ཡིན་པ་ངོ་འཕྲོད་དགོས། སྙིང་རྗེ་སྒོམ་སྟངས་ལས་སླ་བ་དེ་བྱམས་པ་བསྒོམ་སྟངས་དང་མཚུངས་པ་སྡེ་ཚན་གསུམ་དུ་བཅད་དེ། དང་པོ་ཉེ་བའི་ཕྱོགས། དེ་ནས་རིང་བའི་ཕྱོགས། དེ་ནས་བར་མའི་ཕྱོགས་ཏེ་གསུམ་ལ་རིམ་པ་བཞིན་བསྒོམ་དགོས་རེད། ། དེ་ཡང་དང་པོ་རྩ་བའི་མ་དྲན་པ་དང་། དྲིན་དྲན་པ་དང་དྲིན་ལན་འཇལ་འདོད་ཀྱི་བློ་རྣམས་གོང་དུ་བྱམས་པ་སྒོམ་སྟངས་བཤད་པའི་སྐབས་ནང་བཞིན་བྱས་ཏེ་རྩ་བའི་བསྒོམ་རྒྱུ་དེ་སྙིང་རྗེ་སྒོམ་དགོས་རེད། དེ་ཡང་མཉམ་བཞག་གམ་ཐུན་གྱི་སྐབས་སུ་མདུན་དུ་དམིགས་པའི་མ་འདི་སྡུག་བསྔལ་ལས་བྲལ་ན། མ་འདིས་རང་སྡུག་རང་གིས་མྱོང་བའི་དོན་དུ་སྡིག་པ་མང་པོ་གསོག་སྡོད་ཀྱི་འདུག སྡིག་པའི་ལས་འདི་དང་འདི་མ་བྱས་ན་བསམ་པ་འདུན་པ་དང་འབྲེལ་བའི་སྙིང་རྗེ་དང་། མ་འདི་སྡུག་བསྔལ་དང་སྡུག་བསྔལ་གྱི་རྒྱུ་རྣམས་དང་བྲལ་བར་གྱུར་ཅིག་སྙམ་པ་སྨོན་ལམ་དང་འབྲེལ་བའི་སྙིང་རྗེ་དང་། དེ་བཞིན་དུ་སྐབས་རེས་མ་འདི་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བ་ཞིག་དཀོན་མཆོག་གིས་མཁྱེན་སྙམ་པ་གསོལ་འདེབས་དང་འབྲེལ་བ་དང། དེ་ནས་གལ་ཆེ་ཤོས་མ་འདི་སྡུག་བསྔལ་དང་སྡུག་བསྔལ་གྱི་རྒྱུ་དང་བཅས་པ་ལས་བྲལ་བ་ངས་བྱེད་བསམ་པ་ལྷག་བསམ་མམ་སེམས་བསྐྱེད་དང་འབྲེལ་བ་སྟེ་སྒོམ་ཚུལ་མི་འདྲ་བ་བཞིའི་སྒོ་ནས་རང་སེམས་ཀྱི་སྟེང་དུ་སྙིང་རྗེ་བཅོས་མ་མ་ཡིན་པའམ་རྣམ་དག་བསྐྱེད་ཐབས་བྱ་དགོས། མཚམས་རེར་དམིགས་བསལ་བྱས་ཏེ་སྙིང་རྗེ་བསྒོམ་དགོས་སའི་ཡུལ་སྡུག་བསྔལ་ཆེན་པོ་ཡོད་པ་ལ་སོགས་པ་དེ་འདྲ་ཡང་མང་པོ་གསུངས་ཡོད་པ་རེད། མདོ་སྡེ་རྒྱན་གྱི་ནང་དུ་འདོད་ཡོན་ལ་ཧ་ཅང་ཞེན་ཆགས་ཆེན་པོ་ཡོད་པ་དང༌། ཆོས་བསྒྲུབ་འདོད་ཡོད་ཀྱང་བར་ཆད་ཀྱི་དབང་དུ་ཕྱིན་པ་ལ་སོགས་པ་སྙིང་རྗེའི་དམིགས་བསལ་གྱི་ཡུལ་བཅུ་དང་། དེ་བཞིན་དུ་བསྟན་བཅོས་དེའི་ནང་དུ་ཕ་རོལ་ཏུ་ཕྱིན་པ་དྲུག་གི་མི་མཐུན་པའི་ཕྱོགས་སེར་སྣ་ཆེན་པོ་ཡིན་པ། ཚུལ་ཁྲིམས་འཆལ་བ་ཡིན་པ་ལ་སོགས་པ་སྙིང་རྗེའི་དམིགས་བསལ་གྱི་ཡུལ་དྲུག་དང། འཕགས་པ་ཐོགས་མེད་ཀྱིས་སྙིང་རྗེའི་ཡུལ་དམིགས་བསལ་བརྒྱ་དང་བཅུ་གསུངས་ཡོད་པ་དང་། མདོ་གཅིག་གི་ནང་དུའང་དཔེར་ན་བདག་འཛིན་ཅན་གྱི་སེམས་ཅན་དེའི་བདག་འཛིན་འདུལ་བའི་དོན་དུ་ཆོས་བཤད་བསམ་པ་ལྟ་བུ་དེ་འདྲའི་སྙིང་རྗེའི་དམིགས་ཡུལ་བཅུ་དྲུག་གསུངས་ཡོད། ཐུབ་པ་དགོངས་གསལ་གྱི་ནང་དུ་བྱང་ཆུབ་སེམས་དཔའི་སྙིང་རྗེའི་དམིགས་ཡུལ་ལ། ཐེག་དམན་གྱི་ལམ་ལ་ཞུགས་པ་དང་། སྲིད་པ་བ་སྟེ་འཁོར་བ་པ་དང་གཉིས་སུ་ཕྱེས་ཏེ་གསུངས། དེ་བཞིན་དུ་སྙིང་རྗེའི་དམིགས་ཡུལ་དམིགས་བསལ་བྱེད་དགོས་པ། དཔེར་ན་ང་རང་ཚོའི་མིའི་སྤྱི་ཚོགས་ནང་གི་མི་སྟོབས་ཆེན་པོ། ལོངས་སྤྱོད་ཆེན་པོ། གོ་གནས་ཆེན་པོ་ཡོད་མཁན་དེ་ཚོས་ཉིན་ལྟར་ཁོ་རང་གིས་ཀྱང་སྡིག་པ་གསོག། མི་གཞན་མང་པོའང་སྡིག་པའི་ལས་ལ་སྐུལ་སྡོད་ཅིང་། ཤི་མ་ཐག་ཏུ་ངན་སོང་ལ་སྐྱེ་ཡི་ཡོད་པས་དེ་རྣམས་ཀྱང་སྙིང་རྗེ་བསྒོམ་སའི་དམིགས་བསལ་གྱི་ཡུལ་རེད། དེ་ག་ནང་བཞིན་དམིགས་བསལ་སྡུག་བསྔལ་ཆེན་པོ་ཡོད་མཁན་ངན་སོང་གསུམ་གྱི་སེམས་ཅན་རྣམས་དང་། མཐོ་རིས་ཀྱི་སེམས་ཅན་མི་ལྟ་བུ་ཡིན་ནའང་ནད་དྲག་པོས་ཟིན་ཞིང་མནར་བ་དང་། ཁྲིམས་འགལ་གྱིས་ཁྲིམས་ཀྱི་ཉེས་པ་ཆེན་པོ་ཁེལ་ཡོད་པ་དེ་ཚོའང་རེད། དེ་བཞིན་དུ་མཚམས་རེ་ཁ་ནང་དུ་སློག་སྟེ་སེམས་ཅན་སྤྱིའི་ཚེའི་འགྲོ་སྟངས་ལ་བརྟགས་པས། སེམས་ཅན་མང་པོས་སྡུག་བསྔལ་མང་པོའི་རྒྱུ་མི་དགེ་བ་མང་པོ་བྱེད་ཀྱི་འདུག། དེ་མེད་པ་བྱུང་ན་བསམ་པ་དང་། སེམས་ཅན་ཐམས་ཅད་ཉོན་མོངས་པའི་གཞན་དབང༌དང་སྡུག་བསྔལ་གྱི་གཞན་དབང་ཡིན་པས་དེ་རྣམས་སྙིང་རྗེ་བསམ་པ་དང་། མི་འདོད་བཞིན་དུ་སྡུག་བསྔལ་མང་པོ་དང་དྲག་པོ་མྱོང་དགོས་པ་འདི་ཚོ་སྙིང་རེ་རྗེ་བསམ་པ་དང་། དམྱལ་བ་ཚ་གྲང་གི་སྡུག་བསྔལ་ལན་གྲངས་ཚད་མེད་པ་མྱོང་དགོས་པ་འདི་ཚོ་སྙིང་རྗེ། ཡི་དྭགས་བཀྲེས་སྐོམ་གྱི་སྡུག་བསྔལ་ལན་གྲངས་ཚད་མེད་པ་མྱོང་དགོས་པ་རྣམས་སྙིང་རྗེ་བསམ། གཅིག་གིས་གཅིག་ཟ་བའི་དུད་འགྲོའི་སྡུག་བསྔལ་ལན་གྲངས་ཚད་མེད་པ་མྱོང་བ་སྙིང་རྗེ། མི་ཡི་སྡུག་བསྔལ་སྐྱེ་རྒ་ན་འཆི་ལན་གྲངས་ཚད་མེད་པ་མྱོང་བ་སྙིང་རྗེ། ལྷ་ཡི་སྡུག་བསྔལ་འཆི་འཕོ་ལྟུང་བའི་སྡུག་བསྔལ་ལན་གྲངས་ཚད་མེད་པ་མྱོང་དགོས་པ་རྣམས་སྙིང་རྗེ་བསམ། དེ་ནས་ཁྲག་དང་མཆི་མ་གཉིས་ཀྱི་རྒྱ་མཚོ་བསྐྱིལ། ཤ་དང་རུས་པའི་རི་བོ་བརྩེགས་པའི་སེམས་ཅན་འདི་རྣམས་སྙིང་རེ་རྗེ་བསམ། དེ་བཞིན་དུ་ང་རང་ཚོ་མི་ལྟ་བུ་གནས་ག་བར་སྐྱེས་ཀྱང་འདྲ། གང་དུ་གནས་ནའང་སྐྱིད་པོ་མེད་པ་རྣམས་སྙིང་རྗེ་བསམ། མི་ཞིག་སྤོབས་པ་ཆེན་པོ་ག་ཚོད་ཡིན་ནའང་ཉོན་མོངས་པ་དང་སྡུག་བསྔལ་གྱི་གཞན་དབང་ཡིན་པའི་ཉམས་ཐག་རེད། ཉམས་ཐག་ཡིན་པའི་སེམས་ཅན་རྣམས་སྙིང་རེ་རྗེ་བསམ། ཉོན་མོངས་པ་སྤོང་ཁག་པོ་ཡིན་པས་ད་དུང་འཁོར་བ་ལ་རྒྱུན་རིང་གནས་དགོས་པའི་སེམས་ཅན་འདི་ཚོ་སྙིང་རེ་རྗེ་བསམ་པ་ལ་སོགས་པ་དེ་ལྟ་བུའི་ཚུལ་གྱིས་ཡང་ནས་ཡང་དུ་ཐུན་དང་ཐུན་མཚམས་སྦྲེལ་ཏེ་སྙིང་རྗེ་ལ་གོམས་ཆ་སྤྲད་བསྡད་ན་སྙིང་རྗེ་ཤུགས་ཆེ་རུ་འགྲོ་གི་ཡོད་རེད། འཕགས་པ་སྤྱན་རས་གཟིགས་ཀྱིས་མཐོ་རིས་ཀྱི་སེམས་ཅན་མི་ལྟ་བུ་ནི་སྡུག་བསྔལ་གྱི་རྒྱུ་སྡིག་པ་གསོག་མཁན་དང་། ངན་སོང་གི་སེམས་ཅན་རྣམས་ནི་སྡིག་པའི་འབྲས་བུ་སྡུག་བསྔལ་མྱོང་སྡོད་ཀྱི་ཡོད་པས། སེམས་ཅན་གྱི་གནས་སྟངས་དེ་འདྲ་བསམས་ནས་ཁོང་གིས་འཁོར་བའི་སེམས་ཅན་སྤྱི་ལ་སྙིང་རྗེ་བསྐྱེད་ཀྱི་ཡོད་གསུངས་པ་རེད། །

**བྱང་ཆུབ་སྨོན་པའི་སེམས་ཀྱི་སྐོར་བཤད་པ།**

དེ་ནས་གསུམ་པ་བསམ་པ་བྱང་ཆུབ་ཀྱི་སེམས་སྒོམ་པ་ལ། སྨོན་པ་བྱང་ཆུབ་ཀྱི་སེམས། བདག་གཞན་མཉམ་པའི་བྱང་ཆུབ་ཀྱི་སེམས། བདག་གཞན་བརྗེ་བའི་བྱང་ཆུབ་ཀྱི་སེམས་དང་བཅས་གསུམ་ཡོད་རེད་གསུངས་པ་རེད། དེ་ཚོའི་མཚམས་འཇོག་བདེ་པོ་རེད། བྱམས་པ་དང་སྙིང་རྗེ་སྒོམ་དུས་སེམས་ཅན་ཐམས་ཅད་ལ་བདེ་བ་ཡོད་པ་ངས་བྱེད། སྡུག་བསྔལ་མེད་པ་ངས་བྱེད་བསམས་པ་རེད། དེ་ལྟར་དུ་སེམས་བཞིན་པ་ཙམ་ལའང་བསོད་ནམས་ཆེན་པོ་ཡོད་རེད་དེ། དེ་ཙམ་གྱིས་མ་ཚིམས་པར་སེམས་ཅན་རྣམས་ལ་འདོད་པ་བདེ་བ་བྱུང་བ་དང་མི་འདོད་པ་སྡུག་བསྔལ་དང་བྲལ་བའི་ཐབས་ལ་བསམ་བློ་གཏོང་དགོས་རེད་ལ། སེམས་ཅན་ཐམས་ཅད་ལ་བདེ་བ་ཡོད་པ་དང༌། སྡུག་བསྔལ་མེད་པ་ཇི་ལྟར་བྱེད་དགོས་ཀྱི་འདུག སུས་བྱེད་ཐུབ་ཀྱི་འདུག་སྙམ་སྟེ་བསམ་བློ་འཁོར་གྱི་རེད། དེ་ལྟར་དུ་བསམ་བློ་གཏོང་དུས་འཇིག་རྟེན་པའི་དཔོན་པོ་དང་། ལྷ་ཡི་རྒྱལ་པོ་ཚངས་པ་ལ་སོགས་པ་དང་། ཉམས་རྟོགས་ཧ་ཅང་མཐོན་པོ་ཡིན་པའི་ཉན་ཐོས་དགྲ་བཅོམ་པ་ཟེར་མཁན་དེ་ཚོས་ཀྱང་བྱེད་ཐུབ་ཀྱི་མ་རེད། དེ་ཚོ་ལ་བྱེད་འདོད་ཀྱང་ཡོད་མ་རེད་ལ། ནུས་པའང་ཡོད་མ་རེད། ད་གཞན་དོན་སུས་བྱེད་ཐུབ་ཀྱི་རེད་ཟེར་ན་རྫོགས་པའི་སངས་རྒྱས་ཀྱིས་བྱེད་ཐུབ་ཀྱི་རེད། རྫོགས་པའི་སངས་རྒྱས་ཀྱིས་གཞན་དོན་ཚད་མེད་པ་བྱེད་ཐུབ་ཀྱི་ཡོད་རེད། དེས་ན་སེམས་ཅན་གཞན་གྱི་དོན་དག་ལ། སེམས་ཅན་རྣམས་ལ་བདེ་བ་ཡོད་པར་བྱེད་པ་དང༌། སྡུག་བསྔལ་མེད་པར་བྱེད་པ་ལ་སངས་རྒྱས་ཐོབ་དགོས་ཀྱི་འདུག་བསམ་དགོས་ཀྱི་རེད། དམིགས་ཡུལ་དེ་སེམས་ཅན་གྱི་དོན་དག་རེད། དེའི་ལག་ཆ་དེ་སེམས་བསྐྱེད་རེད། དེར་བརྟེན་སེམས་ཅན་ཐམས་ཅད་ཀྱི་དོན་དུ་ངས་རྫོགས་པའི་སངས་རྒྱས་ཀྱི་གོ་འཕང་ཐོབ་པ་བྱེད་དགོས་ཀྱི་འདུག་བསམ་པ་དེ་ལ་སྨོན་པ་བྱང་ཆུབ་ཀྱི་སེམས་ཟེར་གྱི་རེད། སེམས་བསྐྱེད་འདི་མེད་ན་དགེ་བ་ཅི་འདྲ་ཞིག་བསགས་ནའང་དེ་རྣམས་ཀྱིས་རྒྱུ་བྱས་ནས་ཉམས་སུ་ལེན་པའི་ཆོས་པ་རང་ཉིད་སངས་རྒྱས་ཐོབ་མི་ཐུབ། སངས་རྒྱས་ནི་ཐེག་ཆེན་སེམས་བསྐྱེད་ལ་བརྟེན་ནས་ཐོབ་དགོས་པ་ཡིན་པས་སེམས་བསྐྱེད་དེ་ལ་ཕན་ཡོན་མང་པོ་གསུང་གི་ཡོད་རེད། དཔེར་ན་སེམས་བསྐྱེད་ཡག་པོ་བྱུང་ན་དེ་བྱང་ཆུབ་སེམས་དཔའ་ཆགས་འགྲོ་གི་ཡོད་རེད། དོན་དག་ལའང་ལྷ་དང་བཅས་པའི་འཇིག་རྟེན་ཐམས་ཅད་ཀྱིས་མཆོད་བསྟོད་ཀྱི་འོས་སུ་གྱུར་པ་ལ་སོགས་པ་ཕན་ཡོན་བསམ་གྱིས་མི་ཁྱབ་པ་ཡོད་རེད། བྱམས་སྙིང་རྗེ་བྱང་ཆུབ་ཀྱི་སེམས་དེ་ལས་སླ་པོ་སྐྱེ་རྒྱུ་ཡོད་མ་རེད། ལོ་དང་ཟླ་བ་མང་པོ་སྒོམ་དགོས་ཀྱི་ཡོད་རེད། སེམས་ཀྱི་རྣམ་འགྱུར་རང་གཞན་འཕྲལ་ཕུགས་གནས་སྐབས་ཀུན་ཏུ་ཕན་པ་དེ་ཚོའི་གྲས་ཕྲེང་བ་ལ་བགྲངས་ཏེ་ཚར་མང་པོ་གསོག་དགོས་ཀྱི་ཡོད་རེད། སེམས་པ་མ་ཡེངས་པ་བྱས་ན་ཕན་ཐོགས་ཡོད་རེད། དཔེར་ན་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་ཅེས་པ་དེ་མང་པོ་བགྲང༌། འབུམ་ཕྲག་ཁ་ཤས་བསག སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག་ཟེར་བ་དང༌། སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ་ཟེར་བ་དེ་ཚོ་ཚར་མང་པོ་བསགས་ན་སེམས་ལ་ཕན་ཐོགས་ངེས་པ་ཡོང་གི་ཡོད་རེད། དེར་མ་ཟད་དེ་དག་རང་གི་སེམས་རྒྱུད་ལ་སྐྱེ་བའི་དོན་དག་ལ་དཀོན་མཆོག་ལ་གསོལ་བ་འདེབས་པ་དང་། ཚོགས་གསོག་པ་དང་སྒྲིབ་པ་སྦྱོང་བའི་ཐབས་ཤེས་མང་པོ་བྱེད་དགོས་ཀྱི་ཡོད་རེད། དཔེར་ན་ཆོས་ཉན་དུས་མི་གོ གོ་ན་ཡང་བདེན་པ་མ་རེད་བསམ་པ་དང་། ངས་ཉམས་སུ་ལེན་མི་ཐུབ། ངས་བྱེད་དགོས་མེད་བསམ་པ་སོགས་བྱུང་བ་ནི་དགེ་བའི་བག་ཆགས་མ་སད་པ་རེད་གསུངས་པ་རེད། སྐྱེ་བ་སྔོན་མའི་དགེ་བའི་ས་བོན་གཅིག་ཡོད་པ་དེ་སྨིན་མ་ཐུབ་པ་རེད། དེའི་ཕྱིར་དགེ་རྩ་སད་པའམ་སྨིན་པ་ལ་གསོལ་འདེབས་དང་། ཚོགས་བསགས་སྒྲིབ་སྦྱོང་གི་ལས་རྣམས་བྱས་ན་ད་གཟོད་ཆོས་ཡག་པོ་གོ་བ་དང་། གོ་བ་བཞིན་ཉམས་སུ་ལེན་ཐུབ་པའང་ཡོང་གི་ཡོད་རེད། མདོར་ན་ཐེག་པ་ཆེན་པོའི་ཆོས་ལ་ཞུགས་པའི་ཆོས་པ་སྐྱ་སེར་གང་ཡིན་ཡང་ངེས་འབྱུང་དང་བྱམས་པ། སྙིང་རྗེ། བྱང་ཆུབ་ཀྱི་སེམས་དེ་ཚོ་མེད་ཐབས་མེད་པ་རེད། དེ་ཚོ་སེམས་ཀྱི་ཐོག་ལ་ཡག་པོ་གཅིག་བྱུང་ན། ཤི་ནའང་འགྱོད་པ་བྱེད་མི་དགོས། བྱམས་སྙིང་རྗེ་ལ་སྡོམ་པ་ཞུ་རྒྱུ་ཡོད་མ་རེད་དེ་ཐེག་ཆེན་གྱི་སེམས་བསྐྱེད་ལ་སྡོམ་པ་ཞུ་དགོས་ཀྱི་ཡོད་རེད། སྡོམ་པ་ཞུ་དགོས་པའི་རྒྱུ་མཚན་གང་རེད་ཟེར་ན། སྤྱིར་དགེ་བ་ལ་སྡོམ་པས་ཟིན་པ་དང་མ་ཟིན་པ་བར་མའི་དགེ་བ་སྟེ་གཉིས་ཡོད་རེད། བར་མའི་དགེ་བ་ནི་སྡོམ་པ་མེད་མཁན་གྱིས་བྱེད་པའི་དགེ་བ་ལ་ཟེར། སྤྱིར་བཏང་བར་མའི་དགེ་བ་བྱས་ནའང་ཆུད་ཟོས་མི་འགྲོ་ཞིང་འབྲས་བུ་ཡག་པོ་ཡོང་གི་རེད་དེ། སྡོམ་པ་མེད་པའི་དགེ་བ་དེས་ཐར་པ་དང་སངས་རྒྱས་ཀྱི་གོ་ས་ཐོབ་ཐུབ་ཀྱི་ཡོད་མ་རེད། དེས་ན་དང་པོ་སྡོམ་པ་ཞུས་ནས་སོ་སོའི་སྡོམ་པ་དང་འབྲེལ་བའི་དགག་པའི་བསླབ་བྱ་རྣམས་མ་ཉམས་པར་སྲུང་བའི་ཐོག་ལ་བསྒྲུབ་པའི་བསླབ་བྱའི་དགེ་བ་གང་ཡིན་པ་རིམ་པ་བཞིན་དུ་ནུས་ཚོད་དང་བསྟུན་ཏེ་བསྒྲུབས་པ་ནི་ལམ་མམ་ཉམས་ལེན་གྱི་འགྲོ་སྟངས་རེད། བྱང་ཆུབ་སེམས་སྡོམ་འབོག་པའི་ཆོ་ག་ལ། སེམས་ཙམ་པའི་ལུགས་དང༌། དབུ་མ་པའི་ལུགས་ཏེ་གཉིས་ཡོད། ཡིན་ནའང་སེམས་ཙམ་པའི་ལུགས་དེ་ཏོག་ཙམ་དཀའ་བ་ཡོད་རེད། གང་ཡིན་ཞེ་ན། དེའི་ལུགས་ཀྱི་ཆོ་གས་སྡོམ་པ་ཞུ་བ་ལ་དགེ་བསྙེན་ནམ་དགེ་སློང་ལྟ་བུའི་སྡོམ་པ་ཡོད་པ་ཞིག་དགོས་ཀྱི་ཡོད་པས་དང་པོ་ཐོབ་ཁག་པོ་རེད། བསྲུང་བྱ་ལྟུང་བ་ཆེན་པོ་བཞི་དང་ཆུང་ཆུང་བཞི་བཅུ་ཞེ་དྲུག་ཡོད་པས་བར་དུ་སྲུང་ཁག་པོ་ཡོད་རེད། སུས་སྡོམ་པ་བླངས་ནའང་དབང་པོ་རྣོ་རྟུལ་ཡིན་པའི་གནས་སྟངས་ལ་མ་ལྟོས་པར་ཚང་མས་གཅིག་མཚུངས་སུ་སྡོམ་པ་ཆ་ཚང་བསྲུང་དགོས་ཀྱི་ཡོད་རེད། དེའི་ལུགས་ལ་རང་གི་བསྲུང་བྱའི་བསླབ་བྱ་ལ་རིམ་གྱིས་སློབ་པ་ཡོད་མ་རེད། དབུ་མ་ལུགས་ཀྱི་ཆོ་ག་ལས་ཐོབ་པའི་བྱང་ཆུབ་སེམས་ཀྱི་སྡོམ་པ་དང་འབྲེལ་བའི་བསླབ་བྱ་ལ་ཕུགས་སུ་རང་གི་ཉེས་པའམ་སྐྱོན་ཐམས་ཅད་སྤངས་ནས་དགེ་བ་ཐམས་ཅད་བསྒྲུབ་དགོས་རེད་དེ། གནས་སྐབས་རིམ་པ་བྱེད་ཆོག་གི་ཡོད་རེད། དེ་ཡང་དང་པོ་ཁས་ལེན་དུས། རིམ་པ་བཞིན་དུ་བསླབ་པར་བགྱི། ཞེས་རིམ་པས་རིམ་པས་རང་གི་ནུས་ཚོད་དང་བསྟུན་ཏེ་དགེ་བ་སྒྲུབ། སྡིག་པ་སྤོང་གི་ཡིན་ཞེས་ཁས་ལེན་གྱི་ཡོད་རེད། དེར་བརྟེན་སྡོམ་པ་ཐོབ་ཚར་དུས་རིམ་པ་བྱེད་ཆོག་གི་ཡོད་རེད། དེའི་རིམ་པ་ལ། ཐེག་ཆེན་གྱི་ལམ་ལ་ཞུགས་པའི་གང་ཟག་གམ་ཉམས་ལེན་པ་བློ་དམན་པ་དང་། འབྲིང་དང་བློ་མཆོག་ཏུ་གྱུར་པ་གཅིག་སྟེ་གསུམ་གྱི་ཉམས་སུ་བླང་རྒྱུའི་བསླབ་བྱ་མི་འདྲ་བ་ཡོད་པས། དེ་ཐོབ་བདེ་པོ་དང་སྲུང་སླ་པོ་དང་ཕན་ཐོགས་ཆེན་པོ་ཡག་པོ་ཡོད་རེད། དཔེར་ན་བློ་རྟུལ་པོ་དེས་སྨོན་པ་སེམས་བསྐྱེད་ཀྱི་བསླབ་བྱ་ལ་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ་ཞེས་སྙམ་པའི་བསམ་པ་དེ་མ་ཉམས་པར་སྐྱོང་བ་དང་། འཇུག་པ་སེམས་བསྐྱེད་ཀྱི་བསླབ་བྱ་ལ་མི་དགེ་བ་སྤོང་གང་ཐུབ་བྱེད་ཀྱང་རང་རྒྱུད་ཀྱི་མི་ཤེས་པ་དང་མ་གུས་པ་ལ་སོགས་པ་ལྟུང་བའམ་སྡོམ་པ་འགལ་བའི་ཉེས་པ་མི་དགེ་བའི་ལས་བྱས་ཤོར་ན་བཤགས་པ་བྱེད། དགེ་བ་གང་སྒྲུབ་གང་ཐུབ་བྱེད། དགེ་བ་གང་བསྒྲུབས་ནའང་དེ་བསྔོ་བ་དང་། གཞན་དག་གིས་བྱས་པ་དང་བྱེད་བཞིན་པའི་དགེ་བ་ལ་རྗེས་སུ་ཡི་རངས་བྱས་ན་གནས་སྐབས་འགྲིགས་ཀྱི་ཡོད་རེད། ཁྱིམ་པ་ལྟ་བུ་བྱ་བ་མང་པོ་ཡོད་མཁན་ཚོས་དེ་འདྲ་བྱས་ན་འགྲིགས་ཀྱི་རེད་ཅེས་སངས་རྒྱས་ཀྱིས་གསུངས་པ་རེད། ང་ཚོས་སེམས་ཞུམ་པའམ་བློ་སྟོབས་ཆུང་ཆུང་བྱ་རྒྱུ་དེ་སྤོང་པ་གལ་ཆེན་པོ་རེད། རྒྱུ་མཚན་གང་རེད་ཅེས་དྲིས་ན། ང་འདྲ་པོ་ཐབས་སྡུག་གཅིག་གིས་སངས་རྒྱས་ཟེར་མཁན་ཡོན་ཏན་ཆེན་པོ་དེ་ཇི་ལྟར་ཐོབ་ཐུབ་བསམས་ནས་སེམས་ཞུམ་པ་ཡིན་ན། དེས་རང་ངོས་ནས་འབད་བརྩོན་བྱ་རྒྱུའི་གེགས་བྱས་ཏེ་སྐྱོན་ཆེན་པོ་བྱེད་ཀྱི་ཡོད་རེད། སེམས་ཞུམ་སྟེ་རྩོལ་བ་མ་བྱས་ན་སྔ་མའི་གོ་ས་དེ་སྤོང་ཐུབ་ཀྱི་ཡོད་མ་རེད། དེས་ན་སེམས་མ་ཞུམ་པ་བྱ་དགོས། རྗེ་བཙུན་བྱམས་པ་མགོན་པོས་སྐད་ཅིག་རེ་རེ་ལ་སེམས་ཅན་མང་པོ་སངས་རྒྱས་འགྲོ་གི་ཡོད་ཅེས་གསུངས་པས་ག་རེ་བྱས་ནས་ངས་སངས་རྒྱས་སྒྲུབ་མི་ཐུབ་ཅེས་བསམས་ཏེ་སོ་སོའི་སེམས་ལ་སྤོབས་པ་བཟོ་དགོས། འཕགས་པ་ཀླུ་སྒྲུབ་ཀྱིས་ཀྱང་། སྔོན་མའི་སངས་རྒྱས་ཡོན་ཏན་ཆེན་པོ་ཡོད་པ་དེ་ཚོ་གནམ་ནས་མར་ཆར་པ་འབབ་པ་ལྟ་བུ་བབས་པ་མ་རེད་ལ་། ས་ནས་ཡར་ལོ་ཏོག་སྐྱེ་བ་ནང་བཞིན་འཁྲུངས་ཡོང་བ་མ་རེད། ངེད་ཚོ་འདྲ་པོ་གཅིག་གིས་བྱང་ཆུབ་མཆོག་ཏུ་སེམས་བསྐྱེད་ཅིང་འབད་རྩོལ་བྱས་ཏེ་ལམ་ལ་བསླབས་ནས་སངས་རྒྱས་སོང་བ་རེད་ཅེས་གསུངས་པ་དང་། དེ་བཞིན་དུ་རྒྱལ་སྲས་ཆེན་པོ་ཞི་བ་ལྷས་ཀྱང་སྤྱོད་འཇུག་གི་ནང་དུ། འབུ་ཆུང་ཆུང་གིས་ཀྱང་རྩོལ་བ་བྱས་ན་སངས་རྒྱས་ཐོབ་ཐུབ་ཀྱི་རེད་ཅེས་སངས་རྒྱས་ཀྱིས་གསུངས་ཡོད་ཅེས་དང་། དེ་ལས་ཀྱང་མིས་སངས་རྒྱས་ཐོབ་བདེ་བ་ཡོད་རེད་ཅེས་གསུངས་ཡོད་རེད། དབང་པོ་འབྲིང་པོའི་བསླབ་བྱ་བཤད་ན། དུས་རྒྱུན་ནག་པོའི་ཆོས་བཞི་སྤོང་ཟེར་ཡག་དེ་ཚོ་གལ་ཆེན་པོ་རེད། སྐྱེ་བ་རྗེས་མ་བྱང་ཆུབ་ཀྱི་སེམས་ཐོབ་པ་ལ་ནག་པོའི་ཆོས་ཟེར་བ་བཞི་ཡོད་པ་དེ་ཚོ་སྤོང་དགོས་ཀྱི་ཡོད་རེད། ༡ སྐྱག་བརྫུན་བཤད་ནས་སྐྱེས་བུ་དམ་པ་དབུ་སྐོར་གཏོང་བ། ༢ བྱང་ཆུབ་སེམས་དཔའ་ལ་སྨོད་པའམ་སྐྱོན་བརྗོད་བྱེད་པ། ༣ དགེ་བ་བྱེད་མཁན་རྣམས་ལ་བྱེད་ཉེས་བྱས་པ་ཟེར་ཏེ་འགྱོད་པ་སྐྱེ་བཅུག་པ་དང་། ༤ སེམས་ཅན་རྣམས་ལ་གཡོ་སྒྱུ་བྱས་ནས་ངན་པ་བྱེད་པ་རྣམས་རེད། ཡང་དཀར་པོའི་ཆོས་བཞི་ཞེས་པ། ༡ བརྫུན་མི་སྨྲ་བ། ༢ སེམས་ཅན་རྣམས་ཐེག་པ་ཆེན་པོའི་ལམ་དུ་བཅུག་པ། ༣ བྱང་ཆུབ་སེམས་དཔའ་ལ་བསྟོད་པ་ཕུལ་བ། ༤ སེམས་ཅན་ལ་ལྷག་བསམ་བྱེད་པ་དེ་ཚོ་རེད། དེ་ནས་བསྲུང་བྱ་ལྟུང་བ་དེ་ལའང༌། སེར་སྣའི་སྒོ་ནས་ཆོས་མི་བཤད་པ་དང། སྦྱིན་པ་མི་གཏོང་བ་ལ་སོགས་པ་བཞི་ཡོད་རེད། དེ་ཚོ་སྲུང་དགོས།

སྨོན་པ་སེམས་བསྐྱེད་ཀྱི་བསླབ་བྱ་རྒྱས་པ་ནི་བྱམས་པ་དང་སྙིང་རྗེ་བསྒོམས། བླ་མ་བསྟེན། དཀོན་མཆོག་ལ་དད་པ་བྱེད་ཅིང་སྤྱིར་སེམས་བསྐྱེད་ཡོད་མཁན་ལ་བདུད་ཀྱི་བར་ཆད་བྱེད་ཀྱི་ཡོད་པས་བདུད་ཀྱི་བར་ཆད་གང་འདྲ་བྱེད་ཀྱི་འདུག་ཤེས་པ་བྱས། བདུད་ཀྱི་བར་ཆད་མི་འབྱུང་བ་སངས་རྒྱས་དང་བྱང་ཆུབ་སེམས་དཔའ་རྣམས་ལ་གསོལ་བ་འདེབས། འཇུག་པ་སེམས་བསྐྱེད་ཀྱི་བསླབ་བྱ་རྒྱས་པ་ལ་ཡན་ལག་བདུན་པ་དེ་ཤིན་ཏུ་གལ་ཆེན་པོ་གཅིག་ཡིན་གསུངས་པ་རེད། དེར་བརྟེན་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་མདུན་དུ་ཡན་ལག་བདུན་པ་བྱེད་ཀྱི་ཡོད་བསམ་ནས་ཉིན་ལ་ཚར་གསུམ། མཚན་ལ་ཚར་གསུམ་བྱེད་དགོས་ཀྱི་རེད། །

**བདག་གཞན་མཉམ་བརྗེའི་གོ་དོན་བཤད་པ།**

བདག་གཞན་མཉམ་པའི་དོན་བཤད་ན། བདག་གཞན་མཉམ་པའི་བྱང་ཆུབ་ཀྱི་སེམས་ནི་སྒོམ་བདེ་པོ་རེད། བདག་བདེ་བ་འདོད་པ་བཞིན་ཏུ་སེམས་ཅན་ཐམས་ཅད་བདེ་བ་འདོད་ཀྱི་ཡོད་རེད། བདག་སྡུག་བསྔལ་མི་འདོད་པ་བཞིན་ཏུ་སེམས་ཅན་ཐམས་ཅད་སྡུག་བསྔལ་མི་འདོད་པ་གཅིག་པ་གཅིག་རྐྱང༌གོ་བརྡ་སྤྲད་བདེ་པོ་རེད། གོ་བརྡ་མ་འཕྲོད་ན་མི་གཉིས་སྐད་ཆ་བཤད་ན་ཐག་གཅོད་ཐུབ་ཀྱི་མ་རེད། དེ་ལྟར་ཡིན་པ་ར་འཕྲོད་ནས་ངས་ང་རང་དང་སེམས་ཅན་གཉིས་ཀའི་བདེ་བ་སྒྲུབ། རང་དང་སེམས་ཅན་གཉིས་ཀའི་སྡུག་བསྔལ་སྤོང་དགོས་སྙམ་སྟེ་བསམ་པ་ལ་བདག་གཞན་མཉམ་པའི་སེམས་ཟེར་གྱི་རེད། །

**བདག་གཞན་བརྗེ་ཚུལ་བཤད་པ།**

བདག་གཞན་བརྗེ་བའི་སྐོར་ཞུ་རྒྱུ་ཡིན། བདག་གཞན་བརྗེ་བ་ཞེས་པའི་དོན་ནི། རང་གི་དགེ་བ་དང་བདེ་བ་གཉིས་སེམས་ཅན་ལ་སྦྱིན། སེམས་ཅན་གྱི་མི་བདེ་བ་དང་སྡུག་བསྔལ་དེ་ཚོ་རང་ཉིད་ཀྱིས་ལེན་པ་སྟེ་གཙོ་བོ་དང་པོ་སེམས་ཀྱི་ཐོག་ཏུ་བརྗེ་བ་དང་། དེ་ནས་དངོས་སུ་ཡང་ལག་ལེན་བྱེད་དགོས་པ་རེད། དེ་ལ་བོད་པའི་མཁས་པ་ཁ་ཅིག་གིས་ཟེར་ན་རང་གཞན་གྱི་དགེ་བ་དང་སྡིག་པ། བདེ་བ་དང་སྡུག་བསྔལ་བརྗེ་ཐུབ་རྒྱུ་ཡོད་མ་རེད། དེས་ན་བདག་གཞན་བརྗེ་ཞེས་པའི་དོན་ནི་གཅེས་འཛིན་བརྗེ་བ་ལ་ཟེར་གྱི་རེད། དེ་ཡང་ཐོག་མ་མེད་པ་ནས་ད་ལྟའི་བར་དུ་རང་ལ་གཅེས་འཛིན་བྱེད་སྡོད་པ་དེ་ད་ཡལ་བར་བོར་ཏེ་སེམས་ཅན་གཞན་ལ་གཅེས་འཛིན་བྱེད་པ་ལ་ཟེར་གྱི་རེད་གསུངས་པ་རེད། ཡིན་ནའང་དཔལ་མགོན་ཀླུ་སྒྲུབ་ཀྱིས་དགེ་སྡིག་བརྗེ་དགོས་རེད་གསུངས་པ་དང་། རྒྱལ་སྲས་ཞི་བ་ལྷས་ཀྱང་བདེ་སྡུག་བརྗེ་དགོས་རེད་ཅེས་ཡང་ཡང་གསུངས་ཡོད་རེད། མདོར་ན་ཐམས་ཅད་བརྗེ་དགོས་ཀྱི་ཡོད་རེད། གཞན་གྱིས་མི་འདོད་པ་སྐྱོ་པོ་དེ་ཚོ་ཚང་མ་རང་གིས་ཚུར་ལེན། འདོད་པ་ཐམས་ཅད་ཕར་གཞན་ལ་སྦྱིན་པ་ལ་གོམས་ཆ་སྤྲད་དགོས་ཀྱི་ཡོད་རེད། དཔེར་ན་རང་ལ་གོས་ཡག་པོ་ཡོད། གཞན་དག་ལ་སྐྱོ་བོ་ཡོད་ན་དེ་དག་བརྗེ། རང་གི་ཟ་མ་ཡག་པོ་ཡོད་པ་དེ་གཞན་ལ་ཟ་བཅུག གཞན་གྱི་ཟ་མ་ངན་ངོན་དེ་རང་གིས་བཟས། དེ་ཚོ་ཡང་བདེ་སྡུག་བརྗེ་བ་རེད། དེ་བཞིན་དུ་སྤྱོད་འཇུག་ནང་དངོས་སུ་བརྗེ་བའི་སྐོར་མང་པོ་གསུངས་པ་རེད། དཔེར་ན་གྲལ་ས་མཐོ་དམན་བརྗེ་བ་དང་། དུས་རྒྱུན་རང་གི་ཉེས་པ་དེ་སྦས། གཞན་གྱི་ཉེས་པ་དེ་ཁྱབ་བསྒྲག་བྱུང་ན་བསམ་པའི་རེ་བ་བྱེད་ཅིང། སྐབས་བྱུང་ན་རང་གིས་ཉེས་པ་བྱས་པ་རྣམས་གཞན་གྱིས་བྱས་པ་རེད་ཅེས་ཁག་འདོགས་བྱེད་ཀྱི་ཡོད་རེད། བྱང་ཆུབ་སེམས་དཔས་རང་གིས་ཉེས་པ་བྱས་པ་དེ་མ་གསང་བར་གཞན་ལ་བཤད། གཞན་གྱིས་ཉེས་པ་བྱས་པ་དེ་རང་གིས་བྱས་པ་ཡིན་ཞེས་ལབ་པ་དེ་ཡང་དངོས་སུ་བརྗེ་བའི་ཚུལ་རེད། ནམ་རྒྱུན་དུ་བདག་གཅེས་འཛིན་གྱི་སེམས་ཀྱིས་རང་ལ་སྐད་གྲགས་བྱུང་ན་བསམ་པ་་དང་། མི་གཞན་རང་གི་ཁ་གཏད་དམ་དགྲ་ལྟ་བུའི་སྙན་གྲགས་དེ་ཁྱབ་བསྒྲག་མ་བྱུང་ན་བསམ་གྱི་ཡོད་རེད། ཡིན་ནའང་བདག་གཞན་བརྗེ་བ་སྒོམ་དུས་རང་གི་སྐད་གྲགས་ཟིལ་གྱིས་གནོན་ཐུབ་མཁན་གྱི་མི་གཞན་གྱི་བསྔགས་བརྗོད་བྱེད་པ་ལྟ་བུའི་ཉམས་ལེན་ལ་བརྩོན་དགོས། དེ་བཞིན་དུ་བདག་གཅེས་འཛིན་གྱིས་མི་གཞན་ལ་རང་ལ་ཕན་ཐོགས་པའི་ཅ་ལག་གང་དུ་འདུག་བརྟག་དཔྱད་བྱས། ཅ་ལག་དེ་འདྲ་ཡོད་ན་ཐབས་ཤེས་གཞན་མ་བྱུང་ནའང་རྐུན་མ་རྒྱབ་དགོས་ཀྱི་འདུག་བསམ། འཕྲོག་དགོས་ཀྱི་འདུག་བསམས་ཏེ་ཐོབ་ཐབས་བྱེད་ཀྱི་ཡོད་རེད། ད་དེ་བརྗེས་ཏེ་གཞན་ལ་ཕན་ཐོགས་པའི་ཅ་ལག་རང་ལ་གང་འདུག་བལྟས། དེ་སེམས་ཀྱི་སྟེང་ནས་ངེས་པར་གཏོང་མ་ཐུབ་ནའང་རང་གིས་རང་ལས་འཕྲོགས་ཏེ་གཞན་ལ་གཏོང་དགོས་ཀྱི་ཡོད་རེད། བདག་གཞན་མ་བརྗེ་ན་ཉེས་པའམ་སྐྱོན་གང་ཡོད་རེད་ཟེར་ན། སངས་རྒྱས་ཐོབ་ཐུབ་ཀྱི་མ་རེད་གསུངས་པ་རེད། ཚེ་འདི་ལ་ཡང་སྐྱིད་པོ་ཡོང་གི་མ་རེད། དཔེར་ན་མི་ཁག་གཅིག་སོ་སོ་མ་གཏོགས་གཞན་དག་ཕ་མ་དང་སྤུན་མཆེད་ལ་སོགས་པ་ལ་བསམ་བློ་མི་གཏོང་མཁན་དེ་འདྲ་ཡོད་རེད། དེའི་རིགས་ལ་ཚེ་འདི་ལ་ཐམས་ཅད་དགྲར་ལངས། ཁོ་རང་གཅིག་པུར་ལུས། གྲ་མ་འགྲིགས་པ་དང༌། དཀའ་ལས་ཁག་པོ་གཅིག་གི་ནང་མི་ཚེ་སྐྱེལ་དགོས་ཀྱི་ཡོད་རེད། མི་ཕལ་ཆེ་བ་དེ་ང་རང་ལེགས་པོ་བྱེད་དགོས། རྒྱལ་ཁ་ང་རང་ལ་ཐོབ་དགོས། ང་རང་སྐད་གྲགས་ཆེ་བ་བྱེད་དགོས་བསམ་གྱི་ཡོད་རེད། སོ་སོ་རྐྱང་པ་གཅེས་པོ་བྱེད་པའི་བསམ་བློ་དེ་ཚོ་ལ་བརྟེན་ནས་འཁྲུགས་པ་ཐམས་ཅད་ཡོང་གི་ཡོད་རེད། ཕ་དང་བུ་འཁྲུགས། དཔོན་དང་གཡོག་འཁྲུགས། དགེ་རྒན་དང་དགེ་ཕྲུག་དང་བཟའ་ཚང་ནང་ཕན་ཚུན་འཁྲུགས་པ་སོགས་འཁྲུགས་པའི་ཉེས་པ་ཐམས་ཅད་དེ་ལས་ཡོང་གི་ཡོད་རེད། དེར་བརྟེན་བདག་གཅེས་འཛིན་དེའི་གཉེན་པོ་ལ་བྱང་ཆུབ་ཀྱི་སེམས་སྒོམ་དགོས་གསུངས་པ་རེད། ཡིན་ནའང་གོ་བ་ལེན་སྟངས་འདི་འདྲ་བྱེད་དགོས་རེད། བདག་འཛིན་སྤངས་པ་ཙམ་ལ་ངོ་མཚར་རྒྱུ་ཡོད་མ་རེད། ཉན་ཐོས་དགྲ་བཅོམ་པས་ཀྱང་བདག་འཛིན་སྤངས་ཚར་ཡོད་རེད། དེའི་སྟེང་དུ་གཞན་གཅེས་འཛིན་བྱེད་པ་དང༌། གཞན་ཕན་བྱེད་པ་དེ་ཐེག་པ་ཆེན་པོའི་ལུགས་རེད། བདག་གཞན་བརྗེ་བ་སྒོམ་སྟངས་དེ་བྱམས་པ་སྒོམ་སྟངས་དང་གཅིག་པ་རེད། རྩ་བའི་མ་ནས་ཕྱོགས་གསུམ་བགོས་ཏེ་སྒོམ་གྱི་ཡོད་རེད། དཔེར་ན་མ་ལ་སོགས་པའི་སེམས་ཅན་རྣམས་མདུན་དུ་དམིགས་ཏེ་སེམས་ཅན་འདི་རྣམས་ཀྱི་རྒྱུད་ཀྱི་སྡུག་བསྔལ་ཐམས་ཅད་དང༌། སྡུག་བསྔལ་གྱི་རྒྱུ་ཉོན་མོངས་པ་ལ་སོགས་པ་རྣམས་དང་སྣོད་ཀྱི་འཇིག་རྟེན་སྐྱོ་པོ་ཡིན་པ་ལ་སོགས་པའི་སྐྱོན་ཐམས་ཅད་རང་ལ་ཐོབ་པར་ཤོག་བསམ། དེ་ཡི་རྐྱེན་པས་སེམས་ཅན་ཐམས་ཅད་ཉོན་མོངས་པ་དང་སྡུག་བསྔལ་མེད་པ་འགྲོ་བར་ཤོག་བསམ། བདག་གཞན་བརྗེ་བ་ལ་ལེན་པ་དང་གཏོང་བའི་བྱ་བ་གཉིས་ཡོད་རེད། ལེན་པ་ལ་ཆ་མཚོན་ན་སངས་རྒྱས་དང་བླ་མ་གཉིས་ཀྱི་རྩ་ནས་བླང་རྒྱུ་ཡོད་མ་རེད། སངས་རྒྱས་ལས་བླང་རྒྱུའི་མི་འདོད་པ་གང་ཡང་ཡོད་མ་རེད། བླ་མ་ལ་གུས་ཞབས་ཞུས་པ་ཡིན་པ་རེད། དེ་མིན་སེམས་ཅན་ཐམས་ཅད་དང་བྱང་ཆུབ་སེམས་དཔའ་ས་བཅུ་པའི་བར་ཐམས་ཅད་ལས་ཚུར་སྐྱོན་གྱི་ཆ་རྣམས་བླང་དགོས། གཉིས་པ་གཏོང་བའི་སྐབས་སངས་རྒྱས་ལའང་གཏོང་ཆོག་གི་ཡོད་རེད། ཐམས་ཅད་ལ་གཏོང་གི་ཡོད་རེད། དེ་ནས་རང་གི་དགེ་བ་དང་བདེ་བ་ཡོངས་རྫོགས་སེམས་ཅན་ཐམས་ཅད་དང༌། སངས་རྒྱས་ལ་ཕུལ་གྱི་ཡོད་བསམ། རང་གི་དགེ་བ་ཆ་ཚང་གཅིག་སེམས་ཅན་རེ་རེ་ལ་སྤྲད་ཀྱི་ཡིན་བསམ། དེ་བྱིན་པའི་རྐྱེན་གྱིས་སེམས་ཅན་དེ་རྣམས་གནས་སྐབས་གཟུགས་པོ་བདེ་པོ་དང་སེམས་བདེ་པོ། དཔལ་འབྱོར་ལོངས་སྤྱོད་གྲ་འགྲིགས་པོ། དེ་བཞིན་དུ་སངས་རྒྱས་ཐོབ་པའི་ནང་གི་ཆ་རྐྱེན་སྙིང་རྗེ་དང་དད་པ་ལ་སོགས་པ་དང༌། ཕྱིའི་ཆ་རྐྱེན་བླ་མ་དང༌ཆོས་གྲོགས། དངུལ་ལ་སོགས་པ་གང་དགོས་ནའང་གྲ་འགྲིགས་ནས་སངས་རྒྱས་ཐོབ་ལ་ཉེ་བར་གྱུར་སོང་བསམ། མཚམས་རེར་ལེན་པའི་གནས་སྐབས་ན། སེམས་ཅན་རྣམས་ཀྱི་སྡིག་པ་དང་སྡུག་བསྔལ་ཐམས་ཅད་འོད་ཁ་དོག་ནག་པོའི་རྣམ་པར་བྱུང་ནས་རང་གི་སྙིང་ཁ་ལ་ཐིམ་ནས་སེམས་ཅན་ཐམས་ཅད་ཀྱི་མི་འདོད་པ་ཐམས་ཅད་རང་ལ་སྨིན་སོང་བསམ། ཕར་གཏོང་དུས་རང་གི་སྙིང་ཁ་ནས་འོད་དཀར་པོ་སོང་ནས་སེམས་ཅན་ཐམས་ཅད་ལ་ཕོག་ནས་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་སོང་བསམ། མཚམས་རེར་ཉམས་ལེན་འདི་དང་འབྲེལ་བའི་སངས་རྒྱས་ཀྱི་གསུང་མདོའི་ཚིག་དང་། ཀླུ་སྒྲུབ་ཀྱི་གསུང་དེ་འདྲ་སྐྱོར་དགོས་ཀྱི་ཡོད་རེད། དཔེར་ན་ཚུར་ལེན་པའི་གནས་སྐབས་ན། མ་གྱུར་འགྲོ་བའི་སྡུག་བསྔལ་བདག་ལ་སྨིན། ཞེས་པའི་ཚིག་རྐང་པ་གཅིག་པུ་འདི་ཚར་མང་པོ་བརྗོད། ཕྲེང་བར་བགྲང༌སྟེ་ཚར་བརྒྱ་ཙམ་བརྗོད། དེའི་སྐབས་སུ་ཐམས་ཅད་ཚུར་རང་ལ་སྨིན་བྱུང་བསམ་པ་བྱས། དེ་ནས་ཕར་གཏོང་བའི་གནས་སྐབས་ན། བདག་གི་བདེ་དགེས་མ་རྣམས་བདེ་གྱུར་ཅིག། ཅེས་བརྗོད་དེ་བདེ་བ་དང་དགེ་བ་གཏོང་གི་ཡོད། དེས་མ་ཐམས་ཅད་བདེ་པོ་ཆགས་སོང་བསམ། དེ་ཚར་གྲངས་མང་པོ་བསགས། ཚར་འབུམ་མང་པོ་གསོག་དགོས་རེད། དེས་སེམས་ལ་འགྱུར་བ་འགྲོ་གི་རེད། གལ་ཆེན་པོ་གཅིག་སྤྱོད་འཇུག་ལེའུ་གསུམ་པའི་ནང་། བདག་གི་ལུས་དང་ལོངས་སྤྱོད་དང༌། །དུས་གསུམ་དགེ་བའི་དངོས་པོ་རྣམས། །ཞེས་གསུངས་པའི་དོན་བཞིན་དུ་རང་གིས་ད་ཕན་ཆད་ལུས་དང་ལོངས་སྤྱོད། དུས་གསུམ་གྱི་དགེ་བའི་རྩ་བ་ཐམས་ཅད་སེམས་ཅན་རེ་རེ་ལ་ཚ་ཚང་བ་རེ་སྦྱིན་ཐུབ་པར་ཤོག་ཅེས་སྨོན་ལམ་དང་། སྦྱིན་གྱི་ཡིན་ཞེས་དམ་བཅའ་བྱས་པ་རེད། དེ་བྱས་ནས་ག་རེ་དྲན་དགོས་རེད་ཟེར་ན། རང་ཉིད་སེམས་ཅན་མགོན་མེད་པ་རྣམས་ཀྱི་མགོན་དུ་གྱུར། ཆུ་ལ་འགྲོ་མཁན་ཚོའི་ཟམ་པར་གྱུར། ཁང་པ་དགོས་མཁན་ལ་ཁང་པ། མར་མེ་དགོས་མཁན་ལ་མར་མེ། ཡང་ལོངས་སྤྱོད་དབུལ་པོ་ཚོ་ལ་རིན་པོ་ཆེ་རྩ་ཆེན་པོ། དཔག་བསམ་གྱི་ཤིང་ལྟ་བུར་གྱུར་སོང་བསམ་དྲན་དགོས་ཀྱི་ཡོད་རེད། ཆེད་དུ་གཏད་ནས་སྒོམ་གྱི་ཡོད་ས་རེད། དཔེར་ན་ང་དཔག་བསམ་གྱི་ཤིང་ཡིན། རིན་པོ་ཆེའི་ནོར་བུ་ཡིན། དེས་སེམས་ཅན་གྱི་དོན་མང་པོ་བྱེད་ཀྱི་ཡོད་བསམ། དངོས་གནས་བྱང་ཆུབ་སེམས་དཔའི་ལམ་ཉམས་ལེན་བྱས་ན། སྤྱོད་འཇུག་ནང་དཔེར་ན་ས། ཆུ། མེ། རླུང་སྟེ་འབྱུང་བ་བཞི་པོ་དེ་དག་གིས་ཕྱོགས་མང་པོ་ནས་སེམས་ཅན་གྱི་དོན་བྱེད་ཀྱི་ཡོད་རེད། ནམ་མཁའ་སྟོང་པས་ལས་ཀའི་གོ་སྐབས་སྤྲོད་ཀྱི་ཡོད་པ་དེ་བཞིན་དུ་ངའི་ལུས་དང༌། ལོངས་སྤྱོད་དང༌། དུས་གསུམ་གྱི་དགེ་རྩ་གསུམ་པོ་རྣམས་ཀྱིས་སེམས་ཅན་ཐམས་ཅད་ལ་ཕྱོགས་མང་པོ་ནས་སངས་མ་རྒྱས་ཀྱི་བར་དུ་ཕན་ཐོགས་པར་ཤོག་བསམ་དགོས་ཀྱི་ཡོད་རེད། དཔེར་ན་ཟ་མ་ཟ་དུས་ཟ་མ་ཡག་པོ་འདུག་ན་ཟ་མ་ཡག་པོ་ཐོབ་པའི་དགེ་རྩ་དེ་སེམས་ཅན་ཐམས་ཅད་ལ་ཐོབ་པར་ཤོག་བསམ། ཟ་མ་སྡུག་པོ་འདུག་ན་ཟ་མ་སྡུག་པོ་ཟ་དགོས་པའི་སེམས་ཅན་ཐམས་ཅད་ཀྱི་ལས་ངན་པ་དེ་ང་ལ་སྨིན་པར་ཤོག་བསམ། ཡོངས་རྫོགས་དེ་འདྲ་རེད། བཟང་ངན་གཉིས་ཀྱི་ནང་ནས་ངན་པ་ཐམས་ཅད་ང་ལ་ཡོང་བར་ཤོག། བཟང་པོ་ཐམས་ཅད་གཞན་ལ་ཐོབ་པར་ཤོག་བསམ། གསེར་གླིང་པས་རང་སྡུག་པོ་བྱུང་ན་སེམས་ཅན་ཐམས་ཅད་ཀྱི་སྡུག་པོ་རང་ལ་སྨིན་པར་ཤོག སྡུག་བསྔལ་གྱི་རྒྱ་མཚོ་སྐམ་འགྲོ་བར་ཤོག་ཅེས་དང་། རང་སྐྱིད་པོ་བྱུང་ན་སྐྱིད་པོ་འདི་འདྲ་སེམས་ཅན་ཐམས་ཅད་ཀྱིས་ཐོབ་པར་ཤོག བདེ་བ་དང་དགའ་བ་དང་སྐྱིད་པས་ནམ་མཁའ་ཁེངས་འགྲོ་བར་ཤོག་ཅེས་བསམ་དགོས་ཀྱི་རེད་གསུངས་པ་རེད། །

**བདག་གཞན་བརྗེ་བའི་ཕན་ཡོན་བཤད་པ།**

བདག་གཞན་བརྗེ་བའི་ཕན་ཡོན་ཞུ་རྒྱུ་ཡིན། མར་གྱུར་འགྲོ་བའི་སྡུག་བསྔལ་བདག་ལ་སྨིན་ལ་ཞེས་པའི་བདག་གཞན་བརྗེ་བའི་ཚིག་དེ་འདོན་པ་དང་མཉམ་དུ་དེའི་དོན་ཚར་གཅིག་ཧྲིབ་ཙམ་སྒོམ་པའམ་བསམ་པ་ལ་བསོད་ནམས་ཚད་མེད་པ་ཡོད་ཅེས་གསུངས་པ་རེད། སྤྱོད་འཇུག་དང་སྡོམ་གསུམ་རབ་དབྱེ་གཉིས་ཀའི་ནང་བདག་གཞན་བརྗེ་བའི་བྱང་ཆུབ་ཀྱི་སེམས་ཀྱི་ཉམས་ལེན་ནི་སངས་རྒྱས་ཐོབ་པའི་མྱུར་ལམ་མམ་ལམ་མགྱོགས་ཤོས་དང་། གསང་བའི་ལམ་ཡང་ཡིན་གསུངས་པ་རེད། གང་ཡིན་ཟེར་ན། བསོད་ནམས་མ་བསགས་པ་རྣམས་ཀྱིས་དེ་ལ་མོས་པ་བྱེད་ཁག་པོ་ཡོད་རེད། དེར་མ་ཟད་སངས་རྒྱས་ཀྱི་བསྟན་པའི་སྙིང་པོའང་ཡིན་གསུངས། མདོར་ན་མདོ་ནས་སྟོན་པའི་ཐར་པའི་ལམ་ལས་བདག་གཞན་བརྗེ་བ་འདི་མཐོ་ཤོས་རེད། ཆོས་རྗེ་ས་སྐྱ་པཎྜི་ཏས། བྱང་ཆུབ་སེམས་ཀྱི་རྒྱབ་སྐྱོར་ལ་རང་དོན་བྱེད་པའི་ཉེས་དམིགས་སམ་སྐྱོན་དང༌། གཞན་དོན་བྱེད་པའི་དགེ་མཚན་ནམ་ཕན་ཡོན་ཤེས་དགོས་གསུངས་པ་རེད། ཐེག་ཆེན་སེམས་བསྐྱེད་གལ་ཆེན་པོ་དེ་འདྲ་བྱེད་དགོས་པའི་རྒྱུ་མཚན་གང་རེད་ཟེར་ན། རྒྱུ་མཚན་མང་པོ་ཡོད་རེད། སེམས་བསྐྱེད་ཀྱི་དམིགས་ཡུལ་སེམས་ཅན་རྣམས་ཀྱིས་ད་ལྟ་རང་ཉིད་འཁོར་བ་ན་འཁོར་བའི་གནས་སྐབས་ན་རང་གི་མ་ལ་སོགས་པ་བྱེད་པའི་སྒོ་ནས་རང་ལ་ཕན་ཆེན་པོ་འདོགས་ཤིང་། ལམ་ཉམས་སུ་ལེན་པའི་སྐབས་སུའང་སེམས་ཅན་ལ་བརྟེན་ནས་བྱམས་པ། སྙིང་རྗེ། བྱང་ཆུབ་ཀྱི་སེམས། ཕ་རོལ་དུ་ཕྱིན་པ་དྲུག་དང་བསྡུ་བའི་དངོས་པོ་བཞི་བཅས་དེ་ཚོ་ཡོང་གི་ཡོད་རེད། སངས་རྒྱས་ཐོབ་དགོས་ན་སེམས་ཅན་རྣམས་དགའ་པོ་དང་མགུ་བོ་བྱས། སེམས་ཅན་གྱི་དོན་མ་བྱས་པར་སངས་རྒྱས་ཐོབ་ཐབས་ཡོད་མ་རེད། བསོད་ནམས་གསོག་པའི་ཡུལ་སེམས་ཅན་དང༌། སངས་རྒྱས་གཉིས་ཡོད་རེད། སངས་རྒྱས་ལ་བརྟེན་ནས་དད་པ་དང༌། ཕྱག་འཚལ་བ་ལ་སོགས་པའི་བསོད་ནམས་ཡོང་གི་ཡོད་རེད། དེས་ན་སངས་རྒྱས་ནི་བསོད་ནམས་ཀྱི་ཞིང་གཅིག་རེད། སེམས་ཅན་ལ་བརྟེན་ནས་བྱམས་པ། སྙིང་རྗེ། བྱང་ཆུབ་ཀྱི་སེམས། ཕ་རོལ་ཏུ་ཕྱིན་པ་དྲུག་གི་སྦྱིན་པ་དང་ཚུལ་ཁྲིམས་སོགས་དང་བསྡུ་བའི་དངོས་པོ་བཞི་བཅས་དེ་ཚོ་ཡོང་གི་ཡོད་རེད། དེར་བརྟེན་སེམས་ཅན་རྣམས་ཀྱང་བསོད་ནམས་གསོག་པའི་ཞིང་གཅིག་རེད། སེམས་ཅན་རྣམས་ལ་བདེ་བ་མེད། སྡུག་བསྔལ་ཡོད། བདེ་བ་འདོད་ཅིང་སྡུག་བསྔལ་མི་འདོད་པ་ཡིན་པས་བྱམས་སྙིང་རྗེ། བྱང་ཆུབ་ཀྱི་སེམས་སྒོམ་པ་ནི་ལམ་ཤིན་ཏུ་ཡག་པོ་རེད། སྤྱོད་འཇུག་ནང་རང་དོན་བྱེད་པའི་ཉེས་དམིགས་དང༌། གཞན་དོན་བྱེད་པའི་ཕན་ཡོན་མང་པོ་འགྲན་བསྡུར་བྱས་ནས་གསུངས་ཡོད་རེད། དེ་ཚོའི་ནང་ནས་ཁ་ཤས་ཞུ་རྒྱུ་ཡིན། སོ་སོ་མི་ལས་མཐོ་བ་བྱེད་དགོས་བསམ་པ་ཡིན་ན་ངན་འགྲོར་སྐྱེ། མཐོ་རིས་ཐོབ་པ་ཡིན་ནའང་དམའ་པོ་ཆགས་ཀྱི་རེད་གསུངས་པ་རེད། བྱང་ཆུབ་སེམས་དཔས་དམན་ས་ཟིན་དགོས་ཀྱི་ཡོད་རེད། རང་ཉིད་ལམ་ཁ་གཙང་མ་བྱེད་མཁན་གྱི་ཕྱག་བརྡར་བ་ཞིག་ཡིན་དྲན་དགོས། དེའི་དོན་དག་གང་རེད་ཟེར་ན། ཕྱག་བརྡར་བ་ལ་དེ་ལས་མཐོ་བོ་བྱེད་དགོས་བསམ་པའི་བསམ་བློ་མེད་པ་རེད། དེའི་ཕྱིར་བྱང་ཆུབ་སེམས་དཔས་རྟག་ཏུ་དམན་ས་བཟུང་སྟེ་ངའི་འོག་ཏུ་འགྲོ་མཁན་གང་ཟག་སུ་ཡང་མེད། ངའི་འོག་ཏུ་འགྲོ་མཁན་ཆུ་མ་གཏོགས་མེད་བསམ་དགོས་ཀྱི་རེད་གསུངས་པ་རེད། དེ་འདྲ་བྱེད་དུས་རང་ལས་གཞན་མཐོ་འདོད་བྱེད་པ་རེད། དེས་རང་ཉིད་སྐྱེ་བ་རྗེས་མར་མཐོ་རིས་ལ་སྐྱེ་དུས་གོ་གནས་མཐོན་པོ་ཡོད་མཁན་ཆགས་ཀྱི་རེད་གསུངས་པ་རེད། རང་གི་དོན་དག་ལ་གཞན་ལ་གནོད་འཚེ་བྱས་ན་དམྱལ་བ་ལ་སོགས་པའི་སྡུག་བསྔལ་ཡོང་བ་དང་། གཞན་གྱི་དོན་དག་ལ་རང་ལ་གནོད་པ་བྱས་ན་ཕུན་སུམ་ཚོགས་པ་ཡོང་གི་རེད་གསུངས་པ་རེད། མི་གཞན་རང་གིས་གཡོག་རྒྱུགས་བཅུག་པ་ཡིན་ན་སྐྱེ་བ་རྗེས་མ་མང་པོར་རང་གཡོག་པོ་ཆགས་ཀྱི་རེད། རང་གིས་མི་ཡི་གཡོག་ཕར་བྱེད་པ་ཡིན་ན་རྗེས་མ་དཔོན་པོ་ཆགས་ཐུབ་ཀྱི་རེད། མདོ་གཅིག་གི་ནང་ལ་གསུངས་ཀྱི་འདུག སེམས་དེ་ཡག་པོ་ཡོང་ཐབས་ག་འདྲ་བྱེད་དགོས་རེད་ཟེར་ན། གཞན་ལ་གུས་ཞབས་བྱེད་ཅིང་རང་ཁྱད་དུ་གསོད་པ་ཡང་ནས་ཡང་དུ་གོམས་དགོས་ཀྱི་རེད་གསུངས་པ་རེད། བདག་ཅག་སྟོན་པས་ཁོང་སྔོན་མ་བྱང་ཆུབ་སེམས་དཔའ་ཡིན་པའི་སྐབས་ལ་ཁོང་གི་གྲོགས་པོ་ཚོ་ལ་སེམས་དམའ་པོ་བྱས། ལུས་པོས་ཕྱག་འཚལ། ངག་གིས་བསྟོད་པ་བྱེད་ཀྱི་ཡོད། དེས་ཁོང་སངས་རྒྱས་པའི་སྐབས་སེམས་ཅན་ཚང་མས་གུས་ཞབས་བྱེད་པ་མ་ཟད་ཤིང་དང་མེ་ཏོག་སོགས་ཀྱིས་ཀྱང་གུས་ཞབས་ཞུ་གི་ཡོད་ཅེས་གསུངས་པ་རེད། དེ་བཞིན་དུ་ང་རྒྱལ་བྱས་ཏེ་གཞན་ལ་ཁྱད་གསོད་དཔེར་ན་འདིས་ཆོས་ཤེས་ཀྱི་མི་འདུག གང་ཡང་འཇོན་གྱི་མི་འདུག ལྐུགས་པ་རེད་བསམས་ཏེ་བརྙས་བཅོས་བྱས་ན་སྐྱེ་བ་རྗེས་མ་རང་ལྐུགས་པར་འགྱུར་གྱི་རེད། དེ་ལ་རྒྱུ་མཐུན་གྱི་འབྲས་བུ་ཟེར་གྱི་རེད། གཞན་དག་གཟུགས་མཛེས་པོ་མི་འདུག ང་གཟུགས་མཛེས་པོ་ཡིན་བསམས་ན་རྗེས་མ་གཟུགས་སྡུག་པོ་ཆགས་ཀྱི་ཡོད་རེད། གཞན་དག་མི་ཡི་གཡོག་པོ་རེད། གཞན་གྱི་ཟ་མ་ཟ་མཁན་ཡིན་པས་སྐྱོ་པོ་རེད། ང་ཕྱུག་པོ་ཡིན། དཔོན་པོ་ཡིན་བསམ་ན་རྗེས་མ་སོ་སོ་སྐྱོ་པོར་འགྱུར་གྱི་ཡོད་རེད། དེ་ལ་སོགས་པ་རང་གཅེས་འཛིན་གྱི་སྐྱོན་དང་གཞན་གཅེས་པར་འཛིན་པའི་དགེ་མཚན་རྣམས་ཀྱི་དོན་ཞི་བ་ལྷས་འབོར་སྡོམ་གནང་སྟེ། མདོར་ན་ཐུབ་པས་གཞན་དོན་བྱས་པའི་རྒྱུ་མཚན་གྱིས་སངས་རྒྱས་སོང་བ་རེད། སོ་སོ་སྐྱེ་བོས་རང་དོན་བྱེད་པ་དེས་འཁོར་བར་འཁྱམ་སྡོད་པ་རེད་ཅེས་ཤུགས་ཆེན་པོ་གསུངས་པ་རེད། །

**ཕར་ཕྱིན་དྲུག་གི་ངོ་བོ་དང་ཕན་ཡོན་མདོར་བསྟན་པ།**

ད་ཐེག་པ་ཆེན་པོའི་ལམ་ངོ་མ་དེ་ཕ་རོལ་ཏུ་ཕྱིན་པ་དྲུག་ཡིན་པས་དེའི་སྐོར་བསྡུས་བསྡུས་བྱས་ནས་ཞུ་རྒྱུ་ཡིན། ཕ་རོལ་ཏུ་ཕྱིན་པ་ཞེས་པའི་ཕ་རོལ་ཟེར་ན་སྲིད་པ་དང་ཞི་བ་གཉིས་ཀྱི་ཕ་རོལ་རྫོགས་པའི་སངས་རྒྱས་ཀྱི་ས་ལ་གསུངས་པ་ཡིན་པ་རེད། དེ་ཐོབ་པའི་ཐབས་ཡིན་སྟབས་ཕ་རོལ་ཏུ་ཕྱིན་པ་ཟེར་བ་རེད། སྦྱིན་པ་ནི། གཞན་དོན་དུ་རང་ལ་ཡོད་པ་གཞན་ལ་གཏོང་དགོས་བསམ་པའི་སེམས་པ་ལ་ཟེར་བ་རེད། བྱ་བ་ལ་ལྟོས་ནས་བཤད་པ་ཡིན་ཕྱིར་ཕ་རོལ་ཏུ་ཕྱིན་པ་དྲུག་ཆ་ལ་སེམས་པ་གསུངས་ཀྱི་འདུག སྦྱིན་པའི་མི་མཐུན་ཕྱོགས་སེར་སྣ་རེད། སེར་སྣའི་རྒྱུ་ནི། ལོངས་སྤྱོད་ལ་ཆགས་པ་རེད། སེར་སྣ་ཟེར་མཁན་དེ་ཉེས་པ་ཆེན་པོ་རེད། དེའི་འབྲས་བུར་ཡི་དྭགས་ལ་སྐྱེ་ཡི་ཡོད་རེད་ལ་མཐོ་རིས་ལ་སྐྱེས་ནའང་དབུལ་པོ་ཆགས་ཀྱི་ཡོད་རེད། ལོངས་སྤྱོད་ལ་ཞེན་ཆགས་ཆེན་པོ་བྱས་ན་ཉེས་དམིགས་ཆེན་པོ་རེད། ཆགས་ཞེན་བྱས་ནས་སྡོད་པའི་རྐྱེན་གྱིས་ཆོས་སྒྲུབ་པའི་གོ་སྐབས་མི་ཐོབ་པས་ཐར་པ་ཐོབ་ཀྱི་མ་རེད་གསུངས་པ་རེད། སྤྱིར་སྦྱིན་པ་ལ་མ་དག་པ་དང་དག་པའི་དབྱེ་བ་གཉིས་ཡོད་རེད། མ་དག་པའི་སྦྱིན་པ་ཟེར་དུས་དཔེར་ན་ཆང་དང་། ཤ་དང་དུག་དང་། རབ་བྱུང་ལ་ཕྱི་དྲོའི་ཞལ་ལག་ཕུལ་བ་ལྟ་བུ་དེ་ཚོ་རེད། སྦྱིན་པ་ལ་མཐོ་རིས་ཐོབ་པའི་སྦྱིན་པ་ཡང་ཡོད་རེད་ལ། ཉན་ཐོས་ཀྱི་འབྲས་བུ་ཐོབ་པ་ལ་སོགས་པ་སྣ་ཚོགས་ཡོད་རེད། དེའི་ནང་ནས་སྦྱིན་པའི་ཕ་རོལ་ཏུ་ཕྱིན་པ་ཟེར་མཁན་དེ་སངས་རྒྱས་ཐོབ་པའི་སྦྱིན་པ་ལ་ཞུ་གི་ཡོད་རེད། དེ་ལ་སྦྱོར་དངོས་མཇུག་གསུམ་ཚང་དགོས་གསུངས་འདུག སྦྱོར་བ་ལ་ཕ་རོལ་ཏུ་ཕྱིན་པའི་དགེ་བ་ཐམས་ཅད་ཀྱི་མགོ་ལ་སེམས་ཅན་ཐམས་ཅད་ཀྱི་དོན་དུ་སངས་རྒྱས་འཐོབ་པར་བྱ། དེའི་ཆེད་དུ་སྦྱིན་པ་ལ་སོགས་པའི་བསྒྲུབ་བྱ་དགེ་བ་འདི་དང་འདི་བྱའོ་བསམ་པའི་སེམས་བསྐྱེད་བྱེད་དགོས་ཀྱི་ཡོད་རེད། ཆེ་ཆུང་གང་གཏོང་ནའང་འདྲ། བར་དུ་སྟེ་དགེ་བ་དེ་རྣམས་དངོས་སུ་བྱེད་པའི་རིང་ལ་སྦྱིན་པ་ལ་སོགས་པའི་བྱ་རྒྱུའི་དགེ་བ་རྣམས་སྟོང་པ་ཉིད་ཡིན་བསམ་པ་སྟོང་ཉིད་ཀྱིས་རྩིས་ཟིན་པ་ཞིག་དགོས་ཀྱི་ཡོད་རེད། མཇུག་ལའང་སངས་རྒྱས་འཐོབ་པའི་རྒྱུར་འགྱུར་བར་ཤོག་བསམ་པའི་བསྔོ་བ་བྱེད་དགོས་ཀྱི་ཡོད་རེད། དེ་གསུམ་ཚང་བའི་སྒོ་ནས་སྦྱིན་སོགས་དྲུག་བསྒྲུབས་ན་ཐེག་པ་ཆེན་པོའི་ཆོས་སམ་ལམ་ཆ་ཚང་ཞིག་ཆགས་ཀྱི་ཡོད་རེད། དབྱེ་བ་བྱས་ན་སྦྱིན་པ་ལ་གསུམ་ཡོད་རེད། དེའི་ནང་ནས་ཆོས་ཀྱི་སྦྱིན་པ་གཏོང་དུས་ཆོས་ཉན་མཁན་རྣམས་ཀྱི་མ་རིག་པ་ལ་སོགས་པའི་ཉོན་མོངས་དང་བྲལ་ན་སྙམ་པ་དང་དེའི་ཆེད་དུ་ཆོས་འཆད་སྙམ་པའི་སྙིང་རྗེའི་ཀུན་སློང་གི་སྒོ་ནས། འཆད་རྒྱུའི་ཆོས་ཀྱང་མ་ནོར་བར་བྱས་ཏེ་འཆད་པ་ལ་ཆོས་ཀྱི་སྦྱིན་པ་ཟེར་གྱི་རེད། དཔེར་ན་ཆོས་བཤད་པའི་སྒོ་ནས་རང་ལ་རྙེད་པ་ཐོབ་མི་ཡོང་ངམ། གུས་ཞབས་ཐོབ་མི་ཡོང་ངམ། དེར་མ་ཟད་ཆོས་ཡག་པོ་བཤད་པ་ལ་བརྟེན་ནས་མཁས་པ་འདུག་ཟེར་མི་ཡོང་ངམ། ཐུགས་རྗེ་ཆེ་ཟེར་མི་ཡོང་ངམ་བསམ་པ་སོགས་དེ་འདྲའི་བསམ་བློ་བྱུང་ན། བསམ་བློའམ་ཀུན་སློང་དེ་ཚོ་རྙེད་བཀུར་ལ་ཆགས་པ་ཡིན་ཞིང་། དེ་འདྲའི་བསམ་བློའི་སྒོ་ནས་ཆོས་འཆད་མཁན་རྣམས་ནི། ཚེ་འདི་ལ་ཞེན་ན་ཆོས་པ་མིན་ཟེར་མཁན་དེར་འགྱུར་གྱི་ཡོད་རེད། ཞེན་པ་བཞི་བྲལ་གྱི་གདམས་ངག་ནི་རང་གི་བྱ་རྒྱུའི་ཆོས་སམ་ཉམས་ལེན་ལ་ཞུས་དག་བྱེད་པར་ཧ་ཅང་ཕན་པོ་ཡོད་རེད། ཐེག་ཆེན་གྱི་ལམ་ལ་སློབ་པའི་ཆོས་པས་རང་གི་ཆོས་གང་བྱས་ཀྱང་ཞེན་པ་བཞི་དང་བྲལ་བ་ཞིག་བྱུང་འདུག་མི་འདུག་བརྟག་དཔྱད་བྱེད་དགོས་ཀྱི་ཡོད་རེད། ཟང་ཟིང་གི་སྦྱིན་པ་ནི། ལོངས་སྤྱོད་སྟེར་བ་ལ་ཟེར་གྱི་ཡོད་རེད། དང་པོར་སྦྱིན་པ་གཏོང་བ་ལ་གཏོང་རྒྱུའི་ཕྱི་ནང་གི་དངོས་པོ་ལ་ཆགས་ཞེན་གྱི་རྩ་བ་ལ་བརྟེན་པའི་སེར་སྣ་ལ་གོམས་ཤུགས་ཆེན་པོ་ཡོད་པའི་རྐྱེན་གྱིས་སེམས་པས་ཉན་ཁག་པོ་བྱེད་ཀྱི་ཡོད་རེད། སྦྱིན་པ་གཏོང་མ་འདོད་པའི་དབང་དུ་ཕྱིན་ཏེ་གཏོང་ཧ་ཅང་ཁག་པོ་ཡོད་རེད། ཡིན་ནའང་སྦྱིན་པ་གཏོང་བའི་ལས་ཀ་བཟང་པོ་ལ་སློབ་སྦྱོང་ངམ་སྦྱོང་བརྡར་སྤྲད་དགོས་ཡིན་པ་རེད། དང་པོ་སྦྱིན་པ་གཏོང་དགོས་ཀྱི་འདུག་སེམས་པའི་བསམ་བློ་ཡོང་ཐབས་བྱེད་དགོས་ཀྱི་ཡོད་རེད། དཔེར་ན་སློང་མཁན་གཅིག་མཐོང་བྱུང་ན་འདི་ང་ལ་གནོད་སྐྱེལ་མཁན་ནམ་སེམས་སུན་པོ་བཟོ་མཁན་ཞིག་རེད་བསམ་པ་གཅིག་ཡོང་གི་ཡོད་རེད། འོན་ཀྱང་བསམ་བློ་དེའི་དབང་དུ་མ་སོང་བར་འདི་གནོད་སྐྱེལ་མཁན་མ་རེད། ཕན་འདོགས་མཁན་རེད། འདི་བསོད་ནམས་གསོག་བཅུག་མཁན། སངས་རྒྱས་མགྱོགས་པོ་ཐོབ་བཅུག་མཁན་རེད། དེར་བརྟེན་འདི་ཕན་ཐོགས་བྱེད་མཁན་རེད་བསམས་ཏེ་སེམས་མ་འཁྲུགས་པར་དགའ་པོ་བྱེད་དགོས་ཀྱི་ཡོད་རེད། བསམ་བློ་དེ་འདྲ་རང་གི་སེམས་ལ་འཆར་བ་ལ་ནམ་རྒྱུན་དུ་སྦྱིན་པ་གཏོང་བའི་ཕན་ཡོན་དང་སེར་སྣ་བྱེད་པའི་སྐྱོན་མདོ་དང་བསྟན་བཅོས་རྣམས་ལས་གསུངས་པ་རྣམས་ཡང་ནས་ཡང་དུ་དྲན་དགོས། རབ་བྱུང་རྣམས་ཀྱིས་ཟང་ཟིང་གི་སྦྱིན་པ་གཏོང་མི་རུང་གསུངས་པས་དེ་ལ་དོ་ཁུར་བྱེད་དགོས་མེད་པ་འདྲ། དཔལ་འབྱོར་འདུ་འགོད་བྱེད་སྟངས་སྐོར་བསམ་བློ་གཏོང་དགོས་མ་རེད། དེ་ལས་ཀྱང་བསྒྲུབ་བྱ་གལ་ཆེ་བ་ཚུལ་ཁྲིམས་སྲུང་རྒྱུ་དང༌། ཐོས་བསམ་སྒོམ་གསུམ་བྱེད་རྒྱུ་རྣམས་ཡིན་གསུངས་པ་རེད། ཟང་ཟིང་གི་སྦྱིན་པ་གཏོང་བསྡད་ན་གལ་ཆེ་བའི་ཐོས་བསམ་སྒོམ་པའི་བྱ་བ་ལ་བར་ཆད་བྱེད་ཀྱི་རེད་གསུངས་པ་རེད། འོན་ཀྱང་ཆོས་ཀྱི་སྦྱིན་པ་གཏོང་དགོས་ཀྱི་ཡོད་རེད། སྤྱིར་སྦྱིན་པ་གཏོང་ཐུབ་པ་ལ་ནམ་རྒྱུན་བསམ་བློ་གཏོང་དུས་དྲན་དགོས་པ་འདི་ཡིན་ཞེས་མདོ་གཅིག་གི་ནང་གསུངས་པ་རེད། རྒྱུ་ནོར་ཁྱིམ་ན་གསོག་འཇོག་བྱས་ཏེ་བཞག་པ་ལ་སོ་སོའི་སྐྱེ་བོ་རྣམས་ཀྱིས་བསྔགས་བརྗོད་བྱེད་ཀྱི་ཡོད་རེད། སྦྱིན་པ་གཏོང་བ་ལ་སངས་རྒྱས་ཀྱིས་བསྔགས་བརྗོད་བྱེད་ཀྱི་ཡོད་རེད་ཅེས་བསམ། རྒྱུ་ནོར་ནང་ལ་བཞག་བཞག་པ་དེ་འཁོར་བའི་རྒྱུ་རེད། སྦྱིན་པ་གཏོང་བ་ནི་སངས་རྒྱས་ཐོབ་པའི་རྒྱུ་རེད་བསམ། ནང་ལ་བཞག་བཞག་པ་དེ་རང་རྐྱང་པའི་ཡིན་པའི་ངེས་པ་ཡོད་མ་རེད། རྐུན་མ་ལ་སོགས་པའི་ཐུན་མོང་བར་གྱུར་པ་རེད། སྦྱིན་པ་བཏང་བཞག་ན་དགེ་བ་རྐུན་མས་འཕྲོག་ཐུབ་ཀྱི་མེད་པས་རང་གི་འགྱུར་གྱི་ཡོད་རེད་བསམ། ལོངས་སྤྱོད་ཟེར་མཁན་དེ་གསོག་མཁན་སོ་སོས་བསགས་པ་རེད་དེ་བེད་སྤྱོད་གཞན་དག་གིས་བྱེད་སྲིད་ཀྱི་རེད་ཅེས་བསམ་པ་ལ་སོགས་པ་མང་པོ་གསུངས་འདུག དེ་ནས་དངོས་གཞི་སྦྱིན་པ་གཏོང་བའི་ལས་ལ་དངོས་སུ་སྦྱོང་བརྡར་སྤྲོད་པའི་སྐབས་ལ་དང་པོ་གཏོང་རྒྱུའི་དངོས་པོ་ལ་ཆུང་ཆུང་ནས་ཡར་གོམས་དགོས་ཀྱི་ཡོད་པ་རེད། དང་པོ་ནས་ཆེན་པོ་གཅིག་གཏོང་ཐབས་བྱས་ན་རྗེས་མ་འགྱོད་པ་སྐྱེས། དེ་ནས་མཚམས་བཞག་འགྲོ་གི་ཡོད་རེད། དེས་ན་དང་པོ་དངོས་པོ་ཆུང་ཆུང༌། དཔེར་ན་ཆུ་རྫ་མ་གང་དང་ཟ་མ་ཁམ་གང་ལྟ་བུ། དངུལ་ཆུང་ཤོས་འདྲ་པོ། དང་པོ་འདི་འདྲ་བྱས་ཏེ་གཏོང༌། དེ་ནས་རིམ་གྱིས་ཆེ་བ་གཏོང་བ་ལ་བསླབས་ཏེ་ཐམས་ཅད་གཏོང་དགོས་ཀྱི་ཡོད་རེད། དེ་བཞིན་དུ་གཏོང་སའི་ཡུལ་ལ་དང་པོ་ཆོས་ཕྱོགས་དང་འབྲེལ་བ་བླ་མ་དགེ་བཤེས་དགེ་འདུན་པ་ལ་གཏོང་ཐུབ། སེམས་ཅན་དཀྱུས་མ་ཉམས་ཐག་ལ་སྦྱིན་མི་ཐུབ་པ་ཡིན་ན། ཆོས་ཕྱོགས་ལ་སྔ་མ་ལས་ལེགས་ཙམ་གཏོང༌། དེ་ནས་རིམ་པས་ཐམས་ཅད་ལ་གཏོང༌བ་ལ་སློབས། དེ་བཞིན་དུ་དུས་ཚོད་ལྟ་བུ་ལ་ཆ་མཚོན་ན། དང་པོ་ཚེས་བཟང་དུས་བཟང་ལྟ་བུ་ལ་སྦྱིན་པ་གཏོང༌། དེ་ནས་ཚེས་བཟང་མ་ཡིན་པའི་ཉིན་མ་དེ་རིང་ཡང་སྦྱིན་པ་གཏོང་བསམ་པ་བྱས་ཏེ་དུས་ཚོད་ཐམས་ཅད་ལ་སྦྱིན་པ་གཏོང༌བ་ལ་བསླབ་དགོས། སྦྱིན་པ་གཏོང་ཡག་ངེས་པར་མགོ་འཛུགས་བྱེད་དགོས་རེད། འདི་གལ་ཆེན་པོ་རེད། སངས་རྒྱས་ཐོབ་པའི་རྒྱུ་དྲུག་གི་དང་པོ་དེ་རེད། སྦྱིན་པ་མ་བཏང་ན་སྐྱེ་བ་ཕྱི་མ་རྣམས་སུ་མི་ལ་སྐྱེས་ནའང་དབུལ་པོ་ཆག་གི་ཡོད་རེད། ལོངས་སྤྱོད་མེད་ན་སྐྱིད་པོ་ཡོད་མ་རེད། དེའི་ཕྱིར་སྦྱིན་པ་གཏོང་བའི་ལས་བཟང་པོ་དེ་ད་ལྟ་ནས་མགོ་འཛུགས་དགོས་རེད། སྦྱིན་པ་གཏོང་དུས་སློང་མོ་བ་ལ་བརྙས་བཅོས་བྱས་ཏེ་བཀའ་བཀྱོན་བཏང་ནས་སྤྲད་རྒྱུ་ཡོད་མ་རེད། བརྙས་བཅོས་བྱས་ན་ཉེས་པ་ཡོང་གི་ཡོད་རེད། སེམས་ཀྱི་གཏིང་ནས་དགའ་པོ་བྱས། གདོང་པར་འཛུམ་ཡོད་པ་བྱས་ཏེ་ཡག་པོ་བྱས་ནས་གུས་ཞབས་བྱས་ཏེ་བཏང་བ་ཡིན་ན་དེ་ལ་ཕན་ཡོན་གཅིག་ཡོང་གི་ཡོད་རེད། སོ་སོ་ལ་དུས་ཚོད་ཡོད་ན་སོ་སོ་རང་གི་ལག་པས་གཏོང་དགོས་ཀྱི་ཡོད་རེད། དེ་ལའང་དགེ་མཚན་གཅིག་ཡོད་རེད། དེ་བཞིན་དུ་སྤྲད་རྒྱུ་ཡོད་ན་རྗེས་མ་སྤྲད་ཟེར་རྒྱུ་ཡོད་མ་རེད། ཁ་ཐུག་ལ་སྤྲད་དགོས་ཀྱི་ཡོད་རེད། ཅ་ལག་སྐྱོ་བ་རྣམས་བདམས་ཏེ་སྤྲད་རྒྱུ་ཡོད་མ་རེད། ཡག་ཤོས་དེ་སྤྲད་དགོས་ཀྱི་ཡོད་རེད། ཡིན་ནའང་སོ་སོས་ཉམས་སུ་ལེན་པའི་སྦྱིན་སོགས་དྲུག་པོ་གང་ཡིན་ནའང་ཕ་རོལ་ཏུ་ཕྱིན་པར་འགྱུར་བ་ལ་ཡོན་ཏན་ནམ་ཁྱད་ཆོས་བཞི་ཚང་དགོས་ཀྱི་རེད་ཅེས་བྱམས་པ་མགོན་པོས་གསུངས་པ་རེད། དཔེར་ན་སྦྱིན་པ་གསུམ་ལས་གང་ཉམས་སུ་ལེན་པ་ཡིན་ནའང་དེའི་མི་མཐུན་པའི་ཕྱོགས་སེར་སྣ་བཅོམ་ཐུབ་པ་དང། སྦྱིན་པ་སྟོང་པ་ཉིད་ཡིན་བསམ་པའི་ཤེས་རབ་ཀྱིས་རྩིས་ཟིན་པ་དང་། སེམས་ཅན་གྱི་འདོད་པ་རྫོགས་པར་བྱེད་ཐུབ་པ་དང། དེས་གཏོང་ཡུལ་གྱི་བློ་མགུ་པོ་བྱས་ཏེ་རིམ་གྱིས་ཐེག་པ་གསུམ་གང་རུང་གི་ལམ་ལ་བཅུག་དགོས་ཀྱི་ཡོད་རེད། དེ་བཞིན་དུ་རང་གི་སྦྱིན་པ་དེ་སྐྱོན་བདུན་ནམ་ཆགས་པ་བདུན་དང་བྲལ་བའམ་མེད་པ་ཞིག་ཡོང་ཐབས་བྱེད་དགོས་ཀྱི་ཡོད་རེད། དེ་ཡང་ཆགས་པའི་སྐྱོན་བདུན་ནི། ༡ ལོངས་སྤྱོད་ལ་ཆགས་པ་དང་། ༢ རྗེས་མ་སྤྲོད་ཀྱི་ཡིན་བསམ་པ་ཕྱི་བཤོལ་ལ་ཆགས་པ་དང། ༣ ཏོག་ཙམ་བཏང་ནས་དེས་ཆོག་པར་འཛིན་པ་དང། ༤ སྦྱིན་པ་དེའི་ལན་ཚེ་འདི་ལ་སྤྲད་ཡོང་བསམ་པ་ལན་ལ་རེ་བ་དང། ༥ ཚེ་ཕྱི་མ་ལ་དེའི་འབྲས་བུ་བཟང་པོ་ཐོབ་ཡོང་བསམ་པ་རྣམ་སྨིན་ལ་རེ་བ་སྟེ་དེ་གཉིས་ཀྱིས་སྐྱོན་ཆེན་པོ་བྱེད་ཀྱི་ཡོད་རེད། ལན་དང་རྣམ་སྨིན་ལ་རེ་བ་བྱེད་པ་ནི་ཚོང་པའི་ལས་ཀ་རེད་གསུངས་པ་རེད། བྱང་ཆུབ་སེམས་དཔའི་ལམ་མ་རེད། སྦྱིན་པ་གཏོང་དུས་སྦྱིན་པ་དེའི་དགེ་བའི་རྩ་བའི་འབྲས་བུ་དང་བཅས་པ་ཁྱེད་ལ་སྤྲད་ཀྱི་ཡིན་བསམ་དགོས་ཀྱི་ཡོད་རེད། དེ་ནས་མི་མཐུན་ཕྱོགས་ལ་ཆགས་པ་ཟེར་དུས་སེར་སྣས་གཏོང་མ་འདོད་པ། བདུན་པ་རྣམ་སྨིན་ལ་ཆགས་པ་ཟེར་བ་དེ་ལ་ཉན་ཐོས་ཀྱི་འབྲས་བུ་ཐོབ་འདོད་དང༌། སྦྱིན་པའི་འཁོར་གསུམ་ལ་སྒྱུ་མ་ལྟ་བུར་མ་བསམས་ནས་ཞེན་འཛིན་བྱེད་པ་དང་གཉིས་ཡོད་རེད། དེར་མ་ཟད་ཕར་ཕྱིན་རེ་རེ་ལ་དྲུག་དྲུག་ཚང་བའི་ཉམས་ལེན་བྱེད་པ་ལ་སློབ་པ་འདི་ཡང་གལ་ཆེན་པོ་རེད། དེ་མ་བྱས་ན་སྐྱོན་མང་པོ་ཆགས་ཡོང་གི་ཡོད་རེད། དྲུག་ཚང་བ་དཔེར་ན་སྦྱིན་པ་ཞིག་གཏོང་ན་དེ་སྦྱིན་པ་བྱས། དེ་ལ་ཉན་ཐོས་ཀྱི་འབྲས་བུ་ཐོབ་འདོད་མ་བྱས་པ་དང་ཚེ་འདི་ལ་ཞེན་པ་མ་བྱས་པ་ལྟ་བུ་དེ་ཚུལ་ཁྲིམས་རེད། ཡང་སློང་མཁན་གྱིས་ཚིག་རྩུབ་བཤད་ན་ཁོང་ཁྲོ་མ་བྱས་པ་དེ་བཟོད་པ་དང། སྦྱིན་པ་གཏོང་བ་ལ་དགའ་པོ་བྱེད་པ་ནི་བརྩོན་འགྲུས་དང་། སངས་རྒྱས་ཐོབ་པའི་རྒྱུ་ཡིན་བསམ་སྟེ་སངས་རྒྱས་ཐོབ་པའི་རྒྱུ་ལ་བསྔོ་བ་བྱེད་པ་ནི་བསམ་གཏན་དང་། སྦྱིན་པ་སྟོང་པ་ཉིད་བསམ་པ་དེ་ཤེས་རབ་སྟེ་དྲུག་ཚང་བ་རེད། སྦྱིན་པ་གསུམ་ཡོད་པའི་ནང་ནས་གཅིག་དེ་གོང་དུ་བཤད་མི་འདུག དེ་མི་འཇིགས་པའི་སྦྱིན་པ་ཟེར་གྱི་རེད། མི་འཇིགས་པའི་སྦྱིན་པ་ནི་རྒྱལ་པོའི་ཆད་པ་ལས་སྲུང་སྐྱོབ་བྱེད་པ་ལྟ་བུ། མེ་དང་ཆུ་ཡི་གནོད་པ་ལས་སྲུང་སྐྱོབ་བྱེད་པ་དང། ཕྱི་མ་ངན་སོང་ལས་སྲུང་སྐྱོབ་བྱེད་པ་རྣམས་ཡིན་གསུངས་ཀྱི་ཡོད་རེད། ཕར་ཕྱིན་དྲུག་གི་ཕན་ཡོན་མཉམ་པོར་བཤད་ན། མདོ་གཅིག་ནང་གསུངས་འདུག དེ་སྡུམ་བདེ་པོ་འདུག་བསམ་བྱུང༌། སེར་སྣ་ལ་སོགས་པ་མི་མཐུན་པའི་ཕྱོགས་འཇོམས་པ་དང་གཅིག སངས་རྒྱས་ཐོབ་པར་བྱེད་པ་དང་གཉིས། ཚེ་འདི་ལ་རང་དང་གཞན་ལ་ཕན་ཐོགས་ཡོད་པ་དང་གསུམ། སྐྱེ་བ་ཕྱི་མ་ཕན་ཆད་ལ་འབྲས་བུ་ཡག་པོ་ཡོང་བ་དང་བཞི་ཡོད་པ་དེ་ཚོ་སེམས་ལ་ཉར་རོགས་གནང་། ཆོས་ཞུས་པ་དེ་ཚེ་འདི་ལ་མ་ཞེན་པ། འཁོར་བ་ལ་མ་ཞེན་པར་སངས་རྒྱས་ཐོབ་པའི་དོན་དུ་ཡིན་བསམ་པ་གནང་རོགས་གནང༌། ཇོ་ནང་ཀུན་དགའ་གྲོལ་མཆོག་གིས་བོད་ནང་གྲགས་པའི་ཁྲིད་རྣམས་ཚུར་བསྡུས་ནས་ཁྲིད་བརྒྱ་ཐམ་པ་བཟོས་པ་རེད། དེ་ལ་ཇོ་ནང་ཁྲིད་བརྒྱ་ཟེར་བ་དེང་སང་ཆོས་ལུགས་བཞི་ཀས་འཆད་ཉན་གནང་གི་ཡོད་རེད། ཞེན་པ་བཞི་བྲལ་དེ་ཁོང་བློ་ཆོས་སུ་འགྲོ་བར་ཕན་ཐོགས་ཆེན་པོ་བྱུང་བ་དེའི་བཀའ་དྲིན་རྗེས་དྲན་གྱི་ཆེད་དུ་ཁྲིད་ཐམས་ཅད་ཀྱི་མགོ་ལ་བཞག་པ་ཡིན་གསུངས་པ་རེད། འཛིན་པ་བྱུང་ན་ལྟ་བ་མིན་ཞེས་པའི་དོན་རྒྱས་པར་བཤད་པ། དེ་རིང་ཕ་རོལ་ཏུ་ཕྱིན་པ་གཞན་དག་བཞག་ནས་བསམ་གཏན་དང་ཤེས་རབ་བམ། ཞི་གནས་དང་ལྷག་མཐོང་གི་སྐོར་དཀའ་ལས་ཁག་པོ་ཡིན་པས་དེ་ཚོའི་སྐོར་ཞུ་རྒྱུ་ཡིན། དུས་ཚོད་བྱུང་ན་གཞན་དག་ཀྱང་ཞུ་བསམ་པ་ཡིན། བསམ་གཏན་དང་ཞི་གནས་མ་བསྒོམས་པའི་སྐྱོན་གང་ཡོད་རེད་ཟེར་ན། དེ་ཡི་མི་མཐུན་ཕྱོགས་གཉིས་ལས་རྣམ་གཡེངས་ཀྱིས་ཉོན་མོངས་པ་ཚང་མའི་སྒོ་ཕྱེ་བཞག་གི་ཡོད་རེད། དཔེར་ན་རང་དོན་དུ་ཁ་ཏོན་གང་བྱས་ནའང་སེམས་དེ་རྣམ་པར་གཡེངས་བསྡད་ན་ཕན་ཐོགས་ཆེན་པོ་མེད་པ་འདྲ། བསོད་ནམས་བརྟན་པ་ཞུ་རྒྱུའི་ལམ་འབྲས་ཀྱི་བླ་མ་ཞིག་ཡོད་རེད། ཁོང་གིས་དུས་གསུམ་དུ་སེམས་རྣམ་པར་གཡེངས་པའི་ལུས་ངག་གི་ལས་ལ་ཕན་པ་གང་ཡང་ཡོད་མ་རེད། དབུ་མའི་གཞུང་ལ་ཐོས་བསམ་རྒྱ་ཆེན་པོ་བྱས་ན་ལྟ་བ་གོ་ཐུབ་ཀྱི་ཡོད་རེད་ཅེས་གསུངས་པ་རེད། འདི་ཧ་ཅང་གནད་འགག་ཆེན་པོ་གསུངས་པ་རེད། གང་ཡིན་ཞེ་ན། ལྷག་མཐོང་སྒོམ་པའི་སྔོན་དུ་ལྟ་བ་ཐོབ་དགོས་ཀྱི་ཡོད་རེད། ལྟ་བ་མ་རྙེད་ན་ལྷག་མཐོང་སྒོམ་པ་མེད་ཅིང་དེ་མ་བསྒོམས་ན་གནས་ལུགས་དངོས་སུ་རྟོགས་ཐུབ་ཀྱི་ཡོད་མ་རེད། དེའི་རྐྱེན་པས་ཉོན་མོངས་སྤོང་མི་ཐུབ། སྡུག་བསྔལ་ཡང་སྤོང་ཐུབ་ཀྱི་མ་རེད། ཞི་གནས་སྒོམ་པའི་སྒོ་ནས་བསམ་གཏན་གྱི་སེམས་མ་ཐོབ་ན་མངོན་ཤེས་ཡོང་རྒྱུ་ཡོད་མ་རེད། མངོན་ཤེས་མེད་ན་གཞན་དོན་ཚད་ལྡན་བྱེད་རྒྱུ་དེ་དཀོན་པོ་རེད། སྒོམ་བྱས་ཏེ་རང་གི་སེམས་ཀྱི་སྟེང་དུ་ཞི་ལྷག་གི་ལམ་གྲུབ་ན་དེ་ནས་ཐར་པ་དང་ཐམས་ཅད་མཁྱེན་པ་གང་བསྒྲུབ་དགོས་ནའང་དཀའ་ལས་མེད་པའི་ཐོག་ནས་སྒྲུབ་ཐུབ་ཀྱི་ཡོད་རེད། བསམ་གཏན་གྱི་ངོ་བོ་ནི། སེམས་དགེ་བའི་དམིགས་པ་གཅིག་གི་སྟེང་དུ་ཡུན་རིང་དུ་གནས་པ་ལ་ཟེར་བ་རེད། དེ་ལ་དབྱེ་བ་བྱས་ན་གསུམ་ཡོད་རེད་གསུངས་པ་རེད། མཐོང་ཆོས་བདེ་གནས་ཀྱི་བསམ་གཏན་ཞེས་བསམ་གཏན་སྒོམ་དུས་ལུས་དང་སེམས་ལ་ཆགས་ཞེན་མེད་པའི་བདེ་བ་ཡོད་ཅིང་། ཚེ་འདི་ལ་བདེ་པོ་བྱེད་ཀྱི་ཡོད་པས་དེ་ལ་མཐོང་ཆོས་བདེ་གནས་ཟེར། གཉིས་པ་ཡོན་ཏན་མངོན་པར་འགྲུབ་པའི་བསམ་གཏན་ནི། ཐུན་མོང་དང་ཐུན་མོང་མ་ཡིན་པའི་ཏིང་ངེ་འཛིན་ཚད་མེད་པ་གཅིག་བྱང་ཆུབ་སེམས་དཔའ་རྣམས་ལ་ཡོད་ཅིང་། དེ་དག་ལ་བརྟེན་ནས་ཡོན་ཏན་མང་པོ་ཐོབ་པས་ན་ཡོན་ཏན་མངོན་པར་འགྲུབ་པའི་བསམ་གཏན་ཟེར་གྱི་ཡོད་རེད། གསུམ་པ་གཞན་དོན་སྒྲུབ་པའི་བསམ་གཏན་ནི། ཏིང་ངེ་འཛིན་གྱི་སྟོབས་ཀྱིས་ནད་ལ་སོགས་པ་ཞི་བ། ཚེ་རིང་པོ་དང་། དཔལ་འབྱོར་ཆེན་པོ་ལ་སོགས་པ་གང་དགོས་པ་རྣམས་ཏིང་ངེ་འཛིན་གྱི་སྟོབས་ཀྱིས་བྱེད་ཀྱི་ཡོད་རེད། དེ་ལ་གཞན་དོན་བྱེད་པའི་ཏིང་ངེ་འཛིན་ཟེར་གྱི་ཡོད། ཏིང་ངེ་འཛིན་སྒོམ་པ་ལ་དང་པོ་ཞི་གནས་ཀྱི་རྒྱུ་ཚོགས་ཐབས་ཤེས་བྱེད་དགོས་ཀྱི་རེད་གསུངས་པ་རེད། རྒྱུ་ཚོགས་གྲ་སྒྲིག་མ་བྱས་པར་ལོ་སྟོང་ཕྲག་སྒོམ་ན་ཡང་ཞི་གནས་ཐོབ་ཀྱི་མ་རེད་ཅེས་ཇོ་བོ་རྗེས་གསུངས་པ་རེད། རྒྱུ་རྐྱེན་དྲུག་ཚང་དགོས་ཀྱི་རེད་ཅེས་ཀ་མ་ལ་ཤཱི་ལ་དང་ཐོགས་མེད་གཉིས་ཀས་གསུངས་པ་རེད། དང་པོ་སྒོམ་རྒྱག་སའི་ས་ཆ་ཡག་པོ་དགོས་ཀྱི་རེད་གསུངས་པ་རེད། ས་ཆ་དེར་མཐུན་རྐྱེན་འགྲུབ་ལས་སླ་པོ། དུག་སྦྲུལ་གདུག་པ་ཅན་ལ་སོགས་པ་དེ་འདྲས་ལུས་པོ་ལ་གནོད་པ་མི་བྱེད་ས། ཉིན་མོ་མི་དང༌། མཚན་མོ་སྒྲ་མེད་ས། གལ་ཆེ་ཤོས་དེ་ཆོས་ཀྱི་གྲོགས་པོ་ཡག་པོ་ལྟ་བ་དང་སྤྱོད་པ་མཐུན་པ་ཡིན་པ། ཡོན་ཏན་ཡག་པོ་ཡོད་མཁན། ཁྱད་པར་དུ་ཆོས་བྱེད་མཁན། དེའི་གམ་ན་བསྡད་ན་ཡོན་ཏན་དང་ཆོས་འགོས་ཡོང་མཁན། ཏིང་ངེ་འཛིན་སྒོམ་མྱོང་མཁན། ཉམས་ཡོད་མཁན། དེ་འདྲའི་གྲོགས་པོའམ་ཡང་ན་བླ་མ་འཚོལ་དགོས་ཀྱི་ཡོད་རེད། གཉིས་པ་ནི་འདོད་པ་ཆུང་ཆུང་དགོས་གསུངས་པ་རེད། འདོད་པ་ཆུང་ཆུང་ཟེར་ན་ད་ལྟའི་འཚོ་བ་མཐུན་རྐྱེན་གང་ཡོད་པ་འདི་ལས་ལེགས་པ་དགོས། འདི་ལས་མང་བ་དགོས་མི་བསམ་པ་ལ་ཟེར་གྱི་རེད། གསུམ་པ་ཆོག་ཤེས་པ་ཟེར་ན་འདི་ཡིས་འགྲིགས་ཀྱི་འདུག་བསམ་པ་དེ་རེད། བཞི་པ་འཇིག་རྟེན་གྱི་ལས་མི་བྱེད་ཅིང། དགོན་པའི་སྐོར་ལ་སོགས་པའི་བསམ་བློ་མེད་མཁན། གསར་འགྱུར་མི་ཉན། གང་ལྟར་སྤྲོས་པ་ཐམས་ཅད་བཞག་ནས་འོན་པ་དང་ལོང་བ་ནང་བཞིན་བསྡད་དགོས་ཀྱི་རེད། ལྔ་པ་གལ་ཆེ་ཤོས་དེ་ཚུལ་ཁྲིམས་གཙང་མ་དགོས་པ་ཡིན། སྡོམ་པ་གང་བླངས་ཡོད་ནའང་དེ་གཙང་མ་བསྲུངས༌། ཚུལ་ཁྲིམས་ནི་ཏིང་ངེ་འཛིན་གྱི་རྒྱུ་ཐུན་མོང་མ་ཡིན་པ་རེད། དཔེར་ན་ཕར་ཕྱིན་དྲུག་སྔ་མ་སྔ་མ་རྒྱུ། ཕྱི་མ་ཕྱི་མ་འབྲས་བུ་ཡིན་པ་ནང་བཞིན་བསླབ་པ་གསུམ་གྱི་དང་པོ་ཚུལ་ཁྲིམས། དེ་ནས་ཏིང་ངེ་འཛིན། དེ་ནས་ཤེས་རབ་རྣམས་ཀྱང་སྔ་མ་སྔ་མ་རྒྱུ་དང་ཕྱི་མ་རྣམས་འབྲས་བུ་རེད། ཕར་ཕྱིན་དྲུག་གི་ནང་ནས་ཕར་ཕྱིན་དང་པོ་བཞི་པོ་དེ་བསམ་གཏན་གྱི་རྒྱུ་རེད། ལྔ་པ་འདིའི་སྐོར་ཞི་བ་ལྷས་སྤྱོད་འཇུག་བསམ་གཏན་ལེའུའི་ནང་དུ་མང་པོ་གསུངས་འདུག ཞི་གནས་སམ་བསམ་གཏན་བསྒོམ་པ་ལ་འཇིག་རྟེན་དང་རྣམ་རྟོག་སྤོང་དགོས་ཀྱི་རེད་གསུངས་པ་རེད། འཇིག་རྟེན་ཟེར་ན་རང་དང་འབྲེལ་བའི་གཉེན་ཉེ་དུ་དང་བཤེས་སམ་གྲོགས་པོ་གྲོགས་མོ་ཡིན་པའི་སེམས་ཅན་ལ་འདོད་ཆགས་དང༌། ལོངས་སྤྱོད་ལ་ཆགས་པ་ལ་ཟེར། རྣམ་རྟོག་ཟེར་ན་དེ་གཉིས་མིན་པའི་བསམ་བློ་མི་དྲན་དགུ་དྲན་ལ་ཟེར་བ་རེད། ས་ཆ་དབེན་པར་བསྡད་ནའང་ནང་གི་རྣམ་རྟོག་དེ་ཚོ་མ་སྤངས་ན་ཇོ་བོ་འཁྱགས་པ་ནང་ལ་སྡོད་བསྡད་པ་འདྲ་པོ་སྐྱོན་ཆེན་པོ་བྱེད་ཀྱི་ཡོད་པས་དེ་ཚོ་སྤོང་དགོས་ཀྱི་རེད་གསུངས་པ་རེད།

**བསམ་གཏན་ལས་འཕྲོས་ཏེ་དངོས་སུ་བསྒོམ་ལ་སྦྱོར་ཚུལ་བཤད་པ།**

སྒོམ་ལ་དངོས་སུ་སྦྱོར་བའི་སྐོར་བཤད་ཀྱི་ཡིན། ཁང་པ་ཡག་པོ་གཅིག་གི་ནང་ལ་གདན་ཡག་པོ་གདིང༌། མདུན་དུ་མཆོད་པ་བཤམས། ཁྱད་པར་དུ་སྤོས་མ་སྤར་ན་ཡག་པོ་ཡོད་ཀྱི་རེད། དེ་ནས་སྔོན་མ་ཞེན་པ་བཞི་བྲལ་གྱི་མགོ་དེ་ཚོ་ཚང་མ་དྲན་དགོས་རེད། མ་གཞི་འཆི་བ་མི་རྟག་པ་དང་དལ་འབྱོར་རྙེད་དཀའ་ལ་སོགས་པ་དེ་ཚོ་དུས་རྒྱུན་དུ་སེམས་ཀྱི་ཐོག་ཏུ་དྲན། བྱམས་སྙིང་རྗེ་ལ་སོགས་པའང་དྲན་ཏེ། ཁ་ཏོན་འདོན་ན་ངེས་པར་སེམས་ལ་འགྱུར་བ་འགྲོ་གི་ཡོད་རེད། ཡག་པོ་ཆགས་པ་གཏན་འཁེལ་བ་རེད། དེ་ནས་སྐྱབས་འགྲོ་དང་མཇུག་ལ་གསོལ་འདེབས། སེམས་བསྐྱེད་དང་། ཡན་ལག་བདུན་པ། ཁྱད་པར་དུ་གསོལ་འདེབས་སྐབས་ཞེན་པ་བཞི་བྲལ་གྱི་གསོལ་འདེབས་ནང་ནས་"འཁྲུལ་སྣང་དབྱིངས་སུ་ཞི་བར་བྱིན་གྱིས་རློབས་"ཞེས་པ་འདི་མང་བ་འདོན། གསོལ་འདེབས་འདི་དམིགས་བསལ་ཞིག་རེད། དེ་རྣམས་བྱེད་དགོས། ད་ལྟ་ང་ཚོས་ཞི་ལྷག་གི་སྐོར་ཁྲིད་རྒྱུ་དེ་འཛིན་པ་བྱུང་ན་ལྟ་བ་མིན་ཞེས་པ་དེའི་དོན་རེད། ཞི་གནས་དང་ལྷག་མཐོང་གཉིས་ཀྱི་སྒོ་ནས་ཁྲིད་དགོས་ཀྱི་ཡོད་རེད། ཞི་གནས་སྒོམ་དུས་དམིགས་རྟེན་གྲ་སྒྲིག་བྱེད་དགོས་ཀྱི་རེད། དམིགས་རྟེན་ལ་སྤྱིར་མི་འདྲ་བ་མང་པོ་ཡོད་ས་རེད། ཁ་ཕྱིར་བལྟས་སངས་རྒྱས་ཀྱི་སྐུ། ཟད་པར་གྱི་སྐྱེ་མཆེད་སྒོམ་ན་ས་ཆུ་འདྲ་པོ། ཁ་ནང་བལྟ་ལ་ལུས་པོ་ཀེང་རུས་སུ་སྒོམ་པ། དབུགས་སམ་རླུང་ལ་ཡིད་རྟེན་བྱེད་པ་ལྟ་བུ་དེ་འདྲ་དམིགས་རྟེན་མང་པོ་གསུངས་ཡོད་རེད། དེའི་ནང་ནས་ཐུན་མོང་དུ་སངས་རྒྱས་ཀྱི་སྐུ་ལ་དམིགས་རྟེན་བྱས་ནས་བསྒོམས་ན་སངས་རྒྱས་ལ་དད་པ་སྐྱེ་བ་ལྟ་བུའི་དགེ་མཚན་མང་པོ་ཡོད་རེད་གསུངས་པ་རེད། དེས་ན་སངས་རྒྱས་ཀྱི་སྐུ་བྲིས་བཞག་པའམ་བླུགས་སྐུ་དེ་འདྲ་མཐོ་དམན་མཚམ་པོ་གཅིག་རང་གི་མདུན་དུ་བཞག་སྟེ་སྒོམ་དགོས་ཀྱི་ཡོད་རེད། ལམ་འབྲས་ནང་ལ་མེ་ཏོག་སྔོན་པོ་དམིགས་རྟེན་བྱེད་ཀྱི་ཡོད་རེད། མེ་ཏོག་སྔོན་པོ་ཆེ་ཆུང་གོར་ཚད་ཨིན་ཆི་གསུམ་ཙམ་ཞིག སྔོན་པོར་མིག་ལ་མི་གནོད་པའི་ཡོན་ཏན་ཡོད་རེད་གསུངས་པ་རེད། ཡང་ན་རས་སྔོན་པོ་བཞག་ན་འགྲིགས་ཀྱི་ཡོད་རེད། རང་ལས་གཉའ་ཤིང་གང་ཙམ་མམ་ཁྲུ་དྲུག་ཙམ་གྱི་འགྱངས་ཚད་ལ་བཞག དེའང་གཡོ་འགུལ་མི་བྱེད་པ། མཁས་པ་ཁ་ཤས་ཀྱིས་སྒོམ་བྱེད་དུས་ཕྱི་ལོག་གི་གཟུགས་ལ་མིག་གིས་བལྟ་བ་དེ་ལ་དགག་པ་བྱེད་ཀྱི་ཡོད་རེད། ཡིན་ནའང་དེ་ཁུངས་ལུང་ཡོད་མཁན་དང༌ཕན་ཐོགས་ཆེན་པོ་ཡོད་མཁན་གཅིག་ཡིན་པ་རེད། སྟན་ཡག་པོ་གཅིག་གི་སྟེང་དུ་གཟུགས་པོའི་སྡོད་སྟངས་ཡག་པོ་བྱེད་དགོས་ཀྱི་རེད་གསུངས་པ་རེད། རྐང་པ་གཉིས་རྣམ་པར་སྣང་མཛད་ཀྱི་སྐྱིལ་ཀྲུང་ལྟ་བུ་རྡོ་རྗེའི་སྐྱིལ་ཀྲུང༌། ཡང་ན་སེམས་དཔའི་སྐྱིལ་ཀྲུང་ཟེར་དུས་རྡོ་རྗེའི་སྐྱིལ་ཀྲུང་ཕྱེད་པ་རྗེ་བཙུན་སྒྲོལ་མའི་སྐྱིལ་ཀྲུང་ལྟ་བུ་ལ་བསྡད། ལུས་པོ་དྲང་པོར་སྲང༌། གཡས་གཡོན་གང་དུ་ཡང་མ་ཡོ་བ་བྱས། མདུན་དུ་མི་སྒུར། རྒྱབ་ལ་མི་དགྱེ། དེ་གལ་ཆེན་པོ་ཡིན་པ་རེད། མགོ་ཡང་མཐོན་པོ་མིན་པ། དམའ་པོ་ཡང་མ་ཡིན་པ། ཕྲག་པ་གཉིས་པོ་སྙོམས་པོ་བྱས། མིག་གདངས་དྲགས་ན་རྒོད་པ་དང༌། བཙུམས་དྲགས་ན་བྱིང་བ་བྱེད་ཀྱི་རེད་གསུངས་ཡོད། མིག་ལྤགས་པས་ཕྱེད་ཙམ་བཀབ། སྣ་ཡི་རྩེ་མོ་ལ་བལྟས། སོ་དང་མཆུ་ཐ་མལ་པར་བཞག་ཅིང་རྦད་དེ་ཁ་བཙུམས་མ་བསྡད་པ་བྱས། ལྕེ་དེ་སོའི་དྲུང་དུ་བཞག་དགོས་གསུངས་པ་རེད། ཁྱད་པར་དུ་གལ་ཆེ་ཤོས་དབུགས་དེ་རེད། དབུགས་དེ་སྒོམ་རྒྱག་དུས་སེམས་དང་རླུང་གཉིས་མཉམ་དུ་འགྲོ་དགོས་ཀྱི་ཡོད་པས་སེམས་གང་དུ་གཏད་ནའང་རླུང་དེར་སླེབས་ཀྱི་ཡོད་རེད། སེམས་གནས་དགོས་ཀྱི་འདུག་བསམ་སྟེ་སེམས་གནོན་པ་འདྲ་པོ་བྱས་ན་རླུང་དེ་བཀག་འགྲོ་ཡི་ཡོད་རེད། དེའི་རྐྱེན་པས་ན་ཚ་བྱེད་ཀྱི་ཡོད་རེད། དེས་ན་རླུང་དེ་ཞིབ་འཇུག་བྱེད་རྒྱུ་གལ་ཆེན་པོ་རེད། རླུང་ཕར་འགྲོ་བ་དང༌། ཚུར་ཡོང་པ་དུས་རྒྱུན་གང་བྱེད་ཀྱི་ཡོད་ནའང་དེ་ལ་བཟོ་བཅོས་མ་བྱས་པ་རང་སོར་གཞག་དགོས་ཀྱི་ཡོད་རེད། སྒོམ་བྱེད་བཞིན་པའི་སྐབས་ལ་ཞིབ་འཇུག་བྱེད་དགོས་ཀྱི་ཡོད་རེད། རླུང་དེ་ལ་སྐད་ཡོད་མཁན་དང༌། རླུང་ངར་པོ་དེ་འདྲ་མ་ཡིན་པ་རླུང་ལྷོད་པོ་དགོས་ཀྱི་ཡོད་རེད། དོན་དུ་རླུང་ཕར་འགྲོ་ཚུར་ཡོང་ཧ་མ་གོ་བ་དེ་འདྲ་གཅིག་དགོས་ཀྱི་རེད་ཅེས་ཀ་མ་ལ་ཤཱི་ལས་ནན་ཏན་གསུངས་པ་རེད། སྤྱིར་བཏང་སྒོམ་བྱེད་དུས་སྔོན་ལ་གྲ་སྒྲིག་བྱེད་དགོས་ཀྱི་ཡོད་རེད། གཟུགས་པོས་ལས་ཀ་མང་པོ་མི་བྱེད་པ་དང་། ངག་གི་སྒོ་ནས་ཀྱང་སྐད་ཆ་མང་པོ་མི་བཤད་ཅིང་ཁ་ཏོན་ཡང་ཉུང་དུ་གཏོང༌། སེམས་ལ་ལས་ཀ་མ་བསྐུལ་བ་བྱས། དེ་འདྲ་བྱས་ཏེ་ཡུན་རིང་པོ་སྡོད་དགོས་ཀྱི་ཡོད་པ་འདྲ། མདོ་ཡི་ནང་སྒོམ་རྒྱག་དུས་གཟུགས་པོའམ་ལུས་ཀྱི་འདུག་སྟངས་དེ་འདྲ་བྱེད་པ་ལ་ཏིང་ངེ་འཛིན་མགྱོགས་པོ་སྐྱེ་བ་དང༌། དཀའ་ངལ་མེད་པ་དང༌། གཞན་དག་དད་པ་འགྲོ་བ་ལ་སོགས་པ་རྒྱུ་མཚན་མང་པོ་གསུངས་ཀྱི་ཡོད་རེད། ལམ་འབྲས་ཀྱི་ནང་ལ་ལུས་གནད་བདུན་པོ་དེ་ཚོ་རེ་རེ་བཞིན་དུ་མ་བྱས་པའི་སྐྱོན། བྱས་པའི་ཕན་ཡོན་ཞིབ་ཆ་གསུངས་ཀྱི་ཡོད་རེད། སྒོམ་བྱེད་སྟངས་ལ་མདོ་དང་བྱམས་པའི་གསུང་མདོ་སྡེ་རྒྱན་ལྟ་བུའི་ནང་ལ་སེམས་གནས་པའི་ཐབས་དགུ་གསུངས་པ་རེད། དེའི་ནང་ནས་དང་པོ་འཇོག་ཟེར་བ་དེ་རེད། འཇོག་ཟེར་དུས་དམིགས་རྟེན་ལ་སེམས་གཏད་ཅིང་འཇོག་པ་ལ་གསུངས། དེ་ལ་ལམ་འབྲས་ནང་ཁྱད་ཆོས་བཞི་ཚང་དགོས་གསུངས་པ་རེད། དམིགས་རྟེན་ལ་གཡོ་འགུལ་མེད་པ། སོ་སོའི་གཟུགས་པོ་གཡོ་འགུལ་མི་བྱེད་པ། མིག་གིས་རྫི་མ་མི་འཁྲབ་པ། མིག་མི་འགུལ་བ་སྟེ་མིག་ལ་རྣམ་རྟོག་གི་རྩ་ཡོད་པས་མིག་འགུལ་ན་སེམས་ལ་རྣམ་རྟོག་སློང་གི་ཡོད་རེད། གསར་པ་རྣམས་ལ་མིག་ནས་མཆི་མ་ཐོན་པ་ལ་སོགས་པ་ཁག་པོ་ཡོང་གི་ཡོད་རེད་དེ་གོམས་འགྲོ་དུས་འགྲིགས་འགྲོ་གི་ཡོད་རེད། དམིགས་རྟེན་གྱི་རྣམ་པ་གསལ་པོ་ཡོང་བ་གཅིག་བྱེད་དགོས་པ་བཅས་ཁྱད་ཆོས་བཞི་ཚང་དགོས་ཀྱི་ཡོད་རེད་གསུངས། དམིགས་རྟེན་མེ་ཏོག་ལྟ་བུ། མེ་ཏོག་དེའི་ཐོག་ལ་མིག་དང་སེམས་གཉིས་ཆ་གཏད་དེ། དམིགས་པ་དེ་སེམས་ཀྱི་ཐོག་ལ་གསལ་པོ་འཆར་བ་ཞིག་བྱེད་དགོས་ཀྱི་ཡོད་པ་རེད། ཞི་གནས་ཀྱི་ཏིང་ངེ་འཛིན་ལ་དུས་རྒྱུན་བདེ་བ་དང༌། གསལ་བ། མི་རྟོག་པའི་ཡོན་ཏན་གསུམ་ཚང་དགོས་གསུངས་པ་རེད། ཡིན་ནའང་བདེ་བ་ཡོད་པའི་ངེས་པ་མེད་པ་འདྲ། བསམ་གཏན་གསུམ་པ་ཡན་ཆད་ལ་བདེ་བ་ཡོད་མ་རེད། གསལ་བ་དང་མི་རྟོག་པ་གཉིས་པོ་ངེས་པར་དགོས་ཀྱི་ཡོད་རེད། དེས་ན་ཡུལ་དེ་གསལ་པོ་དགོས་ཀྱི་ཡོད་རེད། དེའི་ཐོག་ལ་མི་རྟོག་པ་དགོས་ཀྱི་ཡོད་རེད། དུས་རྒྱུན་འགྲེལ་པ་དེ་འདྲ་རྒྱག་གི་མ་རེད། སྒོམ་བྱེད་པའི་ཐབས་མདོ་ལས་གསུངས་པ་རེད། སྒོམ་རྒྱག་པ་ནང་བཞིན་ཡག་པོ་ཡོང་བ་ལ་སྒོམ་གྱི་ཉེས་པའམ་སྐྱོན་ལྔ་སྤོང༌དགོས་པ་དང་། དེ་ལ་གཉེན་པོ་འདུ་བྱེད་བརྒྱད་བསྟེན་དགོས་ཀྱི་རེད་གསུངས་པ་རེད། འདུ་བྱེད་བརྒྱད་ནི་སེམས་བྱུང་བརྒྱད་ལ་ཟེར། དེ་བརྒྱད་ལ་ལས་བྱེད་བཅུག་དགོས་ཀྱི་ཡོད་རེད། སྒོམ་གྱི་ཉེས་པའམ་སྐྱོན་དང་པོ་ནི་ལེ་ལོ་རེད། དེ་ནི་སྒོམ་བྱེད་མི་འདོད་པ་ལ་ཟེར་གྱི་ཡོད་རེད། དེའི་གཉེན་པོ་ལ་འདུ་བྱེད་བརྒྱད་ལས་བཞི་ཡོད་རེད། དང་པོ་ནི་དད་པ་རེད། ཏིང་ངེ་འཛིན་ནམ་སྒོམ་གྱི་ལས་ཀ་ལ་ཕན་ཡོན་ཆེན་པོ་ཡོད་པ་ཤེས་ནས་ཏིང་ངེ་འཛིན་སྒོམ་པ་ལ་སེམས་དང་བ་ནི་དད་པ་རེད། གཉིས་པ་ནི་འདུན་པ་རེད། དེ་ནི་སྒོམ་བྱེད་པ་ལ་དང་བའི་ཤུགས་ཀྱིས་ཏིང་ངེ་འཛིན་སྒོམ་དགོས་ཀྱི་འདུག་བསམ་པའི་སྒོམ་འདོད་ལ་ཟེར་གྱི་ཡོད་རེད། དད་པ་དང་འདུན་པའམ་འདོད་པ་གཉིས་ཡོད་ན་ཏིང་ངེ་འཛིན་དངོས་སུ་སྒོམ་པ་ལ་འཇུག་པའི་སྤྲོ་བ་འབྱུང་གི་ཡོད་རེད། དེ་ལ་བརྩོན་འགྲུས་ཟེར་གྱི་རེད། དེ་གསུམ་པ་རེད། བཞི་པ་ནི་ཤིན་སྦྱངས་རེད། སྒོམ་གྱི་ལས་ཀ་སྤྲོ་པོའི་སྒོ་ནས་ཐུན་བཅད་དེ་མུ་འཐུད་སྒོམ་སྡོད་དུས་སེམས་ལ་གནས་ཆ་ཡོང་གི་རེད། གནས་ཆ་བྱུང་བའི་རྗེས་མུ་འཐུད་དེ་ཡང་ཡང་སྒོམ་སྡོད་དུས་ཤིན་སྦྱངས་ཟེར་མཁན་དེ་སྐྱེ་ཡི་ཡོད་རེད། དེ་མེད་ན་སྒོམ་བྱེད་པ་ལ་སོགས་པའི་དགེ་བ་རྣམས་ཚད་ལྡན་ཡོང་ཁག་པོ་ཡོད་རེད། ཤིན་སྦྱངས་ཀྱང་གཙོ་བོ་སེམས་བྱུང་གཅིག་ལ་ངོས་འཛིན་དགོས་རེད། ཉམས་ལེན་པའི་སེམས་ལ་ཤིན་སྦྱངས་སྐྱེས་དུས་དགེ་བ་ཅི་ཙམ་བྱས་ནའང་དཀའ་ལས་མེད་པ་བྱེད་ཐུབ་པའི་སེམས་བྱུང་གཅིག་སྐྱེ་ཡི་ཡོད་རེད། དེའི་རྐྱེན་པས་ལུས་ལའང་ཤིན་སྦྱངས་ཐོབ་ཅིང་། ལུས་ཤིན་སྦྱངས་ཟེར་བ་ནི་ལུས་ལ་རླུང་ཡག་པོ་རྒྱུགས་ཏེ་ལུས་པོ་ལ་བདེ་བ་སྐྱེས་ཤིང་ལུས་ལས་སུ་རུང་བར་གྱུར་ནས་སྔོན་མ་དགེ་བ་བྱེད་མི་ཐུབ་མཁན། ལུས་ཀྱིས་སྒོམ་བྱེད་མི་ཐུབ་མཁན། ལུས་ཀྱི་གནས་ངན་ལེན་ཟེར་བ་དེ་མེད་པ་ཆག་ནས་སྒོམ་ལས་སླ་པོར་རྒྱག་ཐུབ་མཁན་ཞིག་ཆགས་གི་ཡོད་རེད། ཁྱད་པར་དུ་ཡུན་རིང་པོ་ག་ཚོད་སྒོམ་ནའང་དཀའ་ལས་མེད་མཁན་གཅིག་ཆག་གི་ཡོད་རེད། དེ་ལ་ལུས་ཀྱི་ཤིན་སྦྱངས་ཟེར་གྱི་རེད། ཤིན་སྦྱངས་ནི་བརྩོན་འགྲུས་ཀྱི་འབྲས་བུ་རེད། ཤིན་སྦྱངས་ཡོད་ན་བརྩོན་འགྲུས་གོང་འཕེལ་དུ་གཏོང་ཐུབ་ཀྱི་ཡོད་པས་དེ་བརྩོན་འགྲུས་ཀྱི་རྒྱུ་ཡང་རེད། ཉེས་པའམ་སྐྱོན་གཉིས་པ་ནི་བརྗེད་པ་རེད། དེའི་གཉེན་པོ་ནི་སྒོམ་གྱི་དམིགས་པ་གང་ཡིན་པ་དེ་མ་བརྗེད་པའམ། ཡང་ན་དྲན་པ་ཟེར་བ་དེ་རེད། བརྗེད་པ་དང་དྲན་པ་ཟེར་བ་དེ་དག་དུས་རྒྱུན་བཤད་པ་དང་ཅུང་ཟད་འདྲ་ཡི་མེད་པ་འདྲ། ད་ལྟ་འདིར་བརྗེད་པ་ཟེར་རྒྱུ་དེ་དཔེར་ན་མེ་ཏོག་ལ་དམིགས་རྟེན་བྱས་ཏེ་སེམས་ལ་ཏིང་ངེ་འཛིན་བཟོ་དུས་མེ་ཏོག་དེ་ག་རང་དྲན་དགོས་རྒྱུ་ཡིན་པ་ལ་དམིགས་པ་ཤོར་ནས་མེ་ཏོག་མི་དྲན་པ་དེ་ལ་ཟེར་གྱི་ཡོད་རེད། སྒོམ་ཟེར་མཁན་དེ་དྲན་པ་རང་ཡིན་པ་འདྲ། མེ་ཏོག་ཁོ་རང་གང་འདྲ་སྒོམ་གྱི་ཡོད་པ་དེ་རྟག་པར་མ་ཤོར་བ་བྱེད་དགོས་ཀྱི་ཡོད་རེད། རྟག་པར་དྲན་པ་དེ་སྒོམ་གྱི་དངོས་གཞི་ངོ་མ་དེ་རེད། སྒོམ་གྱི་སྐྱོན་ནམ་ཉེས་པ་གསུམ་པ་ནི་བྱིང་རྒོད་རེད། དེ་ཡང་སྒོམ་དངོས་སུ་རྒྱག་དུས་སྒོམ་གྱི་དངོས་གཞིའི་སྐྱོན་ཆེ་ཤོས་ནི་བྱིང་རྒོད་གཉིས་རེད། བྱིང་རྒོད་གཉིས་སེམས་བྱུང་ཐ་དད་རེད་དེ། དེ་གཉིས་འདིར་གཅིག་ཏུ་རྩིས་པ་རེད། བྱིང་བ་ནི། དམིགས་པ་མི་གསལ་བ་རྨུགས་པ་ལ་ཟེར་གྱི་ཡོད་རེད། རྨུགས་པ་ཟེར་ན་སེམས་ལས་སུ་མི་རུང་བར་བྱེད་པའི་དམིགས་པ་གསལ་པོ་མེད་པ་ལ་བྱིང་བ་ཟེར་གྱི་ཡོད་རེད། དེ་གཉིས་མིང་གི་རྣམ་གྲངས་རེད། རྒོད་པ་ནི། སྤྱིར་རྒོད་པ་དང་རྣམ་གཡེང་ཞེས་པ་གཉིས་གསུང་གི་ཡོད་པ་གཉིས་ཀ་ཉོན་མོངས་པ་རེད་དེ། སེམས་དགེ་བའི་དམིགས་པ་གང་ཡིན་པ་དེའི་ཐོག་ལ་མ་བསྡད་པར་གཞན་དག་ཅིག་གི་ཐོག་ཏུ་འགྲོ་བའམ་འཕྲོ་བའི་ཆ་ལ་རྣམ་གཡེང་ཟེར་གྱི་ཡོད་རེད། ད་ལན་རྒོད་པ་ཟེར་རྒྱུ་དེ་རྣམ་གཡེང་ལ་མ་རྩིས་པ་རེད། འདིའི་རྒོད་པ་ནི་སེམས་སྒོམ་གྱི་དམིགས་པ་ལས་ཕྱི་ལོག་ཏུ་འཕྲོ་བ་ཙམ་མ་ཡིན་པ་འདོད་ཡོན་གྱི་ཐོག་ཏུ་འཕྲོ་བ་ཞིག་ལ་གསུངས་པ་རེད། དེ་ཡང་སྒོམ་མམ་ཁ་འདོན་ལྟ་བུ་བྱེད་སྡོད་པའི་རིང་ལ་སྔོན་མ་འདོད་པའི་ཡོན་ཏན་དེ་འདྲ་ཞིག་ལ་ལོངས་སྤྱད་པ་ཡིན། མ་འོངས་པར་འདི་དང་འདི་ལྟ་བུ་ལ་ལོངས་སྤྱོད་ཀྱི་ཡིན་བསམ་པ་འདོད་ཡོན་གྱི་ཐོག་ཏུ་སེམས་འཕྲོ་བ་འདོད་ཆགས་ཀྱི་ཆ་ཤས་རེད། བྱིང་རྒོད་གཉིས་ཀྱི་གཉེན་པོ་ལ་ཤེས་བཞིན་ཟེར་བའི་སེམས་བྱུང་གཅིག་ཡོད་རེད་པ་དེ་བསྟེན་དགོས། ཤེས་བཞིན་ནི་སྒོམ་བྱེད་པའི་སྐབས་སུ་སྒོམ་གྱི་སྐྱོན་རྣམས་སེལ་སྟངས་དང་གཉེན་པོ་རྣམས་ལག་ཏུ་ལེན་སྟངས་འདི་འདྲ་དང་འདི་འདྲ་རེད་ཅེས་ཤེས་པའི་ཤེས་རབ་ལ་ཟེར་བ་རེད། ཤེས་སྟངས་གང་འདྲ་བྱེད་དགོས་རེད་ཟེར་ན། སྒོམ་བྱས་ནས་ཏོག་ཙམ་རེད་ཚར་དུས་སྒོམ་མ་ཤོར་བ་བྱས་ཏེ། སོ་སོ་རང་གི་སེམས་དམིགས་པའི་ཐོག་ཏུ་བསྡད་འདུག་དང་མི་འདུག གཞན་དག་གཅིག་གི་ཐོག་ཏུ་ཕྱིན་འདུག་གམ་མི་འདུག་ཅེས་བརྟག་དཔྱད་བཏང་ནས་སེམས་ཀྱི་གནས་སྟངས་ཤེས་དགོས་ཀྱི་ཡོད་རེད། ཉེས་པ་བཞི་པ་ནི་གཉེན་པོ་འདུ་མི་བྱེད་པ་ཞེས་པ་། སྒོམ་རྒྱག་དུས་བྱིང་རྒོད་གང་རུང་བྱུང་ནའང་ཚོད་མི་བྱེད་པ་སེམས་དེ་ག་རང་གི་ཐོག་ཏུ་གནས་བཅུག་པའམ་དེ་གཉིས་སེལ་བའི་གཉེན་པོ་ལ་འདུ་མི་བྱེད་པའམ་འབད་བརྩོན་མི་བྱེད་པ་ལ་ཟེར་གྱི་རེད། དེའི་གཉེན་པོ་ནི་འདུ་བྱེད་དམ་སེམས་པ་ཞེས་པ་དེ་ཡང་སེམས་བྱུང་གཅིག་རེད། སྤྱིར་སེམས་པ་ནི་གཙོ་སེམས་ཡུལ་ལ་འཁྲིད་ཅིང་དེ་ལ་ལས་བསྐུལ་མཁན་ཞིག་རེད། དཔེར་ན་རྒྱལ་པོ་ཆེན་པོ་གླིང་ཁར་འཁྲིད་མཁན་གྱི་མི་འདྲ་པོའི་སེམས་བྱུང་དེ་ལ་སེམས་པ་ཟེར་གྱི་ཡོད་རེད། དེར་བརྟེན་བྱིང་བ་དང་རྒོད་པ་བྱུང་ན་དེའི་གཉེན་པོ་ལ་སེམས་བྱུང་སེམས་པ་དེས་རྩོལ་བ་བྱེད་དགོས་ཀྱི་ཡོད་རེད། དེ་ཡང་བྱིང་རྒོད་ཆུང་ཆུང་བྱུང་བ་ལྟ་བུ་ཡིན་ན། བྱིང་ན་སྒྲིམས། ཕྱི་ལོག་ཏུ་རྒོད་ཡོད་ན་སེམས་དེ་གཞན་ལ་ཕྱིན་ཡོད་པ་དྲན་ནས་བྱིང་རྨུགས་མེད་པའི་ཐོག་ལ་བཞག ད་བྱུང་མ་སོང་དྲན་རྒྱུ་མེད་པ་འདྲ། ད་རྩ་བ་ནས་བྱུང་མ་སོང་དྲན་ན་དེས་སྐྱོན་བྱེད་ཀྱི་ཡོད་རེད། སེམས་ཕྱི་ལོག་ལ་སོང་ནའང་ཚུར་བཀུག་སྟེ་དམིགས་པའི་ཐོག་ཏུ་བཞག བྱིང་རྒོད་ཆེན་པོ་བྱུང་ན་གཉེན་པོ་མང་པོ་བསྟེན་དགོས་ཀྱི་ཡོད་རེད། དེ་ཡང་སེམས་བྱིང་ན་སངས་རྒྱས་དང་བྱང་ཆུབ་སེམས་དཔའི་རྣམ་ཐར་ངོ་མཚར་ཆེན་པོ་རྣམས་ལ་སེམས་ཤིང་དེས་བྱིང་བ་བསལ་བ་དང་མུ་འཐུད་དེ་སྒོམ་ལ་སྤྲོ་བོ་བྱེད། སེམས་རྒོད་སོང་བ་ཡིན་ན་འཆི་བ་མི་རྟག་པའི་སྐོར་སེམས་པའི་སྒོ་ནས་སེམས་ལ་སྐྱོ་བ་སྐྱེ་བཅུག་སྟེ་རྒོད་པ་སེལ་ནས་སླར་མུ་འཐུད་དེ་བསྒོམ་པ་ལ་བརྩོན་དགོས་པ་ཡིན། ཉེས་པ་ལྔ་པ་ནི་སེམས་ཀྱིས་གཉེན་པོ་འདུ་བྱེད་དྲགས་པའམ་རྩོལ་བ་བྱེད་དྲགས་པ་ལ་ཟེར་བ་རེད། དེ་ཡང་བྱིང་རྒོད་བྱུང་བ་ལ་གཉེན་པོ་བསྟེན་པའི་རྒྱུ་མཚན་གྱིས་རང་གི་སེམས་ལ་བྱིང་རྒོད་མེད་ཅིང་དམིགས་པའི་ཐོག་ཏུ་ཡག་པོ་བསྡད་སོང་ན་གོང་གི་བྱིང་རྒོད་སེལ་བའི་གཉེན་པོ་རྣམས་མུ་འཐུད་བསྟེན་དགོས་མ་རེད། གལ་ཏེ་མུ་འཐུད་འདུ་བྱེད་བསྡད་ན་རྣམ་རྟོག་ལངས་འགྲོ་གི་ཡོད་རེད། དེས་ན་ཉེས་པ་ལྔ་པ་ལ་འདུ་བྱེད་དྲགས་པ་ཟེར་གྱི་རེད། དེའི་གཉེན་པོ་ནི་འདུ་བྱེད་བཏང་སྙོམས་རེད། སྤྱིར་བཏང་སྙོམས་ལ་ཁ་ཤས་ཡོད་རེད། དེའི་ནང་ནས་འདུ་བྱེད་བཏང་སྙོམས་ཟེར་བ་དེ་ཡང་སེམས་བྱུང་གཅིག་རེད། སེམས་བྱུང་དེ་ཡི་བྱ་བ་ནི་སེམས་ལྷོད་པོ་བྱས་ཏེ་འཇོག་མཁན་ཡིན་པས་སེམས་དམིགས་པའི་སྟེང་ལ་བྱིང་རྒོད་མེད་པར་སྡོད་བཅུག་གི་ཡོད་པས་དེ་ལ་འདུ་བྱེད་བཏང་སྙོམས་ཟེར་གྱི་ཡོད་རེད། དུས་རྒྱུན་སྒོམ་རྒྱག་པའི་སྐབས་སུ་གལ་ཆེ་བའི་གདམས་ངག་དང་པོར་སྒྲིམས། བར་དུ་གློད། ཐ་མར་སྒྲིམས་གློད་རན་པོ་བྱས་ཏེ་རང་སོར་འཇོག་དགོས་ཀྱི་ཡོད་རེད་གསུངས་པ་རེད། དང་པོར་སེམས་མ་སྒྲིམས་ན་རྣམ་རྟོག་མང་པོ་འཆར་བ་རྣམས་བཀག་ཐུབ་ཀྱི་ཡོད་མ་རེད། སྒྲིམས་ནས་སྒོམ་གྱི་དམིགས་པ་དང་མ་འབྲེལ་བའི་རྣམ་རྟོག་གམ་བསམ་བློ་གཞན་པ་མེད་པར་ཡུལ་ཁོ་རང་གི་སྟེང་དུ་སྡོད་པ་ཞིག་བྱུང་ན་སེམས་ཏོག་ཙམ་གློད་པ་ནི། བར་དུ་གློད་ཟེར་བའི་དོན་རེད། ཡང་གློད་དྲགས་པས་སེམས་བྱིང་ཞིང་རྨུགས་པ་ལ་འགྲོ་ན་དེ་དུས་ཡང་སྒྲིམས། ཡང་གློད་པ་སྟེ་དེ་འདྲ་རེས་མོས་བྱས་ཏེ་མཐར་རང་གི་སེམས་དམིགས་པའི་སྟེང་དུ་བྱིང་རྒོད་གཉིས་གང་ཡང་མེད་པ་གསལ་ལ་མི་རྟོག་པར་བསྡད་ན་དེ་ག་རང་གི་ཐོག་ཏུ་རང་སོར་འཇོག་དགོས་གསུངས་པ་རེད། སེམས་གནས་ཐབས་ཕྱི་མ་རྣམས་བཤད་ཀྱི་ཡིན། ཁ་ཤས་ཀྱིས་སེམས་གནས་ཀྱི་རིམ་པ་རེས་མོས་གསུངས་ཀྱི་འདུག གཉིས་པ་རྒྱུན་དུ་འཇོག་ཅེས་པ་ནི། རང་སེམས་དམིགས་པའི་ཐོག་ཏུ་འཇོག་པ་ཙམ་མ་ཡིན་པར་དུས་རིང་དུ་འཇོག་པ་ལ་ཟེར། གསུམ་པ་གླན་ཏེ་འཇོག་ཟེར་དུས་སེམས་རང་གི་དམིགས་པ་ལས་ཕྱི་ལོགས་གམ་གཞན་དུ་འགྲོ་གི་ཡོད་ན་དམིགས་པའི་སྟེང་དུ་ཚུར་ཁུར་ཡོང་སྟེ་སྔོན་མ་དེའི་སྟེང་དུ་འཇོག་དགོས་པའོ། བཞི་པ་ཉེ་བར་འཇོག་ཞེས་པ་ནི། མང་པོ་ཡེངས་སོང་ན་ཡང་བསྐྱར་དམིགས་པའི་སྟེང་དུ་འཇོག ལྔ་པ་དུལ་བར་བྱེད་ཅེས་པའི་དོན་ནི། སྒོམ་རྒྱག་དུས་ལུས་སེམས་དུབ་སྟེ་དཀའ་ལས་ཁག་ནས་སྒོམ་སྙིང་མི་འདོད་པ་བྱུང་ན། ཏིང་ངེ་འཛིན་སྒོམ་ན་ཡོན་ཏན་ཆེན་པོ་ཡོད་རེད་བསམས་ཏེ་སྒོམ་མུ་འཐུད་དེ་བྱེད་མི་འདོད་པ་དེ་དུལ་ཞིང་ཞི་ནས་ཡང་བསྐྱར་སྒོམ་པ་དང། དྲུག་པ་ཞི་བར་བྱེད་ཅེས་པ་ནི། དཔེར་ན་རྣམ་རྟོག་དང་ཉོན་མོངས་པ་མང་པོ་སྐྱེས་ནས་སྒོམ་ཁག་པོ་བྱུང་ན་རྣམ་གཡེངས་ཀྱི་ཉེས་པ་བསམས་ནས་ཡང་བསྐྱར་ཏིང་ངེ་འཛིན་སྒོམ་པ་ལ་གསུངས་པ་དང། བདུན་པ་ཉེ་བར་ཞི་བར་བྱེད་ཟེར་བ་ནི་བྱིང་རྒོད་གང་རུང་གི་རྣམ་རྟོག་རྒྱུན་ཆུང་ཆུང་བྱུང་ན་དེའི་སྐྱོན་མཐོང་ནས་ཡང་བསྐྱར་སྒོམ་པ། སེམས་དམིགས་པའི་སྟེང་དུ་གནས་པའི་ཐབས་དགུ་ལས་དང་པོ་བཞི་པོ་རྣམས་ཀྱིས་དམིགས་པའི་ཐོག་ཏུ་འཇོག་སྟངས་གསུངས་པ་དང། དེ་ནས་གསུམ་གྱིས་དེ་ལྟར་རང་གི་སེམས་དམིགས་པ་ལ་རྩེ་གཅིག་ཏུ་གནས་ཐབས་བྱེད་སྐབས་འགལ་རྐྱེན་བྱུང་བ་སེལ་སྟངས་གསུངས་པ་དང། སེམས་གནས་ཐབས་བརྒྱད་པ་དང་དགུ་པ་གཉིས་པོ་ཏིང་ངེ་འཛིན་ནམ་སྒོམ་བྱེད་པའི་གྲུབ་འབྲས་རེད། དེ་ཡང་བརྒྱད་པ་རྩེ་གཅིག་ཏུ་བྱེད་ཟེར་བ་ནི། སྒྲིམས་ན་དུས་ཡུན་ཇི་ཙམ་སྒོམ་ནའང་རང་སེམས་དམིགས་པའི་སྟེང་དུ་རྩེ་གཅིག་ཏུ་གནས་པ་དང་། དགུ་པ་མངོན་པར་འཇོག་པར་བྱེད་ཅེས་པ་ནི། དེ་ལྟར་དུ་གོམས་པས་ནམ་ཞིག་ཟ་མ་ཟོས་པ་དང༌། འགྲོ་བ་དང༌། འདུག་པ་སོགས་ག་རེ་བྱེད་ཀྱང་རྩོལ་བ་མ་བྱས་ནའང་སེམས་གནས་པ་དེ་ལ་ཟེར་བ་རེད། སྤྱིར་སེམས་ལ་འདོད་ཁམས་དང་། གཟུགས་ཁམས་དང༌། གཟུགས་མེད་ཁམས་ཀྱི་སེམས་ཏེ་གསུམ་དུ་དབྱེ་རྒྱུ་ཡོད་རེད། གོང་གི་གནས་ཐབས་དགུ་པའི་སེམས་ཀྱི་གནས་ཆ་དེ་ནི་འདོད་སེམས་རྩེ་གཅིག་པ་ཟེར་བ་དེ་རེད། དེ་ནི་བསམ་གཏན་དང་གཟུགས་མེད་ཀྱི་ཏིང་ངེ་འཛིན་ནམ་སྒོམ་མཚན་ཉིད་པ་མ་རེད་གསུངས་པ་རེད། ད་དུང་སྒོམ་སྡོད་དུས་ཕན་ཐོགས་ཆེན་པོ་ཡོད་རེད། ཤིན་སྦྱངས་ཟེར་བ་དེ་སྐྱེ་ཡི་ཡོད་རེད། ཤིན་སྦྱངས་སྐྱེས་ཡོང་དུས་ཞི་གནས་མཚན་ཉིད་པ་ཆགས་པ་རེད། དེ་གཟུགས་ཁམས་ཀྱིས་བསྡུས་པའི་སེམས་རེད། ཀུན་མཁྱེན་གྱིས་འདོད་སེམས་རྩེ་གཅིག་པ་དེ་ལ་ཡང་ཤིན་སྦྱངས་ཡོད་དགོས་ཀྱི་རེད་གསུངས་པ་རེད། ཡིན་ནའང་འདོད་ཁམས་ཀྱི་སེམས་དེ་ལ་ཞི་གནས་ཆེན་པོ་ཡོད་མ་རེད། ཤིན་སྦྱངས་ཆེན་པོ་ཐོབ་ན་ཞི་གནས་ཡིན་ཟེར་མདོ་ལས་གསུངས་པ་རེད། དེ་ནས་ཞི་གནས་དེའི་ཐོག་ཏུ་ལྷག་མཐོང་སྒོམ་དགོས་ཀྱི་ཡོད་རེད། ཞི་གནས་ནི་ཧིན་དྷུ་ལ་ཡང་ཡོད་རེད། དེར་བརྟེན་ནང་པ་དང་ཐུན་མོང་བའི་ཉམས་ལེན་རེད། ཞི་གནས་དེའི་ཐོག་ཏུ་འཇིག་རྟེན་པའི་ལམ་དུ་བཤད་པའི་ཤེས་རབ་ཞི་རགས་ཀྱི་རྣམ་པ་ཅན་ཟེར་མཁན་གཅིག་ཡོད། དེ་ལ་ས་དགུ་ཡོད་རེད། གཟུགས་ཁམས་ལ་བཞི། གཟུགས་མེད་ཁམས་ལ་བཞི། འདོད་ཁམས་ལ་གཅིག དེས་ཞི་གནས་ཀྱི་རྟེན་ལ་གོང་མ་ཐམས་ཅད་ལེགས་པ་ཡིན། འོག་མ་ཐམས་ཅད་སྡུག་པ་ཡིན་བསམས་ཏེ་སྒོམ་པས་སྲིད་རྩེ་མ་གཏོགས་པའི་ཁམས་གསུམ་གྱི་ཉོན་མོངས་རགས་པ་རྣམས་སྤོང་ཐུབ་པར་གསུང་གི་ཡོད་རེད། ཞི་གནས་སྒོམ་པའི་སྐབས་སུ་ཡིད་བྱེད་དྲུག་ཟེར་མཁན་གཅིག་སྒོམ་གྱི་ཡོད་རེད། དེ་སྒོམ་དུས་འོག་མ་འོག་མའི་ཉོན་མོངས་པ་སྤོང༌ཞིང་གོང་མ་གོང་མའི་དངོས་གཞི་དེ་ཚོ་ཐོབ་ཡོང་གི་ཡོད་རེད། ཞི་གནས་ཀྱི་ཐོག་ཏུ་བདག་མེད་རྟོགས་པའི་ལྷག་མཐོང་བསྒོམས་པ་ཡིན་ན་ཐེག་པ་གསུམ་ཀའི་འབྲས་བུ་དགྲ་བཅོམ་པ་དང་སངས་རྒྱས་ཐོབ་ཡོང་གི་ཡོད་རེད། བསམ་གཏན་སྒོམ་དུས་དང་པོ་དུས་ཚོད་ཐུང་ཐུང་བསྒོམ་དགོས་ཀྱི་ཡོད་རེད། རིང་དྲགས་ཏེ་སྒོམ་ཡག་པོ་མ་བྱུང་ན་སྒོམ་ལ་འཁོན་ཞུགས་པའམ་ཞེ་འགྲས་ཏེ་སྒོམ་རྒྱག་འདོད་མེད་མཁན་འགྱུར་འགྲོ་གི་ཡོད་རེད། དེས་ན་དང་པོ་ཕལ་ཆེར་སྐར་མ་ལྔ་ཙམ་བསྒོམ་རྒྱུ་ཡིན་པ་རེད། ཐུན་ཐུང་ཐུང་བྱས་ཏེ་ཐུན་གྲངས་མང་ཙམ་བསྒོམས། རིམ་པས་རིང་དུ་གཏོང་དགོས་རྒྱུ་ཡིན་པ་རེད། སྣང་གསུམ་གྱི་ནང་དུ་རང་གི་སེམས་ལ་ཞི་གནས་བཟོ་བའམ་སྒོམ་སྡོད་དུས་ཉམས་ལྔ་འཆར་གྱི་རེད་གསུངས་པ་རེད། སྒོམ་འདུག་དུས་དང་པོ་རྣམ་རྟོག་ངོས་བཟུང་གི་ཉམས་ཞེས་པ་སྒོམ་དུས་རྣམ་རྟོག་མང་པོ་སྐྱེ་ཡི་ཡོད་པ་མཐོང་གི་ཡོད་རེད། དེ་ཡང་སྒོམ་གྱི་ཉམས་གཅིག་རེད། སྔོན་མ་སྒོམ་མ་བརྒྱབས་པའི་སྐབས་སུའང་སྐྱེ་ཡི་ཡོད་རེད་དེ་ད་ལྟ་བཞིན་དུ་མ་རྟོགས་པ་རེད། གཉིས་པ་རྣམ་རྟོག་སྐྱེས་ནའང་སེམས་ཤུགས་མ་ཆགས་པར་མུ་འཐུད་དེ་སྒོམ་འདུག་དུས་མཚམས་རེར་སེམས་དམིགས་པའི་ཐོག་ཏུ་ཅུང་ཙམ་གནས། ཡང་རྣམ་རྟོག་འཕྲོ་འགྲོ་ཡི་ཡོད་རེད། དེ་ལ་སྒོམ་གྱི་ཉམས་གཉིས་པ་རྣམ་རྟོག་ངལ་གསོའི་ཉམས་ཟེར་གྱི་རེད་གསུངས་པ་རེད། གསུམ་པ་ད་དུང་ཡང་མུ་འཐུད་དེ་ཐུན་བཅད་དེ་སྒོམ་སྡོད་པས་རང་གི་སེམས་སྔ་མ་ལས་དམིགས་པའི་སྟེང་དུ་ཡུན་རིང་ཙམ་གནས་ཤིང་ཡང་རྣམ་རྟོག་སྐྱེ་བའི་གནས་སྐབས་དེ་ལ་རྣམ་རྟོག་ཐང་ཆད་ཀྱི་ཉམས་ཟེར་གྱི་ཡོད་པ་རེད། བཞི་པ་རྣམ་རྟོག་འདུ་བྱེད་པའམ་རླབས་བཅས་ཀྱི་ཉམས་ནི་རྩོལ་བ་བྱས་ན་སྐབས་རེས་རྣམ་རྟོག་རེ་ཙམ་བྱུང་ཡང་དེ་མ་ཐག་ཞི་ནས་སེམས་དམིགས་པའི་སྟེང་དུ་རྒྱུན་རིང་དུ་གནས་པ་ལ་ཟེར། ལྔ་པ་རྣམ་རྟོག་ཞི་བའི་ཉམས་ཞེས་པ་སླར་ཡང་སྔར་གྱི་རྒྱུན་དེ་ཉིད་ལ་སེམས་བཞག་པས་ནམ་ཞིག་རྣམ་རྟོག་གི་འཕྲོ་འདུ་ཐམས་ཅད་ཞི་ནས་འབད་རྩོལ་མི་བྱེད་ཀྱང་སེམས་དམིགས་པའི་སྟེང་དུ་གསལ་ལེར་གནས་པ་ལ་ཟེར། འདི་ཁ་སང་སེམས་གནས་ཐབས་དགུ་བཤད་པའི་སྐབས་ཀྱི་བརྒྱད་པ་དང་དགུ་པ་གཉིས་དང་གཅིག་པ་ཡིན་པ་རེད། ཕར་ཕྱིན་དྲུག་གི་ནང་གི་ཤེས་རབ་ཀྱི་སྐོར་ཞུ་རྒྱུ་ཡིན། ཤེས་རབ་ཀྱི་ངོ་བོ་ནི་གནས་ལུགས་རྟོགས་པའི་བློ་རེད་གསུངས་པ་རེད། སེམས་བསྐྱེད་ལ་སོགས་པས་ཟིན་པར་བྱས་ནས་ཐེག་ཆེན་སངས་རྒྱས་ཐོབ་པའི་རྒྱུར་གྱུར་པའི་ཤེས་རབ་ཆགས་པ་ཡིན་ན་ཤེས་རབ་ཀྱི་ཕ་རོལ་ཏུ་ཕྱིན་པ་ཞུ་གི་ཡོད་པ་རེད། ཤེས་རབ་ཀྱི་མི་མཐུན་པའི་ཕྱོགས་ནི་ང་རང་ཚོའི་སེམས་ཀྱི་ཆོས་ཀྱི་གནས་ལུགས་མི་ཤེས་པའི་མ་རིག་པའམ་རྨོངས་པ་རེད། ཤེས་རབ་མེད་པའི་ཉེས་པའམ་སྐྱོན་ནི། ང་རང་ཚོའི་མིའི་འཇིག་རྟེན་ན་ཤེས་རབ་མེད་ན་སྐྱོན་མཐོང་ཞིང་ཡོད་ན་དགེ་མཚན་ནམ་ཕན་ཡོན་ཆེན་པོ་ཡོད་པ་མཐོང༌སྟེ། སློབ་སྦྱོང་རྒྱུན་རིང་པོ་བྱེད་ཀྱི་ཡོད་པ་རེད། མི་ཚེའི་ནང་གི་དུས་ཚོད་བརྒྱ་ཆ་གང་འཚམས་ཤིག་སློབ་སྦྱོང་ལ་གཏོང་གི་ཡོད་རེད། སློབ་སྦྱོང་མེད་ན་མི་ཚེའི་རིང་གི་བདེ་བ་སྒྲུབ་པ་དང་སྡུག་བསྔལ་སེལ་བའི་ལས་དོན་རྣམས་བྱེད་ཤེས་ཀྱི་མ་རེད། ལས་ཀ་བྱེད་སྟངས་མ་ཤེས་ན་གྲུབ་འབྲས་འཐོན་རྒྱུ་ཡོད་མ་རེད། དེ་སྔ་ཆོས་ཀྱི་ཉམས་ལེན་ལ་གོམས་ཆ་རྩ་བ་ནས་མེད་པ་ཡིན་དུས་ཆོས་ལ་སློབ་སྦྱོང་མ་བྱས་ན་ཤེས་ཐབས་ཡོད་མ་རེད། ཁྱད་པར་དུ་ཤེས་རབ་ཀྱི་གཙོ་བོ་བདག་མེད་རྟོགས་པའི་ཤེས་རབ་རེད། བདག་མེད་རྟོགས་པའི་ཤེས་རབ་མེད་ན་བདག་འཛིན་དང་ཉོན་མོངས་པ་རྣམས་རྩ་བ་ནས་སྤོང་བའི་གཉེན་པོ་གཞན་དག་ཡོད་མ་རེད། དེའི་ཕྱིར་འཁོར་བ་སྤོང་ཐུབ་ཀྱི་ཡོད་མ་རེད་ལ། ཐར་པའང་ཐོབ་མི་ཐུབ། སངས་རྒྱས་ཡང་མི་ཐོབ། ཐར་པ་ཐོབ་པའི་ལམ་ནི་ཚུལ་ཁྲིམས་དང་ཐོས་བསམ་སྒོམ་གསུམ་གྱི་ལས་ཀ་རྣམས་རིམ་པ་བྱས་ཏེ་འགྲོ་དགོས་ཀྱི་ཡོད་རེད། དེས་ན་ཆོས་ལ་ངེས་པར་སློབ་སྦྱོང་བྱེད་དགོས་ཀྱི་ཡོད་རེད། སློབ་སྦྱོང་བྱེད་དགོས་ཟེར་བ་དེ། རྒྱ་ཆེན་པོ་སློབ་སྦྱོང་མ་བྱས་ནའང་འགྲིགས་ཀྱི་རེད། རྒྱ་ཆེ་དྲགས་ནའང་སྐྱོན་བྱེད་ཀྱི་རེད་ཅེས་སློབ་དཔོན་སངས་རྒྱས་གསང་བས་གསུངས་པ་རེད། ཐོས་པ་ཉུང་ནའང་སྐྱོན་བྱེད་ཀྱི་འདུག མང་ནའང་སྐྱོན་བྱེད་ཀྱི་འདུག་གསུངས་པ་རེད། སངས་རྒྱས་ནི་སྤངས་རྟོགས་ཕུན་སུམ་ཚོགས་པ་རེད། སྐྱོན་སྤོང་བ་དེ་ཤེས་རབ་ཀྱིས་བྱེད་ཀྱི་ཡོད་རེད། ཡོན་ཏན་དེ་ཚོ་སྦྱིན་པ་ལ་སོགས་པ་ཐབས་ཀྱིས་བསྒྲུབ་དགོས་ཀྱི་ཡོད་རེད། ཤེས་རབ་ལ་ཡང་གྲོགས་པོའམ་རོགས་པ་ཐབས་རྣམས་དགོས་ཀྱི་ཡོད་རེད། ཐབས་དེ་ཚོ་ལའང་ཤེས་རབ་གྲོགས་སུ་དགོས་ཀྱི་ཡོད་རེད། ཁྱད་པར་དུ་ཕ་རོལ་ཏུ་ཕྱིན་པ་དྲུག་པོ་དེ་ཕྱི་མ་ཕྱི་མ་ཡག་ག་ཡོད་རེད། ཕ་རོལ་ཏུ་ཕྱིན་པ་སྔ་རྗེས་ཀྱི་ཁྱད་པར་རྒྱ་མཚོ་ཆེན་པོའི་ཆུ་དང༌། བ་གླང་གི་རྨིག་རྗེས་ཀྱི་ཆུ་ལྟ་བུའི་ཁྱད་པར་ཡོད་གསུངས་པ་རེད། ཤེས་རབ་ནི་རྗེས་མ་ཡིན་པས་ཕར་ཕྱིན་དྲུག་གི་ནང་ནས་ལེགས་ཤོས་རེད། ཡིན་ནའང་སངས་རྒྱས་ཐོབ་པ་ལ་ཤེས་རབ་རྐྱང་པས་འགྲིགས་ཀྱི་མ་རེད། ཐབས་དང་བཅས་པ་གཉིས་ཀ་མཐའ་གཅིག་ཏུ་དགོས་ཀྱི་ཡོད་རེད། ཞི་བ་ལྷས་ཕ་རོལ་ཏུ་ཕྱིན་པ་དང་པོ་ལྔ་ཆར་ལྷག་མཐོང་གི་རྒྱུ་དང་། ཁྱད་པར་དུ་བསམ་གཏན་རེད། ལྷག་མཐོང་གི་དམིགས་བསལ་གྱི་རྒྱུ་ནི་མང་དུ་ཐོས་པ་ཡིན་གསུངས་པས་ཐོས་པ་མང་པོ་བྱེད་དགོས་ཀྱི་ཡོད་རེད། ལྷག་མཐོང་སྒོམ་སྟངས་ལ་གང་ཟག་གི་བདག་མེད་དང༌། ཆོས་ཀྱི་བདག་མེད་སྒོམ་པ་སྟེ་གཉིས་ཡོད་རེད་གསུངས་པ་རེད། ཡིན་ནའང་འདི་པའི་ལུགས་ལ་མཉམ་བཞག་ལ་སྣང་བ་སེམས་སུ་སྒྲུབ། སེམས་སྒྱུ་མར་སྒྲུབ། སྒྱུ་མ་རང་བཞིན་མེད་པར་སྒྲུབ་པ་སོགས་ཀྱི་སྒོ་ནས་སྒོམ་གྱི་ཡོད་རེད། རྗེས་ཐོབ་ཏུ་སྒྱུ་མ་ལྟ་བུ་སྒོམ་གྱི་ཡོད་རེད་གསུངས། བདག་མེད་དམ་སྟོང་པ་ཉིད་ནི་གོ་ཁག་པོ། སྒོམ་དུས་གོལ་ས་དང་ནོར་ས་མང་པོ་ཡོད་མཁན་གཅིག་རེད། ཡི་གེའི་ཐོག་ནས་ཀྱང་གསལ་པོ་ཤེས་ཐུབ་ཀྱི་ཡོད་མ་རེད། གང་ལྟར་སྟོང་ཉིད་སྐོར་མང་པོ་བཤད་ཀྱི་མིན་གསུངས་པ་རེད། འཕྲལ་དུ་ཕན་ཐོགས་པ་གཅིག་ལ་དཔེར་ན་དགེ་བ་སྒྲུབ་དུས་ང་དགེ་བ་སྒྲུབ་མཁན་ཡིན། ངས་བྱེད་པའི་བྱ་བ་འདི་དགེ་བ་རེད་བསམ་པའི་བདེན་ཞེན་མེད་པ། མི་བདེན་པ་སྒྱུ་མ་ལྟ་བུ་ཡིན་བསམ་པ་གཅིག་བྱས་ན་ཕན་ཐོགས་ཡོད་རེད་གསུངས་པ་རེད། སྟོང་པ་ཉིད་བཤད་པ་ལ་ཉེན་ཁ་ཡོད་རེད། ཅིའི་ཕྱིར་ཞེ་ན། མི་གསར་པ་གཅིག་ལ་སྟོང་པ་ཉིད་རེད་ཟེར་ལབ་པ་ཡིན་ན། ཚང་མ་ཡོད་ཡོད་པ་ལ་མེད་ཟེར་བ་སྨྱོན་པའི་སྐད་ཆ་རེད་བསམས་ཏེ་སྟོང་ཉིད་ལ་མོས་པ་མ་བྱས་ནས་ཉེས་པ་ཆེན་པོ་གསོག་གི་ཡོད་རེད་ལ། དེས་མི་ཚེ་ཆོས་ལ་མོས་པ་མེད་མཁན། ཆོས་བྱེད་མི་ཐུབ་མཁན་ཞིག་ཆགས་པའི་ཉེན་ཁ་ཡོད་རེད། ཡང་ཁ་ཤས་ལ་སྟོང་པ་ཉིད་རེད་ཟེར་དུས། ལས་རྒྱུ་འབྲས་མེད་བསམས་ཏེ་ཆད་ལྟ་དང༌། ལོག་ལྟ་སྐྱེ་བའི་ཉེན་ཁ་ཡང་ཡོད་རེད། བཤད་མཁན་གྱིས་ཀྱང་དང་པོ་ལས་རྒྱུ་འབྲས་ལྟ་བུ་གང་འཚམས་སྔོན་ལ་བཤད་དགོས་ཀྱི་ཡོད་རེད། དེ་འདྲ་མ་བྱས་པར་ཐད་ཀར་སྟོང་པ་ཉིད་བཤད་པ་ཡིན་ན་བྱང་ཆུབ་སེམས་དཔའི་སྡོམ་པའི་རྩ་ལྟུང་རེད། སྡོམ་པ་ཉམས་ནས་དམྱལ་བ་ལ་སྐྱེ་འགྲོ་གི་རེད་གསུངས་པ་རེད། །

**བདག་མེད་གཉིས་བསྒོམ་ཚུལ་མདོར་བསྟན་པ།**

བདག་མེད་དམ་སྟོང་ཉིད་སྒོམ་ཚུལ་གཉིས་ཡོད་རེད་གསུངས་པ་རེད། གཉིས་པ་དེ་དཔེ་ཆ་སྦྱངས་མ་མྱོང་བ་གཅིག་ལ་བརྡ་སྤྲོད་བྱེད་པ་རེད། འདིར་སྒོམ་ཚུལ་གཉིས་ཀ་བསྡུས་ཏེ་ཞུ་རྒྱུ་ཡིན། སྤྱིར་བདག་མེད་སྒོམ་ཚུལ་ལ། བདག་མེད་གཉིས་ཅིག་ཅར་དུ་བསྒོམ་པ་དང༌། རིམ་གྱིས་བསྒོམ་པ་སྟེ་གཉིས་ཡོད། རིམ་གྱིས་སྒོམ་པ་ལ་ཡང་སྣང་བ་སེམས་སུ་བསྒྲུབས་པའམ་བྱས་ནས་སྒོམ་ཚུལ་དང༌། མ་བྱས་ནས་སྒོམ་ཚུལ་སོགས་མང་པོ་ཡོད་ས་རེད། དེའི་ནང་ནས་སྣང་བ་སེམས་སུ་མ་བྱས་ནས་སྒོམ་ཚུལ་ཞུ་རྒྱུ་ཡིན། དེ་ལ་བདེན་པ་གཉིས་ཀྱི་དོན་དག་ཤེས་དགོས་པ་གལ་ཆེན་པོ་རེད། བདེན་པ་གཉིས་ཟེར་དུས་གཅིག་བརྫུན་པ་དང་གཅིག་བདེན་པ་རེད་ཟེར་གྱི་ཡོད་རེད། ཀུན་རྫོབ་ནི་ངེད་ཚོའི་བློའི་ཡུལ་དུ་གྱུར་པ་ཚང་མ་རེད། དོན་དམ་ནི་ངེད་ཚོའི་བློ་ཡི་ཡུལ་ལས་བརྒལ་སོང་བ། རིགས་པས་དཔྱད་ན་ཧ་ལམ་ཤེས་ཐུབ་མཁན། དངོས་སུ་མཐོང་མཁན་ནི་འཕགས་པ་ཡིན་པས། འཕགས་པ་རྣམས་ཀྱི་གཟིགས་བྱ་ལ་དོན་དམ་པའི་བདེན་པ་ཟེར་གྱི་རེད། ཤེར་ཕྱིན་གྱི་མདོ་རྣམས་སུ་ཆོས་ཐམས་ཅད་སྟོང་པ་ཉིད་ཅེས་གསུངས་པ་ནི་གནས་སྐབས་ཐམས་ཅད་དུ་གསུངས་ཀྱི་ཡོད་མ་རེད། དོན་དམ་པ་ན་སྟོང་པ་ཉིད་ཡིན་པས་ཆོས་རྣམས་མེད་གསུངས་ཀྱི་ཡོད་རེད། དེར་བརྟེན་ཀུན་རྫོབ་ཏུ་ཐམས་ཅད་ཡོད། དོན་དམ་པ་ན་མེད་གསུངས་རྒྱུ་རེད། །

**བདག་མེད་གཉིས་བསྒོམ་ཚུལ་རྒྱས་པར་བསྟན་པ།**

གང་ཟག་གི་བདག་མེད་ཅེས་པའི་ཚིག་ཟུར་གྱི་གང་ཟག་ནི་སེམས་ཅན་ལ་ཟེར་གྱི་ཡོད་རེད། དཔེར་ན་ང༌། ཁྱོད། ཁོ་ཟེར་བ་དེ་ཚོ་རེད། ཆོས་ཀྱི་བདག་མེད་ཅེས་པའི་ཆོས་ནི་ཕྱིའི་འཁོར་ཡུག་གི་རི་དང་མཚོ་དང་། ཁང་པ་ལྟ་བུ། ཟ་མ་ལྟ་བུ། གོས་ལྟ་བུ་དེ་ཚོ་དང༌། སེམས་ཅན་གྱི་མིག་དང་རྣ་བ་ལ་སོགས་པ་ལའང་ཟེར་གྱི་ཡོད་རེད། གང་ཟག་གི་བདག་ཟེར་ན་སེམས་ཅན་བདེན་པ་དང་། ཆོས་ཀྱི་བདག་ཟེར་ན་ཆོས་བདེན་པ་ལ་ཟེར་གྱི་ཡོད་རེད། གང་ཟག་གི་བདག་མེད་ཟེར་ན་གང་ཟག་བདེན་པ་མེད་པ་དང་། གང་ཟག་གི་བདག་གིས་སྟོང་པའི་སྟོང་པ་ཉིད་ལ་ཟེར། ཆོས་ཀྱི་བདག་མེད་ཟེར་ན་ཆོས་བདེན་པ་མེད་པའམ་ཆོས་ཀྱི་བདག་གིས་སྟོང་པའི་སྟོང་པ་ཉིད་ལ་ཟེར་གྱི་ཡོད་རེད། གང་ཟག་ནི་ཁམས་དྲུག་ལ་བརྟེན་ནས་ང་ཞེས་སེམས་ཀྱིས་འཛིན་གྱི་ཡོད་རེད། ཁམས་དྲུག་ནི་དཔེར་ན་སེམས་ཅན་གྱི་ལུས་པོའི་ཤ་དང། རུས་པ་ལྟ་བུ་དེ་ཚོ་ལ་སའི་ཁམས་ཟེར་གྱི་ཡོད་རེད། ཁྲག་དང་ཆུ་སེར་གཅིན་པ་ལྟ་བུ་དེ་ཚོ་ལ་ཆུ་ཡི་ཁམས་དང་། དྲོད་ལ་མེ་ཡི་ཁམས་དང། དབུགས་ལ་རླུང་གི་ཁམས་དང། སྣ་བུག་ལྟ་བུའི་ཁོང་སྟོང་དེ་ཚོ་ལ་ནམ་མཁའི་ཁམས་དང། སེམས་ལ་རྣམ་པར་ཤེས་པའི་ཁམས་གསུངས་ཀྱི་ཡོད་རེད། དེ་ཚོ་ངོ་འཕྲོད་ནས་ང་དང་བདག་ཅེས་ང་ཚོས་འཛིན་པ་ནང་བཞིན་ཁམས་དྲུག་གི་སྟེང་ལ་ཡོད་མེད་འཚོལ་དགོས་ཀྱི་ཡོད་རེད། ཁམས་དྲུག་གི་ནང་གི་སོ་བདག་རེད་དམ་མ་རེད་ཅེས་འཚོལ་དགོས་ཀྱི་ཡོད་རེད། དེ་འདྲ་བྱས་ཏེ་བཙལ་ན་སོ་དང་བདག་གཉིས་མཐུན་པའམ་འགྲིགས་ཀྱི་མི་འདུག བདག་ཅེས་འཛིན་དུས་ང་རང་གཅིག་པུ་ཡིན་བསམ་གྱི་ཡོད་པས་གཅིག་ཡིན་དགོས་ཀྱི་ཡོད་རེད། རྟག་པར་སྡོད་ངེས་པ་ཡིན་བསམ་གྱི་ཡོད་པས་རྟག་པ་ཞིག་ཡིན་དགོས་པ་དང་། བདག་ཟེར་མཁན་དེ་སོ་སོའི་ལུས་པོ་ལ་སོགས་པ་ལ་དབང་བསྒྱུར་བྱེད་མཁན་ཞིག་ཡིན་བསམ་གྱི་ཡོད་པས་རང་དབང་ཅན་ཞིག་ཡིན་དགོས་པས་སོ་དང་རྩ་བ་ནས་མཐུན་གྱི་ཡོད་མ་རེད། གང་ཡིན་ཞེ་ན། སོ་ལ་མང་པོ་ཡོད་པས་བདག་གི་མཚན་ཉིད་གཅིག་ཅེས་པ་དེ་ཡོད་མ་རེད། སོ་རེ་རེ་ལ་བདག་རེ་རེ་ཡོད་ན་སེམས་ཅན་གཅིག་ལ་བདག་མང་པོ་ཆགས་འགྲོ་གི་ཡོད་རེད། སྐྲ་ནི་དེ་ལས་མང་བ་ཡོད་རེད། རྣམ་ཤེས་ལ་སོགས་པའི་ཁམས་གཞན་དག་ཀྱང་དེ་དང་གཅིག་མཚུངས་དུ་མ་དང་མི་རྟག་པ་ལ་སོགས་པ་རེད། དེས་ན་བདག་དང་རྩ་བ་ནས་མཐུན་པའམ་འགྲིགས་ཀྱི་ཡོད་མ་རེད། དེ་འདྲ་བྱས་ཏེ་བསམ་བློ་བཏང་རྗེས་བདག་མེད་པ་རེད་འདུག་བསམ་པ་དེ་ཡི་ཐོག་སྒོམ་དགོས་ཀྱི་ཡོད་རེད། སྒོམ་ཚུལ་ནི་གོང་དུ་ཞི་གནས་སྒོམ་ཚུལ་བཤད་པ་དང་གཅིག་པ་ཞི་གནས་ཀྱི་དམིགས་པ་མེ་ཏོག་གི་ཐོག་ཏུ་སེམས་བཞག་སྟེ་དེ་ཉིད་ལྷག་མཐོང་གིའང་དམིགས་པར་བྱེད། དེའི་ཐོག་ཏུ་རྣམ་པ་བདག་མེད་པ་ཡིན་བསམ་པ་དེའི་ཐོག་ལ་བཞག་སྟེ་སྒོམ་དགོས་ཀྱི་ཡོད་རེད། བདག་མེད་པ་དེ་ཞི་གནས་ཀྱི་སྟེང་དུ་སྒོམ་དུས་ཞི་ལྷག་ཟུང་སྦྲེལ་ཟེར་གྱི་ཡོད་རེད། དཔེར་ན་ལྷག་མཐོང་གིས་གནས་ལུགས་རྟོགས་པ་ཡིན་དུས་མར་མེ་འདྲ་པོ། ཞི་གནས་ཀྱིས་སེམས་བརྟན་པོ་བྱེད་ཀྱི་ཡོད་པས་མར་མེའི་རླུང་ཡོལ་འདྲ་པོ་རེད། རླུང་མེད་པའི་མར་མེ་འདྲ་པོ་གཅིག་བྱུང་ན་དེ་ལ་ཞི་ལྷག་ཟུང་སྦྲེལ་ཟེར་གྱི་ཡོད་རེད། ཁ་ཤས་ཀྱིས་ཞི་གནས་ནི་མི་གཡོ་བ་དམིགས་པ་གཅིག་གི་ཐོག་ཏུ་སྡོད་པའི་ཆ་དང་། ལྷག་མཐོང་ནི་གང་ཟག་གི་བདག་མེད་ལྟ་བུ་སྒོམ་དུས་གང་ཟག་དེ་བདེན་པ་མེད་སྟངས་ཀྱི་རྒྱུ་མཚན་རྣམས་ལ་བསམ་བློ་གཏོང་ཞིང་­­­­­དཔྱད་པ་བྱེད་པའི་ཆ་ལ་ཟེར་གྱི་རེད་གསུངས་པ་རེད། དཔྱད་པ་མང་པོ་བྱས་ཏེ་བདག་མེད་པ་ལྟ་བུའི་སྟེང་དུ་སེམས་བཞག་ཡོང་ན་སེམས་འཇོག་པའི་ཆ་དེ་ཞི་གནས་རེད་མ་གཏོགས་དེ་ནི་ལྷག་མཐོང་མ་རེད་གསུངས་པ་རེད། གཞན་དག་གིས་གསུངས་ན་དེ་འདྲ་མ་རེད། ལྷག་མཐོང་ལ་ཡང་མདོ་ཡི་ནང་སོ་སོར་རྟོག་པའི་ལྷག་མཐོང་དང༌། མི་གཡོ་བའི་ལྷག་མཐོང་སྟེ་གཉིས་ཡོད་གསུངས། དེས་ན་ལྷག་མཐོང་ལ་དཔྱད་པ་བྱེད་མི་བྱེད་གཉིས་དགོས་གསུངས་པ་རེད། དཔྱད་པ་བྱེད་མཁན་དེ་ལྷག་མཐོང་གི་སྦྱོར་བ་དང༌། ཡང་ན་རྗེས་ཐོབ་རེད། སྟོང་པ་ཉིད་ཀྱི་སྟེང་དུ་མི་རྟོག་པ་བྱས་ཏེ་མི་གཡོ་བར་འཇོག་པ་ནི་ལྷག་མཐོང་གི་དངོས་གཞི་དང་མཉམ་བཞག་རེད་གསུངས་པ་རེད། ཡང་གང་ཟག་གི་བདག་མེད་སྒོམ་སྟངས་གཅིག་ལ་ཕུང་པོ་ལྔ་ཤེས་དགོས་ཀྱི་ཡོད་རེད། ང་རང་ཚོ་ལ་གཟུགས་ཀྱི་ཕུང་པོ་ལ་སོགས་པ་ཕུང་པོ་ལྔ་ཡོད་རེད། གཟུགས་ཀྱི་ཕུང་པོ་ཟེར་ན་ང་ཚོའི་མིག རྣ་བ། སྣ། ལྕེ་དང་ལུས་བཅས་ཡུལ་ཅན་ལྔ་དང། གཟུགས། སྒྲ། དྲི། རོ། རེག་བྱ་བཅས་ཡུལ་ལྔ༌། དེ་མ་ཡིན་པ་གཅིག་དང་བཅུ་གཅིག་ཡོད་གསུངས་པ་རེད། མིག་དང་རྣ་བ་ཞེས་པ་དེ་ཚོ་ང་ཚོའི་མིག་གིས་ཕར་མཐོང་རྒྱུའི་ཁྲ་རིལ་རིལ་དེ་ཚོ་ལ་ཟེར་གྱི་ཡོད་མ་རེད། དེ་ཡུལ་གྱི་ཆ་རེད། དེའི་ནང་ལོག་ལ་རྣམ་ཤེས་སྐྱེ་བའི་ནུས་པ་ཡོད་པ་ལ་ཟེར་བ་རེད། དེ་ལ་དབང་པོའང་ཟེར་གྱི་ཡོད་རེད། ཚོར་བའི་ཕུང་པོ་ནི། ངེད་ཚོས་མྱོང་བའི་བདེ་བ་དང་སྡུག་བསྔལ་ལ་སོགས་པ་དེ་ཚོ་རེད། འདུ་ཤེས་ཀྱི་ཕུང་པོ་ནི། ཆོས་རྣམས་ཐམས་ཅད་ལ་ཐུན་མོང་མ་ཡིན་པའི་ཁྱད་ཆོས་རེ་ཡོད་པ་འཛིན་མཁན་གྱི་སེམས་བྱུང་གཅིག་ལ་ཟེར་གྱི་ཡོད་རེད། འདུ་བྱེད་ཀྱི་ཕུང་པོ་ལ་མཚུངས་ལྡན་འདུ་བྱེད་ཟེར་མཁན་གཅིག་ཡོད་རེད། དེ་ནི་ང་རང་ཚོའི་སེམས་ལ་སྐྱེ་བའི་འདོད་ཆགས་དང་དད་པ་ལ་སོགས་པའི་སེམས་བྱུང་བཞི་བཅུ་ཞེ་དགུའམ་ལྔ་བཅུ་ང་གཅིག་ལ་ཟེར་གྱི་ཡོད་རེད། ལྡན་མིན་འདུ་བྱེད་ནི། དཔེར་ན་མིང་ཚིག་དང་། དུས་འདས་མ་འོངས་ལྟ་བུ་ལ་གསུངས་པ་རེད། རྣམ་ཤེས་ཀྱི་ཕུང་པོ་ཟེར་ན་སེམས་ལ་གསུངས་པ་རེད། སོ་སོའི་ཕུང་པོ་ལྔ་ལ་བརྟེན་ནས་བདག་ཏུ་འཛིན་གྱི་ཡོད་རེད། ཡིན་ནའང་ང་ཚོས་འཛིན་པ་ནང་བཞིན་སོ་སོའི་ཕུང་པོ་དང་བདག་འཛིན་གྱི་ཡུལ་གྱི་བདག་གཉིས་པོ་དེ་དག་ཡང་ན་གཅིག་ཡིན་དགོས་ཀྱི་ཡོད་རེད། ཡང་ན་ཐ་དད་ཡིན་དགོས་ཀྱི་ཡོད་རེད། དེ་འདྲ་བྱས་ནས་དཔྱད་པ་བཏང་ནས་བལྟས་ན་དང་པོ་དེ་གཉིས་ཀྱི་མཚན་ཉིད་འགྲིགས་ཀྱི་ཡོད་མ་རེད། གང་ཡིན་ཞེ་ན། ཕུང་པོ་མང་པོ་དང་མི་རྟག་པ་ལ་སོགས་རེད། བདག་ནི་གཅིག་མ་གཏོགས་ཡོང་ཤེས་ཀྱི་མ་རེད། ཕུང་པོ་དང་བདག་གཉིས་ཐ་དད་ཡིན་ཟེར་ན་ཡང་འགྲིགས་ཀྱི་མ་རེད། རང་གི་ཕུང་པོ་དེ་ལ་ང་ཡིན་བསམ་གྱི་ཡོད་རེད་མ་གཏོགས་ཕྱི་ལོག་གི་ཁང་པ་དང་། ཤིང་ལ་སོགས་པ་རྣམས་ལ་ང་ཡིན་བསམ་གྱི་ཡོད་མ་རེད། དེས་ན་རིགས་པས་དཔྱད་ན་བདག་ཟེར་མཁན་དེ་རྙེད་རྒྱུ་ཡོད་མ་རེད། དེར་བརྟེན་དོན་དམ་དུ་བདག་མེད་ཟེར་གྱི་ཡོད་རེད། ཐ་སྙད་དུ་བྱས་ན་དཔེར་ན་སྒོ་དང་སྒེའུ་ཁུང་ལ་སོགས་པ་ལ་བརྟེན་ནས་ཁང་པ་ཞེས་ཟེར་གྱི་ཡོད་པ་ནང་བཞིན་སོ་སོའི་ཕུང་པོ་ལ་བརྟེན་ནས་བདག་ཟེར་མཁན་གཅིག་ངེད་ཚོའི་རྟོག་པས་བཟོས་བཞག་པའམ་བཏགས་པ་གཅིག་ཡོད་རེད། ཆོས་ཀྱི་བདག་མེད་ཞུ་རྒྱུ་ཡིན། རིགས་པ་དེས་ཆོས་ཀྱི་བདག་མེད་ཀྱང་གཏན་ལ་དབབ་ཐུབ་ཀྱི་ཡོད་རེད། ཡིན་ནའང་རིགས་པ་གཞན་དག་ཀྱང་མང་པོ་ཡོད་རེད། དཔེར་ན་དངོས་པོ་ཐམས་ཅད་རྒྱུ་རྐྱེན་ལས་སྐྱེ་ཡི་ཡོད་རེད། རྒྱུ་རྐྱེན་ལས་མ་སྐྱེས་པའི་དངོས་པོ་ཡོད་མ་རེད། ཡིན་ནའང་འབྲས་བུ་སྐྱེ་དུས་དེའི་སྐྱེ་བ་ང་རང་ཚོས་འཛིན་པ་བཞིན་དུ་བདེན་པར་གྲུབ་པ་འདུག་གམ་མི་འདུག་ཅེས་རྒྱུའི་ཕྱོགས་ནས་དཔྱད་པ་གཏོང་བ་རྒྱུ་ལ་དཔྱོད་པ་རྡོ་རྗེ་གཟེགས་མའི་རིགས་པས་བརྟག་དཔྱད་བྱེད་དུས། སྐྱེ་བ་རྙེད་ཀྱི་མ་རེད། དེ་ཡང་འབྲས་བུ་དེ་ཁོ་རང་དང་ངོ་བོ་གཅིག་ཡིན་པའི་རྒྱུ་ལས་སྐྱེ་ཡི་འདུག་གམ། འབྲས་བུ་དང་ངོ་བོ་གཞན་ཡིན་པའི་རྒྱུ་ལས་སྐྱེ་ཡི་འདུག་གམ། བདག་དང་གཞན་གཉིས་ཀ་ལས་སམ་རྒྱུ་མེད་ལས་སྐྱེ་ཡི་འདུག་ཅེས་བསམ་བློ་གཏོང་དུས། དང་པོ་ལྟར་དུ་ངོ་བོ་གཅིག་ཡིན་པའི་རྒྱུ་ལས་སྐྱེས་ན་འབྲས་བུ་ཁོ་རང་གིས་ཁོ་རང་སྐྱེ་དགོས་རེད། ཁོ་རང་ལས་ཁོ་རང་སྐྱེ་བ་ཡིན་ན་ཁོ་མེད་ན་ནི་གཞན་གྱིས་རྒྱུ་བྱེད་ཐུབ་ཀྱི་མ་རེད། ཁོ་ཡོད་ན་ནི་སྐྱེ་དགོས་དོན་ཡོད་མ་རེད། གཉིས་པ་ལྟར་དུ་འབྲས་བུ་ཁོ་རང་ལས་གཞན་ཡིན་པའི་རྒྱུ་ལས་སྐྱེ་དགོས་ཀྱི་ཡོད་ན། གླང་ཆེན་ལས་ཀྱང་སེང་གེའི་ཕྲུ་གུ་སྐྱེ་བར་འགྱུར་པ་ལ་སོགས་པའི་སྐྱོན་ཆགས་ཀྱི་ཡོད་རེད། གསུམ་པ་ལྟར་དུ་བདག་གཞན་གཉིས་ཀ་ལས་སྐྱེ་ཟེར་ན་ནི་འགལ་བ་རེད། བཞི་པ་ལྟར་དུ་རྒྱུ་མེད་ལས་སྐྱེ་ཟེར་ན་ནི་གྲུབ་མཐའ་ཧ་ཅང་སྐྱོ་པོ་རེད། གང་ཡིན་ཞེ་ན། འཇིག་རྟེན་པས་ཀྱང་འབྲས་བུ་ནི་རྒྱུ་རྐྱེན་རྣམས་ལས་སྐྱེ་ཡི་ཡོད་པ་རྟོགས་ནས་རྒྱུ་རྐྱེན་ལ་འབད་རྩོལ་ཆེན་པོ་བྱེད་ཀྱི་ཡོད་པ་མཐོང་གསལ་རེད། དེ་འདྲ་བྱས་ཏེ་རིགས་པ་གཏོང་བས་རྒྱུ་ལས་འབྲས་བུ་སྐྱེ་བ་རྙེད་ཀྱི་མ་རེད། ཡང་འབྲས་བུའི་ཆ་ནས་དཔྱད་པ་གཏོང༌བ་འབྲས་བུ་ལ་དཔྱོད་པ་ཡོད་མེད་སྐྱེ་འགོག་གི་རིགས་པས་བརྟག་དཔྱད་བྱེད་དུས། རྒྱུ་ལས་འབྲས་བུ་སྐྱེ་ཡི་ཡོད་ན། རྒྱུ་ཡི་དུས་ན་ཡོད་པའི་འབྲས་བུ་ཞིག་སྐྱེ་ཡི་ཡོད་རེད་དམ། ཡང་ན་རྒྱུའི་དུས་ན་མེད་པའི་འབྲས་བུ་ཞིག་སྐྱེ་ཡི་ཡོད་རེད་ཅེས་བརྟག དང་པོ་ལྟར་ན་ཡོད་པ་ནི་སྐྱེ་དགོས་དོན་ཡོད་མ་རེད་ལ། གཉིས་པ་ལྟར་ནའང་མེད་པ་ནི་སུས་ཀྱང་ཡོད་པར་བྱེད་ཐུབ་ཀྱི་མ་རེད། ཡང་རྒྱུ་དང་འབྲས་བུའི་དངོས་པོ་རྣམས་ཀྱི་ངོ་བོ་ལ་དཔྱོད་པ་གཅིག་དུ་བྲལ་གྱི་རིགས་པས་འཇིག་རྟེན་གྱི་བློས་ཆོས་རྣམས་ལ་གཅིག་ཏུ་འཛིན་པ་ནང་བཞིན་གྱི་གཅིག་དེ་གྲུབ་བམ་མ་གྲུབ་དཔྱད་ན་རྩ་བ་ནས་མ་གྲུབ་པ་རེད། དེ་ཡང་དཔེར་ན་ཕྱི་དོན་སྨྲ་བ་བྱེ་མདོ་གཉིས་ལྟ་བུས་རྡུལ་ཕྲན་གཟུགས་ཆུང་ཤོས་དེ་ཆ་ཤས་ཕྱེ་རྒྱུ་མེད་པའི་གཅིག་ཡིན་ཞེས་འདོད་ཀྱི་ཡོད་རེད། འོན་ཀྱང་གྲུབ་མཐའ་གོང་མས་དེ་ཡང་གཅིག་མ་རེད། ཆ་ཤས་མང་པོ་ཡོད་རེད་ཅེས་གསུངས་པ་རེད། དཔེར་ན་རྡུལ་ཕྲན་དེ་དབུས་སུ་བཞག རྡུལ་ཕྲན་གཞན་བཅུ་ཡིས་ཕྱོགས་བཅུ་ནས་བསྐོར་བ་ཡིན་ན་དབུས་ཀྱི་རྡུལ་ཕྲན་དེ་ལ་ཆ་ཤས་བཅུ་ཡོད་དགོས་ཀྱི་ཡོད་རེད། དེར་བརྟེན་ཆ་མེད་དུ་འདོད་པའི་རྡུལ་ཕྲན་དེ་ནི་མང་པོར་འགྱུར་འགྲོ་གི་ཡོད་རེད། དེས་ན་གཅིག་ཞེས་པ་རྩ་བ་ནས་སྒྲུབ་ཐུབ་ཀྱི་མ་རེད། གཅིག་མེད་ན་གཅིག་མང་པོ་བསགས་པ་ལས་དུ་མ་ཟེར་བ་ཡིན་དུས་མང་པོ་ཡང་ཡོད་མ་རེད། གཅིག་དང་དུ་མ་མེད་ན་ཆོས་ཐམས་ཅད་མེད་པར་འགྱུར་བ་དང་། ཡང་གོང་དུ་བཤད་པའི་རིགས་པ་དེ་དག་ཏུ་མ་ཟད་དངོས་དངོས་མེད་ཐམས་ཅད་ལ་དཔྱོད་པ་རྟེན་འབྲེལ་གྱི་རིགས་པས་ཀྱང་འདུས་བྱས་ཀྱི་ཆོས་ཐམས་ཅད་རྒྱུ་རྐྱེན་ཚོགས་པའི་རྟེན་འབྲེལ་ལས་བྱུང་བ་ཡིན་དུས་དོན་ལ་སྐྱེ་བ་ཡོད་མ་རེད། དཔེར་ན་མེ་ལོང་ནང་གི་གཟུགས་བརྙན་ནི་བྱད་བཞིན་དང་མེ་ལོང་སོགས་རྒྱུ་རྐྱེན་ཚང་ན་མ་གཏོགས་མེད་པ་དང་གཅིག་པ་རེད། རྒྱུ་མཚན་དེའི་ཐོག་ནས་ཀྱང་བདེན་པ་མེད་པ་རེད་ཅེས་གསུངས། རིགས་པ་དེ་ཚོའི་ཐོག་ནས་ཆོས་རྣམས་སྐྱེ་བ་མེད་པ་སྟོང་པ་ཉིད་རྟོགས་པའི་ལྟ་བ་ཐོབ་ཀྱི་ཡོད་རེད། སྟོང་པ་ཉིད་རྟོགས་ནས་ངེས་ཤེས་ཡག་པོ་བྱུང་ན་ཆོས་ཐམས་ཅད་སྟོང་པ་ཉིད་ཡིན་པ་དེའི་ཐོག་ཏུ་འཇོག་རྒྱུ་རེད། སྟོང་ཉིད་མངོན་སུམ་དུ་རྟོགས་ན་སོ་སོའི་སེམས་རྒྱུད་ཀྱི་བདག་འཛིན་དང་ཉོན་མོངས་པ་གཞན་རྣམས་ཀྱང་སྤོང་ཐུབ་ཀྱི་ཡོད་རེད་ལ། དེས་ཉན་ཐོས་དགྲ་བཅོམ་པའི་འབྲས་བུའང་ཐོབ་ཐུབ་ཀྱི་ཡོད་རེད། བྱམས་པ་དང༌། སྙིང་རྗེ་དང་ཐབས་ཀྱི་ཆའི་ལམ་རྣམས་ཉམས་སུ་ལེན་པ་ལ་བརྟེན་ནས་རང་རྒྱུད་ཀྱི་ཉོན་མོངས་པ་ཞེ་སྡང་སོགས་མགོ་གནོན་བྱེད་ཐུབ་ཀྱང་ཉོན་མོངས་པ་དེ་རྣམས་ཀྱི་ས་བོན་མེད་པ་བྱེད་ཐུབ་ཀྱི་ཡོད་མ་རེད། ས་བོན་མེད་པ་བྱེད་དགོས་ན་བདག་མེད་རྟོགས་པའི་ཤེས་རབ་དགོས་ཀྱི་ཡོད་རེད། འོ་ན་གོང་དུ་བཤད་པའི་བདག་མེད་དང་སྐྱེ་མེད་དེ་ཚོ་ཆོས་ཀྱི་གནས་ལུགས་རེད་དམ་ཞེས་དྲིས་ན། ཆོས་ཀྱི་གནས་ལུགས་མ་རེད། གནས་ལུགས་ཟེར་བ་དེ་དོན་དམ་པའི་བདེན་པ་ཡིན་དགོས་ཀྱི་ཡོད་རེད། དེ་དག་ནི་རྟོག་པས་བཟོས་བཞག་པའི་ཀུན་རྫོབ་ཀྱི་བདེན་པ་རེད། དཔེར་ན་རིང་པོ་དང་ཐུང་ངུ་ཟེར་བ་དེ་དག་ཕན་ཚུན་ལྟོས་ནས་རྣམ་རྟོག་གིས་བཟོས་བཞག་པ་རེད། རྒྱུ་མཚན་གང་ཡིན་ཞེས་དྲིས་ན། རིང་པོ་མེད་ན་ཐུང་ཐུང་ཡོད་མ་རེད། ཕ་རི་མེད་ན་ཚུར་རི་ཡོད་མ་རེད། བཟང་པོ་མེད་ན་ངན་པ་ཡོད་མ་རེད། དེ་ཚོའི་གྲས་རྣམ་རྟོག་གིས་བཟོས་བཞག་པ་རེད། སྟོང་པ་ཉིད་ཟེར་བ་དེ་དང༌། བདག་མེད་ཟེར་བ་དེ་དང༌། སྐྱེ་མེད་ཟེར་བ་དེ་ཚོའང་མི་སྟོང་པ་དང་བདག་དང་སྐྱེ་བ་ལ་སོགས་པ་ལ་ལྟོས་ནས་བཞག་པ་རེད། དགག་བྱ་བདག་མེད་ཅིང་སྐྱེ་བའང་མེད་ན་དེ་དག་བཀག་པའི་བདག་མེད་དང་སྐྱེ་མེད་ཟེར་བ་དེ་ཚོའང་གྲུབ་ཀྱི་མ་རེད། དེས་ན་རིགས་པ་དེས་བདག་དང་སྐྱེ་བ་ལ་སོགས་པ་མ་ཟད་བདག་མེད་དང་སྐྱེ་བ་མེད་པ་ལ་སོགས་པའང་འགོག་དགོས་ཀྱི་ཡོད་རེད། དེ་ནི་རིམ་པ་གཉིས་པ་ཡིན། དེ་ནས་འོ་ན་སྐྱེ་བ་ཡོད་པ་དང་མེད་པ་གཉིས་ཀ་ཡིན་པ་ཞིག་ཡོད་རེད་དམ་ཟེར་ན། གཉིས་ཀ་ཡིན་པ་ཞིག་ཡོང་ཐབས་ཡོད་མ་རེད། དེ་རིམ་པ་གསུམ་པས་འགོག་གི་ཡོད་རེད། འོ་ན་སྐྱེ་བ་ཡོད་མེད་གཉིས་ཀ་མ་ཡིན་པ་ཞིག་གནས་ལུགས་རེད་དམ་ཟེར་ན། དེ་ཡང་མ་རེད། དེ་ཡང་གཉིས་ཀ་ཡིན་པ་ལ་ལྟོས་ནས་རྟོག་པས་སྤྲོས་བཞག་པ་རེད། གནས་ལུགས་ནི་མཐའ་བཞི་དང་བྲལ་བ། སྤྲོས་པ་ཐམས་ཅད་དང་བྲལ་བ། རྣམ་རྟོག་གི་ཡུལ་མིན་པ། སྒྲས་བརྗོད་རྒྱུ་མེད་པ། མཛུབ་མོ་འཛུགས་ས་གཅིག་ཀྱང་མེད་པ་ལ་ཐ་སྙད་དུ་གནས་ལུགས་ཞེས་མིང་འདོགས་པ་རེད། དེ་འདྲ་བྱས་ཏེ་དང་པོ་དཔྱད་ནས་ངེས་པ་རྙེད་པར་བྱས་ཏེ། དེ་ནས་སྒོམ་དགོས་ཀྱི་ཡོད་རེད། འོ་ན་ད་ཇི་ལྟར་བྱས་ཏེ་བསྒོམ་དགོས་རེད་ཟེར་ན། གནས་ལུགས་ནི་སྤྲོས་པའི་མཐའ་བཞི་ཆར་དང་བྲལ་བ་ཡིན་པ་ཤེས་པར་བྱས་ཏེ་དེ་རྗེས་གཡེངས་པ་མེད་པའི་ཐོག་སེམས་ཀྱིས་བཟོ་བཅོས་རྩ་བ་ནས་མི་བྱེད་པའམ། དགག་སྒྲུབ་མི་བྱེད་པའི་ངང་དུ་སྡོད་རྒྱུ་རེད། །

**ཞེན་པ་བཞི་བྲལ་ལུགས་ཀྱི་ལྷག་མཐོང་སྒོམ་ཚུལ་བཤད་པ།**

ད་འདི་པ་ཞེན་པ་བཞི་བྲལ་གྱི་ལུགས་ཀྱི་ལྷག་མཐོང་སྒོམ་སྟངས་གཅིག་ཞུ་རྒྱུ་ཡིན། ལྷག་མཐོང་སྒོམ་སྟངས་སྔོན་དུ་བཤད་པ་དེ་དག་ནང་དོན་རིག་པའི་གཞུང་སྦྱངས་མ་མྱོང་མཁན་ལ་དཀའ་ལས་ཁག་པོ་རེད། ད་འདི་པའི་ལུགས་ཀྱི་མན་ངག་གི་སྒོམ་སྟངས་ལ་གང་ཟག་གི་བདག་མེད་སྒོམ་སྟངས་ཟུར་དུ་གསུངས་ཡོད་མ་རེད་དེ་ཆོས་ཀྱི་བདག་མེད་དང་སྒོམ་སྟངས་གཅིག་པ་རེད། བདག་མེད་གཉིས་ཆ་དཔེ་ཡི་ཐོག་ནས་བསྒོམ་གྱི་ཡོད་རེད། དཔེར་ན་རྨི་ལམ་དུ་སོ་སོ་ཡང་མཐོང་གི་ཡོད་རེད། སེམས་ཅན་གཞན་ཡང་སྟོན་གྱི་ཡོད་རེད། དེ་བཞིན་དུ་གློག་བརྙན་གྱི་ནང་དུ་སེམས་ཅན་འདྲ་མིན་མཐོང་གི་ཡོད་རེད། སྒྱུ་མ་མཁན་གྱིས་སྤྲུལ་པའི་སེམས་ཅན་མི་སོགས་ཀྱི་རྣམ་པ་ཡིན་པའི་སྒྱུ་མ་ཡང་མཐོང་རྒྱུ་ཡོད་རེད། དེ་ཚོ་ཚང་མ་སྣང་ཡང་མཐོང་བ་ནང་བཞིན་གྱི་བདེན་པ་མེད་པ་དེ་བཞིན་དུ། ང་ཚོར་སོ་སོས་གཙོས་པའི་སེམས་ཅན་རྣམས་སྣང་གི་ཡོད་ཀྱང་བདེན་པ་མེད་པ་ཚང་མ་གཅིག་པ་ཡིན་བསམ་སྒོམ་དགོས་ཀྱི་ཡོད་རེད། འདིའི་ནང་སྣང་བ་སེམས་སྒྲུབ་གསུང་གི་འདུག ངེད་ཚོའི་ད་ལྟའི་ཤེས་པ་རྣམས་ལ་སྣང་བའི་སྣང་བ་གཟུགས་སྒྲ་ལ་སོགས་པ་ཚང་མ་སེམས་སུ་དཔེ་ཡི་སྒོ་ནས་སྒྲུབ་ཀྱི་ཡོད་རེད། དེ་ལ་དཔེ་བརྒྱད་གསུངས་པ་རེད། དེའི་ནང་ནས་གཅིག་རྨི་ལམ་གྱི་དཔེ་རེད། རྨི་ལམ་དུ་རང་དང་རང་གི་ཉེ་འབྲེལ་སོགས་སེམས་ཅན་འདྲ་མིན་སྣང་གི་ཡོད་རེད་དེ། སྣང་བ་ནང་བཞིན་གྱི་བདེན་པ་ཡོད་མ་རེད། གང་ཡིན་ཞེ་ན། གཉིད་སད་དུས་ཡོད་མ་རེད། དེ་དང་ང་རང་ཚོར་ད་ལྟ་ཉིན་མོ་གཉིད་མ་ཁུག་པའི་སྐབས་སེམས་ཅན་འདྲ་མིན་སྣང་བ་གཉིས་གཅིག་པ་རེད། སྣང་གི་ཡོད་རེད་དེ་མ་རིག་པའི་གཉིད་སད་དུས་ཡོད་མ་རེད་ཅེས་བསམས་ཏེ་རེ་རེ་བཞིན་དུ་བསྒོམས། འདི་མན་ངག་གི་སྒོ་ནས་གང་ཟག་གི་བདག་མེད་བསྒོམ་སྟངས་རེད། དེ་ནས་ཡུལ་གྱི་སྣང་བ་གཟུགས་སྒྲ་ལ་སོགས་པའང་རྨི་ལམ་དུ་སྣང་བའི་གཟུགས་སྒྲ་ལ་སོགས་པ་དང་མཐུན་པར་སྦྱར་ནས་རང་གི་སེམས་ཀྱི་སྣང་བའམ་སེམས་ཡིན་བསམས་ཏེ་ཐག་བཅད། ཡང་དེའི་ཐོག་ཏུ་སྒོམ་དགོས། འདིས་གཟུང་བའམ་ཡུལ་རྣམས་མན་ངག་གིས་བདེན་མེད་སྒོམ་སྟངས་བཤད་པ་རེད། འོ་ན་ཕུགས་སུ་སྣང་བ་སྣ་ཚོགས་པ་རྣམས་སེམས་སུ་བདེན་པ་རེད་དམ་ཟེར་ན། དེ་ཡང་མ་རེད། དེ་ནས་སེམས་དེ་ཡང་བདེན་པར་མ་གྲུབ་པ་དཔེ་ཡི་སྒོ་ནས་བཤད་པ་རེད། སྤྱིར་སེམས་བདེན་མེད་དུ་སྒྲུབ་པའི་དཔེ་ལ་བརྒྱད་གསུངས་ཡོད་རེད། དེའི་ནང་ནས་སྒྱུ་མ་ནི་གཅིག་རེད། སྒྱུ་མ་མཁན་གྱིས་ཐབས་ཤེས་ཀྱི་ཐོག་ནས་སེམས་ཅན་དང༌། ཁང་པ་སོགས་འདྲ་མིན་སྟོན་ཡོང་གི་ཡོད་རེད། དེ་ཚོ་སྣང་གི་ཡོད་རེད་དེ་སྣང་བ་ནང་བཞིན་བདེན་པ་མ་རེད། དེ་དང་གཅིག་པ་རེད་བསམས་ནས་བསྒོམས། འདིས་ཡུལ་ཅན་འཛིན་པའམ་སེམས་བདེན་མེད་དུ་སྒྲུབ་པ་རེད། ད་ག་རེ་ལྷག་ཡོད་རེད་ཟེར་ན། སེམས་གསལ་ཙམ་ཞིག་ལྷག་ཡོད་རེད། འདི་ལ་ཐེག་ཆེན་པས་ཀུན་གཞི་རྣམ་ཤེས་ཟེར་གྱི་རེད། མུ་སྟེགས་པ་ཡིས་བདག་ཡིན་ཟེར་བ་ལྟ་བུ་གྲུབ་མཐའ་མང་པོས་མི་འདྲ་བ་བཤད་ཀྱི་ཡོད་རེད། དེ་ཡང་རིམ་པ་གསུམ་པ་ལྟར་རང་བཞིན་མེད་པར་ཤེས་པའི་སྒོ་ནས་བདེན་མེད་དུ་བསྒྲུབ་དགོས་རེད་གསུངས་པ་རེད། རང་བཞིན་མེད་པ་ལ་རྟེན་འབྲེལ་དང་བརྗོད་བྲལ་གཉིས་གསུངས་ཀྱི་ཡོད་རེད། དེ་གཉིས་ལས་རྟེན་འབྲེལ་ནི་ཀུན་རྫོབ་ཀྱི་ཆ་ནས་གསུངས་པས་ཀུན་རྫོབ་ཏུ་སེམས་ནི་རྟེན་འབྲེལ་ཡིན། དོན་དམ་པ་ན་སེམས་ནི་བརྗོད་བྲལ་ཡིན་གསུངས་པ་རེད། གསལ་ཙམ་གྱི་སེམས་དེ་རྟེན་འབྲེལ་ཡིན་པ་དཔེ་ཡི་ཐོག་ནས་བཤད་ཀྱི་ཡོད་རེད། དེ་ལ་དཔེ་བརྒྱད་གསུངས་ཡོད་རེད། དེའི་ནང་ནས་ཁ་ཏོན་གྱི་དཔེ་ཡིས་བཤད་ན། དཔེར་ན་སློབ་དཔོན་གྱིས་ན་མོ་བུདྷཡ་ཞེས་ཞལ་ནས་གསུང་དུས་སློབ་མས་ཀྱང་ན་མོ་བུདྷཡ་ཞེས་ཟེར་གྱི་ཡོད་རེད། ཡིན་ནའང་སློབ་དཔོན་གྱི་གསུང་པའི་ཚིག་དེ་ག་རང་སློབ་མའི་སྟེང་ལ་འཕོས་སོང་བ་མ་རེད། སློབ་དཔོན་གྱི་བརྗོད་པ་དེ་ལ་བརྟེན་ནས་སློབ་མའི་ཚིག་དེ་བྱུང་བ་རེད། དེར་བརྟེན་དེ་རྟེན་འབྲེལ་རེད། རྟེན་འབྲེལ་ཡིན་པས་སྐྱེ་བ་མེད་པ་རེད། བརྗོད་བྲལ་ནི་ཡུལ་སྤྲོས་བྲལ་སྔ་མ་བཤད་པ་དེ་ག་རང་རེད། ད་ལྟ་ཡུལ་ཅན་གྱི་ཆ་ནས་བཤད་ཀྱི་ཡོད་རེད། ཉམས་མྱོང་གི་ཐོག་ནས། འཕགས་པའི་གང་ཟག་རྣམས་ཀྱིས་སྤྲོས་བྲལ་དངོས་སུ་གཟིགས་ཀྱི་ཡོད་རེད་དེ། དེ་འདི་རེད་ཅེས་གསལ་པོ་ཞིག་བརྗོད་ཐུབ་ཀྱི་ཡོད་མ་རེད། ཡིན་ནའང་དེ་དཔེ་ཡི་སྒོ་ནས་བཤད་པ་རེད། དཔེར་ན་གཞོན་ནུ་དགོད་པ་ཇི་བཞིན་ཏེ། ཕྲུག་གུ་ཆུང་ཆུང་ཁ་གྲགས་མི་ཤེས་མཁན་དགོད་པའི་སྐབས་ལ་ཁོ་ལ་རྒྱུ་མཚན་གཅིག་ཡོད་རེད་དེ། དེ་ལབ་ཐུབ་ཀྱི་ཡོད་མ་རེད། འོ་དེ་འདྲ་ཡིན་གསུངས་པ་རེད། ཁ་ཤས་ཀྱིས་དཔེ་ཡིས་སྟོང་ཉིད་རྟོགས་ཐུབ་ཀྱི་མ་རེད། རིགས་པ་རྐྱང་པས་རྟོགས་དགོས་ཀྱི་རེད། ཐབས་ཤེས་གཞན་ཡོད་མ་རེད་ཅེས་ནན་ཏན་གསུངས་ཀྱི་ཡོད་རེད། ཡིན་ནའང་དཔེ་ཡི་ཐོག་ནས་སྟོང་ཉིད་རྟོགས་ཐུབ་ཀྱི་རེད། དེར་མ་ཟད་སངས་རྒྱས་བཅོམ་ལྡན་འདས་ཀྱི་བཀའ་ལ་བརྟེན་ནས་ཀྱང་སྟོང་ཉིད་རྟོགས་དགོས་ཀྱི་ཡོད་རེད་ཅེས་ཀུན་མཁྱེན་རོང་སྟོན་ཆེན་པོས་ཞིབ་ཆ་གསུངས་འདུག ལྟ་བ་བསྒོམས་ཚར་དུས་བསྔོ་བ་སྨོན་ལམ་བྱེད། དེ་ནས་ཡར་ལངས་ཏེ་ཕྱི་ལོག་ལ་འགྲོ་བའི་སྐབས་སེམས་ཅན་སོགས་ག་རེ་མཐོང་ནའང་དེ་ཚོ་མེད་བཞིན་དུ་སྣང་བ་སྒྱུ་མ་ལྟ་བུ་ཡིན་བསམ་དགོས་ཀྱི་ཡོད་རེད། གསུང་ཆོས་དངོས་གཞི་འདིར་གྲུབ་པ་ཡིན་ནོ། །

**ཆོས་ཞུ་བཤད་གྲྭ་བ་རྣམས་ལ་བསྩལ་བའི་དམིགས་བསལ་བཀའ་སློབ།**

ང་ཚོས་སློབ་གྲྭའི་ཐོག་ནས་ཉིན་བཅུ་ཡི་ཆོས་འཆད་ཉན་ཡོད་ཅེས་ཁྱབ་བསྒྲགས་བྱས་པ་རེད། དེ་ལ་བརྟེན་ནས་ཕྱི་ལོག་ནས་མི་མང་པོ་ཕེབས་ནས་འདིར་ཉིན་མ་བཅུ་ཡི་རིང་སློབ་སྦྱོང་ཡག་པོ་གནང་བ་དེ་ལ་དགའ་པོ་བྱུང༌། ཐུགས་རྗེ་ཆེ། སྐད་སྒྱུར་རྣམ་པ་དང་སློབ་གྲྭ་འདིའི་ལས་བྱེད་རྣམ་པས་གྲ་སྒྲིག་གནང་བ་ལའང་ཐུགས་རྗེ་ཆེ་ཞུ་རྒྱུ་ཡིན། རྒྱ་གར་དུ་ཡོད་པའི་བཤད་གྲྭ་ཁག་ནས་དང༌། བོད་ནས་ཀྱང་སློབ་ཕྲུག་མང་པོ་འདིར་ཕེབས་འདུག ཁྱེད་ཚོ་ལའང་ཐུགས་རྗེ་ཆེ་ཞུ་རྒྱུ་ཡིན། ངས་བཤད་གྲྭ་བ་རྣམ་ལ་ཚིག་ཁ་ཤས་ཞུ་རྒྱུ་ཡིན། བཤད་གྲྭ་བའི་མཁན་པོ་རྣམ་པ་དང༌། དགེ་རྒན་རྣམ་པ། སློབ་ཕྲུག་རྣམ་པས་རྒྱུན་རིང་པོར་ཆོས་འཆད་ཉན་གནང་བ་དེ་བསྟན་པའི་བྱ་བ་རེད། སྐྱེས་བུ་དམ་པའི་སྤྱོད་པ་རེད། དེ་ལ་རྗེས་སུ་ཡི་རངས་ཡོད། བསྟོད་བསྔགས་ཀྱང་ཡོད། ཐུགས་རྗེ་ཆེ་ཞུ་རྒྱུ་ཡིན། ཆོས་འཆད་ཉན་གནང་རྒྱུའི་ལས་ཀ་དེ་ཧ་ཅང་ཁག་པོ་ཡོད་རེད། དཔེར་ན་མཁན་པོ་རྣམ་པ་དང༌། སློབ་ཕྲུག་རྣམ་པས་སློབ་སྦྱོང་བྱེད་དགོས་པ་དེ་ལས་སླ་པོ་ཡོད་མ་རེད། ཉི་མ་རེ་རེ་བཞིན་དུ་གྲ་སྒྲིག་ཆུ་ཚོད་མང་པོ་གནང་དགོས་ཀྱི་ཡོད་རེད། དཀའ་ལས་ཁག་པོ་རེད། གཟུགས་པོས་ལས་ཀ་བྱས་པ་དང་འདྲ་ཡི་མ་རེད། དཀའ་ངལ་དེ་འདྲ་རྒྱབ་ནས་ཆོས་གསུངས་དགོས་ཀྱི་ཡོད་རེད། དེ་ཡང་ལོ་ནས་ལོར་བསྟུད་དེ་ཆོས་གསུངས་ཀྱི་ཡོད་པས་དཀའ་ལས་ཁག་པོ་ཡོད་རེད། དེ་ལ་ཐུགས་རྗེ་ཆེ་ཞུ་རྒྱུ་ཡིན། སློབ་ཕྲུག་རྣམ་པས་ཀྱང་ཚེ་འདིའི་བྱ་བ་བཞག་སྟེ་སྟོན་པ་ཐུབ་པའི་དབང་པོའི་རྗེས་སུ་ཞུགས་ནས་རབ་ཏུ་བྱུང༌། ཚུལ་ཁྲིམས་བསྲུངས། གཞུང་ཆེན་པོ་དེ་ཚོ་ལ་ཐོས་བསམ་གནང་བ་དེ་དུས་གསུམ་གྱི་སངས་རྒྱས་ཐམས་ཅད་གཤེགས་པའི་ལམ་དེ་ག་རང་དུ་ཕེབས་ཀྱི་ཡོད་པ་ཡིན་སྟབས་དེ་ཤིན་ཏུ་ངོ་མཚར་ཆེན་པོ་རེད། རྗེས་སུ་ཡི་རངས་ཞུ་རྒྱུ་ཡིན། དེ་ནས་སློབ་སྦྱོང་བྱེད་རྒྱུའི་རིམ་པ་ལ། དཔེར་ན་མཁན་པོས་ཕྱག་དཔེ་འཁྲིད་རྒྱུ་དང༌། སློབ་ཕྲུག་སོ་སོས་ནང་སྦྱོང་བྱེད་རྒྱུ། རྩོད་པ་བྱེད་རྒྱུ་དེ་ཚོས་དཔེ་ཆ་ཤེས་ཡོང་གི་ཡོད་རེད། དེ་ཙམ་མ་ཡིན་པ་ད་དུང་དེའི་སྟེང་དུ་ཐབས་ཤེས་མང་པོ་བྱེད་ཀྱི་ཡོད་རེད། དཔེར་ན་སོ་སོས་དབང་ཞུས་པའི་རྩ་བའི་བླ་མ་དེ་ཚོ་ལ་བསྟོད་པ་ཡག་པོ་ཞུ་དགོས་རེད། བླ་མ་དང་མཉམ་དུ་སྡོད་པའི་སྐབས་སུ་བླ་མའི་མཛད་སྤྱོད་ལ་བརྟག་དཔྱད་བཏང་བསྡད་ན་འགྲིགས་ཀྱི་ཡོད་མ་རེད། བླ་མ་དེ་སངས་རྒྱས་ཡིན་བསམ་པ་དེ་གོམས་དགོས་ཀྱི་ཡོད་རེད། དེ་འདྲ་བྱས་པ་ཡིན་ན་ཆོས་ཤེས་རྒྱུར་ཕན་ཐོགས་ཆེན་པོ་བྱེད་ཀྱི་རེད། ཆོས་རྗེ་ས་སྐྱ་པཎྜི་ཏས་གྲགས་པ་རྒྱལ་མཚན་སྐུ་མདུན་ནས་བླ་མའི་རྣལ་འབྱོར་ཞུས་ནས་བླ་མ་འཇམ་པའི་དབྱངས་སུ་གཟིགས་པ་དང༌། ནང་དུ་ཡང་དག་པའི་རྟོགས་པ་ཅུང་ཟད་སྐྱེས། ཤེས་བྱ་ཐམས་ཅད་ལ་མཁས་པར་གྱུར་བ་རེད། མི་ཐམས་ཅད་ཀྱིས་བརྩི་བཀུར་བྱེད་དགོས་པ་ཞིག་བྱུང་བ་རེད། གཞན་དག་གིས་ཀྱང་དེ་འདྲ་བྱས་ན་དེ་འདྲ་རང་ཡོང་བ་འདུག་གསུངས་པ་རེད། དེར་བརྟེན་བླ་མར་མོས་གུས་བྱེད་རྒྱུ་དེས་ཆོས་ཤེས་པ་ལ་ཕན་གྱི་ཡོད་རེད། དེ་བཞིན་དུ་རང་ལ་ཆོས་འཆད་མཁན་དང་དགེ་རྒན་དེ་ཚོ་ལ་ཡང་སངས་རྒྱས་དང་མཉམ་པ་གུས་ཞབས་བྱེད་དགོས་ཀྱི་ཡོད་གསུངས། གུས་ཞབས་ག་ཚོད་ཐུབ་ཐུབ་བྱེད་དགོས་རེད། མ་མཐའ་ལ་དགེ་རྒན་གྱི་ཐུགས་མ་འཁྲུགས་པ་བྱེད་དགོས། དེ་བཞིན་དུ་ཆོས་གྲོགས་རྣམ་པ་དང༌། ཆོས་ལ་ཡང་གུས་ཞབས་བྱེད་དགོས། དེས་ཀྱང་སློབ་སྦྱོང་ལ་ཕན་ཐོགས་ཀྱི་ཡོད་རེད། ཁ་ཤས་ཀྱིས་སློབ་སྦྱོང་བྱེད་དུས་དཔེ་ཆ་ཤེས་ཀྱི་མི་འདུག མཚམས་ལོ་ཁ་ཤས་བསྡད་ནས་དཔེ་ཆ་སྦྱངས་ན་དཔེ་ཆ་ཡག་པོ་ཤེས་ཀྱི་འདུག་ཟེར་མཁན་དེ་འདྲ་ཡོད། དེ་བདེན་པ་རེད། བཤགས་སྦྱོང་བྱས་ན་དཔེ་ཆ་ཡག་པོ་ཤེས་ཀྱི་ཡོད་རེད། བཤད་གྲྭ་ལ་སློབ་སྦྱོང་བྱེད་དུས་མཚམས་བསྡད་རྒྱུ་དེ་འདྲ་མ་བྱུང་ནའང་ཡན་ལག་བདུན་པ་ཡག་པོ་མཁྱེན་པ་བྱས་ཏེ་ཉི་མ་རེ་ལ་ཚར་གསུམ་རེ་ཙམ་འདོན་ཐུབ་ན། དེ་བཤགས་སྦྱོང་སྤེལ་གསུམ་གྱི་གནད་བསྡུས་བཞག་པའི་ལམ་ཡག་པོ་རེད། དེས་དཔེ་ཆ་ཤེས་པ་ལ་ཕན་ཐོགས་ཡག་པོ་ཡོང་གི་ཡོད་རེད། འོ་དེ་འདྲ་གནང་རོགས་གནང༌། ཡང་ཞུ་དགོས་པ་གཅིག་ལ། ཀུན་སློང་བཅོས་རྒྱུ་དེ་གནད་འགག་ཆེན་པོ་རེད་འདུག དཔེར་ན་ང་རང་སྔོན་མ་སློབ་སྦྱོང་བྱས་པའི་སྐབས་སུ་ད་ལྟ་ཀུན་སློང་བཅོས་པ་དང་ཉམས་ལེན་བྱེད་པའི་དུས་ཚོད་མ་རེད་བསམ་ལྟོས་མེད་བྱས་ཏེ་བསྡད་པ་རེད། བླ་མ་རྣམས་ཀྱིས་རྟག་པར་སེམས་བསྐྱེད་གསལ་འདེབས་གནང་གི་ཡོད་རེད། སེམས་ཅན་ཐམས་ཅད་བདེ་བ་དང་བདེ་བའི་རྒྱུ་ལ་སྦྱོར་བའི་དོན་དུ་དང་པོ་ཆོས་ཉན། དེ་རྗེས་ཉམས་ལེན་བྱེད་དགོས་བསམ། དེ་ཚོ་ལ་དོ་ལྷོད་བྱས་བཞག་འདུག དེ་ནོར་འཁྲུལ་ཆེན་པོ་རེད། དེས་ན་ཆོས་བཤད་མཁན་དང་ཉན་མཁན་གཉིས་ཀས་ཀུན་སློང་ཡག་པོ་བཅོས་བཞག་པ་ཡིན་ན་ཆོས་ཐུན་རེ་རེ་ལའང་བསོད་ནམས་ཚད་མེད་པ་ཡོད་གསུངས་པ་རེད། དེ་ཉམས་ལེན་ཡང་རེད་ལ་དགེ་བ་ཡང་རླབས་ཆེན་པོ་རེད། དེའི་ཕྱིར་སློབ་སྦྱོང་བྱེད་པའི་སྐབས་སུ་ཀུན་སློང་བཅོས་རྒྱུ་དེ་ཧ་ཅང་གལ་ཆེན་པོ་རེད་འདུག དེ་ནས་དཔེར་ན་རྩོད་པ་བྱེད་པའི་སྐབས་ལའང༌། བུ་སྟོན་ཆེན་པོས་གསུངས་པ་ནང་བཞིན་སོ་སོ་ཁེ་འདོད། ཕ་རོལ་པོ་དམའ་འབེབས་འདོད་བྱས་ན་མི་དགེ་བར་འགྱུར་གྱི་རེད། བདག་ཅག་གི་སྟོན་པ་དང༌། འཇམ་པའི་དབྱངས་གཉིས་གཅིག་གིས་ཆོས་ཐམས་ཅད་ཡོད་ཅེས་དམ་བཅའ་བྱས། གཅིག་གིས་མེད་ཅེས་དམ་བཅའ་བཞག་ནས་རྩོད་པ་ཡུན་རིང་པོ་ཞིག་བྱས་དུས་མཐར་རྣམ་སྨིན་སྡུག་པོ་གཅིག་བྱུང་གསུངས་པ་རེད། དེས་ན་རྩོད་པ་བྱེད་རྒྱུ་དེ་སློབ་སྦྱོང་རེད་དེ་དེ་ཡང་ཆོས་སུ་འགྲོ་བ་ཞིག་བྱེད་རྒྱུ་གལ་ཆེན་པོ་རེད། དེ་ནས་དཔེར་ན་སློབ་སྦྱོང་བྱེད་དུས་མཁས་འདོད་བྱས། མཁས་པར་འགྱུར་དགོས་ཀྱི་འདུག ཚང་མ་བཤད་རྒྱུ་ཡོད་པ་གཅིག་བྱེད་དགོས་ཀྱི་འདུག་བསམ་ན། ཆོས་ཀྱི་བྱིན་རླབས་འཇུག་གི་མ་རེད་གསུངས་པ་རེད། ཆོས་ཉམས་ལེན་བྱེད་པའི་དོན་དུ་སློབ་སྦྱོང་བྱེད་ཀྱི་ཡོད་བསམ་ན་ཆོས་ཀྱི་བྱིན་རླབས་འཇུག ཡག་པོ་ཤེས་ཀྱི་ཡོད་ས་རེད། འོ་དེ་འདྲ་གནང་རོགས་གནང་ཞུ་རྒྱུ་ཡིན། དེ་ནས་ཞུ་རྒྱུ་གཞན་ཞིག་ལ། ང་ཚོ་དཔེ་ཆ་བ་དེ་ཚོ་ལ་ཉེས་པ་འདི་ཡོང་བའི་ཉེན་ཁ་ཡོད་རེད། རྒྱ་གར་བ་དང་བོད་ཀྱི་གྲུབ་མཐའ་དེ་ཚོ་རང་ཕྱོགས་དང་གཞན་ཕྱོགས་བྱས་ནས་གཞན་ཕྱོགས་དེ་ཚོ་མི་ཤེས་མཁན་ཞིག་ཡིན་བསམ། མ་འདོད་པ་བྱས་ན་ཉེས་པ་ཆེན་པོ་བསག་གི་ཡོད་ས་རེད། དཔེར་ན་ངས་དབུ་མ་དང་པོ་སྦྱངས་དུས་ཐེག་པ་དམན་པའི་མདོ་སྡེའི་ནང་བདག་མེད་པ་བསྟན་ན་ཐེག་ཆེན་བསྟན་པ་དོན་མེད་འགྱུར་རོ་གསུངས་ན་ཡག་པོ་མ་རེད་གསུངས་མཁན་གཅིག་ཡོད་ཟེར། དེ་གསུངས་མཁན་ལེགས་ལྡན་འབྱེད་རེད་གསུངས་པ་རེད། ད་ལེགས་ལྡན་འབྱེད་ཟེར་མཁན་དེ་སྡུག་ཅག་གཅིག་ཡིན་ས་རེད་བསམ་དྲན་མྱོང༌། དེས་ཚོགས་ངན་ཆེན་པོ་བསགས་པ་རེད། དེ་ཚོ་བྱང་ཆུབ་སེམས་དཔའ་ཆེན་པོ་ཤ་སྟག་ཡིན་པ་རེད། བྱང་ཆུབ་སེམས་དཔའ་ནི་ཡུལ་གཉན་པོ་རེད། དེས་ན་གཟབ་གཟབ་བྱེད་དགོས་ཀྱི་ཡོད་པ་འདྲ། དེ་ནས་ཕྱོགས་རིས་ཟེར་མཁན་དེ་དཔེ་ཆ་བ་རྐྱང་པ་མ་རེད། སུས་བྱས་ཀྱང་ཉེས་པ་ཆེན་པོ་ཡིན་ཟེར་སྟག་ཙང་ལོ་ཙཱ་བས་ཆོས་ལ་ཕྱོགས་རིས་བྱས་པ་དེ་ཉེས་པ་དུ་མའི་འབྱུང་གནས་ཡིན་གསུངས་ཡོད། ཆོས་ལ་ཕྱོགས་རིས་བྱེད་དུས་ཆོས་ལུགས་ཀྱི་ཐོག་ལ་ཕྲག་དོག འགྲན་སེམས་ལ་སོགས་པའི་དོན་མེད་པའི་ཉེས་པ་དང༌། སྡིག་པ་མང་པོ་བསགས་ཀྱི་ཡོད་རེད། དེ་ནས་དམ་པའི་ཆོས་སྤོང་བ་ཟེར་བ་དེ་ཡང་འབྱུང་ཉེ་བོ་རེད། ཆོས་ལ་ཕྱོགས་རིས་བྱས་ན་དགེ་རྩ་རྣམས་ཉམས་འགྲོ་ཡི་ཡོད་རེད་གསུངས་པ་རེད། དད་པ་ཕྱོགས་རེར་ཕྱིན་པ་རེད། དད་པ་ཕྱོགས་ཐམས་ཅད་ལ་ཁྱབ་མ་ཐུབ་པ་རེད། མདོར་ན་བསམ་བློ་གཏོང་དུས་སངས་རྒྱས་ཀྱི་ཆོས་གཅིག་ལ་རང་ཕྱོགས་གཞན་ཕྱོགས་གཉིས་བྱས། ཕྲག་དོག་འགྲན་སེམས་གྱི་སྒོ་ནས་ལས་ངན་བསགས་པ་དེ་དོན་དག་མེད་པའི་བྱ་བ་ཚབས་ཆེན་ཞིག་རེད། དེས་ན་དེ་སྤོང་དགོས་ཀྱི་འདུག་བསམ་སེམས་པའི་གཏིང་ནས་ཐག་གཅོད་ཅིག་བྱེད་དགོས་རེད། འོ་ན་དེ་ཇི་ལྟར་བྱ་དགོས་རེད་ཟེར་ན། སྡེ་གཞུང་མཆོག་སྤྲུལ་རིན་པོ་ཆེས་གསུངས་ཀྱི་འདུག སོ་སོའི་ཆོས་ལུགས་དེ་སོ་སོས་ཉམས་ལེན་བྱས། གཞན་གྱི་ཆོས་ཐམས་ཅད་ལ་དད་པ་དང་དག་སྣང་བྱེད་དགོས་ཀྱི་རེད་གསུངས་འདུག དེ་སེམས་ཀྱི་གཏིང་ནས་ཐག་ཆོད་པ་གཅིག་བྱེད་དགོས་གསུངས། དགེ་རྒན་ཚོས་བསམ་བློ་གཏོང་ཕྱོགས་ཀྱི་ཁྱད་པར་ཆེན་པོ་བྱེད་ཀྱི་རེད། དཔེར་ན་སློབ་ཕྲུག་ཚོ་བཤད་གྲྭ་ནས་ཐོན་ཚར་དུས་དེ་ཚོ་ལ་ཕན་ཐོགས་པ་གཅིག་བྱུང་ན་བསམ་པ་གཅིག་བྱེད་དགོས་རེད། ཁོང་ཚོ་དོན་མེད་མ་གྱུར་པ་ཞིག་དང་ཁོང་ཚོ་ལ་ཕན་ཐོགས་པ་གཅིག་བྱེད་དགོས་བསམ་སེམས་ཤུགས་ཆེན་པོ་བྱེད་དགོས། སེམས་ཤུགས་བྱས་ན་སློབ་སྦྱོང་བྱེད་སྟངས་དང༌། སློབ་ཚན་བཞག་སྟངས་ལ་ཁྱད་ཆེན་པོ་འགྲོ་ཡི་རེད། ཁྱད་པར་དུ་དེས་སློབ་མ་རྣམས་སློབ་སྦྱོང་ཤེས་མ་ཤེས་ཁྱད་པར་རྒྱུགས་འགྲོ་ཡི་ཡོད་རེད། དེར་བརྟེན་དེའི་ཐོག་ལ་སེམས་འཁུར་ཆེན་པོ་བྱེད་དགོས་རྒྱུ་ཡིན་པ་རེད། དེ་ནས་དགེ་རྒན་ཡིན་ནའང་འདྲ། སློབ་ཕྲུག་ཆེ་བ་རྙིང་པ་ཚོ་ཡིན་ནའང་འདྲ། དེ་ཚོས་སློབ་ཕྲུག་ཆུང་བ་དེ་ཚོའི་སྐྱིད་སྡུག་གང་འདྲ་འདུག་དེར་བལྟ་རྟོགས་བྱས་ན་ཡག་པོ་འདུག རོགས་པ་བྱེད་དགོས་པ་འདྲ་ཡིན་ན་རོགས་པ་བྱེད། དེ་ནས་སྤྱོད་ལམ་ལེགས་བཅོས་ཡག་པོ་བྱེད་བཅུག དེ་ཚོ་གལ་ཆེན་པོ་རེད་འདུག དམིགས་བསལ་དུ་སྤྱོད་ལམ་ཡག་པོ་བྱེད་རྒྱུ་དེ་གལ་ཆེན་པོ་རེད། དཔེར་ན་སྤྱིའི་ལས་ཀ་ཡིན་ནའང་རེད། མི་གཞན་དག་ལ་རོགས་པ་བྱེད་དགོས་ན༌། དང་པོ་རོགས་པ་བྱེད་དགོས་སམ་མི་དགོས་བལྟས། རོགས་པ་བྱེད་དགོས་པའི་རྒྱུ་མཚན་མཐོང་ན་རོགས་པ་བྱས་ན་ཡག་པོ་འདུག དེ་མ་གཏོགས་རང་དགར་བསྡད་ན་དོན་ཡོད་མ་རེད། གང་བྱེད་ཐུབ་ཚད་ཀྱི་རོགས་པ་ཡག་པོ་བྱེད་དགོས། སྤྱི་པའི་ལས་ཀ་ཡིན་ན་དང་ལེན་བྱས། མི་ཡིས་མངགས་མི་དགོས་པ་ཞིག་བྱེད་དགོས། འོ་དེ་འདྲ་ཡང་གནང་རོགས་གནང༌། ཡང་གཅིག་ཞུ་དྲན་པ་ལ། སློབ་སྦྱོང་ཡག་པོ་བྱེད་ཚར་དུས་ལག་ལེན་ཡག་པོ་གནང་དགོས་ཟེར་སློབ་གྲྭ་བ་ཚང་མ་ལ་ཞུ་རྒྱུ་ཡིན། ཆོས་རྗེ་ས་པཎ་གྱིས་ལག་ལེན་བྱ་རྒྱུ་གཉིས་ཡོད་གསུངས་པ་རེད། མཁས་པར་གྱུར་ན་ཡང་ན་བཤད་དགོས་ཀྱི་རེད། ཡང་ན་ཉམས་ལེན་བྱེད་དགོས་ཀྱི་རེད། བཤད་རྒྱུའི་རིམ་པ་ལ་དང་པོ་སློབ་སྦྱོང་བྱེད། དེ་ནས་མཁས་པར་གྱུར་པ་ཡིན་ན་རིམ་པ་མ་ནོར་བ་བྱས་ན་དང་པོ་ཉམས་ལེན་བྱེད་དགོས་ཀྱི་རེད། བཤད་ན་འགྲིགས་ཀྱི་མ་རེད་གསུངས་པ་རེད། ཉམས་ལེན་བྱས་ཚར་དུས་བཤད་དགོས་ཀྱི་ཡོད་པ་རེད། ཉམས་ལེན་མ་བྱས་པར་བཤད་ན་མི་རུང་བ་མ་རེད་དེ་གོ་རིམ་འཁྲུགས་པ་རེད། གང་ལྟར་མཇུག་མ་ཉམས་ལེན་བྱེད་རྒྱུ་དེ་གལ་ཆེན་པོ་རེད། དེང་སང་མཚམས་བསྡད་ཟེར་མཁན་དེ་ཁག་པོ་རེད། ཁྱད་པར་དུ་བསྒོམ་བྱེད་རྒྱུའི་སྲོལ་དེ་ཉམ་ཆག་འགྲོ་ཡི་ཡོད་རེད། རྫོང་སར་གའུ་རི་ཁྲོད་ནང་གྲྭ་པ་ཉིས་བརྒྱ་ལྷག་ཙམ་གྱིས་ལམ་འབྲས་བསྒོམས་ཀྱི་ཡོད་རེད། སྐད་ཆ་དེ་དཔེ་མི་སྲིད་པའི་སྙན་པོ་རེད། དེ་འདྲ་རང་དགོས་ཀྱི་ཡོད་རེད། དེས་ན་ད་ལྟ་ནས་སེམས་གཅུན་བསྡད་ན་སེམས་དེ་གནོན་ཐུབ་ཀྱི་རེད། མདོ་དོན་སློབ་སྦྱོང་བྱས་པ་དེ་ཆུད་ཟོས་མེད་པ་ཞིག་བྱེད་དགོས་རེད། ཆུད་ཟོས་མེད་པ་བྱེད་སྟངས་ནི་ཉམས་ལེན་བྱེད་རྒྱུ་དེ་ག་རང་ཡིན་པས་ཉམས་ལེན་མ་བྱས་ཐབས་མེད་བསམ་དམ་བཅའ་གནང་དགོས། དེའདྲའི་རྒྱུ་མཚན་ལ་བརྟེན་སྒོམ་བྱེད་རྒྱུ་དེ་གལ་ཆེན་པོ་རེད་འདུག དོན་དུ་ཐོས་བསམ་སྒོམ་པ་གསུམ་ཆ་ཡག་པོ་ཡོང་བ་ཞིག་ཐུགས་ལ་བཞག་རོགས་གནང༌། ད་རེས་འདིར་ཁྱེད་རྣམ་པ་མང་པོ་གཅིག་གསུང་ཆོས་ཞུ་སར་ཕེབས་འདུག བཞུགས་གདན་དེ་ཚོ་གྲ་སྒྲིག་བྱེད་མཁན་ང་རང་ཡིན། དགེ་འདུན་པ་ཁ་ཤས་བཞུགས་ས་མེད་པ་འདྲ་པོ་ཆགས་བསྡད་འདུག སྐྱོ་བོ་བྱུང་སོང༌། དགོངས་དག་ཞུ་རྒྱུ་ཡིན། ཆོས་འཆད་ཉན་བྱེད་པ་ལ་དགེ་བ་ཡོད་རེད། དེ་ཚོ་བསྔོ་བ་བྱེད་རྒྱུ་གལ་ཆེན་པོ་རེད། བྱས་ཙང་ང་ཚོས་དགེ་བ་བསགས་པ་རྣམས་སངས་རྒྱས་ཀྱི་ས་ལ་འགྲོ་བའི་རྒྱུ་རུ་འགྱུར་བའི་བསྔོ་བ་ཐུན་མོང་དུ་གསུང་བར་ཞུ། །

བསོད་ནམས་འདི་ཡིས་ཐམས་ཅད་གཟིགས་པ་ཉིད། །

ཐོབ་ནས་ཉེས་པའི་དགྲ་རྣམས་ཕམ་བྱེད་ཅིང་། །

སྐྱེ་རྒ་ན་འཆིའི་རྦ་རླབས་འཁྲུགས་པ་ཡི། །

སྲིད་པའི་མཚོ་ལས་འགྲོ་བ་སྒྲོལ་བར་ཤོག །